
Nu pot fi exprimate în cuvinte puterea şi frumuseţea, și 
eroismul și măreția iubirii unei mame; nu scade atunci când 
bărbaţii renunță, şi devine mai puternică atunci când bărbaţii 
obosesc, și, dincolo de pierderea averilor pământești, îşi trimite 
impetuoasă strălucirea ca o stea în paradis. 


Edwin Hubbell Chapin 


CAPITOLUL UNU 


MORGAN 
Luni, 7 august 


— [a-mi copilul. 

Tresar la auzul unei voci fragile, hârşâite. Stau pe peron aşa cum fac în 
fiecare zi după muncă, așteptând să sosească metroul. Obişnuiam să încerc 
să le zâmbesc oamenilor, dar acum sunt mai rezervată. De când a murit 
soţul meu, Ryan, nimeni nu mai ştie cum să se poarte cu mine, iar eu nu ştiu 
cum să mă port cu ceilalți. De obicei îmi văd de treaba mea, țin capul 
plecat, de aceea vocea mă surprinde. 

Îmi ridic privirea. Am crezut că femeia vorbea cu o prietenă, dar nu este 
aşa. Este neîngrijită, îmbrăcată cu pantaloni de yoga negri, decoloraţi şi un 
tricou alb pătat. Este singură şi vorbeşte cu mine. 

Cu o mână, ţine strâns la piept un copil care doarme. Acum ştie că mi-a 
captat atenţia. Se împinge în mine și geanta ei mă loveşte în şold. Apoi îşi 
înfige unghiile ascuţite în încheieturile mele dezgolite. 

— Te rog, ia-mi copilul. 

Spatele îmi îngheaţă de frică în ciuda căldurii înăbușitoare din stația 
Grand/State. Femeia este pe margine, şi aşa sunt și eu — literalmente, cel 
puţin. Stau mereu pe marginea peronului astfel încât să urc prima în metrou. 
O împingere puternică este tot ce mi-ar trebui să cad pe şine. Chiar dacă la 
fel de întunecată cum au fost ultimele optsprezece luni, de când am devenit 
ostracizată după sinuciderea lui Ryan, mi-am făcut singură o nouă viaţă. Nu 
vreau să se sfârșească aici. 

Îmi extrag uşor braţul din strânsoarea ei puternică. 

— Scuze, ai putea... 

Ea păşeşte şi mai aproape de mine, atât de aproape încât sunt pe banda 
albastră. Ochii ei sunt sălbatici, buzele însângerate și pline de răni ca şi cum 
şi le-ar fi muşcat. În mod clar, are nevoie de ajutor. Îmi trag părul lung, 
negru, în jurul feţei, cobor privirea spre plăcile gri pestriţe şi spun: 

— Ar trebui să ne dăm un pic înapoi. Aici. 


Întind o mână pentru a o ghida departe de margine, dar ea nu vrea să se 
miște. 

Mă face să mă simt atât de agitată. Ca asistent social recunosc semnele 
primejdiei, semne pe care ar fi trebuit să le observ şi la Ryan. Dacă n-aş fi 
fost soția care nu m-am gândit niciodată că voi deveni — loială, obtuză, 
oarbă — poate că soţul meu s-ar fi predat şi ar fi primit ajutor înainte de a fi 
prea târziu. Poate ar fi înțeles că şi dacă ar fi fost găsit vinovat de fraudă, ar 
fi putut pierde mult mai multe. Chiar viaţa însăşi. Dacă aș fi observat mai 
devreme ceva, nu aş mai plăti pentru crimele pe care nici măcar nu am ştiut 
că el le-a comis până să moară. 

Poate chiar aş fi şi eu o mamă, acum, ca această femeie din fața mea. 

Arată îngrozitor. Smocurile de bucle întunecate, încâlcite îi atârnă de 
parcă părul ei a fost tocat cu drujba. 

— Te-am urmărit, îmi spune cu o voce sugrumată. 

Strânge copilul adormit atât de tare, prea tare, încât mă tem pentru 
siguranța lui. Ochii femeii — înconjurați de cercuri atât de întunecate de 
parcă ar fi fost lovită cu pumnul — privesc în jur. 

— Cauţi pe cineva? Ar trebui să te întâlneşti cu cineva aici? 

Apoi mă blestem pentru implicare, când ar trebui doar să îi dau numărul 
de telefon al şefei mele Kate de la Haven House, adăpostul pentru femei 
unde lucrez. Nu mai sunt consilier principal şi avocat şef la adăpost. Am 
fost retrogradată în funcția de şef de birou. Mi-aş dori să nu îl şi întâlnit 
vreodată pe Ryan. Mi-aş dori să nu mă fi îndrăgostit niciodată de zâmbetul 
lui şmecher şi de umorul lui autocritic. Dar nu am ce să fac. Încă mai am un 
Job. Nu am făcut nimic rău, cu toate acestea am pierdut foarte mult, inclusiv 
încrederea celorlalţi. Încrederea mea în mine. 

Ea nu este clienta mea la consiliere. Cine sunt eu să consiliez pe cineva? 

Ochii bântuiţi ai femeii se întorc la mine și pe faţa ei palidă apare o 
expresie terorizată. 

— Să o protejezi. 

Copilul se trezește, nasul micut şi gura apasă prea aproape de pieptul 
mamei ei. Nu este conștientă de suferinţa mamei sale. Mă simt absorbită, 
fără să vreau, de durerea femeii, chiar dacă am parte de suficientă durere cu 
care să mă lupt. Mă pregătesc să îi dau numărul adăpostului, când ea 
vorbeşte din nou. 

— Te urmăresc de mult timp. Pari o femeie cumsecade. Blândă. 
Inteligentă. Te rog, Morgan. 


Tresar puternic. Tocmai îmi rostise numele? Este imposibil. Nu am mai 
văzut-o niciodată până acum. 

Femeia sărută smocurile de păr ale copilului, apoi se uită din nou la mine 
cu ochii aceia albaştri pătrunzător. 

— Ştiu ce îţi dorești. Nu lăsa pe nimeni să îi facă rău. lubeşte-o pentru 
mine, Morgan. 

Știu ce îți doreşti? 

— Cum ai putea şti ceva despre mine? spun, dar vocea mi-e acoperită de 
un anunţ care ne reaminteşte să stăm la distanţă de marginea peronului. 

Buzele crăpate ale femeii se mișcă din nou, dar nu o pot auzi din cauza 
vântului care șuieră prin tunel. 

Sunt cu adevărat panicată acum. Ceva în legătură cu toate astea pur şi 
simplu nu este în regulă. Simt asta, în sinea mea. Trebuie să mă îndepărtez 
de femeia asta. 

Oamenii ne înconjoară, dar nu par să observe că aici se întâmplă ceva 
ciudat. Sunt navetişti, în lumea lor, așa cum eram şi eu doar cu câteva 
minute în urmă. 

Ochii femeii cercetează peronul încă o dată. Apoi braţele ei se întind. 
Aruncă copilul către mine; braţele mele prind bebeluşul din instinct. Privesc 
în jos la nou-născutul din braţele mele și lăcrimez. Păturica galbenă în care 
este înfăşurat este atât de moale, iar faţa copilului este senină şi mulțumită. 

O secundă mai târziu, când mă uit înapoi la mama ei, metroul scoate un 
sunet strident oprind în stație. 

Iar atunci ea sare. 


CAPITOLUL DOI 


NICOLE 
Înainte 


Nicole bătea cu stiloul ei de aur Montblanc Boheme Papillon — un cadou 
de la soţul ei, Greg — în catalogul de iarnă Breathe. Ceva nu era bine. 
Modelul, înclinat în poziţia războinicului, prezenta noua linie a pantalonilor 
de yoga drepți. Nicole privi cu atenţie la fotografie. Da, era o cută în zona 
genunchiului. Nu ar fi trebuit să fie. Această campanie publicitară era 
ultimul ei mare proiect înainte de a pleca în concediul de maternitate, la 
sfârşitul acelei zile. Ca fondatoare şi preşedinte al uneia dintre companiile 
de athleisure:!: şi wellness'2*. din America de Nord, avea ultimul cuvânt în 
legătură cu orice produs al firmei Breathe. Nu ar fi plecat de la muncă până 
ce catalogul nu era perfect. 

Nicole oftă. Cum va putea să stea departe de acest birou? Nu își luase 
niciodată un concediu fără telefon și laptop. De fapt nu îşi luase deloc un 
concediu adevărat, dacă se gândea mai bine. Va fi plecată doar şase 
săptămâni, îşi spuse. O lună şi jumătate, după cum negociase cu rivala ei, 
Lucinda Nestles, preşedinte executiv la Breathe, şi cu ceilalți membri ai 
consiliului. Îşi dorea să îşi înceapă viaţa de mamă cum se cuvine, dar nu 
putea concepe să nu lucreze. Din multe puncte de vedere, Breathe era 
primul ei copil. Acum îl purta pe al doilea. Va fi bine, totuşi. Tessa, cea mai 
bună prietenă a sa şi director de producție, o va ține la curent cu toate 
problemele în timp ce ea va fi plecată. 

Nicole o sună la interfon pe şefa de birou. 

— Holly, poţi să o rogi pe Tessa să vină la mine imediat ce intră în 
birou? 

— Da, desigur, răspunse Holly. 

Nicole îşi îndepărtă de pe faţă buclele bogate, castanii și își atinse cu 
mâna burta umflată. Simţi un picior sau poate proeminenţa unui cot. 
Realitatea iminenţei maternității o emoţiona şi o îngrozea în egală măsură. 
Nu fusese ceva planificat. Mersese la doctor pentru a trata ceea ce ea credea 


că era o criză de gastroenterocolită. În loc de asta, aflase că era însărcinată 
în treisprezece săptămâni. Fusese mereu atât de ocupată cu munca încât 
uitase să îşi urmărească menstruaţia, care era neregulată din cauza stresului 
de la serviciu. La aflarea veștii, resimţise şocul ca o străfulgerare fierbinte 
de frică. Dar în momentul în care tehnicianul de la ecografie îi deplasă 
senzorul pe stomac, umplând aerul cu zgomotul care îi suna lui Nicole ca o 
herghelie de cai galopând, ea avu un sentiment de încredere şi anticipare. O 
şansă la salvare. Aceasta era o oportunitate, o ocazie de a se elibera de 
trecut. O şansă să dea naștere unei noi vieți — pentru copilul ei şi pentru ea 
însăşi. 

Zâmbi acum, când se gândi la noaptea în care îi arătase lui Greg 
ecografia. Așteptase până ajunseseră acasă de la petrecerea firmei cu ocazia 
lansării aplicației „Zece minute de sănătate”. Imediat după ce se aşezaseră 
pe canapea pentru a sta de vorbă, așa cum făceau după orice eveniment 
organizat de Breathe, ea îi strecurase în mână fotografia alb-negru. 

— Ce e asta? întrebă el încruntat. 

Nicole nu era sigură cum anume va reacționa el, dar ştia că va fi bine. 

— Copilul nostru. 

— Poftim? şoptise el, de parcă mai mult zgomot ar fi făcut ştirea şi mai 
reală. 

Ochii lui Greg, se măriseră și pălise atât de brusc încât ea se gândise că el 
ar putea să leşine. 

— Ştiu că nu am programat niciodată asta, dar s-a întâmplat. 

Nicole se întinsese, îi luase mâna și își împletise degetele cu ale lui. 
Soţului ei îi plăcea când îl atingea. O adora. Punea întotdeauna nevoile ei 
mai presus de ale lui. 

El arăta încă uimit, dar ochii i se îmbunaseră. 

— Te voi întreba o singură dată, apoi voi fi alături de tine indiferent care 
va fi răspunsul tău. Îţi doreşti acest copil? 

Ea îl privi drept în ochi. 

— Îmi doresc acest copil. Putem să îi oferim totul unui copil, Greg. Vom 
fi nişte părinţi minunaţi. O să ne descurcăm noi. Întotdeauna o facem. 

Atunci el zâmbi și privi din nou ecografia. 

— Nu îl văd. 

Ea râsese şi îi arătase pata mică de pe fotografie. 

Greg îşi înclină capul spre al ei. 

— Ai spus mereu că nu îţi dorești copii. 


Avea dreptate. 

— Nu am știut cât de mult îmi doream până când s-a întâmplat. 

— Presupun că ne vom lua o bonă. Nu o să stai acasă, evident. 

Nicole ezită. N-ar fi angajat niciodată o bonă. Și nu i-ar fi spus niciodată 
lui Greg motivul. Aşa că îi răspunsese doar: 

— Voi vedea cât de mult timp voi putea să îmi fac, iar Breathe are o 
creşă. 

El aprobă, dar încă arăta năucit de schimbarea uriaşă a vieţii lor, pe care 
nu o planificaseră niciodată. 

În cursul primei lor întâlniri — la doar câteva ore după ce ea lovise partea 
din spate a Audi-ului lui deoarece se grăbea la o şedinţă — îi spusese că nu 
îşi dorește copii, în timp ce un bebeluş de la masa alăturată urlase pe toată 
durata mesei. El se amuzase şi îi răspunsese că ar lăsa această decizie în 
mâinile ei. Responsabilizând-o încă de atunci. Şi când îi făcuse cu ochiul, 
ea simțise fluturi în stomac. Mai discutaseră o dată despre această 
posibilitate imediat după ce se căsătoriseră, un an mai târziu, dar Nicole 
fusese fermă: erau amândoi concentrați pe carieră, iar copiii le-ar fi 
îngreunat situația. Nu îi spusese niciodată de ce era atât de hotărâtă să nu fie 
mamă. Greg era cel care o sprijinea. Nu dorea să pară o ratată în ochii lui. Îl 
iubea profund şi acum realiza că un copil i-ar fi apropiat şi mai mult. 

La ecografia de şaptesprezece săptămâni mâna lui transpirată o apucase 
pe a ei, lhpicioasă, când tehnicianul îi anunţase: 

— Este fată! 

Greg îi sărutase obrazul şi șoptise: 

— Ştii, nu o voi lăsa niciodată să iasă la o întâlnire. 

lar Nicole închisese ochii, lăsând veştile să se reverse peste ea. Viaţa ei 
ajunsese un cerc complet. O fată pierdută, o fată câştigată. 

Acum, la aproape patruzeci de săptămâni, la sfârşitul sarcinii, pata din 
prima ecografie crescuse şi devenise un copil ale cărui membre micuțe, 
ascuţite, o loveau zilnic pe Nicole, dându-i de ştire că fetiţa era acolo. Că 
era în viață. 

Nicole se simţea extrem de recunoscătoare faţă de Greg. Pentru tipul de 
bărbat și de soţ care era. Pentru modul în care îi dăruise, încă o dată, o 
familie. Privi la poza pe care i-o trimisese în dimineaţa aceea. Era al unui 
minunat pătuț crem pe care ea îl însemnase în catalogul Petit Trésor. Greg îi 
făcuse o surpriză asamblându-l în camera copilului cu o noapte înainte, în 
timp ce ea dormea. Probabil că îi luase ore întregi. 


În acea dimineaţă el arăta obosit când o conduse în cameră. 

— Surpriză! spuse. 

— Oh, Greg, îmi place foarte mult. Mulţumesc! 

Şi îl îmbrăţişase cu putere, sperând că el va reuși să rămână treaz pe 
parcursul zilei de muncă. Da, Breathe îi făcuse bogaţi, dar Greg avea succes 
pe cont propriu ca agent de bursă, nu era un bărbat întreținut. 

Visarea îi fu întreruptă de Holly, care intră în birou. Ea puse 
corespondenţa lui Nicole lângă computerul purpuriu, într-o grămadă 
ordonată. 

— Tessa este deja pe drum. 

Nicole renunță să se mai gândească la viaţa personală şi la toate 
schimbările care erau pe cale să se întâmple. 

— Perfect. Am analizat site-ul actualizat şi trebuie să facem câteva 
ajustări. Programul Chaos to Calm:* pare prea încărcat. 

Se gândi un moment. 

— Putem să transmitem echipei să îl simplifice la cinci poziții yoga, în 
loc de şapte? Şi verifică vânzările pentru ultimele comenzi de bluze de 
trening din colecția de toamnă. Dacă sunt acolo unde ar trebui să fie, Tessa 
poate lansa aplicaţia de marketing pentru a coincide cu publicarea broşurii. 

Holly încuviinţă și îi întinse un plic alb. 

— Ti-am deschis toată corespondenţa de afaceri, dar nu şi pe aceasta. 
Pare personal, şi nu am vrut să îmi bag nasul. Poate este doar o scrisoare de 
la un admirator după prezentarea din Tribune? 

Pulsul lui Nicole crescu instantaneu. Putea să îşi audă bătăile inimii. 
Văzuse mâzgălitura tremurată, familiară, de pe faţa plicului alb pe care i-l 
întindea Holly. Purta numele ei de fată — Nicole Layton. Avea ştampila 
poştei din Kenosha, Wisconsin. Locul unde viaţa ei se destrămase în urmă 
cu nouăsprezece ani. Nu era o scrisoare a unui admirator. Nici pe departe. 

Nicole nu dorise ca sarcina ei să fie menţionată în Chicago Tribune exact 
din acest motiv. Nu dorea ca nimeni din trecutul ei să ştie că avea o fiică. 
Lucinda insistase că articolul va fi o publicitate excelentă: Nicole, un 
director general puternic, o femeie însărcinată care susținea echilibrul, ar 
dovedi că femeile chiar ar putea avea totul. Povestea era despre realizările 
vizionare ale firmei: emanciparea companiei Breathe, seminarele despre 
practicarea mindfulness pentru vindecare, linia unică de produse pentru 
îngrijirea corporală creată „de femei pentru femei” şi filosofia companiei 
referitoare la problemele femeilor aduceau echilibru în viețile acestora. O 


parte dintre veniturile generate de toate produsele firmei Breathe mergeau 
către o fundație care asigura suport şi consiliere pentru adolescenţii orfani — 
tineri precum Nicole însăşi. Părinţii ei fuseseră omorâţi într-un accident 
auto care avusese loc în timpul ultimului său an de liceu, așa încât Nicole 
ştia cum era să te simţi singur, să nu ai nimic şi pe nimeni. Ceea ce nu ştia 
era că ziarele nu îi vor respecta dorinţele, că vor face referire la sarcina ei și 
la faptul că aștepta o fetiță. 

Povestea apăruse cu o săptămână în urmă şi de atunci ea așteptase în 
fiecare zi să sosească o altă scrisoare. lar acum se întâmplase. 

Se întinse după plic şi degetele i se încleştară. 

— Mulţumesc, Holly, spuse, reuşind să îşi controleze vocea. 

Spera că transpirația neașteptată care îi acoperea pielea nu era chiar atât 
de vizibilă. 

— Poţi să îmi aduci ultimele cifre din San Francisco ale colecției 
Stream:*? Costumele de baie tankini nu se vând atât de bine cum ar trebui. 
Am nevoie de cifre înainte de şedinţa de consiliu. Este ultima înainte de 
plecarea mea. 

— Nu îmi pot imagina o şedinţă de consiliu fără tine. Cum o să ne 
descurcăm? 

— O să fie bine. Le aveţi pe Tessa şi Lucinda și toată echipa. Nu o să-mi 
simțiți lipsa deloc. 

— Doar promite-mi că nu vei intra pe Skype purtând sutienul Breathe 
pentru alăptare. 

Nicole râse. 

— Nu prea sunt şanse, răspunse ea. 

Holly ieşi, închizând uşa biroului lui Nicole. 

Zâmbetul ei forțat se stinse pe loc. Se gândi să rupă plicul în bucăţi. Să 
nu citească cuvintele dinăuntru ar fi însemnat să nu cunoască pericolele care 
o aşteptau. Dar ceva în ea o făcea să vrea să ştie. Simți că se sufocă. 

Prima dintre aceste scrisori îi fusese livrată la sfârşitul primului an de 
facultate la adresa sa de atunci, la Universitatea Columbia. Conţinea trei 
rânduri tipărite. f 

Ştiu ce ai făcut. Ar fi trebuit să ai grijă de ea. Intr-o zi vei plăti. 


Frica tăioasă îi spinteca pieptul, iar degetele îi amorțiră. Primise câte un 
plic alb în fiecare an, fără nicio excepție, până în urmă cu cinci ani când 
scrisorile încetaseră să mai sosească. Ea sperase că Donna se vindecase în 
sfârşit de acea cumplită vară, aşa cum încercase şi Nicole, şi că din acest 


motiv ar fi încetat să o mai hărțuiască. Dar se părea că nu era deloc aşa. 
Mâinile lui Nicole tremurau acum în timp ce ţinea plicul. Donna, care se 
aplecase deasupra bebelușului ei ca o mantie protectoare. Care se îngrijora 
pentru fiecare strănut al copilului. Care intrase de nenumărate ori în camera 
micuţei Amanda în timp ce aceasta dormea, pentru a se asigura că 
telecomanda funcționa, caruselul cu fluturaşi de deasupra patului se învârtea 
şi cântecul de leagăn se auzea încontinuu. Donna fusese o mamă care își 
iubise fetiţa la fel de mult cum Nicole îşi iubea deja copilul nenăscut. Dar 
Donna îl pierduse pe al ei pentru totdeauna. Cum ar putea o mamă să se 
vindece de asta? 

lar acum sosise un nou plic. Ținându-l încă strâns în mână, Nicole se 
ridică din fotoliu. Cu un copil în toată regula în corpul său, devenise mai 
greu să se deplaseze. Dar în afară de burta ei masivă, era încă în formă şi 
tonifiată datorită exerciţiilor zilnice de yoga, pe care le făcea chiar în birou. 
Îşi încurajase toţi angajaţii să își facă timp pentru ei înşişi în zilele de lucru. 

Puse plicul deoparte şi se lăsă pe covoraşul pentru yoga lângă fereastra 
înaltă din podea până în tavan, relaxându-se în timp ce trecea de la poziția 
lotusului pentru gravide la poziţia pisicii. Concentrându-se asupra 
respirației ea şopti: 

— Inima mea este orientată către ceea ce va urma și este deschisă. Mă 
iubesc şi îngădui sufletului meu să se unească cu sufletele celorlalți. Mă iert 
ŞI vreau să trăiesc cu recunoştinţă și har. 

Copilul se întinse în pântecele ei, iar Nicole acceptă legătura pe care o 
simţea cu fiica sa nenăscută. 

Era pregătită. Se ridică de pe covoraş, luă plicul şi îl desfăcu. Apoi 
scoase încet coala albă de hârtie. 


Nu meriti o fetiță. Eşti o criminală. Nu eşti în stare să ai grijă de ea. 


Cuvintele tipărite fură pătate de lacrimile lui Nicole. Deci Donna citise 
articolul din Tribune şi ştia că Nicole urma să aibă o fată. 

Nicole puse scrisoarea înapoi în plic apoi se ridică apucându-se de 
marginea pervazului. Cu plicul în mână, își apăsă obrazul înfierbântat de 
sticla rece care se ridica deasupra bulevardului West Armitage. Privi 
femeile intrând şi ieşind din primul magazin Breathe, în apropierea 
birourilor firmei, care preluase toate cele patru etaje ale clădirii gri-deschis 
a North Halsted în Lincoln Park. 

Fiica ei se agită în burtă. 


Acum Nicole îşi simţea pieptul strâns ca într-o gheară şi respira sacadat. 
În faţa ochilor îi apărură puncte negre, întinse o palmă pentru a se rezema 
de geam; însă traficul de dedesubt îi accentuă ameţeala. Nu putea leşina la 
muncă. 

— Nic? 

Mototoli rapid hârtia şi privi peste umăr la trupul micut al Tessei aflat în 
uşa biroului. Într-o secundă Tessa ajunse lângă Nicole, aşezându-și cu 
blândeţe mâna pe spatele ei. 

— Eşti bine. Inspiră adânc. Bine. Acum expiră. Din nou. 

Tessa respira în acelaşi ritm cu ea. 

— Încă o dată. Bine. 

Tessa ştia cum să o liniștească. Nicole avea încredere în ea în ceea ce 
priveşte munca, secretele şi sănătatea sa. 

— Mulţumesc, Tessa, spuse. 

— Trebuie doar să respirăm. Tu m-ai învăţat asta, Nicole. 

Nicole zâmbi în sinea ei. 

— Bănuiesc că pentru asta sunt prietenii — să se ajute unul pe celălalt să 
respire. 

— Exact, spuse Tessa, iar zâmbetul ei larg, cald îi lumină faţa. Nici nu 
îmi mai amintesc când ai avut ultimul atac de panică. 

Nicole şi-l amintea limpede. Fusese cu patru ani în urmă, când ea şi 
Tessa revizuiau catalogul Breathe pentru prima linie de produse de îngrijire 
a pielii nou-născuţilor. În timp ce Nicole întorcea pagina la poza unei mame 
fericite stând într-un balansoar şi legănându-și copilul înfăşat, se sufocă 
brusc, chircindu-se din cauza durerii sfâşietoare din piept. Mama din acea 
fotografie o dusese cu gândul la Donna. Amintirea acelei veri dramatice 
fusese adusă la suprafaţă înainte ca ea să o poată opri. Îi era atât de ruşine. 
Tessa era atunci o angajată, designer de produs, iar ea nu voia să depăşească 
limita. 

Dar Tessa fusese atât de înțelegătoare. Profesoară de yoga şi absolventă 
de holistic-wellness'*, ea o învățase pe Nicole cum să îşi gestioneze 
atacurile de panică. Vocea sa calmă, liniștitoare și atingerea uşoară 
funcționaseră. De-a lungul timpului, Nicole reuşise să renunțe la 
medicamentele sale pentru anxietate. Ea şi Tessa se împrieteniseră. Tessa 
avansase în carieră, ca director general de producție și mâna dreaptă a lui 
Nicole. Se simţea suficient de apropiată de Tessa pentru a-i povesti aproape 
totul despre acea vară din Kenosha, cu nouăsprezece ani în urmă. Şi 


spunând acel secret se eliberase de o povară atât de apăsătoare, o povară 
care o apăsa, înspăimântând-o din ce în ce mai tare. Într-un anumit sens, 
prietena ei Tessa — pentru că devenise o prietenă, mult mai mult decât o 
simplă angajată — îi salvase viaţa. 

În afară de fratele mai mare al lui Nicole, Ben, pe care îl vedea rar, Tessa 
era singura persoană care ştia ceva despre ceea ce se întâmplase cu ani în 
urmă. Nu voia ca Greg să știe nimic din toate astea sau despre tulburările ei 
de panică. Pentru el ea era puternică, capabilă, un lider. Aceca era femeia pe 
care o iubea Greg, iar Nicole refuza să îi arate orice altceva. 

Respirația lui Nicole scăzu și apăsarea din piept mai slăbi. 

— Vrei să îmi povesteşti ce a provocat asta? întrebă Tessa. Nicole se 
întoarse pentru a se sprijini cu spatele de fereastră şi privi faţa tânără, 
frumoasă, a prietenei sale. Îi privi părul blond-deschis, prins în împletiturile 
lui obişnuite şi silueta minionă. Avea doar douăzeci şi nouă de ani, faţă de 
treizeci şi şase ai lui Nicole, dar în unele momente era mult mai înțeleaptă 
decât vârsta sa. Era relaxată şi rezistentă la stres, față de Nicole care era 
ambițioasă, competitivă şi sensibilă la stres. Tessa nu avea partener şi nici 
copii. Viaţa ei era aşa cum o voia. Liberă şi neîmpovărată de griji. Nicole o 
invidia adesea. Nu părea să aibă nevoie de alți oameni, nu în felul în care 
avea Nicole. Şi cu siguranță nu păruse niciodată să se simtă singură. 

Nicole se îndepărtă de fereastră. Aceasta ar fi trebuit să fie cea mai 
fericită perioadă din viaţa ei. Un alt început. Nu avea de gând să o lase pe 
Donna să distrugă totul, din nou. 

Aşa că Nicole minți când răspunse la întrebarea pusă de Tessa. 

— Cred că sunt doar nervoasă în legătură cu nașterea. Şi cred că şi faptul 
că las Breathe în mâinile Lucindei mă neliniștește. Este compania mea şi a 
fost totul pentru mine. Îmi este greu să îmi imaginez că în următoarele şase 
săptămâni nu voi fi aici. 

— Dar eu voi fi aici. lar Lucinda crede în Breathe. Este extaziată că va fi 
preşedinte în lipsa ta. 

Asta o făcu pe Nicole să zâmbească. Când cotase Breathe la bursă, 
negociase un post permanent ca preşedinte, cu excepția circumstanțelor 
neprevăzute. Lucinda votase împotriva ei şi pierduse. Acum, cel puţin 
pentru câteva săptămâni, Lucinda primea ceea ce îşi dorise. Îndată ce se va 
întoarce din concediul de maternitate, va trebui să o răsplătească pe Tessa 
pentru loialitate, poate promovând-o ca vicepreşedinte. 

— Dacă ai putea să o urmărești în reuniunile consiliului... îi spuse 


Nicole Tessei. Oricum, ai dreptate. Totul va fi bine. 

Tessa râse. 

— Te simţi suficient de bine pentru a participa la ședință? întrebă ea. 

— Desigur. 

Nicole se îndreptă. Era președinte, ce Dumnezeu. Își listase compania la 
bursă când avea doar douăzeci şi opt de ani. Cum de se lăsase afectată atât 
de uşor? Trecutul era trecut. Era doar o scrisoare. Cuvintele nu o mai puteau 
răni acum. 

— Tessa, sunt bine. Cu siguranţă pot ajunge la această ședință. 

— Bine. Treci prin biroul meu când ieşi, şi putem merge să luăm cina 
pentru a sărbători ultima ta zi. 

— Mi-ar face plăcere, dar Greg şi cu mine avem o seară romantică. Pot 
să intru în travaliu în orice moment, aşa că vrem să profităm la maxim de 
aceste ultime zile împreună. 

Tessa zâmbi şi ieşi din încăpere. Nicole merse la biroul său și îndesă 
scrisoarea în sertar. Dar în timp ce se aduna și se pregătea să plece pentru 
ultima şedinţă a consiliului înainte de a deveni mamă, mesajul primit de la 
Donna îi răsună ameninţător în minte. 

Nu ești în Stare să ai grijă de ea. 

Nicole avu un gând îngrozitor: Și dacă are dreptate? 


CAPITOLUL TREI 


MORGAN 


Frânele scrâşnesc cu un zgomot asurzitor pe şinele de metal. Urlu, din 
nou şi din nou, iar când deschid ochii metroul trece prin stație. Și este prea 
târziu. 

— Ajutaţi-mă! Femeia aceea tocmai a sărit! Oh, Doamne! Copilul ei este 
la mine! 

Plâng. Braţele şi picioarele îmi tremură atât de puternic încât mă tem că 
voi da drumul copilului. Abia pot să mă uit la şine şi observ membrele 
femeii în poziţii nefireşti, şi înţeleg că este moartă. Îmi întorc privirea, de 
teamă să nu văd mai mult. Luminile roșii intermitente ale metroului care 
cad pe pereți mă orbesc. Aud alarme și totuşi toate sunetele sunt 
îndepărtate, de parcă aş fi sub apă. 

Grupurile de oameni urlă, se grăbesc şi se împing. Uşile metroului se 
deschid şi navetiştii se revarsă până când nu mai ai loc să te mişti pe peron. 
Oamenii sunt panicaţi, strigă, arată în jos la femeia de pe şine. Unde este 
poliția? Unde sunt paramedicii? Chiar dacă ştiu că nu mai e nicio speranță, 
cel puţin ei vor încerca. 

Luptându-mă cu senzația de greață, îmi înfăşor braţele în jurul copilului 
şi mă întorc pentru ca niciuna din noi să nu o mai vadă pe mama ei. Treptat, 
oamenii mă înconjoară până când mi-e atât de cald încât abia pot să respir. 
Le văd buzele mișcându-se, dar nu pot cuprinde totul. Este prea repede, 
prea intens. 

— Cine era? 

— De ce a sărit? 

— Frați prietene? 

— Copilul este bine? 

Mă bombardează toți cu întrebări la care nu pot răspunde. Transpirația 
îmi curge pe față și am nevoie de aer, dar mulțimea mă învăluie din toate 
părțile, disperată să înainteze. 

Simt o lovitură puternică în spate şi mă poticnesc. 

— Sunaţi la 911! Ajutor! tip din nou în timp ce cad. 


O mână îmi prinde braţele și mă trage departe de margine. 

— Vă rog, vă rog, ajutaţi-mă, strig spre bărbatul în uniforma metroului 
din Chicago pe care îl văd lângă mine. 

Mă tem că voi leşina şi voi scăpa copilul. El mă sprijină, cu o mână pe 
spatele copilului şi cu cealaltă în jurul umerilor mei. 

Nu pot să îmi umplu plămânii cu suficient aer. Mă aplec spre el. 

— Eu- Ea... 

Mă cuprinde un val de panică şi înțeleg că bebeluşul ar putea fi rănit. Cu 
disperare, dau la o parte pătura galbenă în care este învelit. Mă pregătesc, 
temându-mă că voi vedea sânge şi vânătăi, dar pe braţele şi picioarele 
dolofane este doar piele fină de nou-născut. Un copilaş perfect într-o 
salopetă de culoarea fildeșului, care îşi apasă gura ca un boboc de trandafir 
pe umărul rochiei mele albe, subțiri. 

Mi se înmoaie genunchii. Apoi copilul îmi este luat din brațe şi mă 
cuprinde brusc frigul. 

— Aceasta este femeia, domnule polițist! 

— Doamnă, vă simţiți bine? Aţi fost martoră la incident? spune un 
polițist în timp ce îmi așază pe umeri o pătură. 

— Vorbea cu femeia chiar înainte ca aceasta să sară. 

— I-a luat copilul! 

Vacarmul mă asurzeşte. Privesc cum copilul este trecut de la ofiţerul de 
poliție la o polițistă. Apoi dispar amândoi în mulţime, iar bebeluşul, care cu 
doar un moment în urmă se afla în siguranţă, în braţele mele, dispare. 

Polițistul de lângă mine mă conduce de lângă şine. Când ajungem mai 
departe, pe peron, el se opreşte pentru a-mi permite să mă sprijin de plăcile 
dure ale peretelui. 

Dinții îmi clănțăne. Nu ştiu ce să fac. Nu înţeleg ce s-a întâmplat. Unde 
l-au dus pe sărmanul copil? De ce a făcut mama lui una ca asta? 

Ia-mi copilul. 

Morgan. 

Mi-a rostit femeia numele cu adevărat sau doar mi s-a părut? Îmi prind 
capul în mâinile scăldate de transpirația rece şi îi privesc pe ceilalți martori 
consolându-se unii pe ceilalți şi echipele de salvare coborând la nivelul 
şinelor. E aproape ca şi cum nu sunt cu adevărat aici. Nu am nicio idee cine 
era femeia aceea. Nu mă pot opri din plâns. 

Polițistul rămâne lângă mine, urmărindu-mă cu interes. 

— Ce-ar fi să mergem la secție unde este mai multă linişte şi să 


discutăm? întreabă cu blândeţe. 

La secție? Nu. Nu vreau să mă mai întorc niciodată în locul acela. 

Am fost dusă acolo după ce l-am găsit pe Ryan întins pe podeaua 
biroului său de acasă, cu o puşcă atârnată de vârfurile degetelor și o gaură 
sângerândă în stomac. Soţul meu se omorâse cu mâna lui. Nu am știut nimic 
atunci. Nu ştiu nimic acum. 

De ce se întâmplă asta? 

Nu am altă soluție decât să îl urmez pe polițist în timp ce înaintează prin 
mulțime. Pot doar să privesc înapoi când trec pe lângă abisul umed şi 
întunecos al şinelor, unde trupul mutilat al mamei este ridicat pe o targă. 
Braţele îi sunt strâmbe, picioarele strivite și faţa acoperită de sânge, atât de 
mult sânge încât trăsăturile nu îi mai sunt vizibile. Mi se face rău şi vomit. 
Picioarele îmi sunt atât de nesigure încât abia mai pot să merg. 

Iubeşte-o pentru mine, Morgan. 

— Este imposibil, spun cu voce tare. 

Polițistul nu mă aude prin haosul și țipetele şi instrucțiunile care se strigă 
la toată lumea. 

Simt gustul fricii, metalic şi rece. Pașii îmi sunt grei în timp ce îl urmez 
pe polițist prin Grand/State, trecând de privitorii traumatizaţi, trecând de 
şine cu capul plecat deoarece pare că toată lumea se uită la mine. Dar este 
un sentiment cu care m-am obișnuit de când Ryan m-a părăsit aşa cum a 
făcut-o. Sunt văduva lui Ryan Galloway. Soţia unui hoţ şi a unui sinucigaş 
laş. Acum sunt ultima femeie căreia i-a vorbit altă victimă care s-a sinucis. 
Persoana pe care a implorat-o să o ajute. 

Îmi strâng la piept geanta neagră uzată. Apoi observ ceva purpuriu lipit 
pe o parte. 

Este un bileţel. Nu l-am pus eu acolo. Îl acopăr discret cu mâna și îl 
strâng în palmă. Polițistul deschide drumul, urcând scările. Mă opresc și 
aştept în timp ce împrăștie mulțimea pentru a-l putea urma. Cât timp este 
distras, întorc hârtia pe care o ţin în mână. Pe ea, cu un scris mare, nervos, 
pe care nu îl recunosc, este scris un singur cuvânt, un nume. 


CAPITOLUL PATRU 


NICOLE 
Înainte 


O contracție puternică îi sfâşie lui Nicole mijlocul. Sprijinită în mâini şi 
genunchi pe patul moale al spitalului privat, ea refuză din nou anestezia 
epidurală pe care Greg şi asistenta o tot rugau să o facă. De patru ani trecuse 
fără tratament peste fiecare atac de panică, chiar şi peste cele mai recente. 
Datorită lui Tessa. Avea să își aducă copilul pe lume fără medicamente. 

— Nu vrea medicamente. Promit că o vom ajuta să treacă prin asta. 
Greg, pune mâna aici, pe partea de jos a spatelui ei. 

Tessa îngenunche lângă ea, pe partea stângă a patului. Greg stătea în 
partea dreaptă. 

Nicole simţi cum podul palmei mari a lui Greg găsi cu precizie locul 
celei mai chinuitoare crampe. Expiră cu un geamăt. 

— Te descurci. 

Tessa şterse transpirația de pe fruntea lui Nicole. Mâna lui Greg rămase 
nemișcată. 

— Ai dureri atât de mari, Nic. Eşti sigură că nu vrei să o faci? Nu este 
nicio ruşine dacă te răzgândești şi ai nevoie de medicamente. 

Nicole îşi întoarse capul spre soţul ei, făcând o grimasă. 

— Este firesc să doară. 

Voia să doară. Își dorea să simtă fiecare moment al travaliului. 

Aceasta era familia ei. Greg şi Tessa erau amândoi aici cu ea, sprijinind- 
o. Putea să o facă. 

În timp ce un alt spasm izbucnea violent, ea inspiră, apoi expiră de cinci 
ori, aşa cum îi spusese mereu Tessa, concentrându-se pe valul chinuitor de 
durere până când acesta se estompă. 

— Mulţumesc. Nu ştiu ce m-aş fi făcut fără voi, reuşi să spună când 
durerea se mai diminuă. 

Nicole se întinse după mâna lui Tessa şi o strânse. 

— Te voi ţine de mână cât timp vei vrea, dar nu-mi rupe oasele! glumi 


aceasta. 

— Aici. 

Greg îşi strecură degetele în palma lui Nicole. 

— Strânge cu toată puterea. 

Momentul de linişte fu întrerupt de un sunet strident, frenetic. O echipă 
de infirmiere năvăli înăuntru, lovind aparatul care monitoriza activitatea 
fătului şi împingându-i la o parte pe Greg şi Tessa. 

— Care este problema? Ce e în neregulă cu copilul meu? 

Nicole încerca cu disperare să respire. Plămânii i se comprimaseră. 

— Pulsul bebeluşului dumneavoastră scade vertiginos. Totul va fi bine, 
dar trebuie să faceți de urgență o cezariană. 

Ea se chinui să înțeleagă. 

— Ce se întâmplă? Soția mea va fi bine? 

Vocea lui Greg era panicată, nu era tonul lui obişnuit, amabil, ceea ce o 
înspăimântă şi mai mult pe Nicole. Ea era cea care se panica, nu el. El era 
cel calm. Era persoana pe care se putea baza. 

— Soția dumneavoastră va fi bine, dar trebuie să o ducem la chirurgie. 
Vă rog, trebuie să facem asta chiar acum. 

Tessa se întoarse lângă Nicole. 

— Nu vrea o cezariană. Nu acesta este planul! 

— Te rog, Tessa. Ascultă-le, spuse Greg. Este în regulă. 

Nicole zări fața soțului ei. Ceea ce văzu acolo îi consumă tot oxigenul 
care îi mai rămăsese în plămâni. Părea... încrezător. Ca și cum poate că ar fi 
fost bine dacă nu ar fi devenit tată în ziua aceea. Sau în oricare altă zi. Nu, 
era imposibil. Era ridicol. Avea dureri, era în agonie şi vedea lucruri care nu 
existau în realitate. Era sigură că se înșelase, deoarece o secundă mai târziu 
veni lângă ea şi o sărută dulce pe frunte. 

— Te iubesc, Nic. O să fie bine. Nu plec de lângă tine. 

Ea nu mai putu să facă sau să spună nimic altceva deoarece o mască îi fu 
aşezată pe faţă. Şi deveni inconştientă înainte de a putea întreba dacă fiica ei 
va supravieţui. 

x 

Mirosul accentuat al antisepticului îi umplu lui Nicole nările. Încercă să 
se ridice. Amortită de la piept în jos, nu reuși să se miște, aşa că pipăi în jur, 
prin pat, după orice ar fi putut să o ajute. Ceva greu şi rece îi era aşezat sub 
bărbie şi vomită. 

— Starea de vomă se datorează anesteziei. Va dispărea. Vă voi pune un 


antivomitiv în perfuzie, aşa că nu vi se va mai face rău din nou, spuse o 
voce blândă. 

Nicole îşi întoarse capul într-o parte şi văzu o femeie în halat roz 
zâmbindu-i cu amabilitate. Şi atunci îşi aminti totul, de ce era acolo, ce se 
întâmplase. 

— Copilul meu. Cum se simte copilul meu? Este... 

Infirmiera zâmbi. 

— Este bine. Este chiar bine. 

Apoi împinse un pătuț transparent aproape de pat. O fetiţă mică, cu 
smocuri de păr întunecat, dormea întinsă pe spate. Pleoapele ei subțiri 
tresăriră. Nicole nu putea să creadă că acest copil delicat, perfect, era al ei. 

— Felicitări, mămico. Ai vrea să o cunoşti pe fiica ta? 

Infirmiera ridică bebelușul şi îl aşeză pe pieptul lui Nicole, ținându-l 
acolo cu o mână mică, fermă. 

Fără niciun avertisment Nicole izbucni în suspine puternice, 
surprinzând-o pe infirmieră. 

— Este copleşitor, dragă, ştiu. Fetiţa este perfect sănătoasă. Două 
kilograme nouă sute optzeci de grame şi cincizeci şi șase centimetri 
lungime. Şi frumoasă din cap până în picioare. Vei fi amorțită pentru o 
vreme şi puţin amețită. O voi lua acum, dar ţi-o voi aduce curând la micul 
dejun pentru a-şi primi colostrul:*. 

Infirmiera luă copilul înainte ca Nicole să fie pregătită. Reacţiona lent; 
toate se întâmplaseră prea repede şi era prea târziu să le oprească. 

— Unde sunt soţul şi cea mai bună prietenă a mea? 

Îşi privi fiica, în braţele infirmierei. Nasul ei era atât de mic, iar gura ei 
perfectă era o minune. Nicole încercă să îşi oprească lacrimile, dar nu reuşi. 
Era mamă. Un sentiment de dragoste, atât de copleşitor, de complet, 1 se 
răspândi prin tot corpul până când violenţa lui aproape o duru. Apoi un val 
de durere veni peste ea în timp ce îşi amintea cum o ţinuse pe Amanda cu 
atâta grijă cu atât de mulţi ani în urmă. 

— Aşteaptă afară. Trebuie să te refaci un pic mai mult înainte ca oricare 
vizitator să poată intra. 

Fiica ei era încă în braţele infirmierei. Groaza o sufocă. 

— Respiră, aşa este? Respiră? 

Infirmiera îi aruncă o privire liniştitoare. 

— Respiră fără probleme. 

Nicole simţi cum tensiunea dispare din corpul său. Oricât de mult s-ar fi 


luptat, ea adormi. Când deschise din nou ochii, Greg stătea la capătul 
patului ei, cu braţele goale. 

Ea se ridică brusc, dar stomacul îi protestă şi copcile operaţiei începură 
să o usture. 

— Unde este copilul? strigă. 

— Ai grijă, Nic. Trebuie să o iei mai uşor. 

El arătă la pătuţul de sub fereastră. 

— Este chiar acolo şi e superbă. 

Vederea siluetei micuţe, înfășată în roz, îi mai încetini ritmul accelerat al 
inimii. Dăduse naştere unei fetiţe sănătoase şi, în ciuda operaţiei 
înfricoşătoare, era mamă. Se întinse spre mâna soţului ei. 

— Chiar avem un copil? 

Inima lui Nicole se topi la vederea ochilor plini de uimire ai lui Greg. 

— Seamănă perfect cu tine. Este minunată, spuse el. 

Nicole ştia că el se îndrăgostise de fiica lor încă de când o văzuse pentru 
prima dată. 

El îi lăsă mâna şi merse spre pătuţ, ridică copilul şi i-l aduse la pat. Părea 
atât de micuță în braţele lui mari. Nicole râse deoarece Greg o ţinea cu atâta 
delicateţe de parcă s-ar fi temut să nu o zdrobească. 

— Nu prea ştiu când am ținut ultima dată în braţe un bebeluş. Este atât 
de mică. 

— Copiii sunt viguroşi, spuse Nicole, apoi îşi dori să-și poată retrage 
cuvintele. 

Ştia mai bine decât oricine cât de fragili erau în realitate. 

Greg depuse un sărut pe fruntea copilului lor, iar ea simţi alt val de 
afecțiune pentru soțul său. Apoi el îi întinse cu grijă fetiţa. 

Nicole își legănă nou-născuta, mângâind-o uşor pe capul rotund şi pe 
smocurile amuzante de păr negru. 

— Este a noastră, Greg. 

Şopti către fetiţa ei: 

— O să avem mare grijă de tine. 

Apoi îşi ridică privirea. 

— Unde este Tessa? 

Abia aştepta ca cea mai bună prietenă a ei să îi cunoască fetița. Să o 
strângă în braţe. Nu o mai văzuse niciodată pe Tessa cu un copil. Mătuşica 
Tessa o va răsfăţa. 

— S-a dus să îţi ia ceva de mâncare din restaurantul acela vegan care îți 


place atât de mult. A spus că în niciun caz nu vei consuma mâncarea de la 
spital. 

Nicole râse. 

— Are dreptate. Doar că sunt nerăbdătoare să o întâlnească pe mica 
noastră Quinn. 

Hotărâseră înainte de naștere ca numele fetiţei să fie Quinn, numele 
mamei lui Nicole dinainte de căsătorie. Pronunţarea lui cu voce tare îi aduse 
deopotrivă bucurie şi tristețe şi simţi lacrimi în ochi. Cât de mult şi-ar fi 
dorit ca mama sa să fie lângă ea, spunându-i lui Nicole cât de mândră era de 
ea. 

Greg părea nedumerit. 

— De ce pe biletul de pe pătuţul ei scrie „Amanda”? 

Nicole îl privi, sigură că nu auzise bine. 

— Ce vrei să spui? 

— Este un bilet mic pe o latură a patului. Îmi place şi Amanda. Eu sunt 
de acord cu orice nume vrei să îi pui. 

Ea privi pătuţul şi văzu cartonaşul cu numele, făcând un efort pentru a 
citi literele mărunte. 

Amanda Markham. 

Nu, nu, nu. Cum? Numele acela. De ce era numele acela pe pătuţul 
copilului ei? 

Simti că se apropie un atac de panică. Trebuia să îl oprească înainte ca 
Greg să îl observe. Acum nu era momentul potrivit. Acesta era cel mai 
frumos moment al căsniciei sale. Recunoștință, credință şi încredere, îşi 
repetă ea în tăcere, inspirând şi expirând pentru a-şi curăța chakra 
coroanei:I. 

— Draga mea, eşti bine? 

Ea se strădui să îşi păstreze calmul. 

— Ia-o, te rog. Cred că am pulsul puţin cam scăzut. Simt că mi se face 
rău. 

Greg o puse pe fetiţa lor înapoi în pătuţ şi se repezi la Nicole. 

— Nic? Ce se întâmplă? De ce eşti speriată? 

Sigur era o eroare de redactare, doar o coincidență cumplită, crudă, 
stupidă. După cinci inspirații şi expirații profunde se concentră din nou 
asupra feţei lui Greg. 

Îşi dorea fetiţa. Dorea să o atingă. Să îi simtă respiraţia. Nicole azvârli 
aşternuturile deoparte, durerea radiind în sus pe stern, şi încercă să coboare 


din pat. Ceva o trase de braţ. Perfuzia. 

— Copilul. Te rog. Am nevoie de copilul meu! 

— Tubito, e în regulă. O iau eu. Travaliul a fost solicitant. Eşti încă 
foarte... sensibilă. 

El o puse pe fiica lor înapoi în braţele lui Nicole, apoi se duse la pătuţ, de 
unde luă cartonaşul cu numele. 

— Sună bine, nu crezi? spuse Greg, ţinând cartonașul pentru ca ea să îl 
vadă. 

Amanda Markham. 

Luptându-se cu greutatea insuportabilă care îi apăsa pieptul, Nicole se 
întoarse și se întinse cu spatele pe perne. Îşi puse degetele pe gâtul 
copilului. Tic-tac, tic-tac, tic-tac. Fiecare bătaie o asigura că fetiţa respiră, 
că trăieşte, că era a ei. Ritmul propriei sale respiraţii încetini şi își sărută 
copilul pe obrajii catifelaţi. Se bucură de moliciunea şi de prospeţimea ei. 

— Te voi proteja. Te voi iubi mereu. Nu ţi se va întâmpla nimic rău, îi 
promise ea. 

Apoi se uită la Greg. 

— Îmi pare rău. Nu sunt deloc în apele mele după operaţie. Numele ei 
este Quinn. Aceasta este decizia mea. Mama ar fi fost cea mai bună bunică 
din lume. Înseamnă mult pentru mine ca fetiţa noastră să poarte numele ei. 

Greg, se apropie de pat şi se aşeză cu grijă lângă soția și fiica lui. 

— Meriţi orice nume doreşti. Quinn să fie. 

Înainte de a se mai putea gândi la cartonaşul cu numele, Nicole auzi 
zgomotul tocurilor lângă camera sa. Fiindcă o aştepta pe Tessa, se uită 
înspre la ușă și o văzu pe femeia de afară. La început, Nicole nu putu 
conştientiza apariția bruscă a femeii cu părul roşu-intens, aceeaşi culoare cu 
cea a părului Donnei, cu aproape douăzeci de ani în urmă. 

Greg mângâie cu degetele tâmpla lui Nicole. 

— Ce e? Arăţi de parcă ai văzut o fantomă. 

— Cine era? şopti ea. 

— Cine era cine? 

— Femeia de la uşă. 

El o privi cu atenţie, observând cum devine din nou agitată. 

— Fi bine, nu era Tessa. Nu cred că se va întoarce atât de repede. 

Greg se uită spre uşă. 

— Nu este nimeni acolo, dragă. Abia ai ieșit din operație, atâta tot. 
Medicamentele îți joacă feste. Pot să îți aduc ceva? 


— Sunt bine. 

Era o minciună. O minciună nervoasă:t. 

— Doar că aştept cu nerăbdare momentul în care Quinn îşi va întâlni 
mătușa. 

Avea atât de multe alte motive pentru a fi neliniștită. 

Nu meriti o fetiță. Eşti o criminală. Nu o vei putea proteja. 

Nicole privi din nou spre uşă, dar roşcata dispăruse de mult. 


CAPITOLUL CINCI 


MORGAN 


Strecor bileţelul purpuriu în geantă înainte de a-l urma pe polițist pe 
treptele de ciment afară din Grand/State, ținându-mă cu grijă de balustrada 
neagră lipicioasă. Amanda. Acesta este numele copilului sau al mamei? O 
rafală rece de vânt mă loveşte peste față când ieşim pe West Grand Avenue. 
A început să cadă amurgul, iar soarele este o minge de foc portocalie în 
spatele stației de metrou. Zeci de camionete mass-media și mașini de poliție 
sunt parcate neglijent pe pistele de biciclete. Bărbatul se opreşte în dreptul 
unei maşini de poliție şi în sfârşit îl văd mai bine. Este scund şi slăbănog și 
observ că avem aproape aceeaşi înălțime. Cu toate astea mă intimidează. 

— Sunt polițistul Campbell. Poţi să îmi spui cum te numești, te rog? 

— Morgan Kincaid. 

Îmi spun numele în șoaptă pentru că mă doare gâtul de parcă mi-ar fi fost 
zgâriat cu şmirghel. 

El mă ajută să intru pe locul din spate al mașinii de poliție, cu mâna pe 
capul meu în timp ce mă strecor înăuntru. Vreau să îi spun să nu mă atingă, 
dar nu o fac. Mă simt ca o criminală. 

În timpul drumului mă cuprinde tristeţea şi privesc pe geam. Iar durerea 
se transformă în groază când polițistul Campbell virează pe North Larrabee. 
Coronamentul luxuriant, de smarald al copacilor este înlocuit de crengi rare 
cu aspect dezolant, care sunt încovoiate de parcă ar empatiza cu starea mea. 
Şiruri de clădiri industriale din cărămidă maro pe ambele laturi ale străzii şi 
magazine dărăpănate ne conduc spre zona anostă, gri, betonată care este al 
1 8-lea district. 

Rochia mi se lipește de scaunele de piele uzate și mi-o aranjez înainte de 
a-mi scoate telefonul din geantă. Îi trimit repede un mesaj avocatei mele, 
Jessica Clark. Ea a fost cea care m-a protejat când întreaga mea lume s-a 
prăbuşit, când Ryan s-a dus, iar toți prietenii şi membrii familiei mele şi-au 
descărcat furia asupra mea. Poate de data asta nu am nevoie de ea. Nu am 
făcut nimic greşit. Dar nu am încredere în poliție. 

Tastez repede. 


Trec doar câteva secunde până când soseşte răspunsul ei: Sunt pe drum. 

Simt că leşin, dar nu vreau să mă prăbuşesc pe scaunul din spate al 
mașinii. Ar fi trebuit să îmi fac loc prin mulțime și să plec de lângă femeia 
aceea. Dar ce s-ar fi întâmplat cu copilul? Îmi învârt vârfurile părului în 
jurul degetului, lăsând firele să îmi taie carnea. 

Iubeşte-o pentru mine, Morgan. 

Nu aş fi putut să fug. 

Polițistul Campbell parchează în garajul poliției şi îmi desfac centura de 
siguranţă, apoi mă târâi în urma lui prin poarta de acces, unde el rosteşte 
numele meu în difuzorul din peretele de beton. Luăm liftul spre camerele de 
interogatoriu şi evit să mă uit la barele groase de metal din spatele nostru, 
care izolează prizonierii care ar putea fi periculoși. Nu vreau să fiu aici. 

— Doamnă Kincaid, urmați-mă, vă rog? 

Uniforma lui Campbell i se întinde pe braţe în timp ce ia o hârtie de la un 
sergent care se află la recepție. 

Încerc să trec neobservată din cauza stratului subţire de murdărie 
aşternut pe rochia și pe pielea mea, dar când îmi trec degetele peste față 
simt mirosul fetiţei — subtil şi proaspăt — și sper că ea este bine. 

Îl urmez pe poliţist prin secţie şi capul mă doare din cauza monotoniei 
repetitive a luminilor fluorescente. Ultima dată am fost aici acum 
optsprezece luni. Eram amorțită din cauza durerii, cu hainele şi mâinile ude 
de sângele lui Ryan. 

Nu permite nimănui să îi facă rău. 

Îi voi spune politistului Campbell totul. Îi voi povesti pur și simplu 
fiecare cuvânt pe care i-a spus acea mamă. Îi voi spune şi despre bilet, 
îndată ce vom ajunge oriunde ne îndreptăm acum. Îi voi explica că nu am 
nicio idee de ce a făcut-o, dar mama aceea a lipit biletul de geanta mea 
înainte de a sări. 

Trecem prin diverse birouri. În unul dintre ele văd un poliţist vorbind la 
telefon. Se repede să închidă uşa în timp ce trecem noi. Oare vorbește cu 
partenerul femeii sau cu familia acesteia? Știu cum e să fii persoana de la 
celălalt capăt al firului. Am primit același telefon de la spital după ce a 
murit tatăl meu. Aproape că pot să simt prăbuşirea pe podea, încovoierea cu 
genunchii strânși la piept, tremuratul, disperarea. Cunosc modul în care te 
devorează acuzaţiile și vina, inutilitatea regretului. Nimeni nu poate uita 
momentul în care întreaga viață îi este distrusă, zdrobită de adevărul șocant. 
Simt un val de empatie față de familia pe care femeia a lăsat-o în urmă, în 


mod special pentru fetița ei frumoasă. Apoi îmi trece prin minte: dacă 
femeia avea o familie, de ce mi-a dat mie copilul? 

Dacă mi s-ar întâmpla ceva vreodată, poliţiştii nu ar avea ce familie să 
sune. Mama mea trăieşte în Florida și abia ne vorbim. De fapt, nu îmi pot 
aminti când am discutat ultima dată. Ne-am întâlnit acum șase luni, după 
înmormântarea tatălui meu. Am stat stânjenite în sufrageria casei în care am 
copilărit, cu căni de ceai călduţ în mâini. 

— Mă mut la Miami să locuiesc cu mătuşa Irene. Trebuie să vând casa, 
acum că tatăl tău s-a dus. 

Am înţeles mesajul nerostit. Nu mai avea cu ce să plătească ipoteca 
deoarece soţul meu le-a furat toţi banii şi i-a plasat în fondul lui corupt de 
investiţii fără ştirea lor. Conform mamei mele, eram singura vinovată pentru 
atacul de cord al tatălui meu. 

— Nu am ştiut nimic din ce făcea el, îi spusesem mamei, de sute de ori. 

Am spus-o la atât de mulți oameni. O repetam automat prietenilor mei, 
colegilor şi celor apropiaţi, tuturor celor care avuseseră încredere în Ryan în 
ceea ce privește investiţiile lor. Singurul care a crezut vreodată că nu am 
avut nicio legătură a fost tatăl meu. Dar acum se dusese. Plecase pentru 
totdeauna. 

Polițistul Campbell mă conduce prin secție până ajungem la o cameră de 
interogatoriu obişnuită, din fericire una care este nouă pentru mine. Înainte 
de a ieşi, mă întreabă: 

— Ai dori o cafea? Apă? 

Mă aşez într-un scaun rotativ rigid şi scutur din cap. El pleacă, iar câteva 
momente mai târziu aud pași şi ridic privirea. O recunosc pe femeia din ușă. 
Şi, după expresia de pe faţa sa, mă recunoaşte şi ea. Este detectivul Karina 
Martinez, același detectiv care a venit la locul crimei în casa mea în timp ce 
stăteam tremurând lângă corpul lipsit de viaţă al lui Ryan. Ea a fost cea care 
m-a luat deoparte şi m-a interogat cu privire la motivul pentru care s-a 
sinucis soţul meu şi în legătură cu milioanele de dolari pe care le furase. 

Martinez pune pe masa metalică zgâriată un exemplar din Chicago 
Tribune şi o sticlă deschisă de apă lângă o cutie cu șerveţele. Apoi se aşază 
în faţa mea și îşi îndepărtează bretonul de pe fruntea înaltă. Faţa ei rotundă 
este netedă, fără niciun rid. Mă întreb dacă încă mai este cel mai tânăr 
detectiv din acest district. Sunt conştientă de camera care clipeşte cu o 
lumină roşie din colţul tavanului, înregistrându-mi fiecare gest. Îmi 
încrucişez picioarele apoi le îndrept. Nu ştiu cum ar trebui să mă comport. 


Mă simt vinovată, chiar dacă nu am greşit cu nimic. 

Strâng din buze. 

Martinez împinge sticla de apă către mine. Apoi se apleacă mai aproape. 

— Deci eşti aici. Din nou. 

Se uită în ochii mei, de parcă simpla mea prezenţă o oboseşte. Atitudinea 
ei este alarmantă. Palmele încep să îmi transpire. 

— Morgan, cum o mai duci? 

Nu ştiu ce să îi răspund. Jessica m-ar sfătui să nu zic nimic până nu 
ajunge ea, dar cu siguranță trebuie să spun ceva. 

— Sunt bine. Rezist. 

Martinez încuviinţează. 

— Poţi să îți spui numele şi adresa pentru înregistrare, te rog? 

Mâinile îmi tremură. 

— Cred că ar trebui să îmi aştept avocatul. 

— Avocatul tău vine încoace? Interesant. Îţi dai seama că dai doar o 
declarație de martor. 

Şi eu cred la fel. Aşa că de ce se poartă de parcă sunt vinovată? Cedez 
sub presiune. Îi dau numele și adresa. 

— Poţi să îmi spui exact ce s-a întâmplat astăzi pe peronul de la 
Grand/State? continuă ea. 

Înghit cu dificultate pentru a mai câştiga ceva timp, sperând că Jessica va 
intra pe ușă şi mă va salva. Martinez îşi aţintește ochii căprui asupra mea şi 
îşi aranjează părul strâns la spate într-o coadă de cal. 

Îmi reamintesc că adevărul este de partea mea. De ce să fiu îngrijorată? 
Martinez vrea doar să ştie ce s-a întâmplat. Şi au fost atât de mulți martori. 
Oamenii din staţie trebuie să fi văzut că femeia mi-a dat copilul, apoi a sărit. 

Respir adânc, deschid gura şi totul se revarsă afară. 

— Am luat metroul spre casă la aceeași oră la care o fac de obicei. Nu 
eram atentă la ce era în jurul meu, așa că am fost surprinsă când o femeie 
m-a prins de braţ şi mi-a cerut să îi țin copilul. 

Martinez ridică din sprâncenele perfect pensate. 

— Ştii cine era? 

Scutur din cap. 

— Nu. Nu am mai văzut-o niciodată până acum. Părea... că nu se simte 
bine. Mi-am tras braţul pentru că mă speria. Eram atât de aproape de 
margine încât mă temeam pentru ea şi copil, dar nu ştiam ce să fac. 

— Ai plecat? Sau ai cerut ajutorul cuiva? 


Tremur. Îmi doresc să o fi făcut. 

— Totul s-a întâmplat atât de repede. Era în faţa mea şi ochii îi zburau în 
toate direcțiile, ca şi cum căuta pe cineva pe peron. Ca şi cum era speriată. 
Apoi mi-a cerut să nu las pe nimeni să îi facă rău copilului. 

Îmi trag geanta mai aproape. Nu îi voi spune că femeia mi-a rostit 
numele. Nu îi voi spune despre biletul pe care este scris numele „Amanda”. 

— Cum a ajuns fetița în braţele tale înainte ca femeia să aterizeze pe 
şine? 

Inima îmi bate cu putere. 

— Mi-a aruncat-o în braţe. Am fost şocată şi am prins-o. Am fost sincer 
îngrijorată că aş scăpa-o, aşa că am ţinut-o strâns. Şi în timp ce priveam în 
Jos la fetiţa aceea frumoasă, mama ei a sărit. 

Vocea mea se pierde şi lacrimile îmi curg pe obraji. 

— Eu... Nici măcar nu am putut-o opri. Totul s-a întâmplat atât de 
repede. 

Martinez îmi dă un şerveţel, dar nu e nimic blând în modul în care mi-l 
întinde. 

— Nu cred că îmi povestești totul, spune ea. 

Tresar. 

— Tot ce am spus este adevărat. 

— Nu e vorba că nu e adevărat ceea ce ai spus. E vorba de ceea ce nu ai 
spus, Morgan. Poliţiştii aflaţi la faţa locului au luat declaraţii martorilor. lar 
ei au auzit-o pe femeia care a sărit. Morgan, au auzit-o rostindu-ți numele. 

Groaza mă sufocă. Îmi scarpin umărul şi mă întreb de ce i-am ascuns 
acest amănunt. 

— Da, dar nu am fost chiar sigură că am auzit bine. Totul a fost atât de 
înspăimântător şi de neașteptat. Îţi spun adevărul. Îţi spun ceea ce știu. Nu 
am mai văzut-o niciodată înainte. Nu m-am întâlnit și nu am vorbit cu ea 
niciodată înainte. Nu ştiu cine era sau cum de mă cunoştea sau măcar de ce 
mi-a vorbit. 

Aşa. l-am spus totul, totul cu excepţia biletului purpuriu. Dar dacă știe şi 
despre acesta? Ar trebui să o aştept pe Jessica sau ar trebui să îl scot din 
geantă şi să mărturisesc? 

Martinez trage aer în piept, încrucişându-și braţele. 

— Al purtat astăzi un ecuson, poate la serviciu? Sau bijuterii 
personalizate? Orice care i-ar fi putut indica numele tău? 

Încerc să îmi amintesc. Nu găsesc nimic. 


— Nu. 

Martinez mă priveşte intens, apoi ridică exemplarul din Chicago Tribune 
de pe marginea mesei. Loveşte cu palma ziarul deschis. Îmi arată un articol. 

— O cunoşti pe victimă, Morgan. Este Nicole Markham, director general 
al liniei de îmbrăcăminte Breathe. Deci ce relaţie ai cu ea? 

Nu îmi pot înăbuşi geamătul. În fotografie este o femeie frumoasă cu 
bucle castanii. Picioarele ei sunt lungi şi suple în pantofi cu toc argintii, şi 
este îmbrăcată într-o fustă elastică strâmtă, corai şi o cămașă adecvată, albă 
cu decolteu în „V”. Pare imaginea femeii puternice, care are totul sub 
control, director general. Este cu adevărat aceeaşi femeie panicată, 
neîngrijită, care m-a implorat să îi iubesc copilul înainte de a face saltul 
către moarte? Pot să văd că este ea, dar transformarea este oribilă, ca o 
înfrumusețare desfăşurată în sens invers. 

Şi desigur, cunosc compania Breathe. Cine nu o cunoaște? Și chiar dețin 
câteva perechi din colanţii lor de yoga. Dar nu o cunosc pe Nicole 
Markham. Nu e ca şi cum aş cunoaște-o personal. De ce m-ar ruga pe mine 
această femeie de succes, dar totuşi o străină, să îi protejez copilul? De unde 
mă cunoaşte? Şi să o protejez faţă de ce anume? 

Apoi îmi vine o idee. 

— Numele meu a fost la ştiri pentru o vreme după ce Ryan a murit. 
Poate mă ştia de acolo? 

Nu spun „Acum că numele meu este pe nedrept legat de deturnarea de 
fonduri”, dar sunt sigură că Martinez înţelege ideea. 

— Sau poate că Breathe are o legătură cu Haven House, unde lucrez? 

Puţini oameni ştiu că adăpostul există, locaţia sa într-o clădire maro 
anostă pe West Illinois Street este bine ascunsă pentru a proteja femeile și 
copiii care se refugiază acolo. 

Martinez bate cu tocul pantofilor în podea. 

— Vom verifica în documentele de la Haven House. 

Îmi aruncă o privire care pare înţelegătoare, dar care nu este sinceră. 

— Trebuie să fie greu să fu singur. Acum că soţul tău nu mai este. 

Este. Nu mai am nici prieteni, nici familie în Chicago. După ce Ryan a 
murit, am realizat că singurii mei prieteni din timpul căsniciei noastre au 
fost prietenii lui. El i-a înșelat pe toți şi m-a făcut să par un complice. Chiar 
prietenii pe care îi aveam din facultate sau de la muncă s-au împrăștiat după 
sinuciderea lui. Eram singură, doar durerea şi pierderea îmi ţineau 
companie. Dar nu îi voi spune nimic din toate acestea lui Martinez, pentru 


că ea caută ceva. Nu ştiu ce. 

Martinez strânge din buze în silă când nu spun nimic. 

— Morgan, întotdeauna mi-a fost puţin cam greu să cred că nu ştiai că 
soţul tău fura de la investitorii lui și escroca Light-the-Way Found, 
organizaţia caritabilă pe care ai fondat-o chiar tu. Ai locuit cu el zi de zi. 
Pari o femeie deşteaptă. E adevărat că noi nu am putut dovedi cu exactitate 
că tu ştiai ce punea la cale, dar e ceva la tine care pare mereu atât de... 
reticent. Și iată că ne confruntăm din nou cu aceeași problemă. 

Se lasă pe spate, privind din nou fotografia lui Nicole Markham. 

— Directorul general de la Breathe este mort, iar tu îi țineai copilul pe 
marginea unui peron de metrou. Ea ţi-a rostit numele. Îţi dai seama de ce 
cred că vă cunoşteaţi? 

Faptul că Martinez se folosește de experiența mea îngrozitoare, 
traumatizantă, pentru a mă prinde, mă înfurie dintr-odată. Sar din scaun, 
răsturnând sticla de apă. 

Îmi îndrept degetul spre ea. 

— Toată lumea crede că ştie totul despre mine, dar tu nu ştii nimic, spun, 
cu vocea sugrumată de lacrimile pe care nu vreau să le vărs. 

Martinez se uită la degetul meu ridicat. Pocnetul unor tocuri înalte pe 
coridor îmi distrage atenția. Mă așez tremurând, şi tot corpul mi se 
relaxează când Jessica intră în cameră. 

Jessica este atât de înaltă, încât chiar dacă eu am o înălțime peste medie, 
mă simt întotdeauna scundă pe lângă ea. Pielea ei închisă este netedă şi 
curată, iar rochia sa azurie cu centură 1 se potriveşte atât de bine, ca toate 
hainele sale de altfel. Prima dată când ne-am întâlnit am întrebat-o dacă a 
fost vreodată model. 

Ea şi Martinez se salută una pe cealaltă politicos, apoi Jessica își trage 
scaunul de lângă mine şi se aşază, punându-și mâna pe umărul meu. 

Martinez o pune la curent cu detaliile despre femeia care a sărit şi despre 
faptul că eu sunt un „martor care îi interesează”. Jessica îşi pune uşor 
degetele pe spatele meu. 

— Te simţi bine, Morgan? 

Atingerea ei delicată îmi eliberează emoţiile pe care abia le mai pot 
controla de când am ajuns la secția de poliție. Buzele sfâşiate ale femeii, 
ochii înnebuniţi de frică şi disperarea sa îmi trec cu rapiditate prin minte ca 
o scenă dintr-un film. Plâng în hohote, de durere pentru această fetiță, 
pentru mama ei pe care nu am cunoscut-o şi pentru mine. 


Jessica mă bate uşor cu palma pe umăr până când sughiţurile mele se 
opresc. 

Apoi îi spune lui Martinez: 

— Vreau să vorbesc singură cu clienta mea. 

Priveşte spre plafon. 

— Fără cameră. 

— Bine. 

Martinez se ridică, iese şi închide ușa în spatele ei. 

Camera pare mai mică acum, şi mă simt atât de ameţită încât îmi împing 
scaunul mai departe de masă şi îmi aplec capul pe genunchi. 

Jessica așteaptă până mă îndrept. 

— Hai să lămurim lucrurile aici. 

Îşi coboară privirea spre ziarul de pe masă. 

— Am auzit la ştiri că directorul general de la Breathe s-a sinucis la 
Grand/State după ce i-a dat copilul unei străine. Tu ești străina? 

— Da şi nu. 

Ochii lui Jessica se măresc. 

— Este timpul să îmi povesteşti totul. 

— Aşteptam metroul, când această femeie mi-a apucat braţul şi mi-a 
spus să îi iau copilul şi să îl iubesc. Arăta atât de înspăimântată, Jessica, ca 
şi cum o urmărea cineva de pe peron. Apoi a rostit numele meu. A zis: 
„lubeşte-o pentru mine, Morgan”. I-am spus lui Martinez totul, în afară de 
asta. Apoi ea mi-a zis că auzise deja de asta de la ceilalți martori. Se pare că 
vrea să mă prindă, însă eu doar am stat acolo, așteptând metroul. 

Îmi sprijin capul în palme. 

— Nu ştiu de ce nu i-am spus imediat. 

Îmi ridic privirea. 

— Îmi pare rău. 

Ea oftează. 

— Nu-i nimic. Eşti stresată. Sunt sigură că văzând toate astea ţi-ai 
amintit nişte lucruri oribile. 

Ryan, rana din care curgea sânge, puşca din mâna mea. Nu, nu, nu, nu se 
poate. Nu poate fi adevărat. 

— Da, mi-a reamintit, recunosc eu. lar ea m-a ales pe mine să îi protejez 
copilul. Iar eu... 

— Gata... Am înţeles. Este în regulă. Eşti în stare de şoc. Nu ai făcut 
nimic greşit. Şi ştii că e datoria mea să te apăr. Noi două am mai trecut prin 


asta și înainte, Morgan. Așa că, acum, să spunem doar că ai vorbit destul. 
Eşti traumatizată. Nu eşti în apele tale. Nu mai poți vorbi din nou cu 
Martinez, cu presa sau cu nimeni — nu în lipsa mea. 

Îşi trage rapid scaunul mai aproape. 

— Deci, nu avem mult timp la dispoziție aici, chiar acum. Dacă există 
alte detalii care sunt importante — orice altceva ai omis — este momentul să 
îmi spui. 

Îmi împing părul care îmi cade pe faţă, umed de transpiraţia cauzată de 
panică. Apoi răscolesc prin geantă după bilet şi i-l dau Jessicăi. 

— L-am găsit lipit de geantă, mai târziu. Poate este numele copilului? 

Jessica priveşte curioasă biletul, întorcându-l pe toate părțile. 

— Nu. Mass-media spune că numele bebeluşului este Quinn. 

Nu Amanda. Quinn. Un nume atât de frumos pentru fetița pe care am 
tinut-o în braţe. 

— Deci cine este Amanda? întreb. Și de ce este Quinn în pericol? Mama 
ei aşa a lăsat să se înţeleagă. M-a implorat să nu las pe nimeni să îi facă rău 
copilului ei. Era atât de neliniștită, ca şi cum ar fi fost urmărită. Nu crezi că 
ar trebui să îi arătăm biletul lui Martinez? 

Ea scutură din cap rapid, ferm şi îmi dă înapoi biletul. 

— În niciun caz. Deocamdată vom lăsa deoparte acest bilet. Voi avea 
propriul meu investigator, Barry, care va face niște cercetări. Dar până când 
nu vom şti de ce Nicole ţi-a rostit numele pe peron, sau măcar de ce a vorbit 
cu tine, dacă îi mai spui lui Martinez altceva ar face doar să pară că ai vreo 
legătură cu toate astea. Din ceea ce mi-ai spus, Nicole Markham nu arăta şi 
nu vorbea normal. 

Jessica este prea aproape de mine. Sunt încolţită, neavând unde să plec. 

— Este vreo șansă ca Nicole să îl fi cunoscut pe Ryan? Ar putea fi 
implicată în escrocheria lui? 

Stomacul mi se agită. Chiar dacă m-am gândit tot timpul la Ryan, nu îmi 
place să vorbesc despre el. 

— Încă nu îi ştiu pe toţi cei de la care a furat. Ar fi putut-o escroca pe 
Nicole, sau pe cineva pe care ea îl cunoștea. Ea s-ar fi putut împrumuta de 
la cine nu trebuia pentru a compensa pierderea. Sau ar fi putut fi implicată 
în asta, cu el, şi n-ar fi fost prinsă niciodată. Nu ştiu nimic. 

Vocea mi se frânge. 

— Ryan nu mi-a lăsat altceva decât întrebări, durere și furie. Nu l-am 
cunoscut niciodată cu adevărat. 


Brusc îmi dau seama de ceva: 

— Jessica, dar dacă sunt în pericol? 

— Lanişteşte-te. Nimic nu indică asta. Nici chiar acest bilet nu este o 
dovadă că cineva ar vrea să rănească copilul, pe tine sau pe Nicole. Poate 
fiica ei nu era în siguranță cu ea. 

Jessica se ridică, agitându-se prin camera mică. Faţa 1 se îmblânzeşte. 

— Ştiu că este greu. Dar trebuie să îți păstrezi calmul. 

— Cum să îmi păstrez calmul când Nicole mi-a rostit numele, mi-a cerut 
să îi iubesc copilul, apoi a murit chiar în faţa mea? 

Ea îşi atinge buzele cu o unghie roz. 

— Vom afla de ce te-a abordat şi dacă ești în pericol, bine? Și sunt sigură 
că bebelușul a fost dus undeva în siguranță. 

Înţelege fără ca eu să îi spun că sunt îngrijorată pentru copil. Mă simt de 
parcă Jessica îmi citeşte cele mai ascunse gânduri. Mă cunoaște atât de bine. 

Ea oftează. 

— Vol face tot posibilul să aflu mai multe despre Quinn. Dar în acest 
moment obiectivul meu este să te scot de aici cât mai repede. De acord? 

Mă prăbuşesc din nou în scaun. 

— Bine. Cum spui tu. 

Jessica merge spre ușă, o deschide. Văd cum îi face semn lui Martinez, 
pe hol. Detectivul se strecoară înapoi în încăperea strâmtă. Jessica îmi 
aruncă o privire, iar eu îmi pun mâinile pe genunchi. Tremur din tot corpul. 

— Pot să plec acasă acum? 

Vreau doar să fiu acasă. 

— Încă nu. Mai am câteva întrebări la care va trebui să răspunzi înainte 
de a pleca acasă. 

O umbră de îngrijorare îi străbate chipul Jessicăi. 

— Putem te rog să vorbim afară, noi două? 

Amândouă femeile părăsesc încăperea, închizând ușa în spatele lor. 
Pentru un moment sunt lăsată singură, dar înainte să mă pot obişnui cu asta, 
ele revin. 

Martinez ia loc în spatele mesei. Jessica se sprijină de perete. Îmi aruncă 
o privire care înseamnă „spune cât mai puţin posibil”. 

Martinez se instalează încet, fără să se grăbească. 

— Martinez, nu avem toată ziua la dispoziţie, spune Jessica. 

Ochii de culoarea cafelei ai detectivului mă sfredelesc. 

— Victima a aterizat pe spate. Majoritatea oamenilor nu se sinucid 


sărind înapoi. 

Nu înţeleg. Îmi strâng buzele şi apuc braţele scaunului pentru a-mi opri 
tremuratul mâinilor. Îmi derulez în minte acele ultime secunde. Am văzut-o 
sau nu sărind? Mintea mi se împotmoleşte. 

Deodată sunt aruncată înapoi în timp, la momentul în care am intrat în 
biroul de acasă al lui Ryan şi l-am găsit pe podea. Inima mea, viața mea s- 
au spulberat atunci în milioane de bucăţi. Îmi amintesc senzaţia umedă, 
hpicioasă a sângelui lui Ryan pe pantalonii mei de lână, mâinile mele 
înroşite după ce i-am desfăcut degetele de pe puşcă. Am fost îngrozită tot 
timpul că s-ar putea descărca din nou. Am încercat să opresc valul de sânge 
care curgea din împuşcătura din stomacul lui, dorindu-mi ca soţul meu să 
respire. Dar era prea târziu. Desigur, căsnicia mea nu era perfectă. Ryan și 
cu mine am avut conflictele noastre. Îmi doream un copil; el nu. Existau 
tensiuni. Dar nu am vrut niciodată ca el să moară. 

lar acum această biată femeie este şi ea moartă. Cum de nu am văzut 
ceea ce se petrecea chiar în fața mea? De ce este totul atât de neclar? 

— Morgan, i-ai luat copilul înainte de a o împinge de pe peron? 

Acuzaţia mă loveşte de parcă aş primi o palmă grea peste faţă. Îmi ridic 
privirea la Martinez. Tot corpul îmi îngheaţă şi mă forțez să nu vomit pe 
podea. Mă întreabă dacă am omorât-o pe Nicole Markham. 

— Poftim? 

Mă uit la Jessica, întrebându-mă cum de pot fi întrebată aşa ceva. Jessica 
intervine. 

— Nicole şi-a pus copilul în braţele cliente: mele; clienta mea nu a luat 
copilul de la Nicole. Iar dacă Morgan nu ar fi fost acolo să țină copilul, 
acesta ar fi căzut pe pământ sau mai rău, pe şine. Ar fi putut să fie și el lovit 
de metrou. Aşa că ce întrebare este asta, mai exact? Morgan a salvat fetiţa. 
O mulţime de martori au văzut ce s-a întâmplat. Ea este un erou. 

Jessica ridică o sprânceană spre Martinez. 

Martinez zâmbeşte, o gropiţă formându-se în obrazul ei stâng. La oricine 
altcineva, ar fi fost dulce. La ea, reprezintă o ameninţare. 

— Nu cred că „erou” este cuvântul potrivit pentru Morgan. 

Aici are dreptate. Un erou şi-ar fi dat seama de profunzimea durerii lui 
Nicole şi ar fi ştiut imediat ce să facă, ar fi împiedicat-o pe această mamă 
disperată să îşi curme viaţa. Eu am stat acolo, neputincioasă, cu gura 
căscată, în timp ce ea îmi arunca copilul în braţe. O eroină ar fi aflat că soţul 
ei o folosea, pe ea şi nenumărate alte persoane pentru câștigul lui financiar 


şi ar fi împiedicat asta. Ar putea fi singurul lucru cu care Martinez şi cu 
mine suntem de acord: nu sunt un erou. 

Martinez se ridică şi îşi împinge scaunul înapoi. Ceea ce spune apoi mă 
sperie de moarte. 

— Deci continui să afirmi că nu o cunoşti pe Nicole Markham, cu toate 
acestea ea ţi-a spus numele. Mai am o singură întrebare pentru tine: cât de 
mult îţi dorești un copil? 

— Nu răspunde, Morgan. 

Jessica se întoarce spre Martinez şi se răsteşte: 

— Ajunge. Dacă nu îmi puneţi sub acuzare clienta, noi plecăm. 

Martinez ne face semn spre uşă. 

— Puteţi pleca. Vom discuta curând din nou, sunt sigură. E uimitor ce 
poti fi prins făcând când crezi că nu te vede nimeni. 

Jessica îşi întoarce capul spre mine, făcându-mi semn să o urmez afară. 
Buzele ei sunt strânse într-o linie subțire. 

Protejeaz-o. 

Iubeşte-o pentru mine, Morgan. 

Femeia asta, Nicole, ştia că voi fi la Grand/State. M-a ales pe mine. Nu 
ştiu de ce, dar voi afla. Nu voi face aceeaşi greşeală de două ori. Nu am de 
gând să stau aici fără să fac nimic în timp ce lumea întreagă decide că sunt o 
persoană îngrozitoare. 

Jessica mă ia de braţ. 

— Să mergem, spune. 

Părăsesc încăperea. Nu vreau să mai ajung niciodată în camera aceea. 
Sunt sătulă de detectivi, de poliție şi de poveştile pe care ei le spun fără să 
ştie nimic despre mine. De data asta nu am de gând să accept. De data asta 
am de gând să îmi reabilitez numele o dată pentru totdeauna. 


CAPITOLUL ȘASE 


NICOLE 
Înainte 


Sudoarea se aduna între sânii lui Nicole şi îi picura în spatele gâtului. 
Soarele de dimineaţă se strecura printre draperiile crem de mătase, razele lui 
strălucitoare initându-i ochii înceţoşați, inflamaţi. Nu ştiuse ce înseamnă 
insomnia până când nu avusese copilul. Nu doar din cauza lui Quinn, căreia 
părea să îi fie foame din oră în oră, dar Nicole stătuse trează toată noaptea 
urmărind-o obsesiv, asigurându-se că respira în continuare. De fiecare dată 
când fetiţa ei îşi închidea ochii frumoşi, de culoarea celui mai adânc ocean, 
Nicole o veghea. Uneori chiar o scutura uşor, trezind-o pentru a se asigura 
că trăieşte. 

Lucruri îngrozitoare se petreceau când nimeni nu era atent. 

Adolescentă fiind, ea nu înţelesese niciodată de ce era Donna atât de 
neliniştită tot timpul. Rafturile din sufragerie erau pline cu cărțile ei pentru 
părinți, având colţurile îndoite. Făcea diagrame și notițe despre somn şi 
orare pentru schimbarea scutecelor. Nicole se gândise că erau peste tot. 
Amanda era cel mai dulce, cel mai mulțumit copil. Acum că o avea pe 
Quinn, ea înțelegea grijile pe care şi le făcea Donna. Nu se putea gândi 
decât la scenarii nefaste. Dacă Quinn se îneacă cu laptele? Dacă Nicole o 
scăpa? Dacă o strângea prea tare? 

Transformarea din preşedintele eficient, încrezător în proaspăta mamă 
agitată, nesigură era covârşitoare. Nicole nu mai era sigură că se mai 
recunoaște. 

Îşi strânse pleoapele, rezemându-se de tăblia albă metalică a patului, 
încercând să facă faţă valurilor de ameţeală. Quinn plânse în pătuţul ei, 
cerând să fie luată în braţe. Nicole deschise ochii pentru a se uita la Quinn, 
dar o văzu doar pe Amanda. 

Dintr-odată, era iarăși dădaca de şaptesprezece ani mergând încet pe 
holul îngust către Amanda, care se afla în camera copilului. Nicole 
intenționase doar să închidă ochii pe canapea pentru o clipă, dar cumva 


adormise pentru mai mult timp. Ora alocată somnului se terminase, dar 
Amanda dormea încă, ceea ce era ciudat. Nu mai dormise niciodată atât de 
mult înainte — trei ore întregi. Nicole deschise uşa camerei copilului. 
Deasupra patului se învârtea caruselul cu fluturași care o adormea 
întotdeauna pe Amanda. Se auzea uşor, mângâietor, fără oprire, cântecul 
Rock-a-Bye Baby!'*, Nicole se apropie de pătuţ. Amanda părea atât de 
liniştită. „Să nu trezeşti niciodată un copil care doarme”, îi spusese Donna 
de nenumărate ori. lar neexperimentata Nicole făcuse întocmai ceea ce 1 se 
spusese. Asta era sarcina ei. 

Dar ceva nu era deloc în regulă. Copilul era prea ţeapăn. Nicole se aplecă 
pentru a o ridica pe Amanda, şi când buclele ei întunecate atinseră obrajii 
bebeluşului, acesta nu deschise ochii şi nu chicoti, aşa cum făcea de obicei. 
Braţele acelea micuţe nu se întinseră după ea. Amanda nu mişca. 

Nicole o ridică din pătuţ şi îi puse mâna pe frunte. Copilul era rece. Cu 
inima bătându-i puternic, Nicole se prăbuşi în genunchi. Aşeză cu grijă 
corpul micuţ, lipsit de vlagă pe podea, apăsându-şi gura pe cea a 
bebeluşului şi vârfurile degetelor pe pieptul fragil, îngust. Te implor, te 
implor, te implor, spuse cu voce tare. 

Pieptul o înţepa atât de tare încât crezu că va avea un atac de cord. Se târî 
până la telefon și formă 911, iar următorul lucru pe care şi-l amintea era o 
mască de oxigen care îi acoperea gura şi nasul. 

— Ce ai făcut? uriaşe Donna când apăruse şi o găsise pe Nicole pe o 
targă. Eşti o criminală! 

Atunci aflase că Amanda murise. 

Şi că era vina el. 

Nu îi putuse spune lui Greg nimic din toate astea. Desigur, o parte din 
îngrijorarea şi panica pe care le simțea după naşterea lui Quinn erau 
normale. Dar el nu ar fi înţeles niciodată profunzimea spaimei sale, motivul 
real. Nu putea uita nicio clipă că lui Quinn i se putea întâmpla ceva 
îngrozitor. Şi din acest motiv, Nicole nu o scăpa niciodată din ochi. Va fi 
mama perfectă. Acesta era țelul ei. Dar când îşi exprima orice urmă de 
îngrijorare, Greg spunea doar: 

— Urmează-ţi instinctele materne. 

Cum ar fi putut să facă asta, când nici măcar nu era capabilă să își 
alăpteze bebelușul? Oricât de tare s-ar fi străduit, nu avea suficient lapte. 
Era atât de dezamăgită de ea însăși; la rândul său, Greg era frustrat, distant 
şi vorbea foarte puţin cu ea. lar când îşi exprimase îngrijorările, el o 


respinsese. 

— Nu înţelegi, Greg, îi spusese ea, cu lacrimile șiroindu-i pe faţă. 
Laptele matern conţine anticorpi vitali în lupta cu infecțiile. Pentru fetiță ar 
scădea şi riscul de astm. Ar proteja-o, iar eu nu pot face asta! 

— Eu nu am fost alăptat, şi m-am descurcat bine. 

Greg o luase în braţe, dar ea nu se putuse opri din plâns. 

— Nic, trebuie să te linişteşti. Eşti o mamă minunată, iar Quinn este 
sănătoasă. Şi ce dacă va răci de mai multe ori? Totul va fi bine. 

Nu era bine, totuşi. Şi Amanda fusese sănătoasă. 

Acum Nicole putea să îl audă pe Greg agitându-se la parter, pregătindu- 
se pentru muncă. Se gândi să îl roage să urce şi să țină copilul aşa încât ea 
să poată face un duş şi să se îmbrace, dar hotărî că se putea descurca 
singură. 

Îşi puse o mână pe stomacul încă sensibil încercând să inspire şi să 
expire lent, dar incizia o durea. Iar respiratul adânc nu mai era potrivit cu 
veşnicele atacuri de panică. Aceste atacuri nu se declanșau doar din cauza 
lui Quinn. Nu, nici pe departe. Se putea descurca cu plânsetele fetiţei ei. 
Acestea indicau un copil sănătos, plin de viaţă. Dar ceea ce încă o speria era 
numele acela de pe pătuţ: Amanda. Nu putea scăpa de senzația că era 
urmărită. Sau că văzuse lucruri care nu erau cu adevărat acolo. Fusese cu 
adevărat Donna în fața uşii camerei ei de la spital? Era în Chicago acum? 
Dacă da, ce voia? Recompensă? Răzbunare? Şi dacă era aşa, cât de departe 
era dispusă să meargă pentru a o obține? 

De două săptămâni Tessa trecea pe la ea aproape zilnic, aducând mostre 
de ulei de la Breathe şi încercând orice tehnică mindfulness pentru a o ajuta 
pe Nicole, dar nimic nu funcționa. În sfârşit, cu câteva zile în urmă, când 
Greg era la muncă, ele stăteau pe canapeaua din living, Tessa ținând-o în 
braţe pe Quinn deoarece Nicole nu putea respira. Sudoarea îi curgea pe faţă 
ŞI îşi strângea cu o mână pieptul în încercarea de a-și mai ușura durerea 
îngrozitoare. 

— Nic, cred că trebuie să mergi la doctor. Știu că nu vrei să iei din nou 
medicamente, dar îţi dai toată silința. 

— Urăsc medicamentele, Tess. Trebuie să fiu alertă, spusese ea cu vocea 
sugrumată. 

— Nu eşti alertă, totuşi. lar medicamentele s-au schimbat mult în ultimu 
câțiva ani. Te rog. Pentru Quinn. Vorbeşte cu doctorul tău. 

Disperată, Nicole făcuse aşa cum îi ceruse Tessa. Doctorul ei în 


prescrisese imediat Xanax, asigurând-o că era varianta cea mai sigură. De 
patru zile Nicole îşi luase pastilele după cum îi fuseseră prescrise. Acum era 
sigură că nu va mai putea niciodată să supraviețuiască o zi fără ele. 
Disperată, le căută pe noptiera de mahon lustruită manual pe care 
decoratoarea lor o luase dintr-un magazin elegant de pe North Clybourn 
Avenue. Dar nu reuşi să găsească omniprezentul flacon cu comprimate albe 
pe care îl ţinea mereu lângă pat. 

Se ridică, ţinându-se de marginea noptierei pentru a nu leşina. Se 
rostogolise cumva flaconul pe podea? Nimic. Era atât de obosită că nu 
putea gândi limpede. Mutase flaconul şi uitase? 

Deschise sertarul noptierei pentru a vedea dacă nu pusese din greşeală 
flaconul înăuntru. Nicio pastilă. Doar un ghemotoc mototolit de hârtie lângă 
o carte cu coperta cartonată. Nicole îl scoase. Ultima scrisoare de la Donna. 
Scrisoarea pe care Nicole era sigură că o lăsase în biroul ei de la Breathe. 


Nu meriti o fetiță. Eşti o criminală. Nu o poți proteja. 


Cum ajunsese în casa ei? Îl adusese acasă chiar ea şi uitase? Sau îl 
pusese cineva acolo? 

Quinn plânse din nou. Nicole puse hârtia înapoi în sertar și îl închise 
trântindu-l. 

— Mami este aici. Sunt aici, spuse, cu respiraţia greoaie. 

Se aplecă peste pătuţ pentru a-şi legăna copilul. Stomacul i se strânse. 
Nu știuse că recuperarea după o cezariană va fi atât de dureroasă. Nu ştiuse 
că dragostea pe care o simţea pentru Quinn o va învălui cu totul. 

Cu Quinn în brațe, Nicole reuşi să ajungă la baie. Deschise geamul 
dulapului în timp ce încă îşi ținea copilul. Flaconul de medicamente era 
acolo. O cuprinse un val de ușurare. Asta însemna să fii mamă pentru toată 
lumea? O permanentă stare de teamă şi panică? Transformând peste noapte 
un adult pe deplin încrezător într-o persoană neîngrijită, îngrozită, agitată, 
distrasă? Nu avea prieteni care să fie părinți şi, cu toate că o parte dintre 
angajaţii ei aveau copii, Nicole nu avea o relaţie personală cu ei, așa că nu îi 
putea întreba. Şi nu o putea întreba nici pe mama sa. Gândul acesta o făcu 
să simtă în inimă o durere ascuţită. 

Quinn încă mai plângea. Nicole o duse din nou în pătuţul din dormitor și 
înghiți pastilele fără apă, ştiind că va mai dura puţin până când mintea 1 se 
va limpezi. Telefonul mobil al lui Greg sună la parter. Tonul de apel al 
telefonului lui — Misiune imposibilă — obişnuia să o facă să îşi dea ochii 


peste cap şi să chicotească. Dar în ultimul timp nimic nu o mai făcea să 
chicotească. 

La parter, îl auzi răspunzând la telefon. Greg râdea pe înfundate; ea era 
sigură că vorbea cu o femeie. Nu îl mai auzise râzând în felul acesta în 
ultima vreme, cu ea. Nu de când se născuse copilul. Nicole nu mai era deloc 
amuzantă de când devenise mamă. 

Îşi ridică fiica susţinându-i cu degetele capul fragil. Apoi ajunse până în 
capul scărilor şi coborî cu grijă până la parter, târându-se. Fu umilitor să 
trebuiască să procedeze astfel, iar durerea îi radia în stomac la fiecare 
mișcare, dar era mai bine decât să se prăbușească cu capul înainte pe 
marmură şi să îi zdrobească craniul lui Quinn. 

— Calmează-te, spuse ea cu voce tare pentru a alunga gândul terifiant. 

Se gândi la pastilele rătăcite. Când lăsase punga albă cu medicamente pe 
masa din bucătărie după ce se întorsese de la doctor, Greg spusese: 

— Ai refuzat anestezia epidurală, dar ai de gând să iei Xanax? 

— Am avut întotdeauna o mică problemă cu anxietatea, dar a fost uşor 
de gestionat pentru o lungă perioadă de timp, replicase Nicole, 
mărturisindu-i mai multe decât îi spusese până atunci. 

— A început după ce părinții mei au fost omorâţi. Am început să iau 
Zoloft în timpul facultăţii, dar m-am oprit cu mult timp în urmă. Mă făcea 
să mă simt adormită şi confuză. Acum doctorul mi-a explicat că Xanax este 
mai bun şi absolut sigur să îl iau cât timp am grijă de Quinn. 

— Nu mi-ai spus niciodată că ai luat medicamente pentru anxietate. 

El îşi masă fruntea, apoi mângâie uşor partea din spate a gâtului lui 
Nicole. 

— Nic, ştiu că eşti dependentă de muncă, dar niciodată nu te-am văzut 
atât de aproape de limită. Mă îngrijorezi. 

— Nu-ţi face griji, sunt bine, spusese Nicole în timp ce scotea capacul 
flaconului şi lua două comprimate. 

Acum ajunse la treapta inferioară, ţinând-o ferm pe Quinn în îndoitura 
braţului, aşa că putu să îl folosească pe celălalt pentru a se ridica. Să ajungă 
la parter era epuizant, dar pe de altă parte îi făcea bine să facă mişcare. Cât 
de mult iubea această casă. Clădirea de trei etaje din rocă gri, vulcanică, de 
pe East Bellevue Place era o operă de artă, o proprietate excelentă în 
districtul istoric Gold Coast. Plătită în numerar și total diferită de casa de 
cărămidă cu două etaje din North Kenwood pe care ea și fratele ei Ben s-au 
zbătut să o păstreze după moartea părinţilor lor. În cele din urmă moștenirea 


nu putuse ţine pasul cu spărturile din acoperiş, boilerul defect şi subsolul 
inundat. Vânduseră casa familiei după ce Nicole se întorsese din Kenosha. 
Ea se mutase în căminele Universităţii Columbia, iar Ben îşi luase un mic 
apartament aproape de facultatea de medicină. 

Nicole trecu prin livingul de un alb imaculat, decorat cu oţel şi sticlă — 
doar linii clare, niciun pic de dezordine — şi văzu că lalelele violet pe care le 
păstra mereu proaspete în vaze de cristal Lalique muriseră, petalele lor 
formând pe podea o mică moviliţă tristă. Ea amânase echipa de curăţenie pe 
care o folosea pentru a ţine casa curată. O deranja prezenţa străinilor în 
această perioadă. 

Greg era în bucătărie bând o cană de cafea, cu telefonul la ureche. Se 
îmbujoră şi încheie convorbirea când observă că Nicole îl priveşte. De ce în 
ultimul timp el închidea repede ori de câte ori intra în cameră? 

— Cu cine vorbeai? întrebă ea. 

— Cu secretara mea, m-a sunat în legătură cu un portofoliu de clienți. 

Greg îşi şterse mâinile de pantalonii de la costum, un obicei care ei i se 
părea înduioșător. Era o mică fisură în înfățișarea lui încrezătoare, care o 
făcu să se simtă de parcă nu era singura care avea defecte. 

— Are multe de învăţat într-un timp foarte scurt și are nevoie de ajutor. 

Şi ea era o proaspătă mamă care avea nevoie de ajutor, se gândi Nicole. 
Dar nu o spuse. Ochii lui Greg o cercetau amănunțit. Ea îşi putea imagina 
ce vedea — petele roşu-albăstrui de sub ochi; părul neîngrijit, lipsit de viaţă; 
aceeaşi pantaloni de yoga Breathe și acelaşi tricou alb pe care le purta de 
câteva zile. Cum putuse ea să creeze un imperiu de milioane de dolari, dar 
să nu găsească energia necesară pentru a face un duş şi a-și schimba 
hainele? 

— Trece Tessa pe aici astăzi? 

Nicole ridică din umeri. 

— Nu sunt sigură. De ce? 

— Ti-ar prinde bine o companie feminină. De fapt mă gândeam că ar 
trebui să găsim o persoană care să ne ajute cu adevărat, să o plătim, așa 
încât tu să ai mai mult timp pentru tine. Chiar o zi la spa. Putem merge 
împreună, aşa cum obişnuiam. 

Pieptul o înţepă. Greg pur şi simplu nu înţelegea. Ea nu voia să o 
părăsească pe Quinn nicio secundă. În ochii lui ea observă o tristeţe pe care 
nu o mai văzuse acolo niciodată, de parcă scânteia se stingea. Îşi aminti 
cum se luminase faţa lui când îl luase prin surprindere cu biletele de clasa 


întâi la Paris, cu ocazia primei lor aniversări. Cum abia reuşiseră să ajungă 
în camera de hotel înainte de a-și smulge unul altuia hainele, şi cum o ţinuse 
de mână pe fiecare stradă pietruită pe care hoinăriseră. 

Greg o ceruse în căsătorie la doar şase luni după ce începuseră să se 
întâlnească. Într-un genunchi pe holul sediului firmei Breathe, în faţa 
tuturor angajaților ei, el spusese: 

— Nu am mai cunoscut pe cineva care să trăiască cu atâta încredere și 
pasiune ca tine. Vreau să îmi împart viaţa cu tine. 

Unde era încrederea ei acum? Când al patrulea magazin internațional 
Breathe se deschisese în Singapore, Greg făcuse o rezervare, pe numele lui 
Nicole, la Everest, restaurantul ei favorit. O așteptase o oră singur acolo, la 
al patruzecilea etaj al Mercantile Exchange din Chicago, pentru că ea era 
într-o teleconferință. Greg nu se supărase. Ar fi aşteptat-o o veșnicie, pe 
atunci. Acum se simţea atât de îndepărtată de el. Dar nu ştia dacă era doar 
din cauza ei. 

— Eşti atât de obosită, Nic. Chiar cred că ar trebui să ne luăm o bonă. 

— Fără bone, spuse ea imediat și își apăsă podul palmei pe frunte, o 
durere puternică sfredelindu-i tâmplele. 

— Ştii ce s-a întâmplat cu pastilele mele? Nu erau lângă pat. 

Greg se încruntă. 

— Le-ai lăsat aici jos în cămară lângă laptele praf şi le-am dus în dulapul 
de medicamente din baie. 

Nicole se strădui să își amintească. Acela era locul unde le lăsase? Nu își 
mai amintea nici măcar să se spele pe dinți. 

Greg îi aduse o sticlă caldă de lapte, iar ei îi dădură lacrimile. Acest mic 
gest de bunăvoință o făcea să îşi dorească să se prăbuşească în braţele lui. 
Dar nu voia să pară slabă. Trebuia să se stăpânească. 

Quinn plângea. Nicole strecură sticla printre buzele trandafirii ale fetiţei, 
iar bucătăria deveni atât de tăcută încât Nicole aproape plânse de uşurare. 
De fiecare dată când copilul ei scotea țipătul acela sfâşietor ea se simţea 
vinovată. 

Telefonul îi vibră în buzunarul pantalonilor de yoga. Fusese ideea 
strălucită a Tessei să adauge buzunare colecției de primăvară din anul 
trecut. 

Greg o luă pe Quinn din braţele ei și îi zâmbi fiicei lui. Pentru un scurt 
moment, Nicole se desfătă în sânul micii sale familii. Totul va fi bine. 
Fusese o schimbare majoră. Dar vor trece peste asta. El pusese mereu 


cariera ei pe primul plan deoarece înţelegea cât de mult însemna Breathe 
pentru Nicole — pentru ei amândoi şi visurile lor despre succes, împreună 
puteau să facă orice. 

Îşi scoase telefonul din buzunar. Era un mesaj de la Tessa, singura 
persoană cu care putea vorbi în perioada aceea. 


Pot să vin mai târziu? Am putea ieși la o plimbare. Am cumpărat o rochiţă pentru Quinn. 


Nicole răspunse la mesaj: 


Nu sunt sigură reuşesc să fac față unei plimbări, chiar acum. Dar treci pe aici după muncă. Te 
rog. 


Îşi ridică privirea din telefon. Greg şi Quinn nu mai erau în bucătărie. 

Brusc un sunet strident, metalic sparse tăcerea — Roch-a-Bye Baby, 
cântecul de leagăn pe care ea nu i-l cântase niciodată fiicei sale deoarece îi 
amintea de Amanda și de acea înspăimântătoare zi de vară. Nicole îngheţă. 

De unde venea? Ea și Greg nu deschiseseră încă niciuna dintre jucăriile 
muzicale pe care le primiseră. 

Melodia stranie se opri. 

— Dragă, îl strigă ea pe Greg. Ai auzit? 

— Ce să aud? strigă și el, din living. 

Oare îşi imaginase doar? 

Mâinile îi tremurară violent. Sunase de parcă venea de la etaj. 

Ca să nu o mai privească Greg de parcă ar fi fost nebună, Nicole hotărî 
să cerceteze ea însăşi. Bazinul îi pulsă de durere când merse la scări și 
începu să urce. Aborda fiecare treaptă de parcă era un munte. Ajunse în 
capul scărilor, triumfătoare. 

La etaj, linişte. Se pregătea să coboare din nou când timbrul lent, sinistru 
al cântecului de leagăn începu să se audă din nou. Venea din camera 
copilului. Nicole deschise ușa. 

Florile de cireş ale tapetului păreau că urcă pe pereţii gri, de culoarea 
porumbeilor, încadrând un sertar alb umplut cu animale de pluș. Era o 
cameră de vis, perfectă pentru fetița ei. Dar învârtindu-se în cercuri 
domoale deasupra patului era un carusel cu fluturași în culori pastelate, unul 
pe care Nicole nu îl mai văzuse de aproape douăzeci de ani. Era exact 
aceeaşi jucărie care fusese atârnată deasupra pătuțului Amandei cu mulţi ani 
în urmă, caruselul căruia Donna îi schimba bateriile în fiecare săptămână. 

Când creanga se va rupe, leagănul va cădea... 


Cântecul se opri. Nicole cercetă fiecare colț al camerei. Cine făcuse asta? 
Se mai afla cineva acolo? Dar camera era goală, iar caruselul amuţise. 

În cele din urmă îi reveni vocea: 

— Greg! Vino aici! 

Auzi zgomotul puternic al paşilor lui urcând treptele în grabă. El apăru 
gâfâind în ușă, cu Quinn în braţe. 

— Ce e? 

— Asta. 

Tremurând, ea făcu semn spre carusel. 

— Care e problema, Nic? întrebă el. Este doar caruselul. 

— Ne-a dat cineva asta? vru ea să ştie. 

Quinn începu să plângă din nou, iar Nicole își dori cu disperare să o 
strângă în braţe. Dar tremura atât de tare încât se temu să o ia. 

— De ce este aici? De unde a apărut? 

Greg o privi uluit: 

— Glumești? 

Ea îşi apăsă cu o mână stomacul cuprins de o crampă. 

— Ce vrei să spui? 

El merse la pătuţ şi o aşeză pe Quinn înăuntru. Nicole se sprijini de 
perete şi se lăsă să alunece de-a lungul lui până ajunse pe podea. 

— Hei! spuse Greg când observă groaza de pe faţa ei. 

Se aşeză lângă ea. 

— Este în ordine. 

El îi aşeză cu blândeţe mâna pe genunchi. Era prea amabil, în timp ce ea 
era pe punctul de a se prăbuși. 

— NIC, fu ai cumpărat caruselul acela. 

Nicole se îndepărtă de el. 

— Nu am făcut-o! 

— Draga mea, ai făcut-o. Ai lăsat comanda de pe eBay listată pe masa 
din living acum câteva zile. Tu l-ai comandat. Eu l-am instalat, pentru ca tu 
să ai un lucru mai puţin de făcut. Cu ce am greşit? 

Umerii lui căzură. 

Ea simţi furnicături, mii de insecte alergându-i în jos pe braţe. Nicole nu 
cumpărase de pe eBay nimic, niciodată în viaţa ei. Şi chiar dacă ar fi făcut- 
o, nu ar fi cumpărat niciodată acel carusel. Niciodată. 

Îşi simţea gâtul de parcă ar fi înghiţit sticlă pisată. Numele de pe 
cartonaș, roșcata din faţa camerei ei de la spital, pilulele dispărute, şi acum, 


caruselul. Îşi pierdea minţile? 

Putea să vadă cum Greg se străduia să îşi păstreze calmul, dar pe faţa lui 
se citea nerăbdarea. 

— Nicole, nu e mare lucru. Şi eu uit lucruri. 

El se ridică cu grijă şi merse la pătuţ, adulmecând-o pe Quinn. 

— Are nevoie să fie schimbată. Îmi pare foarte rău, dar trebuie să plec la 
muncă. 

Apoi se întoarse și îşi înfăşură braţele în jurul trupului ei îngheţat. 

— Ai nevoie de mai mult somn, iubito. Ce spui dacă vin acasă puţin mai 
devreme şi o iau pe Quinn la o plimbare pentru ca tu să te odihnești? 

— Nu, nu-ţi face griji. Vine Tessa. 

Apoi se încruntă la el, amintindu-și de vocea lui râzând la telefon. 

— Greg, ştiu că eşti aici, aşa că de ce mi se pare că nu eşti? Ca şi cum nu 
ai fi cu adevărat prezent. 

El îi masă cu putere tâmplele. 

— Nic, m-am oferit să îi fac o baie. Să îi schimb scutecele. Te las să 
dormi la sfârşit de săptămână. Întotdeauna spui nu sau doar mă ignori. 

Despre ce vorbea? Ea nu își putea aminti nici măcar o singură dată când 
el ar fi propus ceva de genul acesta. 

Greg o privi cu tristeţe şi se ridică de pe podea. 

— Tessa spune că nu ai luat niciodată legătura cu biroul tău şi că umbli 
prin casă ca un zombi. Te rog verifică dacă ea nu ar putea veni mai 
devreme, să nu stai aici singură. Îmi fac griji pentru tine. Vreau să te simţi 
fericită şi în siguranţă cu Quinn. 

Nu o vei putea proteja. 

— Este mai în siguranță cu mine decât cu oricine altcineva! strigă 
Nicole. 

Dar nu mai era atât de sigură că asta era adevărat. 


CAPITOLUL ȘAPTE 


MORGAN 


Jessica şi cu mine suntem în Mercedes-ul ei alb. Mă conduce acasă după 
ce am trecut în goană dincolo de mulțimea de reporteri din fața sediului 
poliției. Aceştia căutau deja informaţii despre sinuciderea bine-cunoscutei 
preşedinte de companie. Chiar prin geamul maşini, îi pot auzi strigând 
întrebări: 

— Frati pe peron? 

— A fost împinsă? 

— Unde este copilul? 

În timp ce aparatele lor de fotografiat se declanşează frenetic, mă întreb 
dacă poza mea va fi publicată. O vor vedea în presă colegii și foştii mei 
prieteni? O va vedea şi mama? Sunt deja o paria, dar acum să mi se 
întâmple asta? Ultimul lucru de care am nevoie este să mă aflu din nou în 
lumina reflectoarelor. 

leşim din parcare şi trecem de semafor pentru a întoarce pe West 
Division Street. Jessica e atentă la drum, pentru a mă duce în siguranță 
acasă, în apartamentul meu din clădirea maro, de cărămidă, de pe North 
Sheridan Road. 

— Cum s-a putut întâmpla asta? întreb. Doar mă duceam acasă. Iar 
Martinez crede cu adevărat că i-am smuls copilul şi am împins-o pe Nicole 
Markham de pe marginea peronului? Din ce motiv? 

— În acest moment eşti doar un suspect. Martinez va încerca să găsească 
legătura dintre tine şi Nicole. Exact asta intenționez şi eu să fac, imediat ce 
mă întorc la birou. Dacă te contactează reporterii, să nu dai nicio declarație. 

— Nu am nimic să le spun. Nu ştiu nimic. 

Mă ghemuiesc pe scaunul meu, dorindu-mi să dispar. 

Când oprim în dreptul clădirii în care locuiesc, arăt spre parcarea din 
spate. 

— [a-o pe acolo. Voi intra pe uşa din spate. 

Jessica intră pe aleea îngustă, întunecată. Pe consola dintre noi telefonul 
ei sună, speriindu-mă. Își ia o mână de pe volan pentru a-l ridica. 


— Bună, Barry. 

Barry este detectivul Jessicăi. Ea se schimbă la față în timp ce îl ascultă. 
La un moment dat se uită la mine, dar nu sunt sigură dacă privirea ei este 
neliniștită sau încrezătoare. 

Încheie convorbirea şi parchează maşina. 

— Eşti pe YouTube. Un tată care îşi lua fiul de la primul lui meci de 
baseball îşi înregistra copilul pe peronul de la Grand/State. A prins ce s-a 
întâmplat între tine şi Nicole. Poliţiştii au retras înregistrarea video, dar 
Barry a reuşit să o copieze înainte. Mi-o trimite acum pe e-mail. 

Îmi îndrept spatele. 

— Asta e o veste bună, nu? Dovedește că mi-a dat copilul exact aşa cum 
am declarat. 

Jessica nu răspunde. Frica îmi inundă pieptul. Ea aprinde lumina în 
mașină, apoi încarcă materialul video și întoarce telefonul către mine aşa 
încât să putem vedea amândouă ecranul. Mă pregătesc să privesc săritura lui 
Nicole. Dar nu sunt deloc pregătită pentru ceea ce văd. 

Înregistrarea este de slabă calitate, dar recunosc peronul metroului. Un 
băiat blond în jur de şapte ani zâmbeşte la cameră, ținând strâns în mâna 
ridicată o mănuşă de baseball. În colțul din dreapta al ecranului o văd pe 
Nicole şi mă pot vedea și pe mine. Nicole se îndreaptă direct spre mine, cu 
copilul lipit de ea. Eu sunt o siluetă în alb, încremenită de uimire, cu geanta 
atârnată pe umăr. 

Nicole se înghesuie lângă mine, prea aproape de marginea peronului. 
Suntem una lângă cealaltă. Mâna ei stângă se mişcă spre şoldul meu. Atunci 
să îmi fi lipit biletul pe geantă? 

Este uimitor ce poți fi prins făcând când crezi că nimeni nu te vede. 

La asta se referea Martinez? Ştia despre înregistrarea video când mă 
interoga la secție? 

Nicole păşeşte în faţa mea, cu spatele la şine. Este un moment când 
silueta mea este parțial acoperită de a ei. Ea face un pas mic înapoi, iar eu 
sunt din nou vizibilă, ținând copilul. Știu că nu i-am luat eu copilul, dar 
braţele noastre se mişcă aproape în același timp și este greu să înţelegi exact 
ce se întâmplă. Altcurva i se poate părea că am făcut-o. Pe ecran, eu privesc 
în jos spre Quinn care se află în braţele mele, iar Nicole se retrage cu încă 
un pas, chiar pe marginea peronului. Nişte navetişti trec prin faţa camerei, 
acoperindu-ne pe amândouă pentru o clipă apoi apărem din nou. Nicole 
pare surprinsă, apoi braţele ei flutură în aer, iar între mine şi cameră se 


interpun mai mulți oameni. Ea cade cu spatele dincolo de peron și dincolo 
de marginea ecranului care înregistrează. Metroul intră cu viteză în stație. 

Scena căderii ei este ca un pumn în stomacul meu. Înregistrarea video se 
termină, iar Jessica respiră adânc. Îmi scutur capul atât de tare şi atât de 
repede încât sângele circulă periculos de rapid. 

— Nu, nu, nu. Acest video nu arată ce s-a întâmplat în realitate! Ea mi-a 
dat copilul, dar nu se vede partea aceea. Şi nu am împins-o eu. Jur că nu am 
împins-o eu. Erau atât de mulți oameni. Trebuie să fie un martor care a 
văzut ce s-a întâmplat cu adevărat. 

Strâng mânerul uşii, dorindu-mi mai mult decât orice să ies din spațiul 
acesta închis. Să scap de coşmarul în care m-a aruncat Nicole Markham. 

Jessica îşi pune telefonul în poală. 

— Deci înţelegi acum de ce te-a interogat Martinez? Nu este limpede 
cum a sfârşit Nicole. Ea s-a îndepărtat de tine. Nu suficient de departe ca tu 
să nu poţi ajunge la ea, dar suficient pentru ca eu să pot folosi asta ca o 
dovadă dezincriminatorie că ea a sărit. Dar, Morgan, nimic din toate astea 
nu explică de ce îţi știa numele, şi asta nu e bine. 

Nu mai pot respira. Acest video m-a speriat atât de tare. Chiar propria 
mea mamă crede că sunt vinovată pentru că l-aş fi ajutat pe Ryan să 
escrocheze victime nevinovate, pentru economiile lor. Așa că de ce nu ar 
crede nişte oameni total străini că am împins spre moarte o femeie? 

Jessica mă studiază. 

— Este ceva ce nu-mi spui? Trebuie să ştiu totul ca să te pot ajuta. 

— Nimic. Nu o cunoşteam deloc. 

Îmi apăs o mână pe ochi, dorindu-mi ca toate astea să fie un coşmar. 

Dar nu este, şi trebuie să fac faţă. Îmi amintesc copilul. Nu pot uita ochii 
lui Nicole sfredelindu-mă. Era o mamă disperată să îşi protejeze copilul. 
Dar de ce anume? Dacă persoana la care se află copilul este chiar persoana 
de care se temea Nicole? 

— Trebuie să ştiu unde este Quinn. 

Jessica îşi scarpină nasul. 

— Nu, nu trebuie. Dacă insiști că nu o cunoşti pe Nicole, atunci fetița nu 
contează atât de mult pentru tine, nu? 

Ea îşi pune mâna pe brațul meu. 

— Tot ce trebuie să faci este să mă ajuţi să construiesc o apărare, 
deoarece cred că vei avea nevoie. Nu aveai niciun motiv să îi doreşti 
moartea directoarei generale a companiei Breathe. Dar gândeşte-te. Eşti 


sigură că nu ai mai întâlnit-o niciodată pe Nicole? Trebuie să existe o 
explicaţie pentru faptul că te-a abordat. 

Mi-aş dori ca răspunsul să fie atât de simplu. Mi-aş dori să cunosc 
răspunsul. 

Capul îmi explodează de durere. 

— Jessica, dacă eu sau Ryan avem vreo legătură cu asta, ce mi se poate 
întâmpla? 

Partea din spate a clădirii este în beznă totală. Jessica a oprit mașina, a 
stins farurile. De aici abia pot să văd uşa. Oricine s-ar putea ascunde în 
spatele lăzi de gunoi fără să fie văzut. Ar putea fi pregătit să sară asupra 
noastră imediat ce ieşim din maşină. 

Jessica îşi strânge buzele. 

— Să spunem doar că va trebui să fii foarte atentă până când lămurim 
lucrurile. Între timp voi începe să cercetez trecutul lui Nicole şi orice 
legătură pe care ar putea-o avea cu tine. 

Îmi trece prin minte un gând. 

— Jessica... 

— Ce e? 

— Crezi că femeia asta Nicole ştia cumva cât de mult îmi doresc un 
copil? 

Jessica mă priveşte de parcă aş fi ori nebună, ori periculoasă, ori 
amândouă. 

— Nu ştiu, spune, cu voce plată şi rece. 

Dar adevărul este că Nicole chiar știa cu câtă disperare îmi doresc un 
copil. Am putut să văd asta în ochii ei. 

Știu cât de mult îți doreşti. Nu lăsa pe nimeni să o rănească. 

Şi, indiferent cât de tare mă mint acum, spunând că nu voi avea niciodată 
un copil după tot ce s-a întâmplat cu Ryan, adevărul este că mă gândesc la 
asta de fiecare dată când văd o mamă cu un copil. Mă simt sfâșiată de 
invidie până în adâncul sufletului. Mă gândesc la asta de fiecare dată când 
aud copiii chicotind şi stropindu-se cu apă la Foster Beach, lângă 
apartamentul meu. Mă gândesc la asta de fiecare dată când merg la culcare 
şi mă trezesc singură. 

Iubeşte-o pentru mine, Morgan. 

De ce eu? 

Jessica aprinde faza lungă. Probabil se întreabă de ce mai stau acolo, 
privind absentă pe geam. Îşi ridică bărbia spre uşa din spate a clădirii. 


— Vrei să vin sus cu tine? 

Scutur din cap. Am încredere în Jessica, chiar dacă ea nu are încredere 
deplină în mine. Este a doua oară când, datorită ei, ies liberă din aceeași 
secție de poliție. Dar nu am fost cu adevărat liberă. lar acum, ce se va 
întâmpla? Ce vor crede oamenii? Aş vrea să nu mă intereseze. Dar desigur 
că îmi pasă. Mă simt foarte singură. 

Ne spunem „noapte bună” şi mă îndrept spre casă. Uşile liftului se 
deschid la etajul meu şi păşesc pe hol, iar sandalele îmi alunecă puţin pe 
covorul ieftin de culoarea fainii de ovăz. Deschid uşa apartamentului meu 
şi, ușurată, aproape că mă prăbușesc pe podeaua de lemn. În sfârşit sunt 
acasă, întâmpinată de pereţii în culoarea salviei şi de tăcere. 

La Haven House câştig puţin mai mult decât salariul minim, şi o clauză 
de sinucidere anulează polițele de asigurare pe care Ryan şi cu mine le-am 
menţinut pe parcursul celor şase ani de căsnicie. Conturile noastre comune 
au fost golite pentru despăgubirea tuturor persoanelor de la care el a furat. 
Mi-am vândut toate bijuteriile, cu excepția câtorva, care au aparținut bunicii 
mele, şi toate hainele de firmă, dar nu va fi niciodată de ajuns pentru a ne 
achita faţă de toți oamenii pe care Ryan i-a distrus. Mama a refuzat să 
primească vreun ban de la mine. 

— Răul e deja făcut, Morgan, spusese ea. 

Tatăl meu m-a învăţat să deschid un cont privat, unde pun deoparte o 
jumătate din salariul meu, de ani de zile. Am oferit victimelor înșelate de 
Ryan cât de mult am putut din economiile mele, rămânând doar cu cât să-mi 
permit onorariul lui Jessica, chiria şi necesitățile de bază. Pentru mine este 
suficient. Nu mi-am dorit niciodată să fiu bogată. Tot ce mi-am dorit a fost 
o familie. 

Privesc prin micul meu apartament — două dormitoare strâmte, o 
bucătărie foarte mică şi o baie cu duş şi cadă. Am o canapea fucsia la mâna 
a doua. Culorile luminoase ajută la risipirea tristeţii care îmi apasă sufletul. 
Mă prăbuşesc pe canapea şi mă odihnesc pentru o clipă. Atunci îmi vine o 
idee. Îmi golesc geanta. Poate Nicole a lăsat acolo un alt indiciu, orice care 
m-ar putea ajuta să înțeleg ce s-a întâmplat cu adevărat la Grand/State şi din 
ce motiv. 

Dar îndată ce portmoneul, telefonul, cheile maşinii, rujul, guma de 
mestecat, spray-ul paralizant, biletul purpuriu şi scamele sunt împrăștiate pe 
canapea, geanta mea rămâne goală. Deci acest bileţel este tot ce am pentru a 
merge mai departe. Numele „Amanda”, care nu înseamnă nimic pentru 


mine. Este sora lui Nicole? O prietenă? Dacă nu este copilul lui Nicole, 
atunci cine este? 

Îndes totul la loc. Pielea îmi miroase a transpiraţie, tristeţe şi teamă, 
mirosul unui animal prins în capcană. 

Am nevoie să mă simt curată. Mă îndrept spre baia mea simplă şi dau 
drumul la apă cât de fierbinte pot suporta. Mă dezbrac şi intru sub duş. Mă 
frec fără milă. Nu pot opri cojirea pielii uscate, aspre din zona gâtului. Îmi 
simt clavicula ascuțită şi şoldurile osoase. Mi-e dor de rotunjimile mele, 
chiar şi de mica burtă de care mă plângeam cândva, dar care acum este 
concavă şi plină de vergeturi din cauza pierderii în greutate bruște şi 
excesive. Nu am fost niciodată slabă până când Ryan a murit. Mă doare 
faptul că încă îmi lipseşte. 

Îmi lipseşte şi tatăl meu. Îmi lipsesc hohotele lui de râs și glumele 
stupide, îmbrățişările lui puternice. Mă făcea întotdeauna să mă simt de 
parcă eram cea mai frumoasă şi mai interesantă femeie din încăpere. Urăsc 
faptul că nu voi mai simţi niciodată căldura lui. 

Lacrimile apar brusc, abundente. Mă ghemuiesc sub duș, apa fierbinte 
provocându-mi pe spate înţepături de durere. Jelesc aşa cum nu am mai 
făcut de când coşciugul tatălui meu a fost coborât în pământ. Cedez în fața 
tuturor pierderilor şi regretelor. Le accept pe toate. Dar sunt două lucruri pe 
care nu le pot accepta: nu am luat acel copil și nu i-am împins mama de pe 
peron. 

În cele din urmă, tremurând, udă leoarcă şi secătuită emoţional închid 
duşul şi mă opresc din plâns. Mă usuc şi mă acopăr cu un prosop aspru. În 
dormitor, deschid sertarul dulapului pentru a găsi colanţii și tricoul în care 
dorm. Le scot repede şi chiar înainte de a închide sertarul văd o pereche de 
pantaloni roz de la Breathe. Plânsul ameninţă din nou să izbucnească, dar 
mă forțez să îl înăbuş. Destul, îmi spun. Trebuie să te aduni. 

Îmi iau telefonul din geantă şi laptopul de pe măsuţa de cafea. În general 
evit să intru pe Internet, de când rețelele sociale şi blogurile mi-au distrus 
reputația după ce Ryan a fost demascat. Dar Internetul pare a fi locul ideal 
de căutare pentru orice motiv pentru care m-ar fi căutat Nicole. 

Mă îndrept spre camera mea şi mă întind pe pat, în mijloc, chiar dacă 
până dimineaţă voi ajunge pe partea stângă aşa cum fac întotdeauna, de 
parcă Ryan încă mai doarme lângă mine pe dreapta. 

Respir adânc şi îmi deschid computerul. Banda thicker:*. din partea de 
sus a motorului meu de căutare afişează: „Directorul General al Breathe 


Athleisure-Wear mort la 36 ani în condiții suspecte”. 

Este real şi este acolo. Citesc primele cinci postări, înregistrarea video 
este menţionată, dar a fost retrasă, aşa că link-ul nu poate fi accesat. Sunt 
detalii insuficiente, dar ceea ce este îngrijorător este că ei nu au confirmat 
sinuciderea — ca şi cum nu sunt siguri că ea a sărit. Este un singur rând 
despre faptul că poliția a interogat un suspect care a vorbit cu victima 
înainte ca aceasta să moară, cineva care ținea copilul lui Nicole după ce ea a 
ajuns pe şine. Numele meu nu este menţionat. Încă. Cât timp mai am până 
când va apărea, inclus într-un titlu sinistru? 

Să ştiu că se vorbeşte despre mine mă extenuează. Îmi închid 
computerul. Nu voi cerceta nimic altceva deocamdată deoarece mi se închid 
ochii. Nu pot gândi limpede. Voi dormi puţin pentru a mă reface, apoi voi 
continua să caut. 

Când sună telefonul, nu ştiu de ce obrajii îmi sunt uzi de lacrimi, sau de 
ce ochii îmi sunt umflați și inflamaţi. Păsările ciripesc, iar soarele 
străluceşte prin mica fereastră la care am atârnat perdele transparente de 
culoarea piersicii. Îmi dau seama că pentru prima dată după mult timp am 
dormit toată noaptea şi, pentru o clipă, totul pare așa cum trebuie să fie. 
Apoi îmi amintesc. Grand/State. Nicole. Amanda. Quinn. Înregistrarea 
video. 

Îmi caut telefonul pe pat și îl duc la ureche. 

— Alo, mormăi, cu ochii încă închiși. 

— Doamnă Kuincaid, sunt Rick Looms. 

Îmi trec o mână prin părul încâlcit, încă somnoroasă, când el spune: 

— Avocatul lui Nicole Markham. 

Nodul din gâtul meu, provocat de nerăbdare şi teamă, mă împiedică să 
răspund. De ce mă contactează avocatul lui Nicole? 

Ar fi trebuit să nu răspund la telefon. 

— Am fost avocatul doamnei Markham de mulţi ani. Îmi pare rău să vă 
anunţ că a murit pe neașteptate noaptea trecută. 

Nodul din gâtul meu se mărește și nu spun nimic. 

— Este un şoc, sunt sigur. Pentru că este implicat un copil, a trebuit să 
iau legătura cu dumneavoastră imediat, în cazul în care doriți să începeți 
procesul. 

Ce proces? Despre ce vorbeşte? Tot ce aud este sângele pulsându-mi 
violent în urechi. 

— Doamnă Kincaid? 


Tuşesc în telefon. Gâtul mi-a devenit complet uscat. 

— Scuzaţi-mă, răspund. Încerc să înţeleg ceea ce tocmai aţi spus. Nu 
sunt sigură de ce m-aţi contactat. 

— Doamna Markham a lăsat instrucțiuni foarte clare pentru 
dumneavoastră în testament. 

Mă ridic brusc. 

— Testamentul ei? întreb neîncrezătoare. 

Domnul Looms își drege vocea. 

— Doamnă Kuincaid, Nicole v-a lăsat custodia fetei sale. 


CAPITOLUL OPT 


NICOLE 
Înainte 


Nicole se întindea după o sticlă din dulapul din bucătărie când auzi 
impactul violent al sticlei care se sparge. Sări speriată, lovindu-şi capul de 
colţul ascuţit al dulapului. Apoi îngheţă. Se afla cineva în casă? Greg era la 
serviciu. Quinn era în braţele sale. I se învârtea capul. Era atât de amețită 
încât o puse pe Quinn pe podea și se încolăci în jurul ei. 

Apoi auzi uşa de la intrare deschizându-se şi închizându-se fără zgomot. 
Auzi ecoul paşilor pe gresie. Nicole scânci, încercând să se târască către 
cămară, care avea o uşă ce putea fi închisă. 

Pașii ajunseră mai aproape. Nu va reuși. 

— Nic! Ce faci? 

Picioarele delicate, încălțate cu sandale ale Tessei apărură în faţa ei. 
Nicole îşi atinse fruntea, unde avea o rană de unde se prelingea sânge. 
Tremurând, explică: 

— Am auzit un zgomot. Ceva spărgându-se, și m-am lovit cu capul de 
dulap. Sticla uşii de la intrare era spartă? Aşa ai intrat? 

Tessa aruncă o privire către holul din față. 

— Nu, uşa nu are nimic. 

Îşi încruntă sprâncenele. 

— Am bătut, dar nu mi-ai răspuns, aşa că am încercat clanţa şi era 
descuiat. 

Îi cercetă tăietura, ochii întunecându-i-se de îngrijorare. 

— Pare a fi o lovitură puternică. Te simţi bine? 

— Cum adică ușa era descuiată? Este imposibil! 

Tonul ridicat, strident al vocii sale o făcu pe Quinn să urle. 

— Taci, dragă. Mami este aici. Sunt aici, o linişti ea. 

Uşa fusese încuiată. Nicole era sigură. O verificase de cinci ori după ce 
Greg, plecase dimineață, aşa cum verificase în fiecare zi după ce caruselul 
apăruse în camera lui Quinn cu o săptămână înainte — caruselul pe care ea îl 


smulsese din pătuţ şi îl aruncase la gunoi, dorindu-și să nu îl mai vadă 
niciodată. 

Cu blândeţe, Tessa o ridică de pe podea pe Quinn, liniştind-o şi 
legănând-o de parcă era propriul ei copil. 

— Cred că îţi simte stresul. Să ne liniştim. Sunt aici acum. 

Nicole trase aer în piept. Îşi atinse fruntea. Sângerarea se oprise. Tăcerea 
era atât de plăcută. Dar văzând cât de calmă și de eficientă era prietena sa 
cea mai bună se simți deplasată şi inutilă. Fusese atât de obsedată să o 
supravegheze permanent pe Quinn încât treburile zilnice deveniseră 
imposibil de rezolvat. Cine era? Abia se mai recunoștea. 

Nu trimisese nicio fotografie a fiicei sale nimănui de la Breathe, să le-o 
prezinte, aşa cum făcuseră ceilalți membri ai personalului său când 
avuseseră un copil. Nu se mai simţise atât de epuizată, de inutilă, de zeci de 
ani. Avea sute de e-mailuri la care nu răspunsese, apeluri telefonice 
nepreluate. Da, era în concediu de maternitate, dar intenționase să lucreze 
de acasă şi să treacă pe la Breathe o dată la câteva zile. Nu călcase în 
propria companie de trei săptămâni. Nu putea să audă un zgomot în casă 
fără să se gândească că cineva le urmărea, pe ea şi pe copilul ei. 

Nu avea încredere în Tessa în ceea ce priveşte evenimentele stranii care 
se petreceau de când se născuse Quinn. Ar fi părut dereglată. Nu îi putea 
spune că era paranoică din cauză că Donna o urmărea. Şi nu îi putea spune 
că Donna intenționa să le rănească. Nicole nu ştia de ce era capabilă Donna. 
Sau ce plănuia. 

Încă ţinând copilul, Tessa îi întinse un prosop. 

— Mulţumesc, Tessa, spuse Nicole ştergându-și sângele lipicios de pe 
frunte. Jur că am auzit ceva. Am fost atât de speriată că cineva a pătruns în 
casă. 

Tessa fusese întotdeauna persoana căreia i se destăinuia. Simţea nevoia 
să explice ceea ce simţea, fără a o menţiona pe Donna. Încercă să găsească 
cuvintele potrivite. 

— Deocamdată nu sunt în apele mele. Sunt atât de neliniştită tot timpul. 
Nu ştiu ce se petrece cu mine sau cum să o rezolv. 

Începuse să uite mai multe de când apăruse caruselul în camera 
copilului. Să se panicheze mai des. Își sprijini capul pe genunchi. 

— Tess, cred că ceva nu este în regulă cu mine. 

Îşi ridică capul şi o privi pe Tessa punând-o pe Quinn în balansoarul cu 
vibrații — Nicole avea câte unul în aproape toate camerele, chiar dacă 


arareori o lăsa pe Quinn din braţe. Tessa veni lângă ea. O ajută pe Nicole să 
se ridice în picioare. Era atât de confuză. Reuşi să ajungă la un scaun și 
ameţeala i se mai domoli. 

Tessa stătea în faţa ei. 

— Cred că hormonii tăi au luat-o razna şi că eşti epuizată. Şi, din punct 
de vedere legal, eşti în concediu de maternitate. Lucinda şi ceilalți membri 
al Consiliului Director nu pot să facă nimic în privința asta. Când te vei 
întoarce peste trei săptămâni, va fi ca şi cum nu ai fi plecat niciodată. Tot ce 
trebuie să faci acum este să fii mamă. 

— Să fiu mamă este mai dificil decât să fiu director general. 

Tessa râse. 

— Acesta este doar unul dintre motivele pentru care nu îmi doresc copii. 
Dar cred că ești prea dură cu tine însăţi. 

Acum că vorbise cu Tessa, se simţea mai ușurată. 

— Lucinda a fost puţin cam rece când am sunat-o şi i-am spus că în 
perioada asta nu pot să lucrez nici de acasă. 

Tessa pufni. 

— Sunt sigură. E o mică ticăloasă, spuse, apoi privi la farfuriile 
îngrămădite lângă chiuvetă, cu cruste de mâncare; la masa pătată de cafea şi 
la sticlele goale, murdare, împrăştiate peste tot. 

— Sunt mereu alături de tine, Nicki. Oricând, bine? Este doar o perioadă 
dificilă. Lucrurile se vor îmbunătăți. 

Tessa era singura persoană care avea permisiunea de a-i spune „Nicki, 
un nume de alint pe care mama sa obişnuia să îl folosească înainte de a 
muri. 

Nicole încuviinţă. 

— Îţi mulţumesc. Ştiu că lucrezi peste program. Şi eşti mereu aici. 
Trebuie să ai lucruri mai bune de făcut. 

Tessa o întrerupse. 

— Te iubesc, Nic. Muncesc noaptea cât de mult posibil, şi mă bucur să 
ajut în orice fel pot. Ai fi făcut acelaşi lucru pentru mine. 

Nicole era atât de recunoscătoare că o avea pe Tessa. Atât de bucuroasă 
că o angajase la douăzeci şi doi de ani, imediat după terminarea facultății. 
La vremea aceea Nicole avea douăzeci şi nouă, aceeaşi vârstă pe care o 
avea Tessa acum. Nu se așteptase niciodată să devină atât de apropiată de o 
femeie atât de tânără, dar Tessa avea un suflet matur. 

Quinn le reaminti amândurora că se afla acolo. 


— Fata asta are plămâni puternici, nu? La fel de vehementă ca mama ei. 

Tessa legănă balansoarul cu piciorul până când Quinn se linişti. Apoi udă 
un prosop de hârtie, îi îndepărtă lui Nicole părul de pe frunte şi i-l ţinu la 
tâmple. 

— Încă plânge foarte mult. L-ai întrebat pe doctor despre asta? 

— A spus că probabil sunt colicile şi că aceste prime trei luni sunt uneori 
iadul pe pământ. 

Tessa chicoti. 

— Acesta este alt motiv pentru care mă simt mulțumită fără copii. 

Apoi deveni serioasă. 

— Uite, este foarte greu după o viaţă de muncă să stai acasă cu un copil 
toată ziua. Ai putea să îți iei o bonă din când în când. Doar pe timpul zilei, 
nu internă sau altceva de genul ăsta. 

Nicole o privi pe Tessa în ochi. 

— Ştii că nu pot să fac asta. 

Tessa încuviinţă cu înţelegere şi ştiu că nu trebuie să pronunţe numele lui 
Donna sau al Amandei. Era clar că înţelegea modul în care naşterea lui 
Quinn îi reamintise lui Nicole de vara aceea îngrozitoare. 

Erau atât de multe lucruri pe care Nicole nu i le spunea. Atacurile ei de 
panică deveniseră mai rele în ciuda medicamentelor. Se temea să meargă la 
culcare. Se temea să stea pentru o clipă fără fiica ei. De asemenea nu putea 
să scape de indiferența sa faţă de tot ceea ce nu avea legătură cu Quinn — 
Greg, yoga şi Breathe, compania care altă dată fusese toată viaţa el. 

Tessa tamponă tăietura de pe fruntea lui Nicole, şi fiecare atingere o făcu 
pe Nicole să se simtă protejată. 

— Haide. Să mergem să vedem ce zgomot ai auzit. Toate la timpul lor. 

Nicole aprobă şi aşteptă ca Tessa să o ridice pe Quinn. Apoi o urmă pe 
prietena ei afară din bucătărie pentru a verifica parterul. 

În timp ce treceau prin faţa uşii de la intrare Nicole se opri. 

— Ai spus că uşa era descuiată când ai ajuns aici? 

Cu cinci zile înainte Greg făcuse demersurile pentru a fi montată o yală 
nouă. O făcuse să se simtă mai în siguranţă. Chiar o lăsase descuiată? Îşi 
luase Xanax-ul cu câteva ore mai devreme, dar asta nu ar fi făcut-o să uite 
să încuie ușa. 

— Poate Greg a uitat să o încuie când a plecat. Probabil că şi el este 
epuizat. 

Nicole o luă pe Quinn din braţele lui Tessa, aşa că putea simţi căldura 


trupului bebelușului pe propriul său corp. 

— Nu este... În ultima săptămână a stat până târziu la serviciu şi a 
dormit în camera de oaspeţi. Nu se putea odihni cu Quinn în aceeaşi 
cameră. 

Tessa arăta înduioșată. 

— Nu ai putea să o pui pe Quinn în pătuţul din camera copilului? Să vă 
lase puţin spațiu? 

Nicole se luptă cu iritarea care creştea rapid în ea. Greg sugerase acelaşi 
lucru, iar când Nicole refuzase, el încetase să se mai ofere să se întoarcă 
devreme acasă. Tessa şi Greg pur şi simplu nu înțelegeau ce înseamnă să fii 
mamă. Simţea că se scufundă adânc într-o mare de singurătate. 

— Poate curând, răspunse în timp ce continuau să verifice parterul, fără 
să găsească nimic spart. 

Cu toate acestea, în timp ce urcau treptele în spirală, pielea lui Nicole se 
înfioră de groază. 

În capătul scării, Nicole șopti: 

— Ce naiba? 

Uşa camerei copilului, care înainte fusese bine închisă, era acum 
deschisă. Bucăţi mici de cristal licăreau în pătuţ, candelabrul fiind făcut 
bucăţi în aşternuturile cu buline roz. O crăpătură largă distrusese tavanul, 
exact în locul în care lustra cu mărgele roz de la Petit Tresor atârna de 
obicei deasupra pătuțului. 

Ochii lui Nicole parcurseră tot dezastrul. Becurile nu căzuseră singure. 

— Vezi şi tu ceea ce văd eu, da? 

— Da. 

Tessa se opri, ca şi cum şi-ar fi căutat cuvintele. 

— Te temeai într-adevăr că aş fi putut să nu văd? 

— Dumnezeule! spuse Nicole. 

Sărută de nenumărate ori părul mătăsos al fiicei sale. 

— Quinn ar fi putut fi omorâtă. 

Nu o vei putea proteja. 

— Nicki? 

Lui Nicole i se împăienjeni privirea. Era prea mult. 

— Pastilele. Te rog, am nevoie de pastile. Sunt în dulapul de 
medicamente. 

Cu picioarele tremurând, ea se lăsă pe podea şi se aşeză. 

Nu putu auzi sandalele Tessei umblând fără zgomot pe covorul scump 


crem, dar auzi zornăitul flaconului și apa curgând la robinetul din baie. 

— Câte pastile? strigă Tessa. 

— Două. Acum. Te rog. 

Îşi simţea pulsul în gât. Era pe cale să legine. Tessa apăru. O luă pe 
Quinn, dându-i în schimb pastilele și un pahar cu apă. 

— Mulţumesc, mormăi Nicole. 

Singurul sunet care se auzi fu respiraţia uşoară a Tessei în timp ce se 
aşeză lângă Nicole. Apoi Tessa o puse pe Quinn confortabil pe genunchii 
săl. 

— Nicki, a fost un accident. Atâta tot. Știu că e greu. Ascultă, depresia 
postnatală poate provoca aceste sentimente. Paranoia. Frică. Panică. Totul 
va fi bine. 

Umerii lui Nicole se scuturară, iar ochii i se umplură de lacrimi. 

— Nu este bine, Tessa. Cred că Greg munceşte până târziu ca să mă 
evite. Nu îl învinovăţesc. Sunt un dezastru. 

Îşi mirosi tricoul. Simţi mirosul neplăcut al propriei sale transpiraţii. 

— Relaţia noastră nu a fost niciodată atât de proastă. Mă priveşte de 
parcă... de parcă sunt din sticlă şi mă pot sparge în orice moment. Eu... eu 
nu îi pot povesti despre vara aceea și mi se pare că și el îmi ascunde ceva. 

Tessa o legănă pe Quinn şi se ridică în picioare. 

— Greg nu s-a aşteptat niciodată să fie tată. Şi pentru el este greu, ştii 
asta. 

Apoi zâmbi. 

— Fii blândă cu el. Îşi va reveni. Dacă nu, atunci va trebui să îmi dea 
socoteală. 

Nicole fu nevoită să zâmbească. Tessa măsura doar un metru şi cincizeci 
şi opt de centimetri, însă avea atât de multă forță interioară. 

— Îmi vei păstra secretul, da? 

Ochii lui Nicole o implorau. 

Tessa o privi şi răspunse: 

— Întotdeauna. Nu ești singură, Nic. Sunt aici pentru tine. Viitorul va fi 
atât de strălucit încât toate astea se vor pierde în trecut şi nici măcar nu vor 
mai conta. 

N-ai de unde să ştii, gândi Nicole. Și nu voi putea niciodată să îți spun 
tot adevărul. 


CAPITOLUL NOUĂ 


MORGAN 
8 AUGUST 


Nicole Markham mi-a lăsat custodia copilului ei? Telefonul zăngăne pe 
podea, iar corpul îmi îngheaţă ca şi cum mi-ar fi turnată pe spate apă cu 
gheaţă. Asta este o nebunie. 

Sunt încă pe jumătate adormită, şi deodată îmi dau seama că ar putea să 
nu fie real. Îmi iau telefonul și întreb: 

— Asta-i cumva o glumă crudă? Cine sunteți, de fapt? 

— Doamnă Kincaid, după cum am spus, sunt avocatul lui Nicole şi 
înţeleg că este un şoc pentru dumneavoastră, dar nu este o glumă. Puteţi să 
mă căutaţi cu ușurință. Vă sun de pe numărul meu de la birou. 

Urmează o pauză. 

— Nu e adevărat. 

Cât de mult să îi spun acestui bărbat? Trebuie să fiu foarte atentă. Ştie că 
sunt femeia de pe peron, ultima persoană care a vorbit cu Nicole înainte ca 
ea să sară? 

— Cred că este o greşeală, spun. 

Vocea mi-e sugrumată. 

El tuşeşte. 

— Nu este nicio greşeală, doamnă Kincaid. Am presupus că știți despre 
planurile lui Nicole. Când m-am întâlnit cu Nicole joi era hotărâtă să îmi 
ceară să pregătesc o cerere legală care vă acorda custodia copilului ei. Voi 
înregistra curând testamentul în registrul public, dar trebuia să vă anunţ 
imediat deoarece acum este vorba despre siguranța psihică şi financiară a 
copilului. Trebuie să semnaţi şi să trimiteţi tutela în termen de treizeci de 
zile. 

Ţin telefonul atât de strâns că aud un trosnet. 

— Stați puţin, Nicole şi-a schimbat testamentul joi? 

Joi fusesem toată ziua la Haven House. Nu bănuiam că în acelaşi timp o 
femeie complet necunoscută scria pe o cerere numele meu, oferindu-mi 


custodia copilului ei. 

— Doamnă Kincaid, sunt nelămurit. Vreți să spuneţi că nu ați știut că aţi 
fost numită tutore? 

— Nu, nu am știut. 

Sunt la fel de nelămurită ca el, dar mai simt ceva — o scânteie firavă de 
speranță, atât de ridicolă, atât de nesăbuită încât nu ar trebui să îi acord 
deloc atenție. Este acelaşi fir de speranţă căruia i-am permis să înflorească 
atunci când, la un an după moartea lui Ryan, am printat o cerere de la o 
agenție de adopţie. Am început să o completez, dar m-am blocat când am 
ajuns la secţiunea care cerea referințe personale. Îmi pierdusem întregul 
cerc de prieteni. Încercasem chiar să găsesc puţină consolare pe un forum 
web pentru femei fără copii, ca mine. Nu am ținut legătura cu niciunul 
dintre prietenii mei, așa că cine ar fi garantat pentru mine? lar dacă agenția 
ar fi căutat online, ar fi aflat repede despre Ryan și despre tot ce se 
întâmplase. M-a verificat şi avocatul lui Nicole? Nu cred. 

Ştiu cât de periculoasă poate fi această speranţă. Quinn Markham nu îmi 
aparține. Este absurd. 

Îmi trag plapuma mai aproape. 

— Unde este tatăl lui Quinn? 

— Domnul Markham a părăsit casa familiei cu ceva timp în urmă şi nu 
pare dispus — sau poate nu este capabil — să se ocupe de îngrijirea de zi cu zi 
a lui Quinn. De aceea Nicole a numit un tutore supleant. 

— Domnule Looms, ştiţi de ce m-a ales pe mine? 

EI tace câteva secunde înainte de a răspunde: 

— Nicole mi-a dat de înțeles că erați prietene apropiate şi că sunteți 
persoana cea mai potrivită pentru a-i crește fiica. Fraţi prietenă apropiată cu 
ea, corect? 

Clipesc. Cum se poate una ca asta? Cât de speriată şi disperată trebuie să 
fi fost femeia asta să aibă încredere într-o persoană total străină, în 
defavoarea oricui altcuiva din viaţa ei? Mă chinui să găsesc ceea ce mi-a 
scăpat, indicii despre ceea ce ar trebui să spun. Trebuie să îi spun avocatului 
ei adevărul. Este în joc viaţa unui copil. 

— Nu eram prietene. Eu — de fapt eu nu o cunosc deloc. 

La capătul celălalt al telefonului se aşterne liniștea. A închis? 

— Domnule Looms? 

— Sunt puţin derutat de această veste, doamnă Kincaid. Ea mi-a spus că 
erați de acord să deţineţi custodia fiicei sale dacă ar fi fost necesar. ȘI... 


Se opreşte. 

— Şi ce? Vă rog, domnule Looms. Nu înţeleg ce se întâmplă. 

— Doamnă Kincaid, dacă nu sunteţi o prietenă a lui Nicole, ce legătură 
aveţi cu ea? 

— Nu ştiu, şoptesc. Până când mi-a vorbit noaptea trecută pe peronul de 
la Grand/State, nu am întâlnit-o niciodată în toată viaţa mea. 

Urmează o altă pauză lungă. 

— Deci eraţi acolo când s-a întâmplat? Când a... sărit? 

Îl aud răsfoindu-și hârtiile. 

— Uite ce e, trebuie să înţeleg, doamnă Kincaid. Presupun că nu știți nici 
că v-a numit executoare testamentară pentru averea fiicei sale? Sunt obligat 
să vă informez cât mai curând posibil deoarece Nicole are acțiuni 
considerabile la Breathe, şi acelea vor trebui gestionate imediat. 

— Dar... cum rămâne cu soţul ei? 

— Domnul Markham controlează în prezent acțiunile şi dividendele din 
stocurile pe care Nicole le deţinea în custodie pentru Quinn. Dar dacă el își 
pierde sau renunță la drepturile parentale, iar dumneavoastră păstraţi 
custodia, acestea vor fi, de asemenea, responsabilitatea dumneavoastră. 
Sunt mulţi bani în joc aici, şi un copil. Este o mare responsabilitate pentru 
cineva care nu a cunoscut-o deloc pe Nicole. 

Sună ca o acuzaţie, ca şi cum ar fi o parte a planului meu infam. Privirea 
mi se încețoşează, şi mă frec la ochi. Quinn are un tată, iar Nicole mi-a 
acordat mie custodia? De ce m-ar fi lăsat pe mine să controlez banii lui 
Quinn, probabil o avere? Și cine este tatăl lui Quinn, domnul Markham? 
Este cel de care fugea Nicole? 

Îmi dau seama de încă un lucru. Dacă află cineva că Nicole m-a lăsat să 
mă ocup de banii lui Quinn, cât de mult aș fi în pericol? Dintr-odată mă 
simt foarte vulnerabilă şi singură în apartamentul meu. 

— Cine altcineva mai ştie despre testamentul ei? întreb în timp ce mă 
trag mai aproape de marginea patului. Există cineva în familia ei cu care pot 
să vorbesc despre asta? 

Inima mi se strânge când îmi amintesc căldura delicată a copilului ei. 

— Quinn este bine? 

Ştiu că sunt incoerentă, dar nu mă pot opri din a pune toate întrebările 
care mi se învârt în minte. 

Avocatul își drege vocea. 

— Quinn este bine. Nu vă pot da datele de contact ale membrilor 


familiei. Uite ce e, nu prea ştiu ce se întâmplă aici. Nu îmi place ce am 
auzit, dar sunt obligat să vă trimit formularul pentru tutela de rezervă‘. 

Vocea lui nu este deloc prietenoasă. 

— Îmi puteţi da adresa de e-mail, vă rog? 

Nu mă interesează deloc banii. Mă interesează să fiu disculpată, iar fetiţa 
pe care mi-a încredinţat-o mama aceea să fie în siguranță. 

Nu lăsa pe nimeni să o rănească. 

— Quinn este cu tatăl ei acum? 

— Nu pot să vă răspund. 

Încerc o altă abordare: 

— O cunoaşteţi pe Amanda? 

— Pe cine? 

— Nu contează. Eu... eu aş dori să văd testamentul. 

— Nu vă pot trimite tot testamentul, dar vă voi trimite cererea pentru 
tutelă. 

— Mulţumesc, spun. 

După ce îi dau adresa de e-mail, el închide brusc. 

O parte din mine ar vrea să mă îngrop sub păturile mele confortabile şi 
să scap de toate astea, dar nu pot. Îmi trag computerul în poală. Căsuţa de 
mail se luminează când primesc un mesaj nou, cu subiectul: CERERE 
PENTRU TUTELĂ. Deschid fişierul. Este real. 


Petiţionara Nicole Markham, declar sub sancţiunea sperjurului: Quinn Markham, 
a cărei dată de naștere este 27 iunie 2017, şi al cărei loc de reşedinţă este Illinois, 
Chicago, East Bellevue Place numărul 327, este un minor. 

Este în interesul minorului să fie numit un tutore al averii şi al persoanei 
minorului, din următoarele motive: 

Morgan Kincaid este o persoană iubitoare, caldă, plină de compasiune, dedicată, 


care va servi interesului superior I2- al lui Quinn Markham, nevoilor sale emoționale 
şi fizice. 

Persoana care va avea custodia minorului va fi Morgan Kincaid, prietena lui 
Nicole Markham, având adresa: Illinois, Chicago, North Sheridan Road numărul 
5450, camera 802. 


Mi se încrețeşte pielea. Nicole ştia unde /ocuiesc. East Bellevue Place. 
Ea locuia în Gold Coast. Vechiul meu cartier. După ce l-am găsit pe Ryan 
mort, nu m-am mai întors niciodată în casa noastră frumoasă, spectaculoasă. 
Încă de la început, nu m-am simţit niciodată legată de locul acela. 
Înnebunesc şi nu îmi pot aminti de ea? 

Mă uit la ceas. Trebuie să fiu la serviciu curând, dar îmi trag computerul 
mai aproape şi tastez numele companiei lui Nicole, Breathe. Plânsul 


amenință din nou să izbucnească: link după link mă direcționează spre 
articole despre implicarea în wellness şi vindecarea femeilor și fetelor 
victime ale unor traume. Poate legătura dintre noi este Haven House? 

Privesc la o fotografie a lui Nicole Markham zâmbind în spatele unui 
podium în timp ce ţine în mână un premiu de sticlă. Arată sănătoasă, 
fericită, o femeie de succes. Arătă de parcă are totul. 

Îi urmăresc cu vârful degetului ochii albaștri luminoşi şi buzele pline. 

— Ce ţi s-a întâmplat, Nicole? Şi cine este Amanda? șoptesc. 

Îmi sare în ochi un articol din Page Six. 


O sursă anonimă confirmă că Markham stă închisă în casă şi nu se simte bine, 
zbătându-se să aibă grijă de fiica ei nou-născută. Nu a mai fost văzută în public de 
când a plecat, pentru şase săptămâni, în concediu fără plată, negociat cu Consiliul 
Director. Dacă Markham nu se întoarce la Breathe ca director general pe 31 iulie, 
riscă să fie demisă din compania pe care ea însăşi a fondat-o. 


Încerc să pun informaţiile cap la cap. Este evident că Nicole a suferit 
după naşterea fetei sale. Pe vremea când mă ocupam de procesele de la 
Haven House, am avut multe cliente care suferiseră de depresie postnatală. 
Poate era instabilă psihic. Poate nu o urmărea nimeni pe peron. Ar fi putut 
să vadă oriunde fotografia sau numele meu şi să se convingă singură că 
suntem apropiate. Pe peron, ochii ei erau înnebuniţi de frică, obrajii supți. 
Era neîngrijită, dezorientată. Poate suferise o cădere nervoasă. Dacă nu, 
atunci cineva a adus-o la limită. Această persoană ar putea fi „sursa 
anonimă”? 

Dar niciuna dintre aceste explicaţii nu o leagă pe Nicole de mine. 
Continui să caut, încercând să găsesc veriga care lipseşte, dar nu e nimic. 
Frustrată, tastez „soţul lui Nicole Markham”, şi deschid un link cu o 
senzațională fotografie din Chicago Tribune, de la o gală caritabilă, în urmă 
cu un an. Comentariul este: „Directorul general al companiei Breathe, 
Nicole Markham, împreună cu soţul ei, brokerul Greg Markham”. 

Tatăl lui Quinn este chipeş, probabil până în patruzeci de ani, cu păr 
şaten, ondulat şi cu gropiţă în bărbie. Un broker. Deschid alt link, spre site- 
ul web al firmei lui de brokeraj, Blythe & Brown. Nu îl recunosc, dar ar fi 
putut avea cumva o legătură cu Ryan? Nicole îl cunoştea pe soţul meu? 

Greg le-a părăsit pe Nicole şi pe fetița lor nou-născută. De ce? Cum 
Dumnezeu ar putea orice tată să facă asta? Dar nu ar trebui să mă grăbesc să 
trag concluzii. Ar trebui să încerc să îl găsesc? Să vorbesc cu el? 

Găsesc în Chicago Reader un scurt articol cu un raport despre moartea 


lui Nicole. Este menționat Greg. Scrie că el era la New York ieri, în ziua în 
care a murit Nicole. S-a întors la Chicago acum? 

Tastez „Nicole Markham; familie”. Răsfoiesc primele zece link-uri şi mă 
întristez când găsesc un interviu în care ea vorbeşte despre pierderea 
părinților într-un accident de maşină pe vremea când era adolescentă. Este 
menționat un frate mai mare, Ben Layton, medic de urgenţe la spitalul 
Mount Zion. 


Fondurile spitalului Zion în moarte clinică. Spitalul cu venituri modeste urmează să 
fie închis. 


Fac clic pe imagini până ajung la una recentă, de la o conferinţă 
medicală. Un bărbat înalt, slab, cu părul lung, şaten căzându-i în ochi. 

Există o mulțime de referinţe extraordinare, de cinci stele, pe RateMDs: 
„Înţelegător şi blând”. „I-a salvat viaţa fiului meu”. „Ajută persoanele 
nevoiaşe, chiar dacă acestea nu își pot permite să plătească asigurarea”. 

Pare să fie un om cumsecade şi un adevărat profesionist. Şi totuşi, exact 
aşa era descris de obicei şi Ryan. Oamenii îşi ascund latura întunecată sub o 
faţadă de lumină şi bunătate. De asemenea, Nicole nu i-a lăsat fratelui ei 
custodia, iar pentru asta trebuie să fi existat un motiv. 

Tastez numele lui Ben Layton, și pentru 14,95$ am acces la toate datele 
lui publice. Bingo. Benjamin Layton, cu o adresă din Wicker Park. 

Au trecut mai puţin de douăzeci şi patru de ore de când Nicole şi-a 
pierdut viaţa. S-a aruncat. Nu am informaţii concrete despre ea. Dar am 
adresa ei şi a fratelui său. Şi ştiu că are un soţ care este aici sau la New 
York. Mă voi duce mai întâi la serviciu, apoi voi merge cu maşina la casa 
fratelui ei. ÎI voi întreba dacă ştie de ce mi-a lipit Nicole de geantă acel 
bilet, unde se află acum nepoata lui, şi dacă a văzut-o. 

Îmi închid laptopul. Mă mănâncă gâtul, şi cred că m-am scărpinat fără 
să-mi dau seama. Stresul face ca eczema mea să se agraveze. Mă întind 
după tubul cu crema pe bază de steroizi din măsuța mea de lângă pat, 
vopsită în galben. Deasupra grămezii de cărți de dezvoltare personală se 
află fotografia mea de nuntă. 

Îmi acopăr gura cu mâna, înăbuşindu-mi strigătul. Din ziua în care m-am 
mutat aici, fotografia aceea cu mine şi cu Ryan — râzând într-o îmbrăţişare 
pe treptele de la Keith House unde ne-am căsătorit — a stat cu faţa în jos în 
sertarul de sus al noptierei. Nu pot suporta să o văd, nu pot suporta să îl văd 
pe bărbatul care m-a trădat atât de profund. Dar de asemenea nu am putut 


nici să renunţ la fotografie. Deci de ce este aşezată cu fața în sus, chiar 
înaintea mea, acum? Cineva trebuie să o fi scos din sertar. 
Cineva care s-ar mai putea afla încă în apartamentul meu. 


CAPITOLUL ZECE 


NICOLE 
Înainte 


Ochii lui Nicole se deschiseră brusc la zgomotul ușii care se trântea. 
Unde se afla? Îi luă câteva momente până înţelese că adormise pe canapea, 
cu Quinn în brațe. După ce Tessa plecase, dorise să închidă ochii doar 
pentru un minut. La ce se gândise? Ştia foarte bine că nu trebuie să doarmă 
cu bebelușul în braţe — dacă fetiţa căzuse de pe canapea cât timp ea ațipise? 
Sau dacă se sufocase între perne? 

Greg o strigă de la intrare: 

— Nicole, eşti aici? 

Ea aruncă o privire la ceasul de argint de pe peretele lhvingului, deasupra 
televizorului cu ecran plat. Era prea devreme pentru ca Greg să fie acasă. El 
apăru în uşă. 

— Ce cauţi aici? întrebă ea. 

— Te-am tot sunat. De ce nu ai răspuns? 

Greg, avea maxilarul încleştat. 

Ea se ridică cu grijă, să nu o trezească pe Quinn. 

— Quinn şi cu mine am dormit. Dacă ai fi fost vreodată prin preajmă în 
ultimul timp ai fi ştiut că asta fac bebeluşii și mămicile. 

Îşi ura tonul, dar era furioasă că el era supărat pentru că îi ratase 
apelurile. Treaba ei era să aibă grijă de Quinn, chiar dacă asta însemna să nu 
fie disponibilă pentru soțul său. 

Greg expiră. Era extrem de frustrat. 

— Trebuie să vorbim. 

Se aşeză lângă ea. Arăta nefericit. 

— Aşa nu mai merge, Nicole. Relaţia noastră nu mai merge. 

Înainte ca ea să poată să spună ceva, Quinn se trezi. Faţa i se schimonosi 
nefericită şi gemu. Un miros neplăcut umplu camera. 

— Nu, nu acum! spuse Greg, de parcă un bebeluș ar fi putut să își 
controleze funcțiile fiziologice. 


Nicole se ridică de pe canapea, punând-o pe Quinn pe covoraşul pentru 
schimbat scutece de pe podea, şi luă unul dintre scutecele ecologice de pe 
masa laterală. 

Flutură scutecul în faţa lui Greg. 

— Vrei să preiei tu asta? Înţelegi de ce, dacă îl îngrijesc pe copilul 
nostru, nu îmi pot verifica mereu telefonul? 

Quinn se zbătu şi dădu din picioare atât de tare încât o lovi puternic în 
nas pe Nicole. 

— Încetează! se răsti ea, apoi se simţi profund ruşinată din cauză că îşi 
pierduse răbdarea. 

Mângâie la nesfârşit faţa micuță a lui Quinn. 

— Îmi pare nespus de rău. Mami este doar supărată. Nu așa trebuia să 
fie. 

Greg, se ghemui lângă ea. 

— Te rog, lasă-mă pe mine să o schimb. 

El mirosea a mosc, parfumul Straight to Heaven amintindu-i lui Nicole 
de bărbatul pe care îl iubise cu atât de mulţi ani în urmă. Îi plăcuseră 
flirtunile lui îndrăznețe şi felul în care o privea, pe atunci. Cât de 
impresionat fusese când descoperise că ea era într-adevăr acea Nicole 
Layton, director general de la Breathe. Acum Nicole îl privi în timp ce el se 
lupta să schimbe scutecul până când strânse din dinți şi nu mai putu suporta. 

— Va curge dacă nu este strâns bine. 

Nicole se aplecă și continuă, fixând scutecul. 

— Dar îţi mulțumesc pentru ajutor. 

Se întoarse şi îi zâmbi, sperând să împrăștie tensiunea dintre ei. Dar când 
îi privi costumul, văzu pe rever un fir de păr lung, roșcat. 

Nicole se îndepărtă de el. Un fir de păr lung, roșcat. Părul unei femei. 

ÎI luă de pe haină și i-l legănă în faţă. 

— Cui aparține acest fir de păr, Greg? şopti ea, aproape şuierând. 

Aşteptă îngrozită răspunsul. 

Greg o privi obosit. 

— Noua mea secretară este roșcată. Părul ei ajunge peste tot. 

Greg o privea atât de intens, încât Nicole se gândi că s-ar putea 
transforma în piatră. 

— Nu mai pot trăi așa. Fac tot ce pot. Chiar fac. Dar nu mai pot 
continua. Eşti paranoică. Eşti bolnavă, Nicole. Ai devenit o altă persoană. 
Abia te mai recunosc. 


Bolnavă? Paranoică? Era adevărat? Sau era hărțuită de o persoană din 
trecut? O înşela soțul său chiar sub ochii e1? 

Îi trecu prin minte o idee. 

— A venit secretara ta la spital după ce s-a născut Quinn? 

Te rog spune da, se gândi. Paranoia ar fi fost mai ușor de gestionat decât 
gândul că Donna se întorsese să se răzbune. 

Greg încruntă. 

— Nu. De ce ar fi venit la spital? 

Nicole se luptă să oprească panica ce ameninţa să o înghită cu totul. 
Altceva o neliniștea. 

— Care este numele secretarei tale? 

Greg trase aer în piept. 

— Melissa. 

— Te-ai culcat cu Melissa? 

Avea logică. Toate nopţile în care dormise la birou de când se născuse 
Quinn. Deşi venise la fiecare ecografie şi montase pătuţul, lucrase mai mult 
chiar înainte de nașterea lui Quinn. Treburi neprevăzute la care el spusese 
că trebuie să alerge seara târziu. Nicole crezuse că el încerca să ajute pentru 
că ea era însărcinată. O minţise? Îi păsa dacă el avea o aventură? Nu era 
sigură. 

Greg își dădu ochii peste cap. 

— Pui întrebări ridicole. 

Nu o vei putea ţine în siguranţă. 

— Vreau doar să fii un tată şi un soţ iubitor. Avem nevoie de tine. 

Nicole nu mai avu putere să vorbească şi vocea 1 se stinse. 

Vocea lui Greg se înmuie, plină de autocompătimire. 

— Tocmai asta e, Nic. Eu... Eu nu mai pot continua aşa. Nu vreau să fiu 
soţul tău. Și nu vreau să fiu nici tată pentru acest copil, nu în felul acesta, 
spuse el, aruncând o privire la Quinn, care era întinsă pe covorașul pentru 
schimbat scutece, uitându-se la ei. 

— Asta nu e normal. Noi nu suntem așa. Sunt atât de nefericit. 

Nicole fu lovită în plin de ceea ce el tocmai spusese. Nu își putu opri 
lacrimile care îi ardeau ochii obosiţi. 

— Dar ești soţul meu. Şi ești tată. 

Privi la fiica ei inocentă, nepăsătoare din fericire la cuvintele grele pe 
care şi le aruncau părinții săi, cei care ar fi trebuit să o facă să se simtă în 
siguranţă. 


Greg se ridică şi îşi frecă mâinile de pantaloni, sunetul neplăcut făcând-o 
pe Nicole să îşi dorească să i le rupă. 

— Ştiu. Dar tu nu mă laşi să fiu nici soț şi nici tată. 

Îşi ajustă cravata albastră de mătase, pe care ea o alesese pentru el. 

— Cred că avem nevoie să stăm o perioadă despărțiți. 

Se ridică şi Nicole. Auzi sunetul loviturii palmei sale pe faţa lui Greg 
înainte de a realiza că îl lovise. El o privi uimit, cu ochii mari, plini de 
lacrimi. Palma lui Nicole îi imprimase pe obraz un semn roșu furios. Ea se 
lăsă pe podea lângă Quinn. 

Greg îşi duse mâna la obraz. Apoi doar scutură din cap şi merse la etaj. 

Nicole rămase pe podea, nevenindu-i să creadă ce se întâmpla. Soţul ei le 
părăsea. Bărbatul care înrămase cu mândrie fiecare articol în care era 
menționat numele ei. Care lipsise de la petrecerile de Crăciun ale firmei lui 
de brokeraj pentru a o însoți pe ea la cele de la Breathe. Nu era sigură de cât 
timp privea peretele crem când el reveni. Ținea în mână geanta gri de voiaj 
Prada pe care ea i-o făcuse cadou cu ocazia celei de-a cincea aniversări a 
lor. 

Greg lăsă geanta pe podea lângă Nicole şi Quinn. 

— Te voi ajuta cu Quinn, din punct de vedere financiar. Dar — îşi puse 
degetul în mica gropiţă din bărbie, pe care Nicole adora să o sărute. 

— Nu pot să mai trăiesc aşa. Ai nevoie de ajutor, Nic, dar nu vrei să îl 
accepţi. Aşa e cel mai bine. 

Dădu din umeri. 

— Cel puţin ştiu că vei avea grijă de ea. Eşti obsedată. 

Greg se aplecă şi îşi sărută fiica pe cap. Apoi îşi târî valiza până la ieşire, 
iar ea îl privi cum iese pe ușă, închizând-o în spatele său. 

Quinn se lovi peste gură cu degetul ei micuţ, ceea ce o făcu pe Nicole să 
plângă mai tare. 

Greg plecase. Nicole se ghemui pe podea lângă copilul ei. Se întinse 
după telefonul de pe măsuţa de cafea penetra a o suna pe Tessa. 

Lucrurile erau atât de rele. Dar oare aveau să se mai înrăutățească? 


CAPITOLUL UNSPREZECE 


MORGAN 


Privesc fix fotografia mea de nuntă, pe care nu am pus-o eu pe nopticră, 
iar inima îmi bate repede. Este cineva în apartament în acest moment? A 
fost aici, ascunzându-se, așteptând, în timpul nopţii? Sar din pat şi verific 
furioasă camera. Am nevoie de ceva să mă apăr. Singurul lucru pe care îl 
găsesc este un suport de lumânări din cositor aflat pe dulap. Înarmată cu 
sfeşnicul pe care îl ţin deasupra capului, pregătită să-l lovesc pe intrus în 
față, mă las pe genunchi pentru a verifica sub pat. Nimic. 

Mă retrag cu spatele la perete şi ies din camera mea în vârful picioarelor, 
așteptând ca cineva să se arunce asupra mea. Pereţii dintre încăperi sunt 
groşi, şi dacă eu nu îmi pot auzi vecinii, nici ei nu mă vor auzi strigând. 
Scâncesc, apoi îmi ţin răsuflarea. Sunt complet vulnerabilă şi total lipsită de 
apărare. Şi dacă sun la 911 voi părea o lunatică — o fotografie a fost întoarsă 
cu fața în sus în apartamentul meu, ceea ce înseamnă că cineva este sau a 
fost aici. 

Cu inima bătându-mi gata să îmi sară din piept intru în sufragerie. Nu 
pare să lipsească ceva: televizorul a rămas montat pe perete, iar cutia mea 
de bijuterii mică, din lemn, de pe etajeră, încă mai conţine cele câteva piese 
lipsite de valoare pe care le dețin. Le-am vândut pe toate celelalte pentru că 
a trebuit să le despăgubesc pe victimele fraudei lui Ryan. 

Deschid brusc ușa dulapului. Nu este nimeni acolo. Dar în baie, când mă 
uit în sertare, îmi dau seama că au fost deschise și că s-a umblat printre 
cosmeticele mele. O senzaţie de agitaţie, de greață îmi trece prin stomac. A 
intrat cineva în timp ce eram la secţia de poliţie? În timp ce dormeam? Știu 
că ușa a fost încuiată noaptea trecută. Dar eram atât de epuizată încât abia 
puteam gândi limpede. 

Cea mai importantă întrebare este: de ce ar intra cineva în apartamentul 
meu? Nu am nimic de valoare. Există un singur motiv plauzibil pentru asta: 
Nicole sau Quinn. 

Mă cutremur atât de tare încât mă doare. Îmi arunc privirea în jur. Uşa de 
sticlă către scara de incendiu este ușor întredeschisă. Cred că era închisă 


înainte să merg la serviciu ieri-dimineaţă. A fost cumva ieri ziua în care am 
fost la Haven House, mulțumită să plec acasă la sfârşitul unei zile reuşite, să 
mă cuibăresc sub pătura purpurie, moale de pe canapea şi să mă uit la 
televizor? 

Sunt singura persoană care a intrat în acest apartament, de când m-am 
mutat. Deschid uşa din spate doar dacă gătesc ceva şi vreau să îndepărtez 
fumul. Există o scară care vine de la parter, fără camere, fără niciun fel de 
siguranţă. Nu am realizat niciodată cât de expusă sunt aici. 

Mă grăbesc să încui ieşirea de incendiu, apoi verific uşa de la intrare, 
care este închisă şi încuiată. Mă mut în cel de-al doilea dormitor, pe care îl 
folosesc ca birou şi spaţiu de depozitare. Nici acolo nu este nimeni. 
Apartamentul meu miroase de obicei a soluție pentru curăţat mobila, cu 
lămâie. Abia acum îmi dau seama că în dimineaţa asta e un miros diferit, ca 
izul de transpirație. 

Hârtiuile mele sunt încă stivuite ordonat pe biroul de lângă lampa vintage 
albastru cu alb pe care am găsit-o într-un magazin de vechituri. Mă apropii 
de birou și îmi lovesc fluierul piciorului de acesta deoarece sertarul de jos 
este deschis. Aveam acolo o singură bucată de hârtie — cererea mea 
neterminată pentru Centrul de adopţie din Illinois. Şi a dispărut. Ce 
importanță ar putea avea pentru altcineva în afară de mine? 

— De ce? strig în camera goală, între pereții verzi care nu mai sunt 
liniştitori, ci sufocanți. Mă gândesc la ce mi-a spus Nicole pe peron. 

Te-am urmărit. 

Trebuie să ies de aici. Acum. Alerg în camera mea, îmi smulg laptopul şi 
telefonul de pe pat şi mă grăbesc spre uşa de la intrare, purtând încă hainele 
din noaptea trecută. lau geanta, îmi împing picioarele în sandale și încui, 
luând-o pe scări, de la etajul opt. În acest moment, ideea de a fi închisă în 
lift mă îngrozeşte. Cobor treptele atât de repede încât mă împiedic, şi îmi 
simt inima în gât. Încetinesc. 

Nu folosesc niciodată maşina pentru a ajunge la serviciu, dar după ce s-a 
întâmplat la Grand/State, nu-mi pot imagina să iau metroul astăzi. 
Îndreptându-mă spre Honda mea argintie în parcarea subterană, îmi simt 
părul de pe braţe ridicat. Îmi amintesc metoda de autoapărare învățată de la 
tatăl meu şi ascund capătul ascuţit al cheii cu degetul mare, de-a lungul 
indexului și al degetelor din mijloc. În timp ce mă apropii de maşină aud o 
portieră închizându-se, dar nu mai văd pe nimeni în garaj. 

Sar în Honda mea Civic veche. După trei încercări, deoarece nu îmi pot 


opri tremurul mâinilor, bag cheia în contact şi dau înapoi atât de repede 
încât aproape că lovesc Toyota parcată în spatele meu. 

Mâinile îmi sunt alunecoase pe volan în timp ce urc pe rampa de ieşire 
din garajul întunecat. Ajung pe stradă şi conduc către Haven House. Ating 
Bluetooth-ul şi o sun pe Jessica. 

— Cineva a intrat în apartamentul meu. 

Îi povestesc despre fotografia de nuntă şi cererea de adopţie dispărută, cu 
vocea ascuţită din cauza fricii. 

— Nu a fost luat nimic de valoare? 

— Nu cr-cred, mă bâlbâi. 

— Morgan, respiră. Noaptea trecută ai suferit o traumă. Nu gândești 
limpede, asta-i tot. 

Apoi mă întreabă: 

— Ai aplicat la o agenție de adopţie? Când? 

— Acum ceva timp. Dar nu am completat niciodată cererea. Nu am 
putut. Nu mai am pe nimeni care să mă susțină. Aşa că am băgat-o în sertar 
şi nu m-am mai uitat la ea. 

Suspin în telefon. 

— Bun, încearcă să te limișteşti. Eşti bine. Ai o menajeră? Trebuie să 
existe o explicaţie pentru asta. 

Vreau ca ea să înţeleagă gravitatea situaţiei, dar îmi este foarte clar că nu 
o face. 

— Crezi că îmi permit o menajeră? Îţi spun eu, Jessica, a intrat cineva. Şi 
nu era acolo ca un hoţ mărunt. Cineva mă urmăreşte. 

Intru pe US-41, care este aglomerată şi am senzația că fiecare şofer din 
jur mă urmăreşte. 

— În primul rând, dacă apartamentul tău a fost într-adevăr spart, ar putea 
avea legătură cu Ryan. Toate astea ar putea avea legătură cu Ryan. În al 
doilea rând, ar putea fi doar o spargere la întâmplare, iar hoţul a auzit un 
zgomot şi a fugit înainte să poată lua ceva important. 

Corect, îmi spun. În afară de faptul că a luat un formular, doar atât. 

Când nu mai spun nimic, Jessica schimbă subiectul: 

— Ascultă, am descoperit că Nicole a fost internată în spital pentru scurt 
timp înaintea primului semestru de facultate din cauza unor tulburări de 
panică severe. Instabilitatea psihică pare să facă parte din trecutul ei. 

Să îi spun despre convorbirea telefonică cu avocatul, despre testamentul 
lui Nicole? Știu ce va zice, aşa că amân pentru o vreme, spunându-mi că o 


voi informa în curând. Ştiu că treaba lui Jessica este să mă ajute, dar cum să 
ai încredere în cineva care nu te crede? 

— Morgan? 

— Sunt aproape de adăpost, şi am întârziat la serviciu. Trebuie să închid. 

— Sună-mă dacă se întâmplă altceva. Eu chiar cred că ești extenuată și 
cauţi conexiuni care nu există. 

— Conexiuni ca: de unde îmi ştia Nicole numele? spun, sarcastică. 

— Uite, asta nu pot explica. Voi continua să cercetez. Trebuie să existe 
un răspuns limpede. 

Jessica închide. Aș vrea să cred că epuizarea îmi afectează capacitatea de 
a fi rațională. Dar ceva nu se potriveşte. 

În timp ce întorc pe West Illinois îmi sună telefonul. Este şefa mea, Kate. 
Accelerez dincolo de depozitul de cărămidă la stânga mea şi clădirile 
strălucitoare de sticlă, la dreapta. 

— Îmi pare rău că am întârziat. Sunt pe drum. Apartamentul meu a fost 
spart şi... mi s-a întâmplat ceva noaptea trecută în drum spre casă. 

Instinctul mă face să privesc în oglinda retrovizoare. În spatele meu este 
o maşină albastru-închis pe care îmi amintesc că am văzut-o urmărindu-mă 
când am plecat de acasă. Nici măcar nu mă mai concentrez la Kate. Am 
pierdut ceea ce tocmai a spus. 

— Poţi să repeţi? 

Ea pufneşte. 

— Am spus că nu ar trebui să vii, Morgan. Îmi pare rău. Ai întârziat de 
atât de multe ori. Ai ratat termene-limită importante. Am înţeles că a fost 
din cauză că erai îndolată. Dar în această dimineaţă a fost aici un detectiv 
care m-a întrebat despre tine şi dacă ştiu ceva despre relația ta cu Nicole 
Markham. Este deja prea mult. Trebuie să te concediez. 

Lacrimile mi se rostogolesc pe obraji. Urăsc cât de slabă am devenit, dar 
să pierd locul unde merg în fiecare zi, singurii oameni care mai vorbesc cu 
mine, mă devastează. Kate e tăcută la celălalt capăt al telefonului. 

Schimb benzile, apoi îmi şterg fața şi îmi îndrept umerii. Nu vreau să 
implor pentru a-mi păstra jobul, dar nu ştiu ce voi face fără el. 

— Am încercat să trec neobservată. Te rog. Nu am greşit cu nimic. Este 
posibil ca Nicole Markham să mă ştie de la Haven House. I-am cerut noi 
vreodată să facă o donaţie? 

Vocea lui Kate este dură: 

— La naiba, Morgan. Tocmai ţi-am spus că ești concediată. Mă asculti 


măcar? Mă bazam pe tine. Te-am păstrat pentru că tu îți doreai atât de mult 
să ajuţi, iar eu îmi doream să te ajut. Erai foarte bună în cea ce făceai. Dar 
nu mai ești la fel de dedicată cum ai fost cândva. 

— Nu este adevărat! 

Lovesc din greşeală claxonul și mă abat puţin de la drum. Trebuie să mă 
calmez. Abia mai sunt atentă la şoseaua din faţa mea. 

lar Kate are dreptate. Nu mai sunt aceeaşi persoană care eram înainte de 
moartea lui Ryan. Înainte ca el să mă lase să sufăr pentru greşelile sale. Sunt 
precaută, nervoasă şi nesigură pe mine. Mă tem să mă apropii de oameni și 
să îi las cu adevărat să intre în viața mea. Nu sunt cel mai bun avocat pentru 
femeile care vor să îşi ia viaţa de la capăt. 

— Nu am vrut să se întâmple nimic din toate astea, Kate. Îţi mulţumesc 
pentru tot ce ai făcut pentru mine. 

Mi-e inima frântă şi vocea îmi cedează. Niciodată nu voi mai putea să 
ajut, chiar într-o mică măsură, femeile de la adăpost care sunt suficient de 
curajoase pentru a scăpa de agresorii lor. Încă un lucru care îmi este luat. 

Ea închide. La fel şi eu. 

Mă apropii de bordură şi parchez la umbra unui ulm. Sunt înfierbântată 
şi supărată. Acum că sunt concediată, pot merge imediat la casa lui Ben 
Layton. Pot să încerc să rezolv cealaltă parte a vieţii mele care este un 
dezastru. Scot biletul purpuriu din geantă, încercând să găsesc un indiciu în 
scrisul de mână tensionat. Sigur că nu e nimic. 

Mă gândesc la Ben Layton. Tocmai şi-a pierdut sora. S-ar putea să fi 
auzit că cu am fost pe peron cu Nicole. S-ar putea să se gândească că sunt 
implicată. S-ar putea să nu fie dispus să vorbească cu mine. Dar dacă fratele 
lui Nicole deţine toate răspunsurile în ceea ce priveşte legătura ei cu mine? 
Pot doar să îl întreb dacă Nicole a menţionat vreodată numele meu. Dacă 
ştie cine este Amanda şi dacă există cineva care i-ar fi putut dori moartea 
surorii lui. Sau dacă Nicole era instabilă emoțional şi avea gânduri 
sinucigaşe. În acest moment el este singura pistă pe care o am. 

Îi trec adresa în GPS. Până când ajung la capătul străzii, aceeași maşină 
albastru-închis pe care am observat-o mai devreme este din nou în spatele 
meu. Acum sunt sigură de asta. 

În oglinda retrovizoare văd cele trei ovale care se întrepătrund, ale 
emblemei Toyota: este un Prius, chiar dacă soarele străluceşte pe parbriz și 
nu pot să îl văd pe şoferul din interior. Ar conduce un detectiv un Prius? Mă 
îndoiesc. Semnalizez să intru pe 41 North, iar Prius face aceeaşi manevră. 


Concentrează-te, îmi spun şi strâng mâinile pe volan. Sunt prinsă între un 
Infinity în fața mea şi un Kia în dreapta. Sunt blocată. Furia îmi dispare. 
Acum sunt atât de speriată încât abia mai respir. 

Traficul se mișcă foarte repede. Vreau să păstrez o distanţă de o lungime 
de maşină în spatele lui Infinity, dar trebuie să scap de Prius. Accelerez. 
Prius-ul accelerează şi el. Încerc să văd bine plăcuţa de înmatriculare, dar 
este plină de noroi şi imposibil de citit din oglinda mea. 

Aş putea să apăs frâna şi să provoc un accident, obligând persoana să 
iasă din maşină. Dar suntem pe o autostradă aglomerată. Este mult prea 
periculos. Tot ce mi-am dorit a fost o viaţă simplă, cu un soţ loial şi un 
copil. De ce a luat-o totul razna? 

Ghearele fricii îmi strâng ceafa în timp ce privesc mașina apropiindu-se 
tot mai mult. Este practic deasupra barei mele de protecţie. În oglinda 
retrovizoare reuşesc să disting şoferiţa — o femeie cu părul roșcat, lung, însă 
faţa îi este ascunsă de ochelari de soare imenși. Apoi ea mă loveşte cu 
suficientă forţă încât zbor înainte, ancorându-mi mâinile pe volan. 

Cine dracu” este această femeie? Şi de ce încearcă să mă scoată de pe 
şosea? 


CAPITOLUL DOISPREZECE 


NICOLE 
Înainte 


Trecuse o săptămână de când plecase Greg, și niciun telefon de la el. 
Nimic. Nicole nu avea nicio idee unde se afla soţul său. Îi lipsea prezenţa 
lui reconfortantă, dar nu era sigură că îi era dor de el. Nu îi răspunsese 
niciodată la întrebarea despre aventura cu secretara lui. Probabil că acum 
era cu ea. Melissa. De ce îi luase atât de mult să îşi dea seama? Cum de 
fusese atât de oarbă? Nu mai avea încredere în instinctele ei. Acele 
presentimente care făcuseră din Breathe o companie de top în athleisure 
aproape că dispăruseră de când avea un copil. Era doar o umbră a celei care 
fusese. 

Nu părăsise casa toată săptămâna. Se aventurase doar în curtea din spate 
aşa încât Quinn să poată beneficia de vitamina D. Dar zumzetul neîncetat al 
mașinilor, chiar sunetul frunzelor foşnind în vânt îi zguduia nervii. Era în 
permanență atentă să audă când intră Donna, așteptând ca aceasta să apară. 
Când se va termina? 

Nicole îi spusese imediat lui Tessa că Greg plecase. Şi aproape în fiecare 
zi de atunci, Tessa trecuse pe acolo după serviciu, aducând cumpărături sau 
cina. Ultima lor conversaţie o îngrijorase pe Nicole. Cu câteva seri în urmă 
stăteau în living, Quinn în braţele Tessei în timp ce Nicole împăturea rufele. 
Salopeta micuță a lui Quinn era pe dos, iar ea nu reușea să o întoarcă. O 
aruncă frustrată pe podea. 

Tessa spuse: 

— Am citit mult despre reacţiile postnatale. Este perfect normal să fu 
speriată şi nervoasă. 

O privi pe Quinn, apoi din nou pe Nicole. 

— Se întâmplă frecvent să te simţi de parcă nu poţi avea grijă de tine sau 
de copilul tău. 

Nicole înţepeni. 

— Ce încerci să spui? 


— Nu te mai îmbraci. Nu o mai scoţi pe Quinn afară. Te simți frustrată 
în faţa unor sarcini simple. De ce să nu rămân aici cu tine pentru o vreme? 
Atât cât tu să mai dormi puţin şi să ieşi afară. 

Nicole se gândi la cele spuse de Tessa. Se temea să rămână singură în 
casă. Dar îi displăcu insinuarea că nu avea grijă de Quinn. Copilul ei era 
bine hrănit, odihnit şi curat. Îi displăcu aluzia că nu era o mamă bună. Apoi 
se simți imediat vinovată. Tessa încerca doar să ajute. 

— Voi fi bine, spuse. 

Iar Tessa renunţă. 

Acum Nicole privi ceasul: ora 11 dimineaţa. Tessa ar trebui să fie la 
birou. Luă telefonul. 

Tessa răspunse la primul apel. 

— Hei, ce e? 

Nicole putu să audă în fundal agitația de la Breathe. Nu se mai putea 
imagina acolo. Părea atât de neverosimil că se aflase vreodată la conducerea 
unei companii, când acum abia reușea să iasă din casă. 

— Sunt... 

Căută cuvintele potrivite. 

— Ai putea să treci pe aici şi să mă ajuţi să mut o masă? Nu prezintă 
siguranță pentru Quinn acolo unde se află acum. 

— Desigur. Am doar o întâlnire rapidă cu Lucinda. Săptămâna asta va 
avea loc lansarea liniei „Aromaterapia împotriva Epuizării”. 

Nicole nu ştia despre ce lansare vorbea Tessa. 

— Se pare că ești ocupată. Nu-i nimic. 

— Nu, e în regulă. Voi fi acolo mai târziu. Ai vreo veste de la Greg? 

— Niciun cuvânt. 

— Chiar sper că nu se culcă cu secretara lui. Ar fi un clișeu ambulant. 

— Ha! spuse Nicole, chiar dacă în sufletul ei nu râdea. Nu are nicio 
problemă să folosească contul nostru comun, totuşi. A retras de curând o 
sumă mare de bani. Am încercat să verific portofoliul pe care îl gestionează 
pentru noi, dar este doar pe numele lui. 

La celălalt capăt al firului Tessa făcu o pauză înainte de a întreba: 

— Ştii unde este? Vrei să vorbesc cu el? Este atât de ciudat că nici măcar 
nu a păstrat legătura cu tine. 

Pe Nicole nu o interesa unde se afla el, sau cu cine era. Dar avea o idee. 

— Mulţumesc, Tessa, dar nu cred că va ajuta să vorbeşti cu el. Poate că 
am putea sta cu tine, totuși, Quinn şi cu mine? Doar pentru o vreme? 


Mutarea cu Tessa pentru o perioadă putea fi răspunsul. Apartamentul ei 
colorat era cald şi liniştitor. Şi mai important, Donna nu ar fi reușit să le 
găsească acolo. 

— Oh, dragă, nu cred că ar merge. Ştii că aş face orice pentru tine, dar 
apartamentul meu chiar nu este potrivit pentru un copil. Nici măcar nu sunt 
sigură că administrația clădirii ar permite asta. 

Tăcu pentru câteva secunde. 

— Dar voi trece mai târziu pe acolo. Şi așa cum am spus, pot oricând să 
stau cu tine. 

Nicole îşi simţi obrajii arzând, de rușine. Îşi dori să nu fi întrebat 
niciodată. 

— A fost o idee proastă. Îmi pare rău. Vino la cină. Poate chiar voi găti 
ceva. 

Nu voia şi nu ar fi putut, dar cel puţin putea să se prefacă. Încheiară 
convorbirea, iar Nicole simţi o explozie bruscă de energie. Având-o pe 
Quinn încolăcită în jurul ei, îşi băgă telefonul în buzunar și merse la intrare 
pentru a-și lua adidaşii. Ea şi Quinn puteau merge în parc să se uite la copiii 
mai mari care se jucau. Se opri în holul de la intrare, derutată. Pe banca de 
lângă ușă era un album foto, albumul ei foto de familie cu copertele 
acoperite cu flori, la care ea nu se mai uitase de ani de zile. Stătea mereu în 
bibliotecă. O sună înapoi pe Tessa. 

— Dintr-un motiv oarecare ai luat cumva albumul meu foto din 
bibliotecă? 

— Nu. De ce l-aș lua? 

— Nu ştiu. Scuză-mă. Uită de asta. 

— Eşti sigură că nu ai un „creier de mămică”? 

Nicole râse, dar fără putere. 

— Sigur, probabil că așa e. 

Închise. Nicole luă albumul, apoi o întinse pe Quinn pe spate, pe 
covorașul cu animale din living. Râse în timp ce se aşeza lângă fiica sa, care 
gângurea şi trăgea cu degetele de leul de deasupra capului ei. 

— Dacă era mama aici, ar fi petrecut ore întregi jucându-se cu tine. Avea 
atât de multă răbdare. 

Nicole deschise albumul la o fotografie a ei şi a fratelui său de 
Halloween. Ea avea cinci ani şi stătea cu braţele slăbuţe încrucișate pe 
piept, încruntată în rochia ei de prinţesă: el avea opt ani, un vampir deşirat, 
cu un zâmbet ştirb. 


— Uite-o şi pe bunica. 

Arătă spre o fotografie a mamei sale, ghemuită lângă o Nicole de trei ani, 
care se afla în cărucior. Era atât de tânără şi frumoasă, cu buclele lungi, 
dese, ciocolatii strânse într-o coadă, cu mâna pe piciorul îmbrăcat în costum 
de schi al lui Nicole. 

— Numele ei de domnişoară era Quinn. Așa ai primit tu numele. 

Îşi şterse lacrimile din ochi. Apoi întoarse pagina. Iar inima i se opri. 

În mijloc era o singură poză, liberă. Mâinile lui Nicole tremurau fără ca 
ea să le mai poată controla în timp ce o ridica de un colţ de parcă era un 
şarpe pe cale să atace. 

Micuța Amanda stătea pe carpeta verde cu fire lungi, pe care Nicole și-o 
amintea atât de bine. Purta o rochiţă de culoare galben-pal, cu partea 
superioară şifonată şi cu fusta din tul strânsă în talie cu o fundă frumoasă. 
Faţa ei strălucea de bucurie spre jucăria Playskoll. din faţa ei. 

Cât de vie şi sănătoasă părea Amanda în această fotografie. Cât de rece 
şi nemișcată fusese când Nicole o ţinuse în braţe ultima dată. 

Nicole nu își amintea să fi avut vreodată o copie. Nu ar fi păstrat-o. Ar fi 
fost prea speriată că Greg ar fi putut întreba cine este. 

Capul i se învârtea şi scoase fotografia din album înainte de a-l pune din 
nou în bibliotecă, unde îl lăsase ultima dată. Avea nevoie de mai multe 
pastile. Nu ştia câte luase în ziua aceea, dar nu aveau niciun efect. Strecură 
fotografia în betelia pantalonilor ei de yoga, marginile ascuţite ale acesteia 
înfigându-i-se în piele. Apoi o ridică pe Quinn de pe covorașul pentru joacă 
şi o băgă în marsupiu, ținând-o atât de aproape încât îi putea simți 
respirația. 

O luă pe Quinn în baie, înghițind încă două tablete. Copilul ei îi muşcă 
umărul. Îi era foame şi ar fi avut în curând nevoie de o sticlă de lapte. 
Nicole deschise dulapul din baie pentru a ascunde fotografia, pe care era 
sigură că Donna i-o adusese în casă. Nu ştia cum şi când, dar era singura 
explicaţie. 

Şi o îngrozea. 

Pericolul se apropia. 


CAPITOLUL TREISPREZECE 


MORGAN 


Prius-ul este încă în spatele meu. Ieşirea de pe autostradă este chiar în 
față, aşa că trag brusc de volan, cauciucurile scârțâie în timp ce schimb 
banda, iar pietrele se împrăștie de sub anvelope, lovindu-mi geamul. Stau la 
pândă pe rampă, cu încheieturile degetelor albe din cauza forței cu care 
mâinile mele strâng volanul. 

Femeia mă urmează. 

— Ce vrei? strig, şi sângele mi se înfierbântă, din cauza îngrijorării. Te 
rog, pleacă. 

Aud zgomotul unui motor turat și Prius-ul trece în viteză pe lângă mine. 

Apoi dispare. 

Conduc spre o stradă liniștită, unde pot opri lângă bordură. Centura de 
siguranță mă taie şi mă lupt să o desfac, blocând portierele în cazul în care 
roşcata din Prius mă găseşte din nou. Aș putea fi ucisă chiar acum. 

Îmi caut telefonul în geantă. O sun pe Jessica. I-am ascuns câteva lucruri, 
dar situaţia e mai serioasă decât am crezut. Trebuie să îi spun că mă 
urmăreşte cineva. O apelez, dar ea nu răspunde. 

— La naiba, spun eu, terminând apelul şi aruncând telefonul din nou în 
geantă. 

O voi suna mai târziu, după ce voi încerca să obţin câteva răspunsuri. 

Îmi dau deoparte părul de pe față, pornesc mașina şi conduc spre West 
Evergreen Avenue, acasă la Ben Layton. Rulez până la o casă cu două etaje 
frumoasă şi impunătoare, în stil victorian. Parchez chiar peste drum. Îmi 
şterg palmele de colanți. Fluturi îmi zboară în stomac. Ştiu că acţionez 
pripit, dar nu mă pot opri. Instinctul îmi spune că fac ceea ce trebuie. 

Perdelele bej subțiri care acoperă ferestrele sunt trase, dar este o maşină 
pe alee, deci mă gândesc că Ben este acasă. Mă uit în jos la mine și mă 
înfior. Arăt ca naiba şi mă simt chiar mai rău. Nici măcar nu m-am spălat pe 
dinți azi-dimineață. Deschid un pachet de gumă de mestecat din geantă. 
Pielea mi-e palidă, şanţuri adânci purpurii sunt gravate sub ochii mei verzi, 
de obicei strălucitori, iar pielea de pe claviculă este atât de inflamată încât 


sunt îngrijorată că ar putea fi infectată. 

Respir adânc. 

— Poţi să o faci, îmi spun. 

Sunt pe cale să ies din maşină când pe ușa din faţă iese un bărbat foarte 
înalt, slab, într-un tricou alb cu anchior şi pantaloni scurți gri. E chipeș şi 
nepăsător, de parcă nu știe cât de bine arată. Este Ben Layton. Îl recunosc 
din fotografie. Îşi împinge părul gaten, ondulat, de pe frunte în timp ce se 
îndreaptă către o Altima neagră. În braţele sale este un copil. Quinn. 

Nu mă pot împiedica să suspin, uşurată. Fetiţa e într-o salopetă roz-pal şi 
plânge, sunetul scoțând în evidenţă lipsa de zgomot de pe stradă. Dar pare 
să fie în siguranţă în braţele lui. Mă simt atrasă către fetiţa pe care am ținut- 
o în braţe pentru atât de puţin timp. Trebuie să încetez să mă mai gândesc că 
am fost însărcinată să o protejez. Nu se poate. Să sper la asta este prea mult. 
Nu are niciun sens. 

Rămân acolo unde sunt şi îl privesc. Chiar şi de departe, pot să văd cât 
de roşie şi umflată îi este faţa. Sora lui abia a murit. Ce drept am eu să dau 
buzna în viaţa lui? 

El sare în maşină şi iese de pe alee. Din instinct, mă hotărăsc să îl 
urmăresc. 

— Bine, Ben Layton, unde mergem? întreb cu voce tare în timp ce îmi 
pornesc maşina și îl urmez la o distanţă sigură. Îl urmăresc pe fratele lui 
Nicole prin Chicago şi ignor fiecare frântură din sfatul lui Jessica. În mod 
clar, mi-am ieşit din minți. 

Îl urmăresc cam cincisprezece minute, apoi el întoarce pe North State 
Street. 

Încetinesc în timp ce Altima opreşte în faţa unui rând de case superbe, cu 
trei etaje, pe East Bellevue Place. Parchez cu câteva case în spate. Adresa 
mi-e familiară. Apoi îmi dau seama de ce. Am văzut-o pe cererea lui Nicole 
pentru tutelă. Este strada ei. 

El parchează pe aleea unei uluitoare clădiri graystone'!*. şi iese din 
mașină. Trag pe dreapta la o distanţă sigură, în spatele unei maşini parcate, 
dar am vizibilitate bună. Mă uit cum o scoate pe Quinn din scaunul pentru 
copii al maşinii. Mă întreb dacă la avut la îndemână sau dacă tocmai l-a 
cumpărat. Ea este tăcută, aşa că presupun că a adormit. Atât de multă 
agitație pentru acest copil micuţ. Aştept în timp ce Ben se îndreaptă nu spre 
casa lui Nicole, ci spre cea de lângă aceasta. Bate. O femeie în vârstă 
deschide încet uşa. Ei vorbesc puţin, iar ea îi pune ceva în mână. Apoi el 


pleacă, merge spre casa lui Nicole, cu fațada ei de calcar şi ferestrele 
elegante, înclinate. Urcă treptele largi dintre două coloane sculptate într-un 
mod complicat. Quinn pare că se simte atât de confortabil în brațele lui. 
Protejată. 

Nu pot să mai aştept. Îmi aranjez părul strâns în coadă și ies din mașină. 
Apoi păşesc până la marginea şoselei. 

Probabil că Ben mi-a auzit paşii pentru că se învârte şi se uită drept la 
mine, ochii lui albaștri mărindu-se. Sunt obosiţi, mai deschişi la culoare, dar 
la fel de pătrunzători că ai surorii sale. 

Pe măsură ce el se apropie, eu fac un pas înapoi. Mă gândesc cât de 
puţini oameni mi-au prezentat condoleanţe când Ryan s-a omorât. Nimeni 
nu ştie ce să spună după o sinucidere. 

— Doctor Layton? spun în şoaptă. 

— Da. Cine sunteţi? întreabă cu precauție, mutând-o pe Quinn în 
îndoitura brațului şi aranjând cureaua rucsacului roşu care îi atârnă pe umăr. 

— Îmi pare foarte rău pentru sora ta. 

Durerea este întipărită adânc pe faţa lui. Quinn deschide ochii şi urlă în 
braţele sale, iar tot ce pot eu să fac este să nu mă grăbesc să mă întind spre 
ea şi să încerc să o liniştesc. 

— Ce vrei? Iisuse, voi reporterii chiar nu mă puteţi lăsa în pace? 

Pare atât de debusolat şi confuz, atât de insuportabil de trist, încât îmi 
pare rău că am venit. 

— Nu sunt un reporter, spun. Jur, nu sunt. 

— Atunci cine eşti? 

Înghit în sec. 

— Eu... Eu am fost acolo. Cu Nicole. Vreau să spun că am fost acolo 
chiar înainte ca ea să... sară. 

— Nu-i nimic, spune Ben. De unde era să ştii ce avea de gând să facă? 

Ochii lui albaştri se întunecă. 

— Aşteaptă. Eşti femeia de pe peron? Cea care a luat-o pe Quinn? Tu ai 
vorbit cu Nicole? 

Ezit. Nu vreau să îl înfurii. 

— Nicole a aruncat-o pe Quinn în braţele mele. Nu ştiam ce se întâmplă 
sau ce avea de gând să facă. Dacă aş fi ştiut, aş fi... 

Ochii mi se umplu de lacrimi. Nu mă pot abține. 

— Sora ta m-a implorat să o protejez pe Quinn. Să fiu atentă la ea, să am 
grijă de ea. Acelea au fost ultimele cuvinte pe care le-a spus. Nu știam cine 


era. Trebuia să îţi spun asta. 

El vine către mine până suntem față în faţă pe stradă. Mă cercetează, şi 
dau înapoi în fața privirii lui insistente. Durerea şi îndoiala încep să îi 
întunece faţa. 

— Morgan Kincaid, corect? 

Încuviinţez cu un semn din cap. 

— Detectivul Martinez a vrut să ştie dacă cunosc o femeie pe nume 
Morgan Kincaid. Şi am spus că nu. lar acum eşti aici. Ştii, de fapt semeni 
puţin cu sora mea. 

— Nu am cunoscut-o pe sora ta până ieri. Crezi că m-a ales pentru că 
semănăm? 

— Te-a ales? Detectivul acela mi-a cerut să o anunţ dacă încerci să mă 
contactezi. Spunea că nu poate să îşi dea seama de unde o ştiai pe sora mea. 
Că şi soţul tău s-a sinucis şi că a fost implicat în furtul a milioane de dolari. 
Că erai un „martor de interes” în ceea ce o priveşte pe sora mea. 

Quinn ţipă şi el tresare, îndepărtându-şi părul indisciplinat de pe frunte, 
un mușchi zbătându-i-se în maxilarul puternic, colţuros. 

Instinctiv, mâinile mele se ridică pentru a linişti copilul. El o trage pe 
Quinn deoparte. 

— Hei. Ce faci? Ce vrei de la mine? O voi suna pe detectiv Martinez. 

Ben trebuie să aibă în jur de un metru nouăzeci, pentru că se înalță 
deasupra corpului meu de un metru şaptezeci de centimetri. Nu cedez. Mă 
bazez pe instinctul meu că el vrea să audă ce am de spus. Nu a intrat în casă 
şi nici nu a format numărul lui Martinez, aşa că trebuie să aştepte ceva de la 
mine. 

Nu am nimic de pierdut. 

— Amanda, spun. 

Culoarea dispare de pe faţa lui, iar inima mea o ia la goană. 

— Ce ai zis adineauri? 

Ochii îi sunt imenși, iar pe faţă îi apare o expresie de şoc şi neîncredere. 

Bag mâna în geantă, după bilet. ÎI netezesc şi i-l pun chiar în faţa ochilor. 

Chiar atunci, se aude un scrâșnet ascuţit de cauciucuri. Ne întoarcem 
amândoi și vedem o maşină accelerând pe stradă, rulând din ce în ce mai 
repede. 

Este un Prius albastru-închis. Şi goneşte direct spre noi. 


CAPITOLUL PAISPREZECE 


NICOLE 
Înainte 


Între îmbăierea şi hrănirea lui Quinn, tot ce făcea Nicole de zile întregi 
era doar să se uite fix la poza lui Amanda. Nu o mai putea privi fără a vedea 
faţa lui Quinn transpusă în fotografie. Fără a verifica fiecare dulap şi colț al 
casei sale pentru a găsi dovada că Donna fusese înăuntru. Nu simţea altceva 
decât un sentiment cutremurător al dezastrului iminent. Acum puse în 
sfârşit fotografia în partea din spate a dulapului din baie, promiţându-și să 
nu se mai uite din nou la ea. 

Quinn bolborosea în pătuț. Nicole scoase pastilele din dulapul cu 
medicamente. Din acel moment intenționa să le ţină la parter, unde își 
petrecea cea mai mare parte a timpului. Merse în dormitor, o luă pe Quinn 
şi o strecură în marsupiu, gâdilând cu nasul gâtul cu miros plăcut al 
bebeluşului ei. Apoi cobori la parter, unde îşi sprijini fruntea de frigiderul 
din oţel inoxidabil Sub-Zero“. uşa rece a acestuia fiind un balsam pentru 
corpul său înfierbântat, slăbit. 

Ochii ei surprinseră ceva purpuriu ieşind în afară de sub frigider. 
Lăsându-se în jos cât de încet şi de atent posibil, Nicole găsi un bilet 
purpuriu. „Stau până târziu la birou”, citi ea un mesaj mai vechi al lui Greg, 
cu scrisul lui dezordonat. Nicole nu avea nicio idee când îl scrisese Greg. 

Ceva legat de bilet îi dădu o idee. Se duse la coşul de gunoi şi scoase de 
la baza acestuia pachetul cu bileţele purpurii. Stând pe podea, cu Quinn 
aşezată confortabil în marsupiu, ea lipi hârtiile pe gresia din piatră naturală. 
Cu un marker subțire, scrise câte o idee pe fiecare bilet: 


Scrisoarea. Numele de pe cartonaş. Roșcata. Pastilele dispărute. Caruselul. Uşa. Candelabrul 
spart. Fotografia. 


Le lipi pe o singură linie, apoi formă cu ele un cerc, încercând să 
găsească o logică pentru fiecare incident înspăimântător. Indiciile se aflau în 
cuvintele din faţa ei, şi dacă le-ar fi pus pe toate împreună în mod corect, ar 


fi ştiut exact ce avea Donna de gând să îi facă. Şi cum putea să o oprească. 

Dar dacă nu era doar Donna? Poate Greg avea dreptate şi o lua razna. 
Insistase atât de mult că ea ar avea nevoie de ajutor, dar îl ignorase. Era 
straniu, totuşi, că el nu sunase nici măcar o dată de când plecase, cu două 
săptămâni înainte. De cât timp era nefericit? Pur şi simplu nu dorea să fie 
tată? Sau era ea chiar mai tulburată decât credea, iar Greg îşi dorise să fie 
cât mai departe de soția lui? Era posibil, aşa cum sugerase el, ca ea însăși să 
fi cumpărat caruselul? Deşurubase singură dispozitivul de fixare al lămpii şi 
descuiase uşa? Păstrase în toți acei ani fotografia lui Amanda, şi uitase? Dar 
dacă se confrunta doar cu un caz foarte grav de depresie postnatală, aşa cum 
sugerase Tessa? 

Bileţele stupide. Totul era lipsit de sens. 

Le puse înapoi în sertar. Privi în jos spre Quinn, care se odihnea liniştită 
la pieptul său. Cu puţin timp înainte, Nicole o schimbase şi o hrănise. 
Bebelușul ei era fericit, dar avea nevoie de aer curat. lar Nicole avea nevoie 
de mișcare. Putea face faţă unei plimbări scurte. Nu mai puteau sta în casă 
niciun minut în plus. Nu se deranjă să îşi schimbe hainele sau să facă duş. O 
puse pe Quinn în elegantul cărucior roşu Bugaboo, luând frumoasa geantă 
albastră pentru scutece Tiffany pe care i-o dăduse Tessa. 

— Să mergem la plimbare, iubito. 

Nicole închise ușa în urma ei, setă alarma și încuie. Chiar dacă auzise 
ușa blocându-se, o împinse de cinci ori pentru a se asigura că nu se mai 
deschide. Făcu o poză cu ea şi Quinn, apoi îi trimise un mesaj lui Tessa: 


Am plecat! 


Tessa îi răspunse: 


Sunt mândră de tine! Sună-mă când sunteţi acasă. 


Atmosfera era încărcată de nori denşi de furtună, dar o ploaie uşoară nu 
avea să facă rău nimănui. Quinn era tăcută, foarte speriată de inelele 
colorate care erau suspendate de umbrela de deasupra sa. Nicole îşi spuse că 
era doar o mamă ieșită la o plimbare cu fetiţa ei. În timp ce cobora cu grijă 
căruciorul pe cele patru trepte largi, Mary, vecina ei de optzeci şi ceva de 
ani, leşi afară din casă. 

— Nicole, dragă. Putem vorbi o secundă? 

Nu voia să discute cu Mary, care ar fi putut-o ţine o oră pe trotuar 


vorbindu-i despre nepoți și despre şoldul ei cu probleme. Dar Mary nu îi 
dădu nicio şansă să refuze. 

— Doream să îți spun ceva. Aseară târziu am văzut pe cineva uitându-se 
pe fereastra ta din față. La început, am crezut că poate era un prieten de-al 
vostru, dar oricine ar fi fost, nu a rămas prea mult timp. Am considerat că ar 
trebui să te anunţ. Nu am vrut să sun la uşă în cazul în care tu şi îngerașul 
dormeați. 

Lui Nicole îi îngheță sângele în vene și mută căruciorul mai aproape de 
Mary. 

— Un bărbat sau o femeie? Cum arăta? Ce oră era? 

Saliva se împrăştie în jur în timpul rafalei de întrebări. 

Mary făcu un pas înapoi. 

— Ochii mei nu mai sunt atât de buni, dragă. Nu am putut să văd dacă 
era un bărbat sau o femeie, dar era în jur de ora zece. Mă uitam la serialele 
pe care fiul meu mi le-a înregistrat pe acel DVD. Deci nu era un prieten de 
al tău? Ar trebui să suni la poliție? Dacă mișună vreun un hoţ pe aici, 
trebuie să fim vigilenți. 

— Fără poliție! spuse Nicole, prea tare. 

— Scuză-mă? 

— Nu suna la poliție! ţipă Nicole. 

Dacă Mary ar suna la poliție, totul se putea nărui. Nu voia ca nimeni să 
se amestece în treburile ei. Voia să își țină trecutul în trecut. De asemenea, 
dacă poliția considera că nu era o mamă bună? Dacă i-o luau pe Quinn? 
Gândul o îngrozi. Inspiră, apoi expiră încet. 

— Vă mulţumesc că v-aţi gândit la mine, spuse cu un ton moderat. 
Trebuie să fi fost prietena mea Tessa. Îi voi da un telefon. 

Mary o privi pe Nicole. 

— Eşti sigură că te simţi bine, draga mea? Pari foarte speriată. 

O asigură pe bătrână că era bine, deşi nu era, şi împinse căruciorul pe 
North Rush Street către East Oak, admirând femeile în fuste strâmte tip 
creion şi taioare subțiri, care mergeau sau se întorceau de la întâlniri, ori se 
duceau să ia prânzul. Cerul se întunecă, dar aerul era parfumat cu mirosul 
ierbii proaspăt tăiate. O făcu să îşi dorească să mai rămână afară încă puţin, 
în ciuda ploii care o ameninţa. 

Se plimbă până când o văzu pe singura persoană de la Breathe cu care nu 
ar fi vrut să se întâlnească niciodată. Opri imediat căruciorul, luând-o pe 
Quinn prin surprindere şi făcând-o să plângă. Te rog să nu mă vezi. Te rog 


du-te. 

— Nicole, eşti chiar tu? întrebă o voce uimită. Lucinda Nestles stătea pe 
trotuar în fața ei. 

Nicole îşi ridică privirea, cu faţa arzând de ruşine. 

— Bună, Lucinda. Ce mai faci? 

Îşi acoperi gura cu mâna. Oare își curăţase dinţii în ziua respectivă? 

— Arăţi... Acesta este bebelușul tău? 

Nicole încuviinţă, fără să reuşească să rostească un cuvânt. 

— Fi bine, este superbă. Felicitări! 

Se aplecă să o sărute pe Nicole pe obraji, ochii ei măsurând-o de sus 
până jos, de la tricoul pătat la pantalonii Breathe. 

— Merg să mă întâlnesc cu Consiliul Director, de fapt. 

Lucinda zâmbi rece. 

— Am fost foarte surprinsă când ai spus că nu poţi lucra deloc de acasă. 
Nu mă aştept să muncești la Breathe cu program normal în timpul 
concediului de maternitate, desigur, dar eşti director general. Au existat 
unele îngrijorări cu privire la veniturile estimate din acțiuni, apoi a fost 
articolul acela din Page Six... Te-am sunat de câteva ori săptămâna asta. Te 
întorci la muncă pe treizeci şi unu, nu-i aşa? 

Înainte de a o putea întreba pe Lucinda despre ce articol din Page Six 
vorbea, simţi ochii altcuiva aţintiți asupra sa. Pe aleea îngustă dintre 
magazinele Barneys şi Hermes stătea o roşcată cu ochelari de soare mari, 
privind drept spre ea. 

Nicole scoase un sunet ascuţit şi strânse mai tare mânerul căruciorului. 

— Trebuie să plec, spuse. 

— Te simţi bine? 

Lucinda îi puse mâna pe braţ. 

Nicole tresări. 

— Ai văzut? întrebă şi arătă spre roșcată. Ne urmăreşte? 

Ochii Lucindei se măriră. 

— Cine să ne urmărească? 

Nicole îşi întoarse capul către alee, dar femeia dispăruse. 

— Îmi... îmi pare rău, reuși Lucinda să spună. Nu văd pe nimeni. 

Femeia fusese acolo cu o secundă în urmă. Nicole era sigură de asta. Dar 
acum nu mai era. Aşa că se prefăcu că zâmbește: 

— Uită de asta. Nu prea am dormit. Sunt... sunt un pic obosită. Ştii cum 
e imediat după naștere. 


Zâmbetul ei părea strâmb. 

Lucinda o privi cu atenție. 

— Te pot ajuta cu ceva? Sigur te simţi bine? 

Nicole nu răspunse la întrebările Lucindei. 

— Ne mai vedem! spuse, prea tare. 

Întoarse căruciorul şi plecă, iar muşchii ei slăbiţi se încordară, şi simţi că 
incizia o arde. Alergă pe trotuar, înghesuindu-se printre trecătorii surprinşi 
şi maşinile care claxonară furioase în timp ce ea se repezi pe o trecere de 
pietoni. 

O luă pe East Bellevue Place, şi mâinile îi tremurau atât de puternic încât 
scăpă cheile pe aleea pietruită care ducea către treptele din faţa casei sale. 
Cerul se despică cu un tunet răsunător, iar ploaia curse peste ea, udându-i 
părul şi orbind-o. În genunchi, căutând printre pietre, găsi în cele din urmă 
cheile. Cu pietricele înfipte în pielea genunchilor, Nicole reuşi să urce 
scările şi merse să descuie ușa, împiedicându-se în timp ce făcea asta de un 
obiect pe care nu îl observase. 

Pe treptele de la intrare era o cutie albă pe care scria cu cariocă roz: 
„Nicole”. 


CAPITOLUL CINCISPREZECE 


MORGAN 


Nu e timp de pierdut. 

— Mişcă-te! strig, împingându-i pe Ben şi Quinn pe alee înainte să mă 
dau la o parte, la câţiva centimetri de Prius-ul hotărât să ne izbească în plin. 

Rucsacul lui Ben zboară și glezna mea se izbeşte de bordură. Aterizez 
dur pe iarbă în timp ce mașina derapează, apoi se îndepărtează într-un nor 
de praf. 

Gem din cauza durerii intense, iar inima îmi bate cu putere. Mă uit 
înnebunită spre locul unde se află Ben şi Quinn — sunt în siguranță? El a 
rămas cu gura căscată, iar bebeluşul urlă la pieptul lui. 

— Sunteţi bine? strig din locul unde sunt întinsă pe gazon. 

Ben se grăbeşte spre mine, cu Quinn încă upând. O sprijină pe umăr și se 
lasă în genunchi lângă mine, cu chipul încruntat de îngrijorare şi şoc. 

— Noi suntem bine. Ai păţit ceva? Poţi să mergi? 

Atunci simt durerea explodându-mi în jos, pe picior. 

— M-am lovit la gleznă, dar în rest sunt bine. 

Resimt groaza care m-a cuprins la vederea maşinii îndreptându-se direct 
spre noi. Vărs lacrimi fierbinţi. Deci este adevărat. Temerile mele sunt 
reale. Cineva doreşte foarte tare să îi facă rău acestui copil. Sau mie. Sau 
amândurora. 

Ben îşi trece o mână peste obrazul nebărbierit în timp ce priveşte fix în 
josul străzii, unde a dispărut maşina. Apoi mă privește. 

— Ne-ai împins din calea ei, spune cu uimire. Nici măcar nu ai stat pe 
gânduri. 

— Bineînţeles că v-am împins din calea ei. 

Mă privește cu alți ochi. Nu mai reprezint o ameninţare, acum sunt o 
persoană care îl poate sprijini. Încerc să mă ridic, dar o explozie de durere 
îmi săgetează glezna. 

— Ai văzut şoferul? Era o roşcată? O roșcată într-un Prius m-a urmărit 
când veneam încoace, dar crezusem că am pierdut-o. 

— Să fiu sincer, nu am văzut-o. S-a întâmplat atât de repede. 


Se ridică şi se uită la drum, apoi la mine, cu o expresie de nepătruns. 
Făcându-şi mâna căuş în jurul cefei lui Quinn, oftează. 

— Uite, asta este casa lui Nicole şi trebuie să iau câteva hăinuţe și lucruri 
pentru Quinn. Nu ştiu cât timp va fi cu mine. 

Ben se mută de pe un picior pe altul. 

— Vrei să intri, şi să chemăm poliția? De asemenea, îmi poți explica ce 
naiba faci aici şi de ce tocmai a încercat cineva să ne ucidă. 

Îmi analizez opţiunile, ştiind că nu am niciuna. Sper doar că el nu 
reprezintă un pericol. Sper că nu este persoana de care fugea Nicole. 

Îşi ia stângaci rucsacul de pe jos şi îl ridică pe umăr. Mă priveşte scurt, 
apoi îşi întinde o mână spre mine. Ezit, apoi o prind. În acest moment, Ben 
este cel mai mic din cele două rele. Mă trage în picioare şi mă lasă să mă 
sprijin de el, aşa că pot şchiopăta pe alee şi pe cele patru trepte până la casa 
lui Nicole. Mă uit la Quinn care este din nou liniştită şi priveşte undeva în 
spatele meu. Este perfectă. Atât de inocentă. Cum ar putea cineva să vrea să 
o rănească? 

Ben deschide ușa, iar eu șchioapăt în urma lui pe hol, sprijinindu-mă de 
peretele de culoarea fildeşului. Din primul moment sunt impresionată de 
dimensiunile impresionante ale casei şi de culoarea albă, care predomină 
peste tot. 

— Oho! îmi scapă. 

Ben aprobă. 

— Da, ştiu. 

Apoi adulmecă aerul. 

— Miroase groaznic aici. 

Simt aer stătut şi mâncare în descompunere. Mă sperie să fiu în casa lui 
Nicole. La dreapta holului este un living magnific, unde aşternuturi negre 
de mătase acoperă toate geamurile. 

De ce trăia în întuneric? Cum era viaţa ei aici? 

Ben închide ușa, îşi aruncă rucsacul pe podea și îi schimbă poziţia lui 
Quinn așa încât ea este acum cuibărită în îndoitura brațului lui. Apoi își 
scoate telefonul. 

Nu vreau ca Martinez să ştie că sunt aici. 

— Aşteaptă. Te rog. Putem vorbi doar un minut înainte să chemi poliția? 
Cred că amândoi avem să ne spunem lucruri despre Nicole, iar de îndată ce 
vor sosi ei, nu vom mai avea nicio şansă să vorbim. 

Privirea îi rătăceşte deasupra mea, apoi se sprijină de perete lângă o masă 


de argint art deco. 

— Poţi să îmi spui de ce te sau ne urmăreşte maşina aceea? 

Expir prelung. 

— Nu ştiu de ce. Şi chiar îmi pare foarte rău pentru sora ta. Sunt asistent 
social. Când am văzut cât de agitată era Nicole pe peronul metroului am 
vrut să o ajut, dar exact ca în cazul acelei mașini gonind pe stradă, totul s-a 
întâmplat foarte repede. Îmi pare nespus de rău. Aș vrea să o fi putut opri. 

Mă bâlbâi începând să plâng, şi fac o pauză să mă adun. 

Ben mă priveşte în timp ce îmi şterg lacrimile. 

— Vei fi alături de mine? Mă vei ajuta să înţeleg ce s-a întâmplat? 

Durerea profundă în ochii lui este greu de ignorat. 

Respir adânc. 

— Deci ieri veneam de la serviciu şi mă îndreptam spre casă, la aceeaşi 
oră la care plec de obicei. Sora ta era lângă mine pe peron. Și-a înfipt 
unghiile în braţul meu şi m-a implorat să iau copilul. A fost primul lucru pe 
care mi l-a spus — Ja-mi copilul. Am fost speriată şi m-am retras. Dar ea a 
venit chiar în faţa mea, aproape de marginea peronului. Privea în toate 
direcțiile, ca şi cum era speriată de cineva. Apoi mi-a spus să nu las pe 
nimeni să îi facă rău lui Quinn şi mi-a aruncat-o în brațe. Mi-am coborât 
privirea şi, când am ridicat capul, Nicole era... Metroul era în stație. 

Ben tresare, apoi priveşte în jos spre masa din fața lui. 

— Am văzut-o pe Nicole cu câteva săptămâni în urmă, dar casa nu arăta 
chiar atât de rău cum e acum. Eram îngrijorat de cât de groaznic arăta. 

— Deci îţi făceai griji pentru ea? 

El încuviinţează, dar nu mai spune altceva. 

Se uită la piciorul meu, pe care îl țin în aer deasupra marmurei de la 
intrare, pentru a nu pune presiune pe gleznă. Apoi o mută pe Quinn până 
când ea ajunge să se odihnească pe umărul lui, și își strecoară din nou 
telefonul în buzunar. 

— Să mergem să te aşezi în bucătărie, spune. 

Nu ştiu cât timp am la dispoziţie până o va suna pe Martinez. Am nevoie 
ca el să aibă suficientă încredere în mine încât să îmi spună cine este 
Amanda, dar nu ştiu ce altceva să mai spun pentru a-l convinge. 

Ben mă conduce în partea stângă a holului într-un spațiu larg și aerisit, 
alb ca zăpada, păstrat pentru aragazul din oţel inoxidabil Viking și frigiderul 
Sub-Zero. Fiecare suprafaţă este acoperită cu resturi — sticle, cârpe, cutii de 
lapte praf, chiar şi scutece mototolite al căror miros se poate simţi de aici. 


Brusc îmi dau seama că nu ar trebui să ating nimic. Nu vreau să las 
niciun indiciu că am fost aici. 

Ben îmi observă ezitarea. 

— Îi voi spune lui Martinez că eu te-am lăsat să intri, bine? Îi voi povesti 
tot ce s-a întâmplat. Este evident că nu ţi-ai propus să ne răneşti. Tocmai ne- 
ai salvat viaţa. 

Mă uit în jos la piciorul meu. Sunt uşurată că el crede că nu am făcut 
nimic pentru a o răni pe sora sa. Ben trage un scaun de bucătărie înalt, 
tapiţat cu piele albă, şi mă aşez cu mare grijă, atentă să nu îmi lovesc glezna 
care îmi pulsează de suportul cromat al mesei elegante de marmură. 

El o pune pe Quinn într-un balansoar cu vibrații aflat în faţa unui alt 
aşternut negru de mătase care acoperă ceea ce presupun că e uşa spre curtea 
din spate. 

Casa lui Nicole este frumos decorată, dar la fel de dezordonată şi 
murdară ca femeia răvăşită, neîngrijită pe care am cunoscut-o pe peron. 
Sper cu disperare că există aici indicii care să dovedească că nu am fost 
implicată în căderea ei. 

Pumnii micuţi ai lui Quinn se agită în aer. E atât de dureros să îi auzi 
tipetele. Vreau să o iau şi să o ţin în brațe. 

— Ben, Nicole mi-a rostit numele. Pe peron. A spus Morgan, ca şi cum 
mă cunoştea. Dar îţi jur că nu am văzut-o niciodată înainte. Nu ştiam că este 
director general la Breathe. Părea că se teme pentru viaţa lui Quinn. 

Ben se așază lângă mine şi îşi masează gâtul. 

— Deci ea te cunoştea pe tine, dar tu nu o cunoșteai? Cum e posibil așa 
ceva? 

— Nu ştiu. M-am străduit să descopăr care este legătura. A făcut Nicole 
vreo donaţie la adăpostul unde lucrez — la care am lucrat până acum — sau 
avea vreo legătură cu soţul meu? Sunt sigură că Martinez ţi-a spus deja 
despre el. Probabil că par complet idioată, dar nu ştiam despre soţul meu. 
Despre partea cu frauda, vreau să spun. 

Pălăvrăgind, mă foiesc neliniștită şi-i privesc mărul lui Adam în timp ce 
Ben înghite în sec. Nu spune nimic. 

— Sper să îmi poți spune ceva, sau să putem găsi ceva în casă care să 
facă legătura dintre mine şi sora ta, pentru că lucrurile stau rău pentru mine. 
Martinez pare să creadă că aş putea fi amestecată în ceea ce 1 s-a întâmplat 
lui Nicole. Dar după cum poţi vedea, nu sunt. Și sunt îngrijorată pentru 
Quinn şi pentru mine. Iar acum, şi pentru tine. Cineva vrea să ne facă rău. 


Înghit în sec, sperând că nu am mers prea departe. 

— Eu... 

Ben trage de gulerul tricoului. 

— Nu ştiu ce ar putea fi aici care să te ajute. Să ne ajute. Am intrat în 
casa asta doar de câteva ori. 

— Poliţia a percheziționat-o? întreb. 

— Nu. Avocatul meu mi-a spus azi-dimineaţă că nu a fost eliberat un 
mandat pentru reşedinţa lui Nicole. Soţul ei, Greg, nu şi-a dat acordul. 
Avocatul său a încercat să oprească criminaliştii până când va fi publicat 
testamentul, deoarece Greg are dreptul legal la casă. S-a invocat a/ patrulea 
amendament“. Şi nu cred că testamentul lui Nicole va fi făcut public, 
pentru o vreme. 

Mi se întoarce stomacul. l-am ascuns faptul că o parte a testamentului lui 
Nicole se află în căsuţa mea de mail. Partea care arată că sora sa mi-a lăsat 
mie, nu lui, custodia lui Quinn. Dar cum pot să îi spun, când nu ştiu ce fel 
de om este cu adevărat. Nu am ştiut ce fel de om era Ryan până când nu a 
murit. De ce nu fusese Nicole apropiată de fratele ei? Am nevoie de mai 
multe informați înainte de a avea încredere în Ben. Şi trebuie să arunc o 
privire prin jur pentru a găsi indicii care să facă legătura între mine și 
Nicole — rapid, înainte ca Martinez să afle că sunt aici. 

Ben se uită la Quinn, apoi mă studiază. Caută adevărul, încercând să 
vadă dacă îl poate găsi în ochii mei. ÎI examinez la rândul meu, şi mă prefac 
că nu sunt devastată când el nu spune niciun cuvânt. 

Ben se ridică brusc în picioare şi începe să umble pe podeaua de piatră în 
culoarea nisipului. De fiecare dată când se îndreaptă către mine văd durere 
brută şi consternare în toată fiinţa lui. Aceleaşi sentimente care m-au apăsat 
şi pe mine după sinuciderea lui Ryan. 

Părul îi cade pe faţă şi oftează. 

— Ar trebui să o sun pe Martinez şi o voi face, dar tu eşti ultima 
persoană care a vorbit cu sora mea, şi nu am niciun indiciu despre ce naiba 
se întâmplă aici. Doar cu câteva săptămâni în urmă Nicole se simţea bine. 
Stresată şi extenuată, dar nu ceea ce aş fi numit disperată sau îngrozită. 
Nicole era... ea era o forță. Nu mi-am imaginat niciodată... Dar apoi ieri 
primesc acel telefon şi mi se spune ce a făcut. Apoi secretara lui Greg mă 
sună şi mă roagă să o iau pe Quinn. El nici măcar nu m-a sunat. Secretara a 
spus că Greg era în drum spre New York şi că el şi Nicole nici măcar nu 
mai locuiau împreună. Am fost uluit. Nu ştiam că au probleme. Abia 


puteam să conştientizez ceea ce auzeam. Nici acum nu înţeleg pe deplin. 
Nici măcar nu ştiu unde este Greg — aici sau în New York. Nu mi-a răspuns 
la telefoane sau la e-mailuri. Ce fel de bărbat îşi părăseşte fiica în felul ăsta? 
Ce fel de bărbat nu se grăbeşte înapoi când soția lui... se duce? 

Stomacul mi se încordează. 

— Nu ştiu. 

Ben scutură din cap. 

— În fine, am alergat la secţia de poliţie, unde un detectiv mi-a spus că 
cercetează moartea lui Nicole. Martinez crede că tu ai împins-o. Dar e mai 
mult decât atât, nu-i așa? 

Mă priveşte cu ochii îngustaţi. 

— Deci cine naiba eşti cu adevărat? Te rog explică-mi. Şi cum de știi 
despre Amanda? 

Arată atât de derutat că mă doare inima. Ben este familia ei. Familia lui 
Nicole. Eu sunt nimeni pentru ei. 

Bag mâna în geantă şi îi arăt biletul purpuriu. 

— Am găsit biletul lipit de geanta mea după ce a sărit Nicole. Cred că mi 
l-a dat cu un motiv. Nu vreau să îţi provoc mai multă suferinţă, dar pentru 
mine este limpede că suntem împreună în asta, indiferent dacă vrem sau nu. 
Cu cât mai repede aflăm de unde mă cunoştea Nicole şi de ce mi-a dat-o pe 
Quinn, cu atât mai repede descoperim ce naiba se întâmplă. Şi biletul ăsta 
trebuie să fie o parte a răspunsului. 

Umerii lui Ben încep să se zguduie. Plânge. 

— Amanda este moartă. A murit de aproape douăzeci de ani. 

Aştept. Nu insist să spună mai multe. 

Îşi înfige mâna în buzunar, şi sunt sigură că intenţionează să o sune pe 
Martinez, dar apoi spune: 

— Îţi voi arăta ceva pentru că nu știu cum să procedez altfel. Nu am mai 
vorbit cu nimeni despre asta. 

Scoate un portmoneu negru din pantalonii săi scurți din care ia o tăietură 
din ziar îngălbenită, inând-o strâns între degete. 

— Înainte de a-ţi arăta asta, trebuie să înţelegi că am devenit tutorele 
legal al lui Nicole când aveam douăzeci de ani, iar ea avea șaptesprezece. 
Nu aveam pe nimeni altcineva. Părinţii noștri muriseră într-un accident. 
Apoi am stricat totul. 

Îşi priveşte fix pantofii sport. 

— Am găsit asta pe podeaua lui Nicole când am venit ultima dată aici. 


Ea m-a rugat să o iau, aşa că am ascultat-o. Ar fi trebuit să rămân cu ea, să 
înţeleg că era de fapt un strigăt după ajutor. Dar ea era mereu atât de 
orgolioasă și mă ţinea mereu la distanţă. 

Degetele noastre se ating în timp ce îmi dă tăietura din ziar. Despăturesc 
hârtia şi o netezesc cu grijă. Este un necrolog din Kenosha News, pentru 
Amanda Taylor, care a murit la vârsta de doar şase luni, în 1998. Timpul se 
opreşte, şi mă uit de la hârtie, la Ben. 

— Mi-e foarte greu să vorbesc despre asta. Nicole era bona lui Amanda. 
Amanda a murit în timp ce se afla în grija lui Nicole. 

— Îmi pare aşa de rău, spun. 

Faţa lui Ben îmbătrâneşte în câteva secunde. 

— Când am devenit responsabil pentru Nicole, am încercat să fiu ca tata, 
ferm şi dur, dar ea nu avea niciun respect pentru autoritatea mea. A fugit 
până în Wisconsin, unde a devenit bonă. Apoi s-a întâmplat. Credeam că a 
trecut peste asta, totuși. Nu am discutat niciodată despre acest subiect. Dar 
Nicole a păstrat tăietura. Şi mi-a dat-o în ziua aceea, ultima zi în care am 
văzut-o. 

Ben se așază şi își ciupeşte vârful nasului. 

Îmi pare rău pentru el, acest bărbat care şi-a pierdut nu doar sora, ci 
întreaga familie. 

— Cum s-a întâmplat asta, Ben? 

Arăt spre articolul pe care îl ţin în mână. Sper că acolo sunt răspunsurile 
care mă leagă de Nicole. 

— Nicole avea grijă de Amanda şi era singură, în timp ce părinții fetiţei 
erau la serviciu. A lăsat-o să doarmă în pătuţ, apoi ea a adormit pe canapea. 
Când s-a trezit şi a mers să vadă ce face bebelușul, acesta murise. 

Oftează din tot sufletul. 

— Nu a fost greşeala lui Nicole, dar mama lui Amanda a făcut-o să se 
simtă ca şi cum era. A acuzat-o pe Nicole încă de la început. A mers atât de 
departe încât a sugerat că Nicole a sugrumat bebeluşul. Când a fost emis 
raportul medico-legal, care stabilea că fusese vorba despre sindromul de 
moarte subită a sugarului, mama lui Amanda tot nu s-a lăsat convinsă. A 
venit la uşa noastră, încercând să o atace pe Nicole. A spus că o va 
sugruma, aşa cum Nicole o sugrumase pe Amanda. Am fost atât de șocat 
încât nu am reacționat. A fost îngrozitor. 

Sărmana, sărmana Nicole. Să treacă prin asta la șaptesprezece ani, nici 
nu-mi pot imagina. 


Privesc din nou necrologul. Pulsul îmi creşte. 

— Ben, pe peron Nicole era agitată, ca şi cum se uita în jur pentru că o 
urmărea cineva. lar Martinez a spus că este bizar ca o persoană care se 
sinucide să sară înapoi. 

El se apleacă înainte, ascultând cu atenție. 

— Donna, spune. 

— Donna? 

— Mama lui Amanda. 

— Şi cu femeia asta Donna, ce s-a întâmplat? 

— Cum spuneam, a hărțuit-o pe Nicole pentru multă vreme. Obişnuia să 
îi trimită surorii mele scrisori de ameninţare în fiecare an. Am crezut că nu 
au mai sosit de ani de zile, totuşi. Nicole nu vorbea niciodată despre asta. 
Ar fi trebuit să fac mai mult pentru a mă asigura că sora mea se simte bine. 
Dar nu am făcut. Şi bănuiesc că ea a ascuns toată această durere. Până când 
s-a născut Quinn. 

Îmi doresc foarte mult să îl liniştesc şi să îi spun că nu a fost vina lui. 
Dar nu ştiu asta cu siguranță. 

— Poate că Nicole era atât de speriată pentru că Donna se afla pe peron, 
spun. 

Ben se uită la hârtia din mâna mea. Se întinde să o ia şi o cercetează cu 
atenţie. Apoi mă priveşte cu ochi mari. 

— Sfinte Sisoe, spune. Nu am făcut legătura până acum. 

— Ce este? întreb. 

— Amanda a murit pe șapte august. 

Şi atunci îmi dau seama ce spune Ben. Asta fusese ieri, aceeași dată la 
care Nicole a ajuns pe şine. 


CAPITOLUL ȘAISPREZECE 


NICOLE 
Înainte 


Nicole târî cutia în casă. Apoi o duse pe Quinn, care era încă în cărucior, 
adormită, în mijlocul livingului, cât mai departe posibil de cutie. Ridică 
încet capacul. Deasupra era o bucată de hârtie roz cu cuvintele „Pentru 
Quinn” scrise în Comic Sans. Dedesubtul hârtiei era pătura albă, moale pe 
care nu o uitase niciodată — pătura lui Amanda. 

Nicole se simţea de parcă ar fi fost sufocată. 

Nu meriți o fetiță. Eşti o ucigaşă. Nu o vei putea proteja. 

Nicole aruncă pătura de parcă ar fi ars-o. Lăsând-o pe Quinn în cărucior, 
se târî în bucătărie să îşi ia pastilele şi înghiți două. Strânsoarea care îi bloca 
pieptul mai slăbi și putu să respire din nou. Acest atac de panică era la fel 
de grav precum cel pe care îl avusese când Ben o adusese acasă la Chicago, 
la două zile după ce Amanda murise, iar Donna îi arătase ușa. Nicole se 
bucurase să o vadă. Voia să îşi exprime durerea şi condoleanţele. Voia să 
spună cât de mult o iubise şi ea pe Amanda. Dar înainte să poată spune 
ceva, Donna se aruncase asupra ei și o apucase de gât, urlând ca un animal 
în agonie, prins în capcană: 

— Trebuia să ai grijă de ea. 

Nicole plânsese, abia reuşind să se elibereze din degetele puternice ale 
Donnei. Ben nu intervenise. Ceva înăuntrul ei se rupsese atunci. Cum ar 
mai fi putut avea încredere în fratele ei, singura familie care îi mai 
rămăsese, dacă el nu o sprijinise atunci când avusese nevoie? Ben îi spusese 
mai târziu că fusese în stare de şoc şi că regreta că nu reacționase. Dar 
Nicole se simţise de parcă el își dorise ca Donna să o rănească. 

Fusese internată la secția de psihiatrie, diagnosticată cu tulburare severă 
de panică, şi ținută sub observaţie trei zile. Apoi, cu o reţetă pentru Zoloft, 
pe care o luase Ben, fusese lăsată să plece deoarece era minoră. Şi nu conta 
că mâinile Donnei nu îi mai înconjurau gâtul. Sentimentul că cineva storcea 
viaţa din ea nu o părăsise niciodată. 


Se forță să revină la realitate. Nu îi era de niciun ajutor să trăiască în 
trecut. Se întoarse în living, unde Quinn era trează şi vioaie. Nu o putea 
aduce pe Amanda înapoi. Dar Quinn era vie. Trebuia să o protejeze. 

Nicole îndesă pătura înapoi în cutie, apoi îşi scoase fetiţa din cărucior, 
strângând-o aproape de inimă. Se plimbă cu ea pe hol. 

— Îţi promit că nu voi permite niciodată să ţi se întâmple ceva. 

Se juca Donna cu mintea lui Nicole? Sau plănuia ceva atât de îngrozitor 
încât cu greu şi-ar fi putut imagina? 

Auzi soneria. Cele mai mari temeri o copleşiră pe Nicole. Apoi îşi aminti 
că urma să vină Tessa, aşa că poate era doar ea. Se îndreptă spre uşa de la 
intrare, legănând-o pe Quinn cu un braţ. Capul îi era încețoşat, și avea 
probleme de echilibru în timpul mersului. Aruncă cutia în dulap, apoi privi 
prin dreptunghiul de sticlă mată al ușii. Silueta de afară era mult prea înaltă 
pentru a fi prietena ei cea mai bună. Când înțelese cine era, totul în 
interiorul ei îngheță. 

Fratele ei Ben. 

De ce venise? 

EI bătu în geam. 

— Nic, pot să te văd. Deschide. 

Totul era bine. Putea face asta. Era foarte bună în a se preface. Aşa că 
deschise ușa. 


CAPITOLUL ȘAPTESPREZECE 


MORGAN 


lau necrologul de la Ben, şi hârtia foşneşte în mâna mea. Nu-mi pot lua 
ochii de la dată: 7 august. 

— Nu mi-a trecut prin minte că este aceeaşi dată. 

Ben îşi apasă degetele pe frunte. 

— Ar putea Donna să fie implicată în toate astea? 

Se ridică din nou şi se învârte prin bucătărie, atingându-şi nervos părul 
rebel. 

— Sau crezi că Nicole a hotărât pur şi simplu să îşi încheie viaţa în data 
de șapte? 

Mă ameţește să îl privesc. 

— Ce ştii despre Donna? întreb. A luat recent legătura cu Nicole? 

— Nu am nici cea mai mică idee. Am lăsat totul în urmă. Fără îndoială 
că Nicole mi-a dat acest necrolog cu un motiv. Nu a mai pronunţat numele 
Donna sau Amanda în faţa mea de ani de zile. 

— Poate Donna era pe peron. Dacă îi găsim fotografia, pot să mă 
străduiesc să îmi amintesc dacă am văzut pe cineva care semăna cu ea la 
Grand/State. Trebuie să fiu sinceră, întreaga întâmplare este puţin 
înceţoşată. 

Ben se opreşte brusc şi își frământă mâinile. 

— Merită să încercăm. 

Dacă reuşesc să aflu adevărul, Martinez va fi obligată să recunoască că 
am fost doar un martor nevinovat. Și dacă îi dăm de capăt, Quinn va fi în 
siguranță, iar eu mi-aş primi viaţa înapoi. 

Îmi scot telefonul din geantă, tastez: „Donna Taylor; Kenosha, 
Wisconsin”, şi i-l dau lui Ben. 

Braţele şi picioarele lui Quinn ies în afară ca o stea de mare, dar ea nu se 
trezeşte. 

Ben ia telefonul şi tastează şi el ceva, apoi mi-l întinde. 

— Uite-o aici. Încă locuieşte la aceeași adresă şi lucrează de acasă. O 
recunoşti? 


Fotografia în miniatură este a unei roșcate slabe, palide, cu un zâmbet 
îndurerat, care nu se regăsește şi în ochii ei albaştri, goi. Din casa ei din 
Kenosha conduce o consignatie. 

Îmi închid ochii încercând să îmi aduc aminte tot ce am văzut pe peron, 
dar întreaga mea atenţie era îndreptată asupra lui Nicole şi a lui Quinn. 
Donna are părul roșcat, ca femeia din Prius. Dar nu este suficient pentru a fi 
sigură că era ea. Şi în fotografia asta, părul ei este mai mult castaniu. 
Culoarea nu este exact aceeași. 

— Nu cred că am zărit-o pe peron. Şi nu am văzut-o prea bine pe roşcata 
din Prius. 

Îmi iau telefonul înapoi, brusc epuizată. Mi-aş dori să dorm o zi, un an, 
până când toate astea se vor sfârşi. Dar am făcut asta după ce a murit Ryan, 
şi nu m-a ajutat deloc. 

Îmi chiorăie stomacul, şi mă înroşesc. 

Ben zâmbește slab, şi pentru un moment pare mai tânăr. 

— Nici eu nu am mâncat. S-ar putea să am nişte batoane cu cereale în 
rucsac, dacă ţi-e foame. 

— Mulţumesc, spun încetişor. 

— Este doar un baton cu cereale, răspunde el și iese din bucătărie. 

Gluma lui stângace este aproape copilărească. Pare o persoană atât de 
onestă, dar experienţa m-a învățat că nu mă mai pot baza pe intuiție. 
Trebuie să rămân în gardă. 

Doar un moment mai târziu, îi aud vocea din holul de la intrare. 
Pomeneşte de Donna Taylor, o roșcată, un Prius. Apoi îmi aud numele. Şi 
ştiu că probabil vorbește cu Martinez. Dacă aş vrea să fug, aş putea. De ce 
am crezut pentru o secundă că el a avut încredere în mine? Pielea mă 
furnică puternic şi, folosind masa ca pârghie, mă ridic chiar în timp ce Ben 
intră în cameră. 

Ne uităm unul la celălalt. Obraju lui sunt roşii, iar eu îi simt pe ai mei 
fierbinţi. 

— Crezi că mint, spun cu răceală, deşi chiar simt nevoia să plâng. 

— Nu, nu cred. Dar a trebuit să o sun pe Martinez. Aproape că am fost 
loviți de o maşină, iar Nicole a murit în aceeaşi zi cu Amanda. Martinez 
trebuie să ştie. 

Nu spun nimic. Doar pentru că Donna este în fotografie nu înseamnă că 
sunt în siguranță. 

— Martinez a notat toate informațiile şi o va verifica pe Donna, marca 


maşinii ei şi numărul de înmatriculare. Este în regulă, Morgan. 

În regulă. Habar nu are ce se poate întâmpla; ce poate să meargă prost. 
Ar trebui să ies de aici şi să o sun pe Jessica. Dar atunci observ un set de uşi 
duble lângă frigider. Una din ele este lăsată întredeschisă. Vreau să cercetez 
casa după indicii care mă vor elibera, dar ştiu că trebuie să mă port cu grijă. 

— Ce e acolo? întreb. 

— Cămara, cred. De ce? 

— Crezi că ar trebui să ne uităm un pic în jur înainte de a pleca? 

El dă din cap. 

— Eu voi pleca. Tu abia poţi să mergi. Şi... 

— Şi ea era sora ta. 

Ben se îndreaptă către uşi şi dispare înăuntru. Apoi aud o respirație 
puternică. 

— Morgan. 

Vocea lui este joasă. 

— Vino aici. 

Şchioapăt încet până la cămară. Este o încăpere imensă, cu o mulțime de 
rafturi pline cu conserve şi cutii. Numaidecât văd de ce este Ben șocat Zeci 
de biletele purpurii acoperă peretele. Bileţele ca cel pe care l-am găsit pe 
geanta mea. 


Nume cartonaș. Roşcată. Pastile dispărute. Scrisoare. Carusel. Uşă. Candelabru 
sfărâmat. Fotografie. Cutie. Mesaj. Epuizare. Ajutor. Adăpost. Văduvă. Morgan 
Kincaid. Mamă. 


— Numele meu! șoptesc, incapabilă să îmi dezlipesc ochii de la 
bucăţelele de hârtie. Să îmi văd numele este ca şi cum aş primi un pumn în 
stomac. Cuvintele se mişcă în faţa mea şi mă sprijin de perete. 

Ben îmi atinge umărul. 

— Te simţi bine? 

Mă adun. Trebuie să gândesc rapid. Este clar că lui Nicole i s-a întâmplat 
ceva groaznic, ceva care a făcut-o să scrie aceste biletele. Ceva sau cineva a 
determinat-o să mă găsească. Privesc fix la perete. 

Faţa lui Ben e cenuşie. 

— Ce înseamnă toate astea? 

— Nu ştiu. Încă nu am nicio idee de unde mă cunoștea, dar vom afla, 
Ben. Şi trebuie să descoperim dacă Donna este cumva responsabilă. Sau 
altcineva. 

Îmi ating eruptia de pe claviculă. 


— Vreau doar să se termine. 

Ben se uită la mine, și văd că se luptă să mă creadă. 

Mă ajută să ies din cămară. Glezna mă doare cumplit, iar capul mi se 
învârte. Nimic din toate astea nu are logică. 

Mergem la balansoarul cu vibrații unde doarme Quinn. 

— Nu ştiu ce simt. Sunt confuz. Cu siguranţă mă simt derutat şi într- 
adevăr groaznic. Încerc să cred tot ce mi-ai spus, dar în acest moment, nu 
pot să cred că s-a întâmplat nimic din toate astea. Că sora mea a murit cu 
adevărat. Nu i-am spus niciodată cât de impresionat am fost de ceea ce a 
făcut cu Breathe, de cum și-a reconstruit viața după ce s-a întâmplat un 
lucru atât de îngrozitor. Nu am ajutat-o niciodată. 

Ochii i se împăienjenesc, dar lacrimile nu cad. Se uită dincolo de mine, 
de parcă nu ar vrea să mai fiu martoră la durerea lui. 

Mi-am dorit întotdeauna un frate. Este păcat că Ben și Nicole nu au avut 
niciodată şansa să se împace. Dacă Nicole l-ar fi cunoscut cu adevărat pe 
adultul Ben, doctorul, omul grijuliu care pare să fie, poate i-ar fi încredințat- 
o lui pe Quinn. Poate s-ar fi simţit mai în siguranţă dacă şi-ar fi împărtăşit 
problemele cu el. Sau poate că, spre deosebire de mine, ea ştia și altceva 
despre fratele ei. 

Pentru un moment stăm unul lângă altul, stânjeniţi. O privesc pe Quinn, 
care doarme. Pleoapele îi tremură. Oare bebeluşii visează? Dacă este aşa, 
sper ca visele ei să fie frumoase. 

Atunci aud uşa din față deschizându-se. Ben își împinge părul de pe faţă, 
un gest care, am învăţat, este un tic nervos. 

Aud sunetul tocurilor pe podeaua de marmură, apoi se aşterne tăcerea. 
Mă întorc. 

Este Martinez. 


CAPITOLUL OPTSPREZECE 


NICOLE 
Înainte 


Ben stătea pe terasa ei. Nicole văzu cum ochii lui se măresc de surpriză 
în timp ce o privea. Într-o mână ţinea o sacoşă de hârtie; în cealaltă, un mic 
ursuleţ de pluş maro. 

— Ce faci aici? 

Ben o privi într-un mod bizar. 

— Tu m-ai chemat. 

Ea făcu ochii mari. 

— Nu, nu te-am chemat. 

Nicole fu surprinsă de ridurile din colţurile ochilor lui și de conturul 
ascuţit al maxilarului. Semăna atât de mult cu tatăl lui, era de parcă ar fi 
mers înapoi în timp. Nu își văzuse fratele de peste un an, de când el îşi 
cumpărase casa şi o invitase pentru a i-o arăta. Nicole se dusese, dar de 
obicei evita încercările de reconciliere. Fratele ei îi amintea mereu de 
propriul său trecut. 

— Mi-ai trimis un mesaj noaptea trecută. 

Ben îşi scoase telefonul din buzunarul uniformei. 

— Uite. 

Nicole privi ecranul. Era adevărat. Ben primise un mesaj de la ea. 


Mi-ai putea lua rețeta, şi să mi-o aduci mâine? Sunt în încurcătură. 


Nicole rămase fără cuvinte. Nu i-ar fi cerut niciodată fratelui său să facă 
ceva pentru ea. Avea suficiente pastile pentru încă două săptămâni, și cu 
siguranță că nu l-ar fi invitat niciodată la ea acasă. Ben intră, pantalonii 
uniformei sale foşnind iritant în timp ce închidea ușa în spatele lui. 

— Nu arăţi prea bine. 

Ea se înfurie și îl ignoră, ducând-o pe Quinn în living. Lăsă punga de 
hârtie pe masă şi îşi luă telefonul, verificându-și mesajele. lată-l: un mesaj 


de la ea pentru Ben, trimis la ora unsprezece, noaptea trecută. Un mesaj pe 
care nu își amintea să îl și scris. 

Îşi strecură telefonul în buzunar și se întoarse pentru a-și privi fratele. 
Trebuia să își păstreze calmul în timpul vizitei lui, pentru ca apoi să îl 
scoată din viaţa ei pentru totdeauna. 

— Pot să îţi aduc ceva? Cafea? 

Capul i se învârtea, dar se putea descurca cu o cafea. 

— Desigur. Mulţumesc. Pot să...? Aş dori să o ţin pe Quinn. 

Nicole nu voia ca fetița să stea în preajma fratelui său. El dăduse greş în 
a-şi proteja sora, deci cum ar putea-o proteja pe Quinn? 

— Nu îi place să stea departe de mine, îi răspunse. 

Se întoarse și se îndreptă către bucătărie, pentru a-i prepara lui Ben o 
cafea și a mai lua o pastilă. Doar că nu mai găsi deloc boabe de cafea, nici 
măcar un borcan de cafea instant. Nu îşi putu aminti când comandaseră 
ultima dată alimente, ea sau Tessa. Frigiderul era gol, cu excepția unei cutii 
de suc de portocale, un măr stricat şi câteva pere zbârcite. 

Scoase o pastilă, apoi îşi întoarse privirea la cutia de suc. Era pe jumătate 
goală. Cum de nu observase mai devreme? Şi câte pastile luase noaptea 
trecută? Suficient de multe încât să îi trimită un mesaj lui Ben apoi să uite? 

Telefonul îi sună. Îl scoase din buzunar. Tessa. Slavă Domnului. 

— Bună, şopti. 

— Doarme Quinn? 

— Ben este aici. 

— Ben, acelaşi nume ca al fratelui tău? Ce face acolo? 

— Mi-a adus o reţetă... 

Se opri, nedorind să spună mai multe. 

— Voia să o vadă pe Quinn. 

— Fi bine, asta e chiar drăguţ, bănuiesc. Te descurci cu el? 

— Nu prea. 

— Atunci spune-i să plece. Vrei să vin să te susțin? 

Nicole râse. 

— Sunt în regulă. Ar fi mai bine să plec. 

— Bine. Voiam doar să te anunţ. l-am spus Lucindei că ai aprobat 
modelele finale ale liniei de primăvară de pardesie cu manşete. Sper că e 
bine. Pot trece pe la tine diseară să discutăm despre asta. 

Nu îi spuse lui Tessa că se întâlnise întâmplător cu Lucinda. Nu avea 
timp acum. Trebuia să se descurce cu Ben, să îl scoată din casă cât mai 


repede. 

— Te sun după ce pleacă Ben, bine? 

— Promiţi? 

— Sigur, spuse Nicole. 

Închise, apoi se ghemui, cu Quinn la piept. Nu putea respira, şi înghiţi 
comprimatul fără apă, sperând că își va face efectul imediat. Ştia că luase 
două pastile în plus, dar nu îl putea lăsa pe Ben să vadă că are un atac de 
panică. Ce ar fi făcut Tessa dacă ar fi fost acolo? Nicole se aşeză şi îşi puse 
mâna pe burtă. Inspiră adânc de cinci ori. Expiră uşor de cinci ori. 

Se calmă suficient pentru a se ridică şi a se întoarce în living, cât de 
liniștită putea. 

— Am rămas fără cafea. 

Ben îşi împinse părul prea lung de pe frunte, o umbră de îngrijorare 
trecând pe chipul lui copilăros. O luă prin surprindere gândul că fratele ei, 
la treizeci şi nouă de ani, era cu un an mai tânăr decât fusese tatăl lor când 
murise. 

— Ce mai face Greg? întrebă el. 

Nicole se hotărî să nu îi spună că Greg le părăsise. 

— Greg este bine, răspunse. 

— Dar tu nu eşti, replică Ben. 

Resentimentul şi toată nefericirea din trecutul ei ieşiră la suprafață. 

— Nu mai ești responsabil pentru mine! izbucni, cu mânie. 

Sări de pe canapea, capul lui Quinn lovindu-i-se cu putere de piept. 

— Nicole! Fii atentă la gâtul ei! 

— Ben! Crezi că nu ştiu cum să am grijă de fiica mea? De aceea ai 
venit? Să mă critici? 

Se simţea rău. Însă relaţia lor nu fusese întotdeauna tensionată. Lui 
Nicole îi era dor de băiatul care o aducea de la şcoală în fiecare zi, şi care 
avea mereu plasturi în buzunar deoarece ea alerga întotdeauna înaintea lui, 
se împiedica şi îşi zgâria genunchii. 

— Tu m-ai rugat să vin, şi am venit! lisuse, niciodată nu mă înţeleg cu 
tine, nu-i aşa? Nu mă vei ierta niciodată, orice s-ar întâmpla. 

Ea fierbea. Se pregăti, pentru cazul în care el i-ar fi rostit numele. 
Amanda. Aşteptă, dar Ben nu îl spuse. Nu că ar fi contat — era acolo între ei 
pentru totdeauna. 

— Pleacă. Nu avem nevoie de tine. 

Ben îşi duse mâna la păr. 


— Nic, sunt aici pentru că tu mi-ai cerut să fiu. Și acum că te-am văzut, 
sunt îngrijorat. Arăți slăbită. Şi acest Xanax pe care m-ai pus să îl iau? Să 
ştii că lorazepam ar putea fi mai bun pentru tine acum, ţinând cont că ai un 
nou-născut. 

— Nu eşti doctorul meu, Ben. 

— Ai dreptate. Te-a văzut de curând medicul tău? 

El se ridică și veni mai aproape de ea. 

— Ascultă, vedem asta tot timpul la spital. Nu este neobişnuit pentru 
proaspetele mame să se confrunte cu dificultăți după ce nasc. Mi-e uşor să 
te iau să te vadă cineva la mine la spital, poate un pediatru. Sau un 
psihoterapeut? Pot să îți fac chiar astăzi o programare. 

Ea se îndepărtă şi râse batjocoritor, fără nicio urmă de vesele. 

— Du-te naibii. 

Faţa lui se posomort, ca a băieţelului care plânsese fără oprire când tatăl 
lui dăruise altcuiva figurinele lui de acțiune Star Wars, spunând că Ben era 
prea mare pentru ele. Nicole refuză să se simtă vinovată. 

El se ridică. 

— Gata. Gata. Îmi pare rău. O să te las în pace, dar dacă ai nevoie de 
ceva, sunt aici. 

O privi pe Quinn, iar ochii 1 se încălziră. 

— Aş dori să fac parte în viaţa ei. Şi din viaţa ta. Noi suntem singura 
familie pe care o mai avem. 

Ea îi arătă uşa. Ben se pregăti să iasă, dar se opri brusc. Se aplecă şi 
ridică ceva de pe podeaua de marmură. Apoi se întoarse, iar ea citi groază și 
frică pe chipul lui. 

— De ce ai asta? 

Ben îi întinse o tăietură din ziar îngălbenită. 

Nicole nu știa despre ce vorbea el. Luă tăietura, şi stomacul 1 se întoarse. 
Necrologul Amandei. Se aflase în cutie, cu pătura? 

Privirile li se încrucișară. În ochii lui ea văzu dezamăgire și reproş. 

— Nic. Nu te simţi bine. Pot să te ajut. Înţeleg mai bine decât oricine 
prin ce treci. 

— Nu, nu înţelegi. 

Îi întinse fratelui ei necrologul. 

— Nu am nevoie de el. Ia-l. 

Ben privi la hârtia care era fluturată prin faţa sa, apoi la Quinn. Se temea 
să o lase singură cu Nicole? 


— Trecutul este trecut. S-a terminat, Nic. A fost o tragedie. O tragedie 
îngrozitoare, dar au trecut aproape douăzeci de ani. Este timpul să uiţi. 

— la asta. Scoate-o din casa mea. Fă asta pentru mine. 

El dădu din cap şi acceptă tăietura de ziar. Cu mâna pe clanță, spuse: 

— Te iubesc, Nic. Întotdeauna te-am iubit. Mereu am stricat totul între 
noi, dar nu pentru că nu te iubesc. 

Ben deschise uşa, se întoarse pentru a arunca o ultimă privire spre 
Nicole, apoi spre copil, şi plecă. Ea încuie şi apăsă clanţa de cinci ori pentru 
a se asigura că este într-adevăr blocată. 

Legănă trupul micut al fiicei sale şi privi în ochii acesteia. 

— Nu ai nevoie de nimeni altcineva pentru a te simți împlinită. Vei 
realiza asta de una singură. 

Ochii îi căzură pe cuierul de lângă uşă unde ținea cheile de rezervă de la 
casa lui Ben, cheile pe care nu le folosise nici măcar o dată, cheile pe care 
Ben insistase ca ea să le păstreze, în caz că s-ar fi întâmplat ceva. 

lar acum aceste chei dispăruseră. 


CAPITOLUL NOUĂSPREZECE 


MORGAN 


Sunt furioasă când Martinez își aranjează sacoul costumului ei negru şi 
intră cu paşi mari în bucătărie, îndreptându-se către mine. Îmi întorc rapid 
capul spre Ben şi şuier: 

— Cum îndrăzneşti să îmi întinzi o cursă? 

Ben îşi ridică mâinile. 

— Uite, nu cred că tu ai făcut ceva, şi acesta este motivul pentru care am 
sunat-o pe Martinez. Astfel încât ea poate auzi toate astea chiar de la tine. 
Dacă ți-aş fi spus, ai fi plecat şi ai fi fost în pericol. 

Refuz să îi răspund. Îmi smulg telefonul din geantă şi tastez furioasă un 
mesaj pentru Jessica, spunându-i să vină la reşedinţa lui Nicole. 


Sunt pe drum. Să NU spui niciun cuvânt. 


Nu pot sta aici tremurând ca o idioată pe glezna care mă doare, aşa că iau 
loc pe un scaun. Ben şi Martinez se aşază şi ei. 

— Morgan, am câteva întrebări pentru tine. 

Expresia ei intensă este nerăbdătoare, aproape entuziasmată. 

Sunt înspăimântată, dar încerc să ascund asta, afişând, pe cât posibil, o 
faţă complet inexpresivă. 

— Nu poţi vorbi cu mine în absenţa avocatului meu. 

Tonul meu este ferm, dar vocea îmi trădează nervozitatea. 

Ea râde, batjocoritor. 

Ben îşi pune mâinile pe masă şi o priveşte pe Martinez. 

— Ti-am povestit deja totul despre Prius-ul albastru, Amanda şi Donna 
Taylor. Însă chiar acum noi, eu, am descoperit asta în cămara lui Nicole. 

O conduce pe Martinez spre ușa deschisă şi dispar amândoi înăuntru. Mă 
încordez să le aud vocile discrete. Știu că vorbesc despre mine. Nu mă pot 
apăra până nu ajunge Jessica. Martinez va folosi împotriva mea orice aş 
spune. 

Ei sunt în cămară de aproape cincisprezece minute, când se aude o bătaie 
puternică în uşă. Martinez iese din bucătărie şi revine după câteva secunde, 


cu Jessica arătând splendid într-o rochie roșie, pe comandă. Ea vine direct 
spre mine. 

— Despre ce e vorba, detective? 

— Eşti la curent cu faptul că Morgan Kincaid a fost numită tutore și 
executor pentru acțiunile Breath ale lui Quinn Markham? Că Nicole 
Markham şi-a schimbat testamentul cu câteva zile înainte să cadă pe şine la 
Grand/State? 

Gura mi se deschide înainte să o pot opri. Ştie. Probabil că a sunat-o 
Rick Looms. lar eu nu am pus-o la curent pe Jessica, încă. La naiba, în ce 
încurcătură am mai intrat acum? 

Mă tem să mă uit la Ben, dar pot să îi simt privirea şocată. 

Jessica îşi roteşte capul pentru a se uita la mine. Înghit în sec, aproape 
imperceptibil. 

— Nu înţeleg ce vrei să spui, îi răspunde lui Martinez. 

Mă surprinde tonul ei rece, calm, pentru că înăuntrul meu e un infern 
devastator. 

— Cred că înţelegi ce vreau să spun, doamnă Clark. Ar fi fost în 
interesul clientei tale să fie sinceră în privința modului în care a cunoscut-o 
pe Nicole. Sau a motivului pentru care îl hărțuiește pe Ben Layton. 
Câștigarea custodiei lui Quinn și a averii ei reprezintă, desigur, un motiv. 

Îl privesc pe furiș pe Ben, a cărui faţă este palidă. El se îndreaptă spre 
balansoar, o ridică pe Quinn şi o îmbrățișează strâns. Îmi evită privirea. 

— Clienta mea nu are nimic de declarat în acest moment. Asta este tot? 

Jessica îmi pune o mână pe umăr, întorcându-mă uşor, astfel încât sunt 
acum cu fața spre ea, nu spre Martinez. 

— Asta este tot deocamdată. Dar vom afla adevărul. Este în beneficiul 
lui Morgan să vină la noi înainte să ne întoarcem după ea. 

Arată spre uşa de la intrare. 

— Trebuie să părăsiți clădirea. Echipa de criminaliști este pe drum. 

Se învârte pe călcâie. 

Jessica o urmează, şi sunt pe cale să șchioapăt după ea, părăsindu-i pe 
Ben şi Quinn. Îi simt ochii aţintiţi asupra mea, şi dacă mă întorc, sunt 
convinsă că mă vor străpunge cu neîncrederea şi bănuielile lor. 

O ating ușor pe Jessica. 

— Poţi să mă laşi un minut să vorbesc cu Ben? 

Ea se întoarce cu faţa spre mine şi oftează. 

— Nu mă mişc de aici. 


Încuviinţez și întâlnesc privirea lui Ben. 

— Avocatul lui Nicole m-a contactat azi-dimineaţă. Îţi jur că tot ce ţi-am 
spus este adevărat. Nu o cunoşteam pe sora ta. Dar ea a completat o petiție 
legală făcându-mă tutorele lui Quinn şi executoarea testamentară a 
acțiunilor sale de la Breathe. Pentru mine nu are niciun sens. 

Faţa lui Ben devine roşie. 

— De ce mi-ai ascuns asta? Şi de ce ar fi făcut asta dacă mă avea pe 
mine? De ce ar fi ales o persoană complet străină să îmi crească nepoata, şi 
nu pe propriul său frate? 

În tot ceea ce spune se simte nu doar lipsa încrederii în mine, ci şi 
propriul lui sentiment de vinovăţie. Pot să îl aud. Durerea lui profundă este 
aproape viscerală. 

— Îmi pare rău că nu ţi-am spus mai devreme de petiție. Nu am vrut să 
te rănesc şi mai mult. Bineînţeles, nu am completat-o. Nici măcar nu știu ce 
să fac în privinţa asta. Pari o persoană minunată, şi am văzut cu ochiu mei că 
ţii cu adevărat la Quinn. Tot ce pot să spun este că ceva îngrozitor i s-a 
întâmplat surorii tale în această casă. Şi nu era ea însăși când a întocmit 
actele. 

Privesc în ochii lui trişti, obosiţi. 

— Nu ai greșit cu nimic. Şi cu siguranţă nici eu. 

El oftează. 

— Nu pari a fi o criminală. 

— Pentru că nu sunt, îi răspund. Uite ce este, vreau doar să mă asigur că 
suntem cu toții în siguranţă, bine? Putem face schimb de numere de telefon, 
pentru orice eventualitate? 

Ben ezită un moment, apoi acceptă. 

După ce îl adaug la lista de contacte, părăsesc imediat casa împreună cu 
Jessica. În timp ce ne îndreptăm spre şosea, Martinez vine pe verandă, 
uitându-se la noi. Spune: 

— Persoana care va deţine custodia lui Quinn va avea acces la banii ei. 
Cineva minte. 

Când ajungem la maşina mea, Jessica mă priveşte cu ochii căprui aprinşi 
de furie. 

— Să mergem la apartamentul tău să stăm de vorbă. 

Arată spre piciorul meu. 

— Poţi să conduci? 

— Mă descurc. 


Glezna îmi pulsează în timp ce conduc înapoi spre blocul meu, cu 
Mercedes-ul alb al Jessicăi chiar în spatele meu. Ajungem şi parcăm. 
Jessica mă urmează în tăcere în apartament şi ia loc pe canapeaua mea 
fucsia. Mă aşez la celălalt capăt, cu nervii întinși la maxim. 

— De ce şchiopătezi? 

— E o poveste complicată. 

Morgan. 

Îmi scarpin gâtul atât de tare încât mă arde şi trag cu putere aer în piept. 
Apoi, în sfârșit, îi spun totul. Îi povestesc despre roşcata din Prius, care m-a 
urmărit şi a încercat să ne omoare, pe Ben, pe Quinn şi pe mine. 

— Poftim? Trebuie să mă suni imediat dacă crezi că ești în pericol! 

Apoi Jessica mă priveşte intens, bătându-se uşor cu palma pe picior. 

— Spune ceva, te rog. 

Ea oftează. 

— Mai este şi altceva? 

Încuviinţez. 

— Tatăl lui Quinn, Greg, le-a părăsit pe ea şi pe Nicole, apoi practic şi-a 
încredinţat fiica lui Ben de parcă nu îi pasă deloc de ea. Ce fel de tată face 
asta? Poate că este implicat. 

Jessica îşi ridică mâinile. 

— Poate că este, dar noi nu suntem detectivi. Tu ești un suspect. Şi nu ar 
trebui să faci nimic altceva decât să nu îi stai în drum lui Martinez, în acest 
moment. Toate astea te fac să pari vinovată. 

— De ce nu i-ai spus lui Martinez despre spargere şi despre furtul cererii 
mele de adopţie? 

— Pentru că, dacă ar afla că ai vrut să adopţi un copil, va părea că 
obținerea lui Quinn este motivul tău. 

Simt că stomacul îmi pulsează. Îi povestesc Jessicăi tot ce mi-a spus Ben 
despre Donna şi Amanda Taylor. Şi despre tot ce am găsit acasă la Nicole. 

După ce termin de vorbit, Jessica plescăie. 

— Cu siguranță Barry poate să caute în evidenţele DMV:*:, pentru a 
vedea dacă Prius-ul este înregistrat pe numele lui Donna. 

Îşi scoate telefonul din geanta Prada, corai, şi tastează. 

— Ti-am trimis pe e-mail înregistrarea de la Grand/State salvată de 
Barry, aşa încât te poţi uita mai bine la oamenii de acolo şi vezi dacă o 
observi. Asta ne-ar putea ajuta într-adevăr, dar pentru moment nu mai ieşi în 
evidență. lar data viitoare, să-mi spui imediat înainte de a te apuca să 


rezolvi singură problema, Morgan. Lasă un mesaj dacă nu răspund. Nu ştim 
de ce numele tău se află pe un perete plin de biletele. Îţi faci rău dacă 
încerci să afli ceva pe cont propriu. Înţelegi că încerc să te apăr, da? Iar tu 
faci ca asta să devină aproape imposibil. 

O cuprinde nerăbdarea și vocea 1 se înmoaie brusc. 

— Ştii că poţi să ai încredere în mine. Nu eşti singură în asta. 

Dar mă simt foarte singură. Nu e vorba că nu m-a putut proteja ultima 
dată, cu Ryan. Ştiu că Jessica vrea doar să mă ajute, dar nimeni nu înţelege 
cu adevărat cât de singură sunt, cât de greu este să mai am încredere în 
cineva după tot ce s-a întâmplat. Cât de greu este să nu am niciun prieten pe 
care să îl sun, să vină şi să fie alături de mine. Care să îmi spună că n-aveam 
de unde să ştiu ce făcea Ryan deoarece s-a ascuns atât de bine, şi că nu ar 
trebui să mă învinovăţesc că nu am putut să îl opresc. 

Jessica bombăne supărată. 

— Doar nu te gândeşti să completezi cererea pentru tutelă, nu-i așa? 

Înghit în sec. 

— Nu ştiu. Nu mă vei mai reprezenta, dacă o fac? 

— Ţi-ai pierdut minţile? Îţi recomand cu tărie să nu o completezi. 
Morgan, nu eşti răspunzătoare de creşterea copilului ei. Este treaba familiei 
lui Nicole. Eşti prea concentrată să salvezi un copil care are deja persoane 
care să îi poarte de grijă. Asta îti oferă un motiv clar pentru a-i omori 
mama. Nu înţelegi? 

lau o pernă de pe canapea şi o pun în poală. 

— Dar nu am cunoscut fetiţa până ieri. Nu am ştiut că Nicole avea vreo 
intenție să mi-o dea mie. 

— Şi cum anume o vei dovedi, Morgan? Eu lucrez la asta, dar nu am 
găsit nimic. 

Degetele i se mișcă cu repeziciune pe ecranul telefonului. 

— Trebuie să ajung la tribunal, dar aruncă o privire la acea filmare și 
sună-mă dacă recunoşti pe cineva, de acord? Martinez a avut dreptate. E 
cineva acolo care ar putea să vrea banii lui Quinn. Ai grijă în cine ai 
încredere. Între timp, pune nişte gheaţă pe glezna aceea şi rămâi aici. Ai 
înțeles? 

Mă bate uşor pe picior, apoi se ridică. 

— Încuie după ce plec. 

Ne luăm la revedere la ușă şi procedez așa cum a spus. Îmi dau seama că 
Jessica este singura persoană, în afară de mine, care a fost în apartamentul 


meu de când m-am mutat, în afară de cel care a pătruns aici şi mi-a furat 
cererea de adopție. Lacrimile amenință să izbucnească, dar le scutur și 
şchioapăt spre bucătărie pentru o pungă cu gheaţă. 

Apoi, singură pe canapea, îmi iau telefonul din geantă, expirând lung și 
puternic înainte de a vedea din nou filmarea. Vizionarea este chinuitoare. 
Mi se pare greu de crezut că este acelaşi moment prin care am trecut, şi 
totuşi, privit din această perspectivă, mai degrabă dă naştere la îndoieli în 
privinţa mea decât le risipește. Încerc să privesc cu alţi ochi, concentrându- 
mă mai degrabă pe ceea ce nu am văzut la momentul respectiv — cine a fost 
în jurul meu şi la cine se uita Nicole pe peron. Dar filmarea este neclară și 
întunecată. Nu văd nicio persoană care ar putea fi Donna Taylor. Ceea ce 
văd este cum Nicole trece dincolo de margine. Şi chiar privind pentru a 
doua oară, mă chircesc de durere. Dacă mi-aş fi dat seama ce avea de gând 
să facă. 

Sunt prea mulţi oameni pentru a putea identifica pe cineva de care ea ar 
fi fost speriată. Orice roşcată care ar fi putut să mă urmărească cu privirea. 
O mamă care o învinovăţea pe Nicole pentru moartea fiicei ei. 

Ce să fac acum? Știu că ar trebui să mă dau la o parte şi să o las pe 
Quinn să fie crescută de tatăl şi de unchiul ei, să las sistemul să rezolve 
totul. Dar Nicole nu a vrut ca fetiţa să fie cu ei şi ceva în legătură cu asta mă 
agasează. Şi nu mai am încredere în sistem. 

Viaţa nu e corectă. Este scurtă, întortocheată, şi e plină de capcane și 
pericole neprevăzute. Iar adevărul? 

Îmi doresc un copil. 

O vreau pe Quinn. 

x 

Blythe & Brown, unde lucrează Greg, se află la aproape cincisprezece 
minute cu maşina de apartamentul meu. Glezna îmi este încă foarte 
inflamată, dar pot să şchioapăt. Mă schimb repede într-o rochie lungă, 
albastră de bumbac şi pantofi sport şi ajung la maşină înainte să mă pot 
răzeândi. Nu i-am spus Jessicăi ce intenţionez, și asta mă face să fiu puţin 
nervoasă. Dar este ceva ce trebuie să fac singură. Sunt prea nerăbdătoare 
pentru a aștepta răspunsuri, pentru a aștepta ca ceilalți să afle adevărul, ca în 
cele din urmă să mă învinovăţească tot pe mine. Prea îngrijorată că 
Martinez va afla înaintea mea ceva despre mine. 

Merg de-a lungul North Lasalle, cu ochii în patru după o roșcată într-un 
Prius albastru-închis. Până când parchez, nu văd nici urmă de ea. Sper că 


Quinn și Ben sunt bine şi că roşcata nu îi urmăreşte pe ei. 

Cureaua genţii îmi taie umărul şi deasupra buzei superioare mi se adună 
transpirație în timp ce urc cu greu, sprijinindu-mă pe glezna care încă mă 
doare, către etajul şase al clădirii din cărămidă roşie care găzduieşte firma 
de brokeraj a lui Greg. Răcoarea de mai devreme a dispărut, şi este o după- 
amiază fierbinte. Deja îmi simt pielea umedă. În faţa uşii ezit. Poate ar 
trebui să mă folosesc de acreditarea de asistentă socială în locul legăturii 
mele cu Nicole, pentru a intra. Dar dacă cineva sună la Haven House să 
verifice, voi avea probleme. 

Bruneta de la recepție se uită la mine şi zâmbeşte. Este acum ori 
niciodată, aşa că mă apropii, privindu-i faţa pentru a identifica orice semn 
de recunoaștere. Nu mă fixează şi ochii nu i se măresc. Sunt mereu 
îngrijorată, mereu pregătită să văd pe faţa cuiva privirea aceea reținută, 
ofensatoare. Deşi s-ar putea ca asta să se întâmple doar în mintea mea. 

— Pot să vă ajut? 

Arunc o privire în jur, în spaţiul deschis al biroului vast, unde în partea 
stângă a recepției se află o sală de conferinţe și rânduri de birouri modulare 
care umplu fiecare spațiu disponibil. Toată lumea este fie la telefon, fie 
apasă febril tastatura. Tensiunea este ridicată, şi îmi aminteşte de Ryan. 
Noaptea târziu, când stătea cu capul în mâini, sau în timp ce dădea furios 
telefoane și țipa la laptopul său. Nimeni nu se uită la mine, aşa cum nici el 
nu s-a mai uitat niciodată la mine în ultima parte a vieții sale. 

— Aş vrea să-l văd pe Greg Markham, vă rog. 

Vocea mea este ascuţită şi nervoasă, iar căldura îmi inundă obrajii. 

Ea îşi îngustează uşor ochii, şi îmi dau seama că ar putea să creadă că 
sunt un jurnalist. 

— Îmi puteţi spune cum vă numiţi? 

— Morgan Kincaid. 

Observ că îşi aruncă ochii spre un ziar de pe birou. 

Se apleacă spre mine. 

— Sunteţi femeia care era cu Nicole când a sărit. 

Simt că zâmbetul politicos îmi dispare de pe faţă. Privesc pe biroul ei și 
văd pe prima pagină a ziarului de azi o fotografie cu mine, făcută luni 
noaptea, când plecam de la secția de poliție. Faţa mi-e albă ca hârtia, rochia 
ușoară este şifonată şi murdară, iar aparatul de fotografiat mi-a surprins 
panica, care ar putea fi cu siguranță interpretată de un observator din afară 
ca o expresie de vinovăţie. 


— Ce tragedie. Noi nu am reuşit să o vedem prea mult, cu excepția 
grătarelor din timpul verii, dar era încântătoare. 

Apoi obrajii ei devin roz. 

— Ştiţi de ce a făcut-o? 

Sunt în acelaşi timp dezgustată şi îngrozită. Exact aşa îmi imaginez că au 
vorbit oamenii despre mine şi Ryan după ce el a murit. În mod evident 
incitați de o povestire picantă, de parcă eu nu eram o persoană reală, nu 
eram suferindă şi îndoliată în urma pierderii lui şi a înșelătoriei lui de 
neconceput. 

Îmi spun că nu contează. Îmi îndrept spatele și o privesc pe femeie drept 
în ochi. 

— Aş vrea să vorbesc cu Greg. 

Cu o voce mai rece acum, ea răspunde: 

— Îmi pare rău, dar astăzi nu este la birou și nu sunt sigură când se 
întoarce. Dacă îmi lăsaţi datele dumneavoastră de contact, asistenta lui va 
lua legătura cu dumneavoastră. 

Ridică din umeri, apoi se uită în jos. 

Am fost concediată. Sunt îngrijorată că o va anunţa pe Martinez, care o 
va suna pe Jessica. Ce caut eu aici? Jessica are dreptate. Nu fac decât să 
înrăutăţesc lucrurile. Ar trebui doar să mă duc acasă și să stau liniștită. 
Părăsesc clădirea, descurajată. Simt furnicături în zona gâtului, dar nu din 
cauza căldurii înăbuşitoare sau a eczemei mele. Un Prius albastru-închis 
este parcat lângă bordură în faţa mea. 

Instinctul îmi spune să fug, dar, în schimb, mă îndrept către Prius. M-am 
săturat să fiu hărţuită, să fiu o victimă pasivă. Am tot dreptul să mă plimb 
pe străzile din Chicago fără să mă tem pentru viaţa mea. Cu pumnii strânşi 
şi glezna pulsând, mă opresc lângă mașină și bat în geamul din partea 
şoferului. 

— Cine eşti? 

Vocea mea este ridicată, iar trecătorii surprinşi se îndepărtează de mine 
rapid. 

— Ce vrei de la mine? 

Geamul coboară şi mă trezesc faţă în față cu o roșcată. Nu este Donna 
Taylor, sau, cel puţin, această femeie nu seamănă deloc cu cea din 
fotografia pe care mi-a arătat-o Ben. Nu am mai văzut-o niciodată, dar dacă 
a încercat să dea peste noi, a sosit timpul să aflu de ce. 

— De ce mă urmărești? mă răstesc la ea. 


Femeia pare şocată şi îngrozită. Apasă butonul şi geamul începe să se 
ridice. Fără să stau pe gânduri, îmi bag mâna în micul spaţiu rămas. Geamul 
se opreşte. 

— Aş fi putut să îţi tai mâna! strigă ea, coborând din nou geamul cu 
câțiva centimetri. 

Îmi apropii faţa de geam cât de mult pot. 

— Spune-mi cine eşti! 

— De ce tipi la mine? 

— Sunt femeia cu care era Nicole înainte să moară. Acum spune-mi de 
ce mă urmărești! 

— Te rog nu mă răni. 

Îşi ridică mâinile de parcă am o armă. 

— Să te rănesc? Tu ai încercat să mă calci cu maşina! 

— Nu ştiu despre ce vorbeşti. Aici este biroul meu. Nu am niciun motiv 
să te urmăresc. De ce eşti aici? 

— Ai urmărit-o şi pe Nicole, aşa cum m-ai urmărit pe mine? Ai pătruns 
în apartamentul meu? 

— Eşti nebună! Greg Markham este şeful meu. Nu am întâlnit-o 
niciodată pe Nicole. Acum pleacă de lângă maşina mea. 

Cuvintele ei sunt ferme, dar vocea îi tremură. 

Ori e speriată de mine, ori e o actriță excelentă. Trebuie să mă opresc să 
mă întind şi să o scutur până îi clănțăne dinții. 

— Nu plec până nu îmi spui adevărul! Cum poate un bărbat să îşi lase 
bebeluşul aşa? Mama copilului a murit, iar Greg nu e de găsit nicăieri! 

De data asta îmi bag capul pe geam. 

— Ce fel de persoană procedează astfel? Ce i-a făcut Greg lui Nicole? 

Ea ambalează motorul, iar cauciucurile scrâşnesc în timp ce Prius-ul se 
îndepărtează în viteză şi dispare. Sar pe stradă, simțind o arsură intensă pe 
picior, acolo unde mașina mi-a zgâriat pielea. 

Mă străduiesc să rămân în picioare, cu sângele curgând pe picior. Încerc 
să rețin numărul de înmatriculare. H57 3306. 

Îl tot repet în timp ce mă poticnesc până la mașina mea, cu glezna 
pulsând şi piciorul care îmi ia foc de durere. Mă strecor printre șantierele 
provizorii instalate peste tot pe stradă, iar zgomotul puternic al ciocanelor 
pneumatice se adaugă freneziei mele. 

Mă gândesc la filmarea de la Grand/State. Poate ea era acolo. 

lar acum, roşcata îmi scapă. 


CAPITOLUL DOUĂZECI 


NICOLE 
Înainte 


Nicole îşi puse o mână pe spatele lui Quinn, aflată în marsupiu, iar cu 
cealaltă împinse mapa portocalie Breathe de pe masa din bucătărie. Paginile 
lucioase ale modelelor aparținând liniei de pardesie se împrăștiară peste tot 
pe podea. Nu mai putea duce la bun sfârșit nici măcar o sarcină simplă. 
Tessa îi ceruse stăruitor ca măcar să le analizeze și să ia legătura cu 
Lucinda, pe Skype. Asta fusese cu patru zile în urmă. 

— O voi lua pe Quinn la plimbare în timp ce tu te întâlneşti cu Consiliul 
Director. Mă voi asigura că doarme şi se bucură de aerul proaspăt. Te rog, o 
implorase Tessa în timp ce punea mapa în mâinile lui Nicole. Lucinda mi-a 
spus că v-aţi întâlnit întâmplător şi că arătai groaznic. „De nerecunoscut” au 
fost cuvintele ei. A zis că ai intrat în panică şi ai fugit. 

Nicole nu putea ieşi din casă, şi cu siguranţă nu ar fi lăsat-o pe Tessa să 
se plimbe pe străzi cu Quinn, când Donna putea fi oriunde. Dar îi promisese 
Tessei că se va gândi la asta. 

În momentul acela, însă, ea ignora mesajele Tessei şi neîncetatele apeluri 
de la Lucinda şi de la ceilalți membri ai Consiliului. Din dulapul de 
deasupra chiuvetei, luă flaconul cu comprimate şi rezervele pe care i le 
adusese Ben. În timp 

ce ea scotea câteva pastile, Quinn se întinse după ele. Tabletele îi zburară 
lui Nicole din mâini şi se împrăştiară pe toată podeaua. 

— Nu! 

Nicole desfăcu repede marsupiul şi o puse pe Quinn în scaunul ei. 
Sprijinită pe mâini și pe genunchi, adună toate pilulele pe care reuşi să le 
găsească. Nu-şi putea permite să piardă niciuna dintre ele. Nu mai putea 
comanda online altă rețetă, şi în niciun caz nu avea cum să meargă la un 
doctor. 

Dorindu-şi cu disperare să se liniştească, se sprijini de dulap şi înghiţi o 
pastilă acoperită de murdărie şi praf. Era atât de deshidratată încât aceasta îi 


rămase blocată în gât, iar ea simţi că se sufocă. Quinn gânguri, privindu-şi 
mama cu atenţie în timp ce Nicole reuşi în sfârşit să o înghită. 

Totul mergea prost, Nicole nu ştia cum să îndrepte lucrurile. Nu dorise ca 
fiica ei să o vadă astfel. Se ridică, se împletici până la sertar şi netezi 
bileţelele pe care le îndesase acolo. Trebuia să le vadă din nou aliniate, dar 
într-un loc unde să nu le găsească Tessa data viitoare când va trece pe acolo. 
Deschise uşa cămării şi le lipi în partea stângă a încăperii, pe peretele vopsit 
în alb. Tessa nu intra niciodată acolo. Apoi Nicole îşi instală din nou fiica în 
marsupiu şi îi mângâie smocurile mătăsoase de păr până când respirația 1 se 
linişti. 

Arătă spre peretele cu bileţele purpurii. 

— Putem să rezolvăm asta, Quinnie. Vizualizez o lumină roșie:“*, îmi 
echilibrez starea fizică, emoţională, mentală și energetică şi le reconectez 
aici şi acum. 

Nicole adăugase mai multe notițe, mai multe cuvinte. 

Spatele lui Quinn era ud, şi trebuia schimbată. 

— Meriţi cea mai bună mămică. Cea mai puternică mămică. 

Respira cu dificultate. 

Poate ar trebui să o roage pe Tessa să stea cu ele pentru o vreme, să ajute 
un pic, doar până când se va putea aduna. 

Dar realiză, cu adâncă tristeţe, că nu i-ar putea cere acest lucru prietenei 
sale. Cât de multe să mai facă Tessa? Avea propria sa viață. Mai mult decât 
atât, acum avea o mulțime de responsabilități la Breathe. Făcea munca lui 
Nicole, şi de asemenea ținea problemele acesteia departe de Consiliul 
Director. Din acest motiv, Nicole se simțea extrem de recunoscătoare. Nu 
era sigură că merită prietenia lui Tessa. 

Quinn trebuia curățată. O luă la baie şi îngenunche pe treptele din fața 
căzii, rotind la maxim robinetele de nichel șlefuit. Dezbrăcă hainele 
bebeluşului, apoi pe ale sale, murdare şi şifonate, umplu un pahar cu apă și 
îl bău pe nerăsuflate. Își simţea gura de parcă era umplută cu vată. Bău alt 
pahar, apoi altul, în timp ce Quinn bolborosea în braţele ei. Oricât de 
nesigură se simţea ea, fiica sa era fericită. Nimic nu conta mai mult. 

— Trebuie să ne spălăm, Quinn. Curăţenia te apropie de divinitate. 

Poate că amândouă, şi ea, și Quinn, aveau nevoie să fie botezate. Să 
renască. 

Cu Quinn pe abdomenul său, Nicole se întinse în baie, scufundându-se 
din ce în ce mai adânc în căldura relaxantă a apei. Era aşa de multă linişte și 


pace. Aici erau în siguranță, chiar şi faţă de propriile sale gânduri. Îşi dori 
să rămână sub apă pentru totdeauna. Închise ochii. 

Se ridică brusc, strângând cu putere pielea alunecoasă a fetiţei, 
împrăștiind apă peste marginile căzii în timp ce Quinn scuipa și plângea. 

— Îmi pare rău, puiule. Îmi pare rău. Mămica ta a adormit. Nu am vrut. 
Nu ti-aş face rău niciodată! suspină ea în timp ce apa continua să se scurgă. 

Fusese doar o clipă, dar copilul ei s-ar fi putut îneca. 

Suspinând, închise robinetul şi îşi legănă fiica. Când realiză ce s-ar fi 
putut întâmpla simți că 1 se face rău. Cu cel mai blând ton posibil, îi şopti 
fiicei sale: 

— Te voi proteja. Întotdeauna te voi proteja. 

Nicole ieşi din baie şi o înfășură cu grijă pe Quinn într-un prosop pufos, 
simțindu-se în continuare rău din cauza sentimentului de vinovăţie, al 
ruşinii şi al dezgustului faţă de propria persoană. Îşi întinse fiica pe podea, 
se aplecă şi vomită în vasul de toaletă. Apoi îşi șterse gura și, fără a mai lua 
un prosop şi pentru ea, o duse pe Quinn în dormitor. Reuși să îi pună fiicei 
sale un scutec curat şi o rochie drăguță de jeans. Apoi o duse la parter şi o 
instală în balansoarul cu vibrații din living, unde fetiţa adormi imediat. 

Nicole mângâie obrajii fiicei sale. Mâinile ei micuţe erau încrucișate, şi 
părea atât de inocentă. Era perfectă, iar dragostea o inundă pe Nicole. 

Trebuia să facă ceva pentru a opri sentimentele permanente de vinovăție 
şi teamă. Așa că putea să o sune pe Donna și să o implore să o ierte. Să 
deschidă a doua chakră'*. a Donnei. Apoi amândouă se vor elibera. 
Telefonul se afla pe măsuţa de cafea. Îl luă şi formă numărul, care îi 
rămăsese întipărit în memorie. Dar nu răspunse nimeni, nu exista nici 
mesagerie vocală, şi se simți dezamăgită. Cu pielea udă şi tremurând, 
Nicole se înfăşură într-o pătură purpurie de lână de pe canapea şi se lovi cu 
palma peste față. 

— Gândeşte-te. Cum o poţi găsi? 

Îşi închise ochii, amintindu-și de serile călduroase de vară când tatăl 
Amandei se întorcea de la muncă. Arunca copilul în aer, împotriva 
protestelor zgomotoase ale Donnei. Râsul lui Nicole însoțea mereu 
chicotelile Amandei. Nu îşi putea aduce aminte unde lucra el, dar ținea 
minte că era contabil. Căută pe Google „Flyn Taylor” până când link-urile 
începură să se suprapună. Se frecă la ochi, continuă, și în cele din urmă îl 
găsi. Apoi formă numărul. 

— Flyn la telefon. 


Îi recunoscu vocea răgușită. 

— Alo? Pot să vă ajut? 

— Sunt Nicole, şopti ea. 

— Cine? 

— Nicole Layton. 

La celălalt capăt al telefonului nu se mai auzi niciun sunet. 

— Donna încă mă urăște? întrebă Nicole. 

Urmă o lungă pauză. 

— Nu ştiu ce vrei, Nicole. De ce mă suni pe mine? 

Vocea lui era rece şi inexpresivă. 

Ea se simţi de parcă ar fi înghițit o piatră, dar vorbi, în ciuda durerii: 

— Am un bebeluş, şi acum se întâmplă lucruri îngrozitoare. Te rog 
spune-i Donnei să se oprească. Vreau să înceteze totul. 

La capătul celălalt al firului se auzi un sunet uşor, zgomotul unei uși care 
este închisă. 

— Uite, nu ştiu de ce mă suni după atâta timp, dar nu vreau să mai aud 
de tine. Donna se simte bine acum. S-a pus pe picioare, dar nu mai suntem 
împreună. Eu sunt căsătorit cu altcineva. Am doi copii. Şi nu am nevoie să 
îmi aminteşti de copilul pe care l-am pierdut. Lasă-ne în pace, Nicole. 

— Tu şi Donna aţi divorțat? 

— Nu că ar fi treaba ta, dar da, am divorţat. 

— Donna mi-a trimis păturica Amandei. 

Nicole izbucni în lacrimi. 

Suspinele îi erau pline de durere. 

— Donna nu a făcut așa ceva. Şi am donat toate lucrurile Amandei acum 
nouăsprezece ani, Nicole. 

Nicole aproape că scăpă telefonul. Pătura albă din cutie fusese a 
Amandei. Fusese. 

— Alo? Alo? 

Îl auzi închizând şi apelul se încheie. 

Nicole alergă la debaraua din holul de la intrare, unde lăsase cutia şi 
pătura. 

Dar acestea dispăruseră. 


CAPITOLUL DOUĂZECI ȘI UNU 


MORGAN 


Stau în maşină şi îmi curăţ sângele de pe picior, unde am o tăietură urâtă 
de vreo opt centimetri. Nu este destul de adâncă pentru a necesita copci, şi 
nu vreau să merg în altă parte decât acasă. Sunt două roşcate — Donna și 
angajata lui Greg — care i-ar fi putut distruge viaţa lui Nicole şi care ne-ar 
putea dori moartea, lui Quinn şi mie. Încă nu ştiu ce mă leagă de Nicole. 
Adrenalina a fost înlocuită de spaimă. Am mâinile umede şi îmi tot scap 
cheile de fiecare dată când încerc să pornesc maşina. Nu am probe solide pe 
care să 1 le pot prezenta lui Martinez. Sunt în același punct ca atunci când 
am început. În cele din urmă o sun pe Jessica. 

— Eu chiar cred că sunt în pericol, Jessica. Cred că am găsit Prius-ul 
care m-a urmărit dimineaţă. Am vorbit cu femeia care îl conduce, și a spus 
că Greg este şeful ei. A pornit foarte repede şi m-a lovit! Ce ar trebui să 
fac? 

Bolborosesc numărul de înmatriculare, vorbind atât de repede încât 
rămân fără suflu. 

— Aşteaptă, las-o mai moale pentru un moment. Eşti rănită grav? 

Jessica este atât de calmă încât mă face să mă simt puţin mai bine. 

— Sunt bine. Dar te rog, află cine este femeia asta. Sunt atât de speriată. 

Sunt mai mult decât speriată. Sunt isterică de frică. 

— Morgan, unde eşti, mai exact? 

— Sunt... 

La naiba. Mușcându-mi degetul mare, murmur: 

— Sunt la Blythe & Brown. Firma de brokeraj a lui Greg Markham. 

— Spune-mi că nu ai vorbit cu el. 

Tonul ei este rece. Dar este viața mea, alegerea mea. Şi nu o regret. 

— Nu era aici. 

— Acesta este un motiv, Morgan. Cum pot să infirm că tu şi Nicole nu v- 
ați întâlnit niciodată dacă mai întâi te duci la casa fratelui ei, apoi încerci să 
îl găseşti pe soţul ei? Practic, ceea ce vreau să spun este: încerci să faci în 
aşa fel încât să fu arestată? 


— Trebuie să aflu de ce m-a ales pe mine, Jessica. Trebuie să îmi 
reabilitez numele! 

— Am înţeles că te simți vulnerabilă şi speriată. Fac tot ce pot pentru a 
găsi legătura dintre tine şi Nicole. Am niște informaţii despre maşina 
Donnei Taylor. Deţine un Cheyy Impala din 2010, negru. Ceea ce înseamnă 
că probabil nu ea a fost aceea din Prius-ul care te-a urmărit. Barry verifică 
asta, şi îi voi transmite noile informaţii despre roşcata pe care ai întâlnit-o la 
firma lui Greg. 

Bun. Se va ocupa de asta. Asta este tot ce mi-am dorit cu adevărat. Am 
nevoie de ajutor. Sunt prea multe piese lipsă pentru a şti ce să fac. 

— Te rog du-te acasă, Morgan, spune Jessica. Vom căuta informaţii 
despre această nouă roșcată, bine? Du-te acasă. 

Tonul ei aspru nu acceptă niciun refuz. 

— Da, spun. Mă voi duce. Promit. 

Mâinile nu îmi mai tremură și în cele din urmă introduc cheia în contact. 
Sunt cuprinsă brusc de disperare. Mă simt ca o idioată, urmărind piste care 
nu duc nicăieri, încercând să potrivesc piesele într-un puzzle dincolo de 
puterea mea de înţelegere. Pentru prima dată, urmez sfatul Jessicăi şi 
respect promisiunea pe care i-am făcut-o. 

Nimeni nu mă urmărește până acasă, şi sunt recunoscătoare pentru asta. 
În apartament îmi curăţ şi îmi dezinfectez piciorul, mă schimb în colanți 
negri şi un tricou roz-aprins, comand un burger gras cu cartofi prăjiii şi 
mănânc pe canapea, cu jaluzelele trase. Glezna şi gamba îmi zvâcnesc. Ştiu 
că nu ar trebui să fac asta, dar intru pe Internet şi parcurg lista de personal a 
companiei Blythe & Brown până găsesc fotografia femeii din Prius. Melissa 
Jenkins. Secretara lui Greg. E tânără, poate între douăzeci şi cinci şi treizeci 
de ani, cu părul roşcat, până la umeri. Este în companie doar de trei luni. 

Din articolele pe care le-am citit despre Nicole reiese că, până s-a născut 
Quinn, ea era o femeie puternică, stăpână pe situație. S-ar fi putut ca 
angajarea recentă a Melissei să contribuie la prăbuşirea ei? Sunt prea 
obosită să mai caut ceva, sau să mă uit din nou la înregistrarea de la 
Grand/State, aşa că mă întind pe canapea. Este abia ora şapte seara, dar nu 
vreau decât să dorm. 

Mă trezeşte un zgomot. Sar de pe canapea şi urlu din cauza durerii din 
gleznă şi din gambă. E întuneric beznă şi mă chinui să îmi găsesc telefonul. 
Este ora trei dimineaţa. Am dormit timp de opt ore. 

Ochii mi se obişnuiesc cu întunericul. Mă mișc cu mare grijă şi aprind 


lumina de pe hol. Pe sub uşă mi-a fost împins un plic. Nu are vreo adresă 
sau timbre. Privesc pe vizor, dar holul de afară este gol. Ridic plicul şi mă 
întorc la canapea. Mă tem să mă uit înăuntru. 

Îmi adun curajul şi scot un teanc de hârtii. Este cererea de adopție care 
mi-a fost furată din sertarul biroului. Mâzgălit cu pix roşu, în partea de jos a 
ultimei pagini capsate, este un mesaj: 


Stai departe de Quinn. Nu o poți proteja. 


Încremenită, scap plicul. Deschid ușa și verific holul de afară, dar este 
prea târziu. Persoana care a lăsat plicul a dispărut. Intru înapoi în 
apartament, încuind ușa. Rămân nemișcată, verificând camera cu privirea. 

— Nu e nimeni aici, şoptesc, încurajându-mă: Sunt în siguranță. 

Telefonul îmi sună. Îmi arunc ochii pe ecran. Este Ben. Mâna îmi 
tremură atât de tare încât aproape pierd apelul. 

— Ce s-a întâmplat? întreb în secunda în care se face legătura. 

— Trebuie să vii chiar acum. Quinn este în pericol. 


CAPITOLUL DOUĂZECI ȘI DOI 


NICOLE 
Înainte 


— Nic, deschide uşa sau o voi sparge! Oi fi eu mică, dar ştii cât de 
puternică sunt! strigă Tessa prin fanta cutiei poștale. 

În oricare altă perioadă a vieţii sale, Nicole ar fi râs. În momentul acela 
însă aproape că izbucnise în plâns de ușurare. Tessa va avea grijă de ele. 

Apucă braţul canapelei şi se ridică, lăsându-și bărbia în piept până îi 
trecu amețeala. O ridică pe Quinn din balansoar, iar braţele o durură. Nu 
mai putea să o mai ducă pe fetiță peste tot, nici măcar în marsupiu. Nicole 
abia mai avea energia necesară pentru a urca scările. Acoperise cu 
cearşafuri negre de mătase toate ferestrele de la parter, astfel încât casa sa 
părea la fel de sumbră cum se simţea și ea, în sufletul său. 

Era treizeci iulie. Ziua următoare trebuia să se întoarcă la Breathe. 

Deschise uşa. 

— Mulţumesc. 

Tessa se încruntă când o văzu pe Nicole. 

— Eşti albă ca varul. 

Nicole încuviinţă. 

— Nu mă simt bine. 

Tessa trecu pe lângă ea și intră în bucătărie. Nicole o urmă, în timp ce 
prietena sa strânse în tăcere farfuriile murdare de pe masă, le puse în mașina 
de spălat vase şi o porni. Apoi scoase din plasă lapte, o bucată de pâine și 
câteva mere şi portocale. Când deschise frigiderul, tresări. 

— Nic, când ai mâncat ultima dată? De câteva zile te-am tot sunat şi ti- 
am trimis mesaje. Ţi-aş fi adus mai multe cumpărături. 

Adulmecă laptele şi îl vărsă imediat în chiuvetă. Mirosul acru umplu 
încăperea. 

Nicole nu ştia când îşi comandase ultima oară alimente. Uita să 
mănânce, şi în cea mai mare parte a timpului nici nu îi era foame. Singurul 
lucru care o preocupa era să se asigure că fiica sa era sănătoasă. Copilul își 


mișca energic picioarele dolofane şi Nicole zâmbi. Fiica sa era unica ei 
sursă de fericire. 

Tessa aruncă nişte pâine în toaster. Scoase din sacoşa Breathe două 
pachete de scutece bio şi un buchet de trandafiri galbeni superbi, aranjându- 
1 într-o vază pe care o umplu cu apă. 

Se îndreptă spre Nicole şi îi spălă cu blândeţe obrazul, apoi îi şterse 
colțul gurii. 

— Ai avut grijă să rămâi hidratată? Se pare că nu. 

Nicole îşi atinse cu degetele buzele inflamate. 

— Am încercat să mănânc, să beau, dar nimic nu are gust. Am hrănit-o 
pe Quinn, totuşi. Arată bine, nu crezi? Sănătoasă? Nu pot să cred că are 
aproape şase săptămâni. 

Va ajunge fiica ei la şase luni? La şase ani, aşa cum nu reuşise Amanda? 

Tessa se întinse şi îi gâdilă lui Quinn burtica, iar ochii fetiţei sclhpiră de 
bucurie. 

— Ea arată minunat. Dar tu nu. Ai vorbit până la urmă cu Lucinda? 

„Am halucinaţii, îşi dori Nicole să poată răspunde. Apar și dispar lucruri, 
şi nu înţeleg cum”. În schimb, spuse: 

— Nu am vorbit cu nimeni în afară de tine şi de Ben, când a venit aici. 

Tessa strâmbă din nasul ei mic şi drept. Apoi o luă pe Quinn din braţele 
lui Nicole şi o puse în balansoarul cu vibrații. 

— Las-o puţin acolo, să mă poţi asculta cu atenţie. 

Nicole încuviinţă şi se aşeză pe unul dintre scaunele din bucătărie, cu un 
ochi la fiica ei, care privea vioaie maimuţica ce atârna deasupra ei. 

Tessa se așeză lângă ea. 

— Deci, cum a fost cu Ben? 

— A fost destul de rău. Nu îl vreau înapoi în viaţa mea, și i-am spus-o şi 
lui. Dar cu Greg plecat, nu ştiu dacă procedez corect. Ben este singura 
familie a lui Quinn. 

Chiar având-o lângă ea pe prietena sa, Nicole se simţea mai singură ca 
niciodată. Erau atât de multe secrete care trebuiau păstrate. Îşi aminti că 
văzuse un articol în care scria că spitalul unde lucra Ben avea probleme 
financiare. 

— Cred că voia să îmi ceară bani pentru spitalul lui. Am citit că s-ar 
putea închide. 

Era o minciună sfruntată, şi ceva înăuntrul ei o duru în timp ce rostea 
aceste cuvinte. 


Tessa își strânse picioarele sub ea. 

— A venit pentru o donație şi nu pentru a vă vedea, pe Quinn şi pe tine? 

— Nu ştiu. Oricum, nu am de gând să îl mai văd. Nu ne-am înţeles 
niciodată. Nu văd de ce lucrurile ar sta altfel acum. 

— Cred că ţi-e mai bine fără bărbaţi. 

Făcu o pauză. 

— Greg încă nu a sunat? 

— Nici măcar o dată. Nu înţeleg, Tess. Eram totul pentru el, iar acum e 
ca şi cum m-ar fi scos, ne-ar fi scos complet din viața lui. 

Nicole se uită tăios la Tessa. 

— Ai vorbit cu el? 

— Nu. Bineînţeles că nu. 

Nicole se simţi ruşinată. 

— Scuză-mă. Nu-mi ești duşman. Nu am vrut să izbucnesc. 

— Nu-i nimic. Oricum nu ai nevoie de el. Mă ai pe mine, își scoase 
telefonul din geantă. 

— Nicki, chiar trebuie să vorbesc cu tine despre muncă. 

Camera se învârtea, dar Nicole reuşi să reziste. 

— Am să te pun la curent cu ceea ce se întâmplă. Trebuie să vii mâine la 
birou. Mi s-a spus că au existat discuţii în spatele ușilor închise. Investitorii 
principali vând. E grav. Sunt îngrijorată. 

Nicole auzea doar zgomotul de fond. Avocatul său personal, Rick 
Looms, o sunase de nenumărate ori, la fel şi toți membrii consiliului, dar ea 
nu răspunsese niciodată la aceste apeluri. Ignorase fiecare dintre e-mailurile 
şi mesajele Lucindei, din ce în ce mai scurte. Îşi masă tâmplele pentru a 
risipi ceața, dar, fără suficientă hrană şi somn, pur şi simplu nu se putea 
concentra. 

Tessa îi întinse telefonul lui Nicole. Ea citi un articol din Page Six: 


O sursă anonimă confirmă că Markham stă închisă în casă şi nu se simte bine, 
luptându-se să aibă grijă de fiica ei nou-născută. Nu a mai fost văzută în public de 
când a plecat pentru şase săptămâni în concediu fără plată, negociat cu Consiliul 
Director. Dacă Markham nu se întoarce la Breathe ca director general pe 31 iulie, 
riscă să fie demisă din compania pe care ea însăşi a fondat-o. 


Deci acesta era articolul la care se referise Lucinda. 
— Lucinda a făcut asta? 

Tessa trase aer în piept. 

— Crezi că Lucinda te-ar trăda? 


— De ce nu? În felul ăsta poate să ia ce și-a dorit întotdeauna. Şi-ar 
putea angaja propriul director general sau ar putea ocupa ea însăşi această 
funcție. 

Ea şi Lucinda aveau dispute de mult timp. Lucinda încercase să o 
elimine cu numai un an înainte, când Nicole refuzase să lanseze o linie de 
colanti în carouri care semănau mult prea mult cu cei ai celui mai mare rival 
al lor. Nicole nu ar fi stat niciodată în umbra cuiva. Ea era un lider. O 
inovatoare. 

Tessa părea preocupată. 

— E de rău, Nicki. Consiliul Director va avea motive legale să te forţeze 
să pleci dacă nu te întorci la birou mâine. Nu putem permite asta. Nu pot să 
îți ia Breathe. 

Epuizarea şi neputinţa o copleşiră. Îşi închise ochii. O secătuia de puteri 
doar să îşi imagineze că se îmbrăca pentru muncă. Nu putea să o facă. Nu 
putea merge la Breathe deocamdată. Dar cum ar putea să stea deoparte şi să 
permită ca firma ei, imperiul pe care îl ridicase din nimic să le fie furat, ei şi 
lui Quinn? 

Dacă Lucinda era vârful de lance în eliminarea ei, Nicole trebuia să 
riposteze. Își opri lacrimile. Regreta că își listase compania la bursă. 
Permisese ca prestigiul şi propria valoare, dobândite din listarea la bursă, să 
îi controleze logica. În schimbul rămânerii sale în funcţia de director 
general al companiei pe care o fondase, semnase o clauză de răscumpărare 
pentru cele 16 procente ale sale, din acţiunile de la Breathe. În cazul în care 
consiliul o concedia, Nicole putea să piardă totul. 

— Angajaţii nu vor să fii înlocuită. Nici eu nu vreau să te văd înlocuită, 
spuse Tessa. Nimeni nu va fi vreodată pentru mine un şef mai bun ca tine. 

Nicole își dădu seama dintr-odată că distrugerea ei nu ar afecta-o doar pe 
Quinn, pe ea şi Breathe. Ar afecta-o şi pe Tessa. Tessa nu avea drept de vot. 
Ea avea dreptul, alături de ceilalți angajaţi de la Breathe, la doar zece 
procente din acțiuni. Nicole mai avea o singură zi pentru a-i opri pe Lucinda 
şi pe membrii consiliului să o îndepărteze. 

Trebuia să facă ceva. Nu voia să trăiască astfel, încolțită de groază, de 
oboseală extremă și de halucinaţii. Încă se mai întreba dacă îşi imaginase 
toate astea. Îşi scoase gândul din minte. Femeile aveau nevoie de echilibru. 
Ea avea nevoie de echilibru. Se reinventase o dată şi putea să o facă din 
nou. Dăduse totul acestei companii. Desigur, consiliul nu îi putea refuza 
câteva zile de concediu. Era dreptul ei. 


— Tessa, poţi face ceva pentru mine? 

— Orice, spuse Tessa, iar vocea sa părea mai fericită decât fusese cu o 
clipă în urmă. 

— Poţi să îi spui Lucindei că îmi iau concediu de odihnă? 

Tessa rămase tăcută. 

— Cât timp? 

— O săptămână. 

— Promiţi că te vei întoarce peste o săptămână? În ziua de luni? Şapte 
august? 

Desigur. 7 august. Data aceea o va bântui mereu. Dar Tessa nu îşi 
amintea semnificația ei. 

Nicole strânse marginea mesei pentru a-şi ascunde tremurul mâinilor. 

— Da, răspunse în şoaptă. Mă voi întoarce pe şapte august. 


CAPITOLUL DOUĂZECI ȘI TREI 


MORGAN 


Quinn este în pericol. 

Îndes cererea de adopţie înapoi în plic, îmi iau geanta și telefonul şi fug 
pe ușă, promiţându-mi că o voi suna pe Jessica imediat ce pot, după ce o 
văd pe Quinn. 

Gonesc pe West Evergreen Avenue, necirculată, cu excepția mașinilor 
parcate pe marginea drumului. Nervii îmi sunt atât de întinşi încât mă tem 
că voi lovi ceva. 

Abandonez maşina în parcare şi mă năpustesc pe aleea şi pe treptele din 
faţa casei lui Ben cu telefonul în mână, ignorând durerea din gleznă şi din 
gambă. Probabil că m-a auzit venind, pentru că afară se aprinde o lumină, 
iar el deschide brusc ușa. 

Ben e îmbrăcat într-un tricou gri şi pantaloni de pijama în carouri şi avea 
o privire alarmată, cu pupilele dilatate. 

— Quinn este bine? întreb cu o voce înnebunită, ascuțită. 

— Fizic este bine, dar trebuie să îţi arăt ceva. 

Tremur atât de tare încât trebuie să mă sprijin de peretele de cărămidă de 
lângă uşa din față pentru a-mi menţine echilibrul. 

El îşi aruncă ochii în spatele meu. 

— Te-a urmărit cineva până aici? 

— Nu cred. 

Încuviinţează şi mă conduce înăuntru, încuind şi blocând uşa în spatele 
meu. 

— Quinn doarme la etaj în camera mea. Să stăm pe canapea, să îţi pot 
explica ce s-a întâmplat. Sunt cam răvăşit acum. 

În timp ce intrăm în living, observ imediat ce anost este totul. Varul, 
podelele din lemn masiv, precum și masa de cafea şi consola televizorului, 
sunt toate în nuanțe de maro-bej. Este foarte curat şi ordonat, dar, de 
asemenea, lipsit de personalitate și monoton. Chiar fără viaţă. Singura pată 
de culoare din cameră este un pătuţ roz sub fereastra amplă a unei firide. 

Mă aşez, la fel şi el. Apoi îşi ia telefonul de pe masa de cafea și mi-l 


întinde. 

— Cineva mi-a trimis mesajul în noaptea asta, prin Guerrilla Mail. 

Îşi împinge părul de pe frunte cu o mână care îi tremură. 

— E un fel de serviciu de e-mailuri imposibil de urmărit. 

Este o fotografie făcută în livingul lui Ben, fotografia unui copil care 
doarme cu faţa în jos în pătuţul de sub fereastră. Icnesc şi sar de pe canapea, 
traversând camera din câțiva paşi. În pătuţ este o păpușă. 

Mă întorc spre el. 

— Dumnezeule. Este înfricoşător. Ce...? Nu înţeleg. 

Ben priveşte către bucătărie, apoi din nou spre mine. Spaima din ochii 
lui pare reală. 

— Cred că cineva a pătruns în casă în timp ce Quinn şi cu mine 
dormeam la etaj. Am auzit click-ul telefonului, iar asta a fost fotografia 
aceea înfiorătoare. Am venit la parter, am văzut păpuşa şi te-am sunat 
imediat. Apoi, înainte ca tu să ajungi, am observat că uşa din bucătărie care 
dă spre spatele casei era deschisă. Iisuse. 

— Adu-o pe Quinn. Te rog. Trebuie să o văd. 

El urcă în fugă scările. lau păpuşa și o arunc cu zgomot pe masa de 
cafea. Apoi mă aşez pe canapea, îngheţată de frică. 

Ben se întoarce cu Quinn adormită în braţele sale și se aşază din nou. Nu 
mă pot abţine. Întind mâna și mângâi părul incredibil de fin al fetiţei. Un 
sunet nervos se aude din stomacul meu. 

— Poţi să îmi dai un pahar cu apă? A fost o noapte cu adevărat 
copleșitoare. 

El oftează, se ridică cu Quinn şi iese pe uşile negre franțuzeşti care 
separă livingul şi sufrageria de partea din spate a casei, unde presupun că 
este bucătăria. 

Profit de ocazie pentru a scoate din geantă plicul. Scot cererea de adopție 
şi mă uit din nou la amenințarea mâzgălită pe ea. 


Stai departe de Quinn. Nu o poți proteja. 


Trebuie să i-o arăt lui Ben, ca să înțeleagă că cineva se joacă cu amândoi. 

El se întoarce cu un pahar mare cu apă. A pus înăuntru, pentru mine, 
chiar şi două cuburi de gheaţă. Apoi se așază lângă mine, îşi pune un picior 
peste genunchiul celuilalt şi o leagănă pe Quinn, adormită în brațele lui 
puternice. 

Îi întind hârtiile. 


— Mi-au fost strecurate pe sub uşă azi-noapte, chiar înainte să mă suni. 

Le ia şi îşi înclină capul, părul căzându-i peste ochi. Nu îi pot vedea 
expresia. 

Nu aştept să termine de citit. 

— Vreau să aflu cine a venit la mine acasă şi cum de ştie unde locuiesc. 
Cred că cineva ne întinde o capcană. 

Sub tricou, îi pot vedea pieptul ridicându-se şi coborând. Pentru o clipă, 
îmi doresc să îi pun mâna pe inimă şi să îi spun că sunt un om bun. Că sunt 
sinceră. 

— Ben, cineva a pătruns în apartamentul meu, şi cererea de adopţie a 
fost singurul lucru care a fost luat. 

Ben priveşte în jos la hârtii, fără să înţeleagă. 

— După ce a murit Ryan, m-am gândit că aş vrea să adopt singură un 
copil. Dar apoi a murit tatăl meu, iar el era singura persoană care ar fi putut 
garanta cu adevărat pentru mine. Și nu credeam că mai merit un copil, aşa 
că, de fapt, nu am aplicat niciodată. 

Să o spun altcuiva, cu voce tare, ar trebui să mă facă să mă simt jalnic. 
Dar e ca şi cum mi-a fost luată de pe umeri o povară pe care nu ştiam că o 
port. 

— Uită-te la ultima pagină. 

El mă ascultă, apoi îşi îndreaptă ochii spre mine. Faţa îi este palidă. 

— „Nu o poţi proteja”. Seamănă foarte mult cu amenințările pe care 
obişnuia Donna să le scrie în acele scrisori pe care 1 le-a trimis lui Nicole 
ani de zile. „Ar fi trebuit să o protejezi”. 

Ben aruncă cererea pe canapea, o aşază pe Quinn pe genunchi și îi ia 
capul în palme. 

— Asta e o nebunie. 

Îşi freacă cu putere fruntea. 

— Nu pot să înţeleg în ce fel ești implicată în toate astea, Morgan. 

— Mi-aş dori să cunosc toate răspunsurile, îi răspund. Poate cineva vrea 
să ne îndoim unul de celălalt. Tot ce ştiu este că vreau ca fetiţa să fie în 
siguranţă. 

El mă priveşte cu ochii larg deschişi, obosiţi. 

— Asta e tot ce vreau și eu. 

Mă hotărăsc să îi spun puţin mai mult. 

— Avocata mea mi-a trimis o înregistrare video de pe YouTube, făcută 
de un bărbat la Grand/State, înainte ca Nicole să... 


Faţa lui Ben devine pământie. 

— Moartea lui Nicole este pe YouTube? 

Îmi dau seama prea târziu cât de îngrozitoare trebuie să fie pentru el 
această informaţie. 

— A fost retrasă. Îmi pare rău. Nu am vrut să... 

— Nu vreau să o văd. Niciodată. 

Nici eu nu îmi doresc ca el să o vizioneze. Ar putea să vadă ceca ce 
Martinez crede că vede — posibilitatea că eu am împins-o pe Nicole. 

— Nu cred că Donna era pe peron, dar secretara lui Greg este roşcata 
care conduce un Prius albastru-închis. 

El se încruntă şi își coboară privirea, protector, spre Quinn. 

— Secretara lui Greg? Ce legătură are ea cu asta? 

Îi povestesc despre încercarea de a discuta cu Greg la biroul lui şi despre 
Melissa Jenkins aşteptând afară în Prius-ul albastru-închis. Îmi ridic colanţii 
pentru a-i arăta tăietura de aproape opt centimetri de pe gambă. 

— Vrei să spui că secretara lui Greg a încercat să ne calce cu maşina, te- 
a urmărit, apoi a pătruns în casa mea şi a lăsat o păpușă înfiorătoare în 
pătuţul copilului? 

O spune de parcă această posibilitate este ridicolă. Într-adevăr sună 
absurd, dar nu avem alte piese ale acestui puzzle. Este limpede că lui Nicole 
1 s-a întâmplat ceva groaznic, ceva care a determinat-o să scrie bileţelele pe 
care noi le-am văzut pe peretele din casa ei. 

— Poate cineva se joacă cu noi în același mod în care s-a jucat cu 
Nicole. 

— Dar de ce? 

Mângâie cu mâna capul lui Quinn. 

— Uite ce este, e târziu şi trebuie să dorm dacă vreau să îmi revin. În 
momentul ăsta nici măcar nu pot să înțeleg ce se întâmplă. Sunt obişnuit să 
fac nopţi albe, dar ultimele două nopți au fost... prea mult. Nu mă descurc 
cu poliția venind aici chiar acum. Nu e ca şi cum au de gând să ne ofere 
vreo protecție. Nu au făcut nimic pentru noi, decât să ne întărâte unul 
împotriva celuilalt. 

— ştiu. 

Pentru o secundă, mă întreb dacă Martinez îl suspectează pe Ben, dar nu 
o spun. În momentul ăsta suntem chiar deasupra liniei de plutire. 

— O voi suna pe Martinez mâine-dimineaţă la prima oră şi îi voi povesti 
totul. Nu cred că ar trebui să te găsească aici, dar nu cred că ar trebui să te 


duci acasă. Nu îți dorești să fii din nou urmărită. Poţi să rămâi aici, dacă 
vrei. 

Obrajii 1 se înroşesc. 

Şi ai mei. Nu vreau să mă întorc în apartamentul meu acum. Nu mă simt 
în siguranţă. Dar ce va crede Martinez dacă mă va găsi mâine aici? Îmi dau 
seama că poate exact asta vrea persoana care i-a trimis lui Ben fotografia — 
ca Martinez să mă găsească acasă la Ben. Dar este la fel de posibil ca cineva 
să fie acolo în întuneric, aşteptându-mă să intru în maşină, pregătindu-se de 
atac. Mă cuprinde un val de oboseală şi iau o decizie, sperând că este cea 
corectă. 

— Rămân peste noapte. Voi pleca când mă voi trezi. 

El încuviinţează, apoi se îndreaptă spre hol şi revine cu o pătură albă 
simplă şi cu o pernă. 

— Astea sunt bune? 

— Mulţumesc. Este perfect. 

Le aruncă pe canapea şi îmi oferă un zâmbet trist, forţat. 

— Toate astea sunt atât de nebuneşti. Am încuiat toate uşile și am setat 
alarma. Încearcă să dormi puţin. 

— ŞI tu, spun, şi aştept până ce el şi Quinn merg la etaj. Abia atunci mă 
prăbușesc pe pernă. Îmi trag pătura până la bărbie şi cad într-un somn 
adânc, fără vise. 

Când deschid ochiu, la început nu sunt sigură unde sunt. Privesc prin 
livingul bej. Casa lui Ben. Amenințarea strecurată pe sub uşa mea. E-mailul 
trimis lui Ben. Păpuşa. 

Mă ridic şi îmi şterg urmele lăsate de somn pe ochi. Îmi simt gura 
încărcată şi nici măcar nu am o periuţă de dinți. Aud zdrăngănitul farfuriilor 
şi gânguritul lui Quinn venind dinspre bucătărie. Simt miros de cafea. 
Stomacul mi se revoltă. 

Împăturesc frumos pătura şi o aşez la capătul canapelei, apoi fac o oprire 
scurtă în baia pe care o găsesc lângă uşa din față. Urinez, apoi îmi stropesc 
faţa cu apă rece, îmi strâng părul într-o coadă mică, şi sunt pe cale să ies 
când aud o bătaie în ușa din față. 

Îngheţ. 

Fără zgomot, întredeschid uşa băii și îl văd pe Ben lăsând un bărbat să 
intre în vestibul. 

Este Greg Markham. 

Acesta spune: 


— Aş dori să îmi iau fiica înapoi. 
Şi privesc neajutorată în timp ce tatăl lui Quinn o ia pe aceasta din 
braţele lui Ben. 


CAPITOLUL DOUĂZECI ȘI PATRU 


NICOLE 
Înainte 


În cele din urmă Tessa plecă, mulţumită de promisiunea lui Nicole de a 
se întoarce la Breathe pe 7 august, şi oferindu-se să revină mai târziu, cu 
cina. După ce îi schimbă scutecul lui Quinn, Nicole își surprinse reflexia în 
oglinda din vestibul. Stomacul i se lăsase, iar obrajii îi erau acoperiți de o 
erupție de coşuri roşii, inflamate. Ura persoana care devenise. Când culcase 
trupul rece al Amandei pe podea, Nicole îşi dorise să moară şi ea. Dar 
înţelesese în timpul acelui prim atac de panică din camera copilului că frica 
pe care o simţise când nu putuse respira era dovada a cât de mult voia de 
fapt să trăiască. 

Acum trăia pentru Quinn. Dar o mamă îngrozită, paranoică, şi casa aceea 
— care părea mai mult o închisoare — nu îi asigurau fiicei sale o viaţă bună. 
Avea o săptămână până să se întoarcă la Breathe. Trebuia făcut ceva. 

Nicole o instală pe Quinn în marsupiu, merse în living îşi luă computerul 
de pe măsuţa de cafea. Îl puse pe masa mare de mahon, acoperită de 
lavetele pe care le folosea pentru a o şterge pe Quinn, şi o curăţă cu 
şerveţele. Se aşeză pe un scaun îmbrăcat cu pluş de culoarea fildeşului. 
Deschizând calculatorul, apăsă butonul de pornire. Se rugă ca Google să 
dețină toate răspunsurile. 

Făcu click pe simptomele depresiei postnatale: hipersensibilitate, plâns 
continuu, anxietate, îngrijorare, deznădejde, vinovăţie. Da, suferea de 
fiecare dintre acestea. Poate Tessa avea dreptate. Poate că acolo va găsi 
ajutor. 

Când o privi pe Quinn, fetiţa îi zâmbi. 

— O să rezolv asta, iubito! Mămica ta are de gând să îndrepte lucrurile. 

Quinn îşi îndesă pumnii în gură şi o privi. Nicole căută pe forumurile 
PPD'2:. Aproape toate femeile care făcuseră postări menţionaseră că nu se 
ataşaseră de copiii lor şi că le era foarte greu să găsească un moment pentru 
ele. Dar acestea nu erau experienţe la care se putea raporta. Nicole dorea ca 


fetiţa să fie mereu cu ea; se simțea legată de Quinn ca de nimeni altcineva 
din lume. 

Tastă „paranoia” în bara de căutare. Primul link care îi apăru fu un alt tip 
de problemă postnatală: psihoza. Ar fi putut fi vorba despre psihoză? Cu o 
mână care tremura, Nicole căută simptomele. Era posibil, dar şi zadarnic. 
Cum ar fi putut spune cuiva că era psihotică? Quinn ar fi fost luată de lângă 
ea. Nimic şi nimeni nu o putea ajuta. Nu va reuşi niciodată să se întoarcă la 
Breathe. Va pierde totul. 

Îşi puse degetul deasupra butonului de oprire, dar înainte de a-l apăsa, 
văzu un link spre Maybe Mommy:%, un forum comunitar pentru femeile 
care îşi doreau copii, dar nu îi puteau avea. Lui Nicole i se opri respirația. 
Ce cumplit trebuie să fie să îți doreşti ceva atât de mult şi să nu poţi să îl 
obţii. Începu să citească, mângâind smocurile fine de păr ale lui Quinn. 


Am pierdut trei sarcini. Cum aş mai putea trece din nou prin această pierdere? 
„Am încercat timp de şapte ani să am un copil. După patru proceduri de fertilizare 
in vitro eşuate, sunt gata să renunţ. 

Rugaţi-vă pentru copii, vă implor! Am început să iau din nou Clomid şi mă 
pregătesc pentru a doua procedură de fertilizare in vitro! 

Voi primi vreodată ceea ce îmi doresc? 


Nicole simţi tristeţe în fața durerii acestor femei. Pentru ea fusese atât de 
ușor să rămână însărcinată. Nici măcar nu o planificase. 

Erau sute de postăni pe Maybe Mommy. Dar una în special ieşea în 
evidenţă, a cuiva care îşi zicea Morocănoasa din Chicago. 


Voi primi vreodată ceea ce îmi doresc? 

A 43-a mea zi de naştere tocmai a trecut şi încă nu am copii. l-ar încredința o 
agenție de adopţii un copil unei femei singure? Ştiu că îi pot oferi totul unui copil: 
iubire, căldură şi siguranță. Imi doresc atât de mult un copil. Voi avea vreodată unul? 


Morocănoasa din Chicago merita un copil. Ce importanță avea faptul că 
nu erau doi părinți? Quinn avea doi părinţi, unul căruia îi păsa doar de el 
însuși şi unul care nu se simţea deloc bine. Lacrimi căzură pe tastatură, iar 
Nicole nu era sigură dacă plângea de mila sa sau a acelor femei fără copii. 

Se uită peste nişte postări mai vechi pe forum ale Morocânoasei, toate 
datate în aceeaşi perioadă de trei zile, cu şase luni înainte. Ceva la postănle 
ei părea atât de sincer, atât de credibil. Această femeie era o văduvă al cărei 
bărbat făcuse ceva foarte rău. Ea nu explicase ce anume, dar era limpede că 
se simţea responsabilă pentru greşelile lui şi că tot ce îşi dorea pe lume era 
şansa de a-și putea revărsa iubirea asupra unui copil. Și locuia acolo, chiar 
în Chicago. 


O cuprinse entuziasmul, un sentiment despre care Nicole aproape uitase 
că există, încălzind-o brusc. 

Exista o iconiţă cu ajutorul căreia puteai trimite un mesaj privat celei 
care postase. 

Nicole făcu clic pe Morocânoasa din Chicago şi începu să îi scrie. 


CAPITOLUL DOUĂZECI ȘI CINCI 


MORGAN 


Sunt şocată. Încă privesc prin ușa întredeschisă ceea ce se întâmplă. Îl 
văd pe Greg cum o îmbrățișează stângaci pe Quinn în timp ce ea plânge, iar 
pe faţa lui trec cu rapiditate diferite emoții: uimire, frică şi resemnare. Dar 
emoția pe care nu o văd este iubirea. Iar asta îmi sfâşie inima. 

les afară din baie, și amândoi bărbaţii se întorc spre mine. 

Greg pare surprins. 

— Îmi pare rău. Nu mi-am dat seama că ai pe cineva aici. Nu ştiam că 
te... întâlnești cu cineva. 

— Nu mă întâlnesc cu nimeni, spune Ben. 

— Bine. Atunci, cine ești tu? mă întreabă Greg, cu un ton dezaprobator. 

— Sunt... o prietenă. Morgan Kincaid. 

Întind mâna pentru a o strânge pe a lui. 

Dar el nu are cum să îmi răspundă la salut deoarece nu poate să o ţină pe 
Quinn, de parcă nu ar şti deloc cum se ţine un bebeluș. Observ cum în ochii 
săi apar semne că m-ar recunoaşte. 

— Aşteaptă. Morgan Kincaid? Ultima persoană care a vorbit cu soția 
mea? Femeia care i-a luat-o pe Quinn la Grand/State? 

— Nici măcar nu o cunoșteam pe soţia ta. Nu ştiu care este conexiunea 
dintre noi două. 

El mă priveşte din nou, făcând eforturi să mă recunoască, dar fără niciun 
rezultat. 

Apoi se întoarce spre Ben. 

— Nu am ştiut că Nicole ar putea face vreodată ceva de genul ăsta. 

Tuşeşte şi ochii i se umplu de lacrimi. Dar expresia aceea dispare într-o 
secundă. Brusc pe faţă i se aşterne furia. 

— Detectivul mi-a povestit despre soţul tău şi despre toți banii pe care i- 
a furat. Pe care i-aţi furat împreună. Te-ai apropiat de soția mea pentru a-i 
lua banii? 

Apoi, ca la un Lego, piesele încep să se așeze la locul lor. Martinez 
subliniase că oricine avea custodia lui Quinn avea acces la banii fetiţei. 


Nicole nu îşi dorise ca această persoană să fie Greg sau Ben. 

Nu îi răspund. Greg se întoarce din nou spre Ben. 

— Îţi mulţumesc pentru că ai avut grijă de Quinn. Eu am fost o epavă, 
după cum îţi poți imagina. Nu pot să cred că Nicole chiar s-a dus. 

Are cercuri negre sub ochi şi un strat subțire de barbă îi acoperă 
maxilarul. Poate că am greşit. Pare a fi îndurerat. 

Și Ben observă asta, deoarece spune: 

— Îmi pare rău pentru Nicole, Greg. 

— Şi mie îmi pare rău. 

Vocea 1 se frânge. 

Niciunul din cei doi bărbaţi nu se simte în largul lui. Formează o familie, 
dar pare că nu se cunosc unul pe celălalt. 

Ben întinde mâna şi o atinge pe Quinn pe spate. 

— Am avut grijă de ea cât de bine am putut. 

Greg încuviinţează, ținând-o pe Quinn la o mică distanță de el, de parcă 
îi este frică să se apropie prea mult. Nu sunt sigură dacă a observat măcar că 
ea a adormit. 

— Nu îmi dau seama cât de multe ştii despre Nicole înainte... 

Îşi priveşte mâna, pe care nu poartă o verighetă. 

— Nicole s-a schimbat atât de mult după nașterea lui Quinn încât nu o 
mai recunoșteam. A refuzat să mă lase să o ajut. A decăzut, iar eu am 
plecat. Nu am putut trăi cu paranoia ei. Dar am iubit-o, şi nu mi-am dorit 
niciodată să i se întâmple ceva rău. 

Colţurile gurii lui Greg se lasă în jos, de parcă ar fi îngreunate de regret. 
Pe vremuri mă mândream cu faptul că eram capabilă să judec corect 
familiile pe care le-am consiliat. Când un copil spunea că se simţea bine, că 
nu avea nimic, dar nu oferea nicio informație, știam să cercetez mai adânc. 
Dar în acest moment, nu am nicio idee ce e real şi ce nu. Tot ce ştiu este că 
acum e momentul meu. 

— l-ai cerut secretarei tale să mă urmărească? îl întreb. Conduce un 
Prius. Cineva a încercat să ne omoare. Înţelegi? 

Spre surprinderea mea, Greg râde. 

— De ce 1-aş cere Melissei să te urmărească? Din ce mi-a spus, tu ai 
amenințat-o. Şi ce cauţi aici, încurcată cu fratele lui Nicole, dacă susții că 
eşti străină de toate astea? Cine eşti, de fapt? Nici măcar nu te cunoaștem. 

Ben își încrucişează braţele pe piept. 

— Uite ce e, Greg. Chiar nu cred că Morgan are vreo legătură cu asta. 


Amândoi am fost hărțuiți și s-a întâmplat ceva foarte ciudat. O iubesc pe 
Quinn. Sunt îngrijorat pentru siguranţa ei. 

Mă uit la Ben, sperând că poate să vadă cât de mult înseamnă pentru 
mine faptul că îmi ia apărarea. 

Faţa lui Greg devine roşie. 

— Ben, eşti orb? 

Arată cu bărbia spre mine. 

— Ce face femeia asta aici? Concentrează-ţi atenția pe asta. Quinn va fi 
bine. O să am ea grijă. 

Vocea lui Ben devine mai puternică: 

— Credem că Nicole ar fi putut fi în pericol. Le-a menţionat vreodată pe 
Donna și Amanda Taylor? 

Greg scutură din cap. 

— Nu am auzit-o niciodată pronunţând niciunul din aceste două nume. 
Cine sunt? 

Apoi continuă de parcă nu ar fi pus niciodată întrebarea. 

— Nicole era cea mai ambițioasă şi mai neobosită persoană pe care am 
cunoscut-o. Dar din momentul în care s-a născut Quinn, ea... s-a pierdut. 

— Cum ai putut să o părăsești astfel? O proaspătă mamă, suferindă, şi 
propria ta fiică nou-născută? întreabă Ben, venind alături de mine. 

— Tu mă întrebi pe mine cum am putut să o părăsesc? Dar tu unde ai 
fost, Ben, toată viaţa ei? 

Ben arată de parcă tocmai a fost lovit cu pumnul în stomac. 

— Cred că trebuie să ne împăcăm cu ideea că Nicole a sărit în faţa 
metroului. Era deprimată, avea tendințe de suicid. Şi care este motivul 
pentru care ești aşa prietenos cu o persoană complet străină, care era din 
întâmplare pe peron în acel moment? De ce se află ea în această casă, cu 
fiica mea? Ce vrea cu adevărat? 

Furia clocoteşte în mine, dar de dragul lui Quinn, îmi temperez emoția. 

— Domnule Markham, trebuie să afli că se petrec lucruri foarte ciudate. 

Îl urmăresc cu atenţie. 

— Quinn este în pericol. S-ar putea să fu şi tu. 

Greg se apleacă spre mine. 

— Mă ameninţi? 

— Nu! strig, prea tare. Îți spun că cineva vrea să ne facă rău mie, lui Ben 
şi lui Quinn. 

Quinn se trezeşte brusc. Plânge atât de tare că aproape se îneacă, 


zbătându-se frenetic în braţele tatălui său. Greg e neîndemânatic cu ea. Nu 
are nicio idee cum să îşi liniștească copilul. Este dureros de privit. 

— Nu vreau să o mai văd vreodată pe această femeie în preajma 
copilului meu. Sunt tatăl lui Quinn. Îmi aparţine. Am închiriat o casă pe 
North Astor Street şi vom locui acolo. 

Obraju lui Ben sunt în flăcări, dar nu spune nimic. Știu că nu pot 
împiedica asta. Dacă aş face-o, nu ar ajuta pe niciunul dintre noi. 

O privesc pe Quinn, încercând să îmi întipăresc în memorie smocurile ei 
fine de păr, ochii albaștri şi obrajii catifelați. 

Greg deschide uşa. Ben îl conduce afară. Mă îndrept spre fereastra firidei 
din living și arunc o privire afară, unde îl văd pe Greg instalând-o pe Quinn 
într-un BMW roșu. 

Şi atunci o observ. Roşcata. Este Melissa Jenkins. Pe locul pasagerului. 


CAPITOLUL DOUĂZECI ŞI ŞASE 


NICOLE 
Înainte 


Debusolată şi confuză: Îmi pare rău pentru tot ce ai îndurat. 


Nicole expedie mesajul. 
Câteva minute mai târziu auzi sunetul care o atenționa că primise un 


mesaj nou. 
Stomacul lui Nicole se strânse, cu un amestec de teamă şi euforie. Cu 


degetele tremurând, deschise mesajul. 


Morocănoasa din Chicago: Mulţumesc. Aş dori să pot şterge trecutul. Ai simţit 
vreodată asta? 


Nicole îşi tinu respirația. Da, simţea asta în orice minut al fiecărei zile de 
când murise Amanda. 


Debusolată şi confuză: Mereu. Eu... 


Incetă să mai tasteze. Cât de mult îi putea spune acestei străine? Șterse 
ceea ce scrisese. Apoi tastă din nou. 


Debusolată şi confuză: Este un sentiment îngrozitor când oamenii te acuză de 
ceva ce nu ai vrut sau nu ai planificat niciodată să se întâmple. Ce s-a întâmplat cu 
soțul tău? Imi pare rău, apropo. Pentru pierderea pe care ai suferit-o. 

Morocănoasa din Chicago: Nu vreau să vorbesc despre asta. Incerc să merg mai 
departe. Să îmi fac o viață nouă. Să fiu fericită din nou. Cred că un copil mi-ar oferi 
un scop în viaţă. 

Debusolată şi confuză: Mi-aş dori să simt şi eu la fel. Mă tem că nu voi mai fi 
niciodată fericită. Sunt speriată tot timpul. Și nu există nimeni cu care să pot să 
vorbesc despre ceea ce simt. 

Morocănoasa din Chicago: Sunt aici dacă simţi nevoia să vorbeşti. Este greu 
atunci când nu poţi vorbi cu persoanele din viaţa ta. Şi ştiu ce înseamnă să fii mereu 
speriată. Chiar ştiu. 


Lui Nicole îi luă puţin timp până identifică sentimentul din pieptul său. 
Nu era anxietate sau frică. Era eliberarea care apare dintr-o conexiune 
instantanee cu o altă persoană. Această anonimă din Chicago o ajuta deja să 


îşi revină. Deci nu putea fi vorba de psihoză. Avea nevoie doar de puţin 
ajutor. 

Se auzi o bătaie uşoară în uşă, iar telefonul o atenţionă că primise un 
mesaj de la Tessa. 


M-am întors! 


La naiba. Nicole nu-i putea spune că îi trimitea mesaje unei femei 
complet străine, care, în acel moment, o înțelegea mai bine decât Tessa. Nu 
ar fi putut niciodată să o rănească astfel. Închise computerul şi merse să îi 
deschidă ușa. 

Tessa ținea în mâini două sacoşe și un zâmbet larg îi lumina faţa. 

— Am adus cina şi niște veşti bune. 

O privi pe Nicole. 

— Arăţi un pic mai bine. Ai puţină culoare în obraji. Nicole încuviinţă, 
iar Tessa închise uşa în spatele ei. 

— Cred că faptul că am solicitat mai mult timp până va trebui să mă 
întorc la Breathe m-a eliberat de o mare parte de stres, spuse Nicole şi o 
urmă pe Tessa în bucătărie. Quinn era în marsupiu, mâinile sale micuţe 
jucându-se cu faţa mamei ei. 

Tessa lăsă plasele pe masa din bucătărie, puse ceainicul pe foc şi se 
sprijini de dulap. 

— Deci, i-am spus Lucindei despre cererea ta de concediu. Nu a fost 
fericită că te vei întoarce pe şapte. 

Nicole se simți iritată. Tessa nu putea să înţeleagă că ea făcea eforturi 
pentru a se simți mai bine? Şi că adăugarea unui stres suplimentar nu o 
ajuta? 

— Mulţumesc, Tess. Voi vorbi chiar eu cu ea, mâine. Dar ai spus că ai 
veşti bune. 

Tessa se îndepărtă de dulap şi întinse mâinile după Quinn. Nicole i-o 
lăsă, chiar dacă nu voia cu adevărat să o facă. 

Tessa sărută năsucul lui Quinn. 

— Am. Lucrez în acest moment cu un amestec de uleiuri, pentru o linie 
care se va adresa proaspetelor mame. Ar fi trebuit să mă gândesc la asta 
imediat, dar, cu tine plecată, a fost foarte aglomerat. 

Nicole simți că îi arde fața din cauza ruşinii. Neputinţa ei de a-şi 
îndeplini îndatoririle îi afecta pe toți. 

Tessa spuse: 


— Nu te învinovăţesc. Trebuie să ai grijă de tine, pentru a putea avea 
grijă de Quinn. În fine, lavanda, iasomia, ylang-ylang'%'-ul, lemnul de 
santal, bergamotul şi trandafirii pot diminua simptomele depresiei 
postnatale. Este o problemă frecventă cu care se confruntă noile mame, şi 
cred că s-ar vinde foarte bine. Lucindei îi place ideea. Apoi mi-am dat 
seama de altceva. 

Dacă s-ar putea vindeca doar cu un nou ulei... Însă acum că o găsise pe 
Morocănoasa din Chicago, cel puţin avea pe cineva cu care să vorbească. 
Dacă Nicole ar fi putut reveni la computer, s-ar fi simțit mai bine și ar reuși 
să se întoarcă la Breathe. Dar mai întâi trebuia ca Tessa să plece. 

— Nicki, mă asculți? Este important. 

Se concentră asupra prietenei sale, persoana care făcuse atât de multe 
pentru ea. Nu era corect față de Tessa. 

— Da. Îmi cer scuze. 

Tessa schimbă poziția lui Quinn, astfel încât aceasta era acum cu faţa la 
mama sa. 

— Dacă poţi obține un diagnostic oficial de boală mintală, totul se va 
rezolva. Ai putea continua cu handicap pe termen scurt, în conformitate cu 
Legea federală a familiei şi a concediului medical. lar Consiliul Director nu 
te-ar putea concedia sau înlocui, legal. Dacă membrii Consiliului ar ști că 
foloseşti yoga şi aromaterapia împreună cu medicamentele pentru a 
combate o boală mintală, și dacă te întorci la firmă sănătoasă şi puternică, ar 
putea fi chiar o publicitate extraordinară pentru Breathe. 

Să recunoască faptul că are o boală mintală? Înnebunise Tessa? Cum de 
nu putea să vadă ceea ce era evident — că un asemenea diagnostic îi punea 
în pericol custodia lui Quinn. Nu, ea se simţea bine. Se va descurca în felul 
său. Da, era puţin instabilă emoţional în ultima vreme, dar avea motive 
întemeiate — cineva îi dorea moartea lui Quinn. 

Îşi smulse fiica din braţele lui Tessa. 

— Nu am de gând să îmi iau concediu pentru handicap şi nu merg la 
doctor. Am dat totul companiei. Tot ceea ce cer sunt câteva zile în plus. 
Măcar atâta să facă. 

— Nicole, nu este o rușine să suferi de depresie, nu-i aşa? Asta le 
spunem mereu celor care ne urmăresc. Despre asta este Breathe. Acceptarea 
faptului că avem nevoie de ajutor şi găsirea căii spre însănătoşire. De ce ești 
atât de speriată? 

„Dacă ţi-aş putea spune”, se gândi Nicole. Dar ştia că nu ar fi crezut-o. 


— În primul rând, din cauza lui Greg, spuse. 

Ceea ce era adevărat, sau cel puţin era o parte a adevărului. 

— Mă tem că dacă aş fi diagnosticată cu depresie postnatală, Greg se va 
folosi de asta pentru a mi-o lua pe Quinn. 

Tessa ridică o sprânceană. Cu siguranţă, nu credea că acest lucru era 
posibil. 

— Nu a văzut-o pe Quinn de săptămâni întregi. 

Ceainicul şuieră, iar ea se ridică, turnând două căni de ceai de eucalipt. 

— Uite ce e, nu vreau să te presez să faci ceva cu care nu ești de acord. 
Vreau doar să ştii că țin la tine şi sunt îngrijorată. 

Nicole avu imediat remușcări. Preocuparea Tessei era întemeiată. 

— Am nevoie doar de puţin timp să clarific lucrurile, înţelegi? Îţi promit. 
În curând totul va fi bine. 

Tessa îi aduse o cană de ceai. Ea luă o înghițitură, fără poftă. Era 
fierbinte, şi sări de pe scaun. 

— Chiar trebuie să o suni pe Lucinda, spuse Tessa, pe un ton ciudat de 
dur. 

— O voi suna, zise Nicole. Mâine. 

Tessa îşi duse la buze propria cană de ceai şi luă o înghițitură. Apoi îi 
zâmbi cu calm lui Nicole. 

x 

În următoarele câteva zile, totuşi, în loc să o sune pe Tessa sau pe 
Lucinda, ea îi trimise mesaje Morocănoasei. Pe lângă momentele când îi 
făcea baie lui Quinn, care iubea apa, sau cele când o legăna în braţe pentru a 
adormi, Morocănoasa din Chicago era atracția principală a vieții lui Nicole. 

Se apropiaseră datorită pierderilor suferite, a sentimentului de vinovăție 
din trecutul lor. Nicole nu îi povesti despre Amanda şi Donna, pentru că nu 
le putea scrie numele, dar vorbiră despre părinţi. Tatăl Morocânoasei 
decedase de curând, iar ea se înstrăinase de mama sa. Nicole nu vru să 
vorbească despre modul în care muriseră părinții săi, dar înţelegea durerea 
pricinuită de pierderea acestora. Conversaţiile lor deveneau din ce în ce mai 
personale. Mama Morocănoasei avea multe trăsături comune cu tatăl lui 
Nicole — modul în care îşi exprimau părerile, reproşurile şi o lipsă totală de 
înțelegere a ceea ce copiii lor erau cu adevărat. În cele din urmă, 
Morocănoasa mărturisi că soţul ei fusese un infractor care îi escrocase pe 
oameni şi apoi se sinucisese. Nicole simţea atât de multă simpatie pentru 
această femeie. Morocănoasa era asistent social la un adăpost pentru 


femeile abuzate şi copiii acestora. Făcea atât de mult bine și totuşi era 
singură. 

Simţea că erau prietene. Prietene adevărate, care se întâlniseră într-un 
spațiu virtual. Care se acceptaseră una pe cealaltă. 


Morocănoasa din Chicago: Cred că ești singura persoană cu care pot să vorbesc 
cu adevărat în ultima vreme. , 
Debusolată şi confuză: Şi eu simt la fel. 


Iar Nicole voia mai mult. Quinn era aşezată confortabil în marsupiu, iar 
ea își împleti degetele sprijinindu-şi bărbia pe ele şi își închise ochii pentru 
un moment. Apoi tastă. 


Debusolată şi confuză: Care este numele tău real? 


Aşteptă să vadă cele trei puncte care o anunțau că Morocănoasa din 
Chicago tasta un mesaj. Nimic. Mută mouse-ul pe numele de utilizator al 
femeii. Era offline. 

— Te rog întoarce-te, şopti către monitor. 

Aşteptă, neliniştită. Dar Morocănoasa nu îi răspunse. 

Nicole tânji după sentimentul plăcut pe care i-l oferea aceasta. După 
bunătatea şi puterea ei de înţelegere. Îşi dorea să o găsească şi să discute 
faţă în faţă. Voia să ştie ce fel de persoană era cu adevărat. 

Pe baza informaţiilor pe care i le oferise Morocănoasa, Nicole căută pe 
Internet articole de ziar, editoriale, orice ar fi putut-o conduce în direcția 
corectă. Căută adăposturi, și încercă chiar și pe forumurile de adopţii. Tastă: 
„bărbat; soție asistent social; Chicago; fraudă; sinucidere” şi găsi ceva. 


Managerul unui fond de investiţii Ryan Galloway găsit mort, după ce s-a sinucis. 


Articolul punea accent pe delapidare şi pe moartea lui bruscă, tragică, cu 
un an şi jumătate în urmă. Linia de jos preciza: 


Şi-a lăsat în urmă soția, asistentul social Morgan Kincaid. Nu au copii. 


Morgan Kincaid. Era cu adevărat femeia faţă de care Nicole se simţea 
atât de apropiată? Faţă de care simţea o legătură instantanee, profundă? 

Nicole îşi amintea cazul. Unii dintre foştii membri ai consiliului de 
administraţie de la Breathe îşi investiseră acțiunile în fondul speculativ al 
lui Ryan Galloway şi pierduseră totul. Tastă „Morgan Kincaid; asistent 


social”. Nu găsi nimic. Continuă să caute până când găsi un titlu răutăcios 
în Chicago-at-Large. 


Morgan Kincaid, complice în cazul suspiciunii de fraudă, scoasă din casa ei imensă 
din Gold Coast 


Erau fotografu ale unei clădiri maro, dărăpănată, de pe North Sheridan 
Road, şi o poză cu Morgan ţinându-și capul aplecat în timp ce intra pe uşile 
din față. Avea umerii căzuţi, iar spatele îi era încovoiat de parcă încerca să 
treacă neobservată. 

Morgan chiar pierduse totul. Nicole înțelegea. 

Quinn începu să sugă pe umărul său. 

— O, dragă, îmi pare rău. Te hrănesc imediat. După care voi face ca totul 
să fie mai bine pentru tine. Mămica ta va face ca totul să fie bine. 

Vărsă laptele praf pe masă înainte de a turna într-o sticlă o cantitate 
suficientă pentru a o mulţumi pe fiica sa, care înghiți cu lăcomie. 

Nicole o ținu strâns. 

— Te iubesc, puiule. 

Auzi voci: 

Ce ai făcut? 

Eşti atât de iresponsabilă. 

Îşi clătină capul înainte și înapoi pentru a le alunga. Se gândi la mesajele 
lui Morgan. O întâmplare fericită. Soarta. 

Nicole intră în cămară și adăugă noi bileţele pe perete, devenit acum un 
ametitor tablou purpuriu. 


Adăpost. Văduvă. Morgan Kincaid. Ajută-mă. 


Nicole simţea nevoia să comunice. Aveau o legătură profundă. Dacă ar fi 
putut vorbi cu Morgan faţă în faţă, destăinuindu-se singurei persoane care ar 
putea-o înţelege, şi-ar curăța chakra inimii: şi ar fi mama pe care fiica ei o 
merita. 

Apoi Quinn ar fi cu adevărat în siguranță. lar Nicole ar fi, în sfârșit, 
eliberată. 


CAPITOLUL DOUĂZECI ŞI ŞAPTE 


MORGAN 


Nu pot să cred că am pierdut-o pe Quinn. De ce acum? Ce urmăreşte de 
fapt Greg? Şi cât de mult pot avea încredere în Ben? Aceste gânduri mi se 
învârt în minte în timp ce el merge să se așeze pe canapeaua din living, faţa 
lui fiind un tablou al suferinţei. 

Mă duc şi eu acolo şi mă aşez cu mare grijă lângă el. 

— Ben? 

Mă priveşte. 

— Deci, asta a fost tot. Nu voi mai avea şansa să o iau pe Quinn înapoi 
de la Greg, iar tu cu siguranţă nu poţi. Eşti suspectată de poliție. 

Îşi scoate telefonul din buzunar, şi înainte să îl pot întreba pe cine sună, 
aud pe fir vocea răgușşită a lui Martinez. 

— Greg tocmai a luat-o pe Quinn. Cred că i-ar fi putut face ceva surorii 
mele. Nu am avut niciodată încredere în el. 

Între ei are loc un dialog. Nu disting tot ce spune ea, dar e limpede că nu 
e mulțumită când aude că sunt aici. 

— Ştiu că are toate drepturile asupra fiicei lui! Nu înţelegi! Morgan a 
primit ameninţări. Amândoi am primit. Iar tu nici măcar nu le iei în serios. 
Ne-au fost trimise... 

O aud pe Martinez vorbind, dar nu înţeleg cuvintele. Ben încearcă să o 
întrerupă, dar nu reuşeşte. Apoi, brusc, închide şi îşi îndepărtează telefonul 
de ureche. 

E galben la față. 

— Ce e? Ce s-a întâmplat? întreb. 

El aruncă telefonul pe podea. 

— Tocmai m-a acuzat că sunt amestecat în toate astea. Vorbea întruna 
despre faptul că ea consideră că este suspect că te-am lăsat să intri în casa 
mea, şi apoi m-a acuzat că mă interesează banii surorii mele. 

Mă ridic. Nu ştiu ce să spun. 

— Ben, îmi pare atât de rău. 

Mă sfredeleşte cu privirea. 


— Sora mea a murit, iar ea crede că îi vreau banii. 

Totul pare familiar, modul în care Martinez trage concluzii pripite, 
modul în care îşi lansează bănuielile, ca nişte cuțite. 

— Ştiu cum te simţi, spun. 

— Da, bănuiesc că ştii. 

Îşi răsucește părul între degete. 

— Ştii care este partea cea mai rea? Am încercat să îi spun despre 
fotografie şi despre bilet, şi n-a vrut să asculte. Parcă nici nu voia să audă. 
Ceva nu este în regulă aici. Ceva nu e deloc, dar deloc bine. 

Îmi fixez cu privirea genunchii. Nimic din toate astea nu mă surprinde. E 
ca un dejă-vu, doar că, de data asta, văd cum 1 se întâmplă altcuiva. 

— Ben, spun. Melissa era în mașina lui Greg. Și poate că ea se află în 
spatele acestor lucruri. Doar că nu știm. Nimic nu se leagă. Dar există și 
biletul acesta, iar el pare să o indice pe Donna. Nu putem face prea multe 
pentru a o urmări pe Melissa — nu știm unde locuieşte. Dar putem vorbi cu 
Donna, în persoană. Să o prindem cu garda jos. 

— Şi să nu îi spunem lui Martinez? Morgan... 

— Uite ce e, ce avem de pierdut? Am pierdut-o pe Quinn. Cu siguranță 
că eu sunt un suspect, şi se pare că şi tu ai putea fi. Martinez nu este de 
partea noastră. Suntem singurii care avem grijă de noi şi de Quinn. 

Găsesc adresa consignației ei online, și este de asemenea adresa la care 
locuiește, iar Ben o introduce în GPS. Apoi plecăm spre Kenosha, 
Wisconsin, care este cam la o oră şi jumătate distanță. 

Ben și cu mine hotărâm să luăm maşina lui pentru că ar putea exista mai 
puţine şanse ca cineva să ne urmărească. Dacă într-adevăr Donna se află în 
spatele celor ce se întâmplă, toate acestea s-ar putea termina curând. Ori 
este așa, ori totul s-ar putea sfârși pentru noi. 

El verifică în mod constant în oglinda retrovizoare dacă în spatele nostru 
se află o roşcată, iar eu urmăresc același lucru în oglinda laterală. În timp ce 
Ben se concentrează la drum, am ocazia să mă uit mai bine la el. Este mai 
degrabă slab decât musculos. Mi-l imaginez un băiat slăbănog. Știu că se 
simte foarte vinovat în legătură cu Nicole, dar nu vorbește despre asta. Şi nu 
vorbeşte nici despre Quinn. Niciunul din noi nu deschide acest subiect. Dar 
amândoi suntem îngrijorați pentru ea. 

El deschide radioul, şi las melodia Yellow a lui Coldplay să se reverse 
asupra mea, până când Ben vorbeşte. 

— Încă nu pot să cred că Martinez s-ar putea gândi că i-am făcut rău 


surorii mele, pentru bani. 

Oftez. 

— Este un motiv clasic, Ben. Știu din proprie experiență cât de 
periculoși pot fi banii. Cât de departe poate merge cineva pentru a-i obține. 

Mă ia prin surprindere când mă întreabă: 

— De ce te-ai căsătorit cu Ryan? 

Mă surprind la rândul meu, când îi răspund: 

— L-am iubit. Un răspuns simplu pentru o emoție foarte complexă. 

Îmi amintesc prima dată când i-am văzut zâmbetul aiurit şi cât de tare m- 
am îndrăgostit. 

— Mama urma să iasă la pensie în doi ani, iar tata era instalator 
independent. Ea avea un salariu de infirmieră, aşa că trebuiau să își 
gestioneze banii. Ryan era consilier financiar la banca noastră. El i-a ajutat, 
iar pe mine m-a ascultat. M-a fermecat, aşa cum poate să o facă un bun 
sociopat. Pretindea că este interesat de slujba mea de asistent social, de 
pasiunea mea pentru comediile proaste. L-am ajutat să pună bazele fondului 
de investiţii şi fundației mele. Am fost o proastă. 

— Sau ai avut încredere. 

— E acelaşi lucru. 

— Este? întreabă el. 

Zâmbesc, şi îmi zâmbeşte și el. Este un bărbat foarte arătos. Un burlac, 
fără o fostă soție sau copii. Fără prietenă sau prieten. Singur, așa cum sunt şi 
eu. 

Îndrept din nou conversaţia către el. 

— De ce eşti singur, Ben? 

El merge spre I-90 W/1-94 W, care ne va duce la Milwaukee/ Interstate 
94. Îşi ţine ochii aţintiţi drept înainte. 

— Mi-am petrecut tot timpul la spital. Nu mi-a mai rămas timp şi pentru 
o viaţă socială. 

— Îţi doreşti o familie? 

Se uită la mine. 

— Tu încă îți mai doreşti? 

— Îmi răspunzi la o întrebare cu o altă întrebare? Interesant. 

Mă opresc, apoi mă hotărăsc să îi răspund cinstit. 

— Da, încă îmi mai doresc o familie. 

Mă simt bine când sunt în maşină cu Ben. Îmi place cu câtă răbdare le 
permite celorlalți şoferi să intre pe banda lui și cum își aşteaptă rândul fără 


să se supere. 

La un semafor se întoarce spre mine, iar intensitatea privirii lui mă 
nelinişteşte. 

— Juri că nu i-ai făcut nimic lui Nicole? 

Încuviinţez. 

— Jur. Tu juri că nu îmi ascunzi nimic din ce ar trebui să ştiu? 

— Dacă aş şti ceva, ai fi prima care ar afla. 

Cuvintele lui Ben par adevărate, ca şi cum ar începe să aibă încredere în 
mine. Şi îmi dau seama că încep să simt ceva pentru el, ceva ce nici măcar 
nu pot să descriu în cuvinte. Dar dacă el nu este aşa cum pare? Dacă voi 
cădea în altă capcană, este posibil să nu îmi mai revin niciodată. „Ie rog fu 
atât de bun cum cred eu că eşti”, mă rog în tăcere. 

Începem să încetinim și suntem prinși într-un blocaj în trafic. 

— Chiar când făceam progrese, spune el. 

Apoi mă priveşte fix, cu o expresie serioasă. 

— Nu te cunosc prea bine, Morgan, dar am observat că îi pui pe ceilalți 
înaintea ta. Aşa făcea mereu mama. Îi făcea pe toţi să se simtă bine, în 
siguranță, să simtă că sunt iubiţi. Tu ai fost acolo când Nicole a avut nevoie 
de tine. Putea fi oricine, dar mă bucur că ai fost tu. 

Îmi zâmbeșşte. 

— Ryan a fost un idiot. 

Râd, dar cu o urmă de tristeţe. 

— Şi eu am fost la fel. Încă mă mai întreb dacă I-aş fi putut salva, dacă 
mi-aş fi ascultat instinctul. 

— Nu poţi salva pe cineva care nu vrea să fie salvat. 

El scutură din cap, valuri întunecate de păr căzându-i pe ochi. 

— Ar trebui să îmi urmez propriul sfat. Și da, întotdeauna m-am gândit 
că voi avea o soție şi copii, dar programul meu e epuizant, iar femeile cu 
care m-am întâlnit au obosit să fie trezite în mijlocul nopții de pager-ul meu. 

Îmi aruncă o privire. 

— Ți-e dor de el? 

Strâmb din nas. 

— Este o întrebare la care e greu să răspunzi. Îmi lipseşte bărbatul de 
care m-am îndrăgostit. Dar nu mi-e dor de cel care m-a lăsat să port povara 
infracțiunilor sale. 

Simt că mă înroşesc şi sunt stânjenită. 

— Nu pot să cred că ţi-am spus toate acestea. 


— Şi pe mine mă surprinde cât de apropiat am ajuns să fiu de tine. 

Îşi scarpină barba care începe să îi acopere maxilarul. 

— Nu prea înţeleg femeile. 

Se uită la mine rapid, apoi îşi întoarce privirea. Traficul devine mai lejer 
şi ne reluăm drumul. 

Îmi pun mâinile în poală pentru că nu ştiu ce să fac cu ele. Aș dori să îi 
ating pielea caldă, dar nu pot. Nu vreau. 

— Crezi că Greg are grijă de Quinn? Cum se cuvine, vreau să spun. O 
hrăneşte suficient? O ţine în braţe când plânge? Îi respectă programul de 
somn? 

El își încordează mâinile pe volan. 

— Nu cred că e genul care să aibă grijă de un copil. Dar este tatăl ei. 
Trebuie să aibă grijă de ea, nu-i așa? 

— Chiar sper să fie așa. 

Las să îmi scape un oftat care poartă în el toată durerea din lume. 

— Crezi că ai putea să îl suni? Să vezi ce face Quinn? 

— Da, desigur. M-am gândit deja că aş putea. ÎI voi suna când ajungem. 

Se încruntă. 

— Ce vom face dacă o găsim pe Donna? Dacă este periculoasă? 

— Am un spray cu piper. 

El râde în hohote, iar eu simt fluturi în stomac. Închid ochii, fără să mă 
mai pot gândi la ceva. Sunt atât de obosită din cauza lipsei de somn, a 
stresului, a fricii din ultimele câteva zile încât nu îmi dau seama că adorm 
decât în momentul în care maşina se oprește şi inerția mă aruncă în faţă. Îmi 
revin şi observ o casă mică pe trei niveluri, cu profile albe de aluminiu, 
vizibilă printr-un pâlc de pini aflaţi la câţiva metri distanţă. 

— Asta este casa Donnei? 

Mă uit la ceasul de pe bordul mașinii. Este doar după-amiaza unei zile de 
weekend. Donna ar putea să nu fie acasă. Acum că suntem aici, nu sunt 
sigură că îmi doresc să fie acasă. Sunt speriată. 

Ben dă din cap şi își sprijină mâna pe mânerul portierei. 

— Mă bucur că te-ai odihnit puţin. 

— Eram atât de obosită. Îţi mulţumesc că m-ai lăsat să dorm. 

Urechile i se înroşesc. 

— Eşti gata? 

Încuviinţez şi ating spray-ul cu piper din geantă, întrebându-mă, nu 
pentru prima dată, cum a ajuns viaţa mea în acest punct. Îmi strâng degetele 


în jurul micului tub, şi ne aventurăm pe aleea cu pietriș, unde este parcat un 
Chevy Impala negru. Înaintăm spre partea din faţă a casei, care aproape că 
se prăbuşește, neîngrijită. Dacă mi s-ar întâmpla ceva, ar lupta Ben pentru 
Quinn? Cred că da. 

— O să vedem dacă este aici şi o să vorbim cu ea, spune el. 

Îl urmez de-a lungul unei alei înguste de piatră care duce la o verandă a 
cărei vopsea gri este crăpată şi se cojeşte. Glezna îmi mai este un pic 
inflamată, dar reuşesc să merg ferm. Trei jardiniere portocalii pline cu flori 
în culori pastelate mai înveselesc puţin casa micuță şi tristă. Cerul este atât 
de albastru şi de liniştit, zona atât de idilică şi de pașnică; nu se potrivesc 
deloc cu ritmul alert al bătăilor inimii mele. 

Ben se opreşte. 

— Ar trebui să batem la uşă? 

Respir adânc şi încuviințez, chiar dacă sunt îngrozită. Ciocănitul lui 
răsună foarte tare pe această stradă liniștită, tăcută. Nu se întâmplă nimic. El 
bate din nou, şi o voce firavă strigă: 

— Vin imediat! 

Aşteptăm timp de două minute, amândoi privindu-ne unul pe celălalt, 
apoi ușa se deschide. Este ea, în carne şi oase, Donna. E slabă și palidă. Nu 
pare deloc o ameninţare. Dar ceea ce iese în evidență este părul des, 
ondulat, roşu-aprins. Este zburlit şi nepieptănat, neîngrijit. Ar putea fi 
femeia din Prius. 

Este foarte posibil. Dar nu pot asocia această femeie fragilă cu 
agresoarea care ne-a pus viețile în pericol. 

Mâinile Donnei tremură pe tocul ușii. Deschide gura, dar nu scoate 
niciun cuvânt. 

Ben stă nemișcat. Păşesc înainte încet, să nu o sperii. 

— Doamnă Taylor. Sunt Morgan Kincaid. Şi, desigur, vi-l amintiți pe 
Ben, cu toate că a trecut ceva timp. 

Ei se uită unul la celălalt. 

— Eşti fratele lui Nicole. Cel care a venit să o ia după ce ea... după cea 
murit Amanda. 

— Da, răspunde el, apoi îşi coboară privirea în pământ. 

— Ben şi cu mine doream să vă punem câteva întrebări, dacă nu vă 
deranjează. 

Ea tremură în fața mea, de parcă o sperii. 

— De ce sunteţi aici? întreabă, ducându-şi mâna la gât. Eşti reporter? 


Îşi pune pe buze degetele care îi tremură și îl priveşte din nou pe Ben. 
Ochii 1 se umplu de lacrimi. 

Înainte să pot spune altceva, ea face o mişcare pentru a închide, dar îmi 
pun piciorul în tocul ușii. Şi rostesc: 

— Aşteaptă! Te rog! Vrem doar să vorbim cu tine. Un copil este în 
pericol. 

Funcţionează. Simt că presiunea ușii pe piciorul meu slăbește. Ea o 
deschide şi rămâne în faţa noastră, agitată şi nedumerită, dar atentă. 

Apoi se dă la o parte şi ne face semn să intrăm. 


CAPITOLUL DOUĂZECI ȘI OPT 


NICOLE 
Înainte 


Era ora 6.30 dimineaţa. Nicole fusese trează toată noaptea, veghindu-i 
somnul lui Quinn. Nu mai putea dormi în dormitorul ei. Îi amintea de Greg, 
soţul despre care crezuse că o iubea, bărbatul despre care crezuse că se va 
transforma într-un tată grozav. Cât de mult se înșelase. În ultima vreme 
dormise pe canapea, iar Quinn fusese întotdeauna la distanţă de doar un 
braţ. 

Tessa rămăsese la ele peste noapte, în camera de oaspeţi. Fusese 
încântată când Nicole o rugase să aibă grijă de Quinn în ziua aceea astfel 
încât ea să se bucure de o zi de relaxare. Nicole știa că fusese o minciună 
necesară şi un punct de cotitură faptul că aranjase să părăsească casa fără 
fiica sa. Că preluase inițiativa şi că urma să conducă înspre apartamentul lui 
Morgan Kincaid pentru a vorbi cu ea, pentru a stabili o legătură reală, față 
în faţă. Nu mai primise alt mesaj, dar în ziua aceea Nicole era hotărâtă să o 
găsească şi să îi destăinuie cine era. Până la urmă, Morgan se oferise să o 
ajute. Iar Nicole avea atât de mult nevoie de ajutor, dar doar din partea unei 
persoane în care putea deplină încredere. Cineva care o înţelegea cu 
adevărat atât pe ea, cât şi durerea din trecutul său. 

Totuşi, acum că sosise momentul, avea îndoieli. Cum putea să iasă pe 
ușă fără copilul său? La ce se gândise? Dacă Donna venea cât timp ea era 
plecată? Dacă fetiţa înceta să respire, sau Tessa era neatentă? Îşi ridică fiica 
şi o strânse în braţe atât de tare încât aceasta începu să plângă. 

— Lasă-mă pe mine să o iau, îi propuse Tessa, venind în living cu 
salopeta ei Breathe melanj stropită cu apă de la farfuriile pe care le spăla. 

Era comod pentru Nicole să o aibă pe Tessa acolo, dar se simţea groaznic 
din cauză că fetiţa o trezise de nenumărate ori în timpul nopții. Tessa părea 
epuizată. Era suficient de trează pentru a avea grijă de Quinn toată ziua? 
Din fericire, momentele stânjenitoare ale ultimei lor întâlniri se risipiseră. 
Tessa nu mai pomeni de Breathe, iar Nicole îi fu recunoscătoare. Cu toate 


acestea, simţea că între ele există o distanţă pe care nu o simţise niciodată 
înainte. Probabil că venea de la ea. Tessa era la fel de calmă şi de 
înţelegătoare cum fusese întotdeauna. 

— Nu este nevoie să faci curat cât timp sunt plecată. 

Nicole îşi ținea strâns copilul, incapabilă să îi dea drumul. 

— Până la urmă, voi porni mașina de spălat vase. Tu doar supravegheaz- 
o pe Quinn. 

— Nu am nimic împotrivă. Acum lasă-mă să o iau, insistă Tessa, chiar 
când Quinn întinse mâna şi îi apucă părul împletit. 

Tessa râse. 

— Vezi? Mă place. Încearcă să îţi spună că poţi să pleci pentru un timp. 

Fără tragere de inimă, Nicole i-o dădu pe Quinn, abținându-se să o 
avertizeze să sprijine capul fetiţei cu mai multă fermitate. 

— O să fie bine, Nicki. Tocmai mi-am reînnoit certificatul de resuscitare 
cardiopulmonară. Ştiu cum se schimbă un scutec. Iar tu ţi-ai făcut deja o 
programare la Peninsula. Tratamentele lor faciale sunt incredibile. Nu-i aşa 
că vei profita şi te vei bucura de mai mult decât un masaj? 

De ce punea Tessa atât de multe întrebări? De ce o forța să stea departe 
mai mult timp? Era curioasă să afle informaţii? Dar când privi faţa prietenei 
sale, aceasta avea o expresie senină. Nicole se gândi că sentimentul de 
vinovăţie o făcea să devină paranoică. Din nou. 

În ciuda tuturor nuanţelor de purpuriu cu care se înconjura, Nicole nu îşi 
echilibrase niciodată chakra celui de-al treilea ochi®®, centrul celor mai 
profunde percepții ale sale. Dar știa că, dacă ar putea vorbi cu Morgan, va 
vedea în sfârşit lucrurile așa cum erau în realitate. 

Îşi privi ceasul. Dacă pleca în momentul acela, putea să o prindă pe 
Morgan în apartamentul său înainte de a pleca la muncă. S-ar prezenta; apoi 
ele ar discuta şi s-ar putea destăinui. Nicole ar afla într-un fel sau altul dacă 
această femeie era cu adevărat persoana bună, iubitoare, caldă, protectoare 
ŞI grijulie care părea să fie când discutau online. 

Mângâie pielea catifelată a lui Quinn. 

— Nu ştiu dacă o pot părăsi. 

Tessa îi aruncă o privire pe care Nicole nu o mai văzuse niciodată la cea 
mai bună prietenă a sa. Era dură şi neînduplecată. 

— Trebuie. Dacă nu o faci, îl voi suna pe doctorul tău. 

Nicole deschise gura pentru a răspunde, dar se gândi mai bine la această 
situaţie. Își reaminti că prietena sa o iubea şi dorea doar ca ea să fie bine. 


Aşteptă să se instaleze apatia obişnuită, oboseala istovitoare care o 
copleşea în fiecare dimineaţă imediat după ce se trezea. Nu îşi luase Xanax- 
ul în dimineaţa aceea. Poate că nici nu mai avea nevoie de el. 

După un sărut uşor pentru Quinn şi altul pentru Tessa, Nicole ieşi singură 
pe ușa din faţă a casei sale, pentru prima dată de când se născuse fiica sa. 
Oprindu-se pe veranda din față, privi în stânga și în dreapta. Nu văzu pe 
nimeni. 

Pas după pas, continuă să meargă. Poate, cu ajutorul lui Morgan, ar putea 
în sfârşit îndrepta lucrurile, şi ar putea fi mama pe care fiica sa o merita. 


CAPITOLUL DOUĂZECI ŞI NOUĂ 


MORGAN 


Donna ne conduce într-un living în formă de L, a cărui piesă centrală 
este o canapea din piele de căprioară, de culoarea ciocolatei. Nu sunt 
fotografii pe pereți, nu există nicăieri detaliile personale care transformă o 
casă într-un cămin. Mă gândesc că Donna și Ben locuiesc amândoi în astfel 
de spaţii goale, sterile, fiind dificil să îţi dai seama imediat ce fel de oameni 
sunt cu adevărat. 

Ben şi cu mine rămânem în picioare, iar eu ţin în continuare mâna pe 
spray-ul cu piper din geantă. Nu contează cât de fragilă pare Donna, Nicole 
este moartă, iar noi nu ştim ce rol ar fi putut avea ea în ceea ce s-a 
întâmplat. 

— I-ai făcut ceva surorii mele? întreabă Ben în şoaptă. 

Ochii lui Donna se umplu de lacrimi, şi își frământă mâinile. 

— Nu am vrut niciodată ca Nicole să moară. 

Aştept ca Ben să continue. Dar el rămâne nemișcat lângă peretele din 
faţa canapele. 

Când nu mai spune nimic, vorbesc eu: 

— Poliţia crede că cineva o urmărea, iar noi avem motive să credem că 
ar putea fi adevărat. Ai hărțuit-o? Ne-ai urmărit şi pe noi? 

Donna își acoperă faţa cu palmele. Umerii 1 se scutură, dar nu se aude 
niciun sunet. Mă dau înapoi, neputincioasă. Mi se face rău. 

— Donna? Ce ai făcut? întreabă Ben. 

Ea îşi îndepărtează mâinile de pe faţă şi îl priveşte. 

— A sunat un reporter, apoi a venit să mă vadă, acum câteva luni. 
Spunea că ştie nişte lucruri din trecutul lui Nicole, și din acest motiv vrea să 
vorbească cu mine. Intenţiona să facă o prezentare despre ea și despre 
Breathe. Văzusem deja articolul din Tribune în legătură cu sarcina lui 
Nicole şi nu puteam să cred că are un copil. Eram furioasă. De ce ea merita 
un copil, iar al meu îmi fusese luat? 

Lacrimile îi alunecă pe faţă. 

— Nimeni nu a vrut vreodată să mă asculte vorbind despre Amanda. 


Nici măcar tatăl ei, Flyn. „Toate astea s-au întâmplat demult. Trebuie să o 
laşi să se odihnească”, mi-a spus el. Dar cum? Cum poate o mamă să facă 
asta? Am fost atât de fericită că această femeie, acest reporter voia să mă 
asculte, încât i-am povestit totul despre ziua în care a murit Amanda. l-am 
spus că am crezut întotdeauna că Nicole era instabilă psihic, de aceea mi-a 
omorât fetița. 

Chpeşte şi lacrimile continuă să cadă. 

Mintea mi se învârte. 

— Continuă, spun. 

— M-a ascultat cu atenție. Era clar că era de partea mea. Pentru prima 
dată, cineva mă credea. A plecat, dar a mai venit o dată. Era aproape de a 
preda articolul, dar, pentru cititori, trebuia să o facă pe Amanda mai 
autentică. l-am arătat câteva dintre rochițele fiicei mele, pe care le 
ascunsesem. Nici măcar fostul meu soț nu știa că le am. El aruncase cu 
mulți ani înainte toate celelalte lucruri ale copilului, împotriva voinţei mele. 
I-am împrumutat reporterului păturica fetiţei, singura pe care o păstrasem, şi 
minunatul carusel cu fluturi, care lui Amanda îi plăcea atât de mult, pentru 
ca femeia să le poată face fotografii pe care să le includă în articolul ei. A 
menţionat că este foarte îngrijorată pentru fetiţa lui Nicole. Îngrijorată că 
Nicole nu ar avea grijă de ea. 

Vocea 1 se frânge şi se sprijină de marginea canapelei pentru a rămâne în 
picioare. 

Ben şi cu mine schimbăm rapid o privire. 

— I-ai trimis în fiecare an surorii mele scrisori de ameninţare? 

Donna se încruntă, iar expresia ei devine dură. 

— Da. Am vrut doar să o fac să recunoască ce a făcut. Am vrut să se 
simtă la fel de neliniştită şi tulburată cum m-am simțit eu după ce a murit 
Amanda. Dar nu am mai trimis aceste scrisori de ani de zile. 

Apucă gulerul tricoului ei alb, larg, trăgând întruna de el. 

— Nu am mai trimis o scrisoare de cinci ani. 

Am lucrat cu tot felul de oameni. Deţin câteva noţiuni de psihologie. În 
fața mea se află o femeie distrusă, care delrează, iar noi trebuie să fim 
prevăzători. Dar de asemenea avem nevoie de răspunsuri. 

— Frai pe peron în ziua în care a murit Nicole? întreb, menţinându-mi 
tonul neutru. 

— Ce? Nu, spune Donna. Recunosc că i-am trimis scrisori cu ani în 
urmă, dar atât. Mă bucur că a sărit. Dar nu am nimic de-a face cu asta. 


Ben respiră adânc. Pare că femeia spune adevărul. Nu era pe peron. 

În mintea mea începe să capete contur un gând. 

— Această femeie, acest reporter despre care ne-ai vorbit. Ai numele ei? 
Numărul ei de telefon? 

— Este ciudat, spune Donna. Nu mi-a lăsat niciodată un număr. 
Întotdeauna mă apela ea; eu nu am sunat-o niciodată. Şi nu am văzut să 
apară în Tribune niciun articol sau altceva, aşa cum spusese ea că se va 
întâmpla. 

Cine era acest reporter? Era aceeaşi persoană care m-a urmărit, care a 
încercat să ne omoare în faţa casei lui Nicole? O urmărea şi pe Nicole? De 
ce ar fi mers un jurnalist atât de departe pentru un articol? 

Ben mă priveşte, începând să înțeleagă şi el. 

— Spune-mi, îi cere el. Cum arăta acest reporter? 

Dona se uită de la Ben la mine și înapoi la Ben. 

— Tânără. Şi avea părul roşu-aprins, foarte asemănător cu al meu. 


CAPITOLUL TREIZECI 


NICOLE 
Înainte 


Nicole deschise portiera Lexus-ului său GS 350 roşu, respirând cu 
dificultate din cauza stării de agitație. Se strecură în maşină, scaunul din 
piele fină aproape înghițind-o. „Mi-aş dori”, se gândi, dar apoi își reprimă 
gândul. În ziua aceea se simţea mai alertă decât se simţise în ultima 
perioadă și nu voia să permită gândurilor negative să îi slăbească puterile. 

leşi de pe alee şi cuplă pilotul automat, întorcând pe North Lakeshore 
Drive, către North Michigan Avenue. Mușchii ei percepeau fiecare 
neregularitate a şoselei, dar autobuzele şi camioanele, circulând pe rutele lor 
obişnuite, o linişteau. Își aruncă ochii în oglinda retrovizoare să verifice ce 
făcea Quinn, iar când nu reuşi să o vadă, frână. O mașină din spatele ei 
claxonă, şi un bărbat îşi scoase capul pe geam: 

— Eşti nebună, femeie? 

„Da, sunt!” se gândi Nicole să îi strige la rândul ei. El o depăşi făcând un 
gest obscen. Nicole își aminti că fiica sa era acasă, cu Tessa, teafără şi 
nevătămată. Ea trebuia doar să ajungă întreagă pe North Sheridan Road şi 
să o găsească pe Morgan. 

Semnaliză când viră la stânga pe West Foster Avenue, la câteva minute 
de clădirea în care se afla apartamentul. 

— Ajung, Morgan, spuse cu voce tare în timp ce se uita în oglinda 
retrovizoare. 

În spatele ei, prea aproape de bara de protecţie, era un Prius albastru- 
închis. Femeia care conducea avea părul roşu-aprins. În spatele femeii, pe 
locul pasagerului, Nicole putu să vadă un scaun de copil întors cu spatele. 

„O, Doamne, o Doamne.” Aceea era Quinn cu Donna? Luă curba, trase 
pe dreapta și folosi Bluetooth-ul pentru a o suna pe Tessa. 

— Răspunde, răspunde, răspunde! strigă Nicole în interiorul vehiculului, 
în timp ce în spatele său mașinile claxonau furioase. 

Prius-ul trecu şuierând pe lângă ea, înainte de a mai putea arunca o 


privire. 

— Ce s-a întâmplat? întrebă Tessa când auzi vocea lui Nicole. 

— Quinn. E acolo? Este bine? 

— Poftim? Desigur. Se simte bine. Doarme în braţele mele. I-am cântat 
un cântec de leagăn, răspunse Tessa. 

Nicole îşi sprijini capul pe volan. 

— Slavă Domnului. 

Umerii i se relaxară. 

În fiecare zi halucinaţiile se agravau. Frica o înghiţea cu totul. Ce fel de 
mamă era? Îşi dădu seama că se afla chiar în faţa apartamentului lui 
Morgan. Ce naiba făcea? Dar era prea târziu să mai dea înapoi. 

— Eşti la Peninsula? întrebă Tessa. 

Uitase că prietena sa încă mai era pe fir. 

— Da, da. Desigur. Tocmai am parcat. 

În ciuda clădirii sărăcăcioase și a trotuarelor crăpate, o mulţime de 
petunii alcătuiau un tablou vesel, în galben şi portocaliu, pe un mic petic de 
iarbă între trotuar şi bordură. Pe lângă Nicole trecură două femei care 
discutau fericite în timp ce îşi împingeau cărucioarele, iar nişte câini alergau 
pe lângă ele. Poate că locatarii nu erau înstăriți, dar asta chiar conta? Părea 
un cartier plin de dragoste şi prietenii, grătare şi întâlniri de joacă. Nicole 
abia putea să o scoată pe Quinn din casă. Ce fel de copilărie îi putea oferi 
fetiţei sale? Copilul ei merita o casă plină de bunătate, siguranţă şi iubire. 

— Bucură-te de fiecare secundă. Aici cu toţii suntem bine. Sunt mândră 
de tine că ieşi din casă, Nicole. La fel şi Quinn. Sună-mă când te întorci, şi 
voi comanda cina. 

Nicole închise şi parcă pe stradă, chiar în fața uşii principale a clădirii în 
care locuia Morgan. Câţiva oameni ieşeau deja, dar niciunul nu era Morgan 
Kincaid. 

„Ce ai făcut?” 

Oare Morgan auzea şi ea, obsedant, aceeaşi întrebare? Nicole ştia că 
Morgan fusese acuzată pe nedrept. Ştia că era cineva care avea mereu grijă 
de ceilalți și se punea pe ea pe ultimul loc. Nu acesta era genul de persoană 
care ar putea-o ajuta să o ţină pe Quinn în siguranță? Şi își dorea un copil al 
său. 

Singură pentru prima dată în ultimele luni, Nicole verifică fiecare colț al 
clădirii. Braţele 1 se relaxară. Soarele se ridica pe cerul albastru, o sferă 
galbenă strălucitoare, culorile chakrei destinului. Acesta era locul unde 


trebuia să fie. 

O femeie ieşi din clădire, iar părul drept, brunet, având aceeași nuanţă cu 
cel al lui Nicole, îi încadra faţa îngustă. Era izbitoare, chiar dacă nu era 
frumoasă în mod convenţional. Ochii îi erau prea depărtaţi, şi chiar de la 
distanța aceea, Nicole putea distinge reţeaua fină de riduri de la colțurile 
acestora. 

Morgan Kincaid era o supraviețuitoare. 

Lipită de scaun, privi cum Morgan porneşte pe stradă. Se îndepărta. 
Nicole se așteptase să vorbească cu ea înainte de a părăsi clădirea. Nu era 
sigură că era suficient de puternică pentru a alerga după ea. Şi nu voia să o 
sperie. Morgan ar fi chemat poliția imediat ce ar fi observat cât de 
neîngrijită era Nicole. 

Deschise portiera mașinii și păşi pe trotuar. O urmă la o distanță 
respectabilă, dându-i lui Morgan suficient spaţiu pentru a nu simți că este 
cineva în spatele ei, supraveghind-o şi urmărind-o. Morgan intră în stația 
Bryn Mawr, pe Linia Roșie'%:. Mergea la serviciu? Nicole o urmări până pe 
peron. 

Un metrou era pe cale să intre în stație. Nicole luă o decizie rapidă. Se 
hotărî să o urmărească pe Morgan chiar atunci. Se urcară în metrou. Morgan 
stătea în picioare, lângă suportul metalic cel mai apropiat de ieșire, cu capul 
aplecat și părul des răsfirat pe umeri. Era clar că voia să îşi ascundă faţa. 
Nicole se așeză la o distanţă sigură, de asemenea cu capul plecat, urmărind- 
o pe Morgan cu colțul ochiului, astfel încât să nu piardă momentul în care 
aceasta urma să coboare. Cât de tristă părea. Morgan încă suferea, încă 
plătea pentru ceea ce făcuse soțul său. Nicole înțelegea această suferinţă. Şi 
ea plătea, în fiecare zi a vieții sale. 

Un strigăt ascuţit care se auzi din partea din faţă a vagonului o făcu pe 
Nicole să sară de pe scaun. Era un bebeluş care plângea în braţele mamei 
sale. Morgan zâmbi spre copil, apoi privi în altă parte, de parcă nu mai 
putea suporta scena. 

Metroul se opri în stația Grand/State. Morgan cobori, la fel şi Nicole. leşi 
din stație şi o urmări pe Morgan pe West Grand Avenue. Maşinile claxonau 
şi frânau, iar uşile garajelor se ridicau atât de zgomotos încât simţea cum 
capul îi explodează. 

Erau prea mulţi oameni. Atât de mult zgomot încât nu putea respira. Îşi 
dori să fie în casa ei spațioasă, cu Quinn în marsupiu, lipită de pieptul său. 
Morgan o luă la stânga pe North Lasalle Drive şi aruncă nişte bani în 


paharul unei persoane fără adăpost. Discută cu el pentru un moment, iar 
bărbatul murdar zâmbi. 

Continuară să meargă. Morgan o luă pe West Illinois Street, unde erau 
mai puţini trecători. Nicole încetini, lăsând-o să se îndepărteze. Dacă 
Morgan se întorcea, ar fi observat-o. Dar ea nu era încă pregătită să o 
abordeze; acum că era în sfârşit atât de aproape, nu ştia ce să spună. O urmă 
în timp ce Morgan trecu pe sub un pod, apoi pe lângă câteva magazine. În 
cele din urmă Morgan se opri în dreptul unei clădiri mici, situată în 
apropierea unei biserici. 

Nicole se lipi de zidul bisericii în timp ce Morgan înaintă pe o alee 
îngustă, cu pietriş. Acesta era adăpostul? Nu exista niciun indicator; nu era 
nimeni în jur. Din ascunzătoarea sa, o văzu pe Morgan sunând la ușa din 
faţă. Apoi o văzu cum se întoarse brusc. Simţise că o privea cineva? 

Nicole îngheță. „Mergi la ea acum”, spuse vocea dinăuntrul său. Dar zări 
camere fixate pe clădire. Înainte să mai poată face ceva, Morgan deschise 
ușa şi dispăru înăuntru. 

Nicole îşi sprijini capul de zidul dur de cărămidă şi privi în sus la cerul 
albastru fără nori. Quinn merita ceva mult mai bun decât Nicole. Merita o 
luptătoare, o mamă care făcea lumea un loc mai bun. O femeie cu un trecut 
tragic, fără vina ei. O femeie care merita a doua şansă. 

Ştia exact ce avea de făcut, cum să o oprească pe Donna să le mai 
hărțuiască, pe ea şi pe fiica ei, cum să pună capăt pentru totdeauna tuturor 
celor ce se întâmplau. Probabil că pentru Morgan era mai bine să nu știe 
dinainte. Era mult mai sigur pentru toată lumea. 

Nicole trebuia să dispară astfel încât Quinn să poată să înceapă o nouă 
viaţă. Cu o nouă mamă. 

Cu Morgan. 


CAPITOLUL TREIZECI ȘI UNU 


MORGAN 


Suntem în mașină; ne îndepărtăm de casa lui Donna, pe care am lăsat-o 
plângând pe canapea. Ceea ce i-a făcut lui Nicole e condamnabil — scrisorile 
trimise în fiecare an, cu o precizie de ceasornic, însă nu ea a fost cea care o 
urmărea. Nu ea a fost cea care era pe urmele lui Quinn. 

În maşină, mă întorc spre Ben. Amândoi suntem tăcuţi, evident în stare 
de şoc, în timp ce ne gândim la cele spuse de Donna. Cine este reporterul cu 
părul roşu-aprins? Şi de ce era pe urmele lui Nicole? De ce ne urmărește pe 
noi? Sunt atât de depăşită de situaţie, iar Ben pare gata să cedeze. Are pe 
frunte riduri care sunt sigură că ieri nu erau acolo. 

— Ar trebui să o sun pe Martinez? Sau pe Jessica? Să le povestesc totul? 

El îşi drege glasul şi reglează parasolarul. 

— În acest moment eu vreau doar să îl sun pe Greg să mă asigur că fetiţa 
este bine. 

Îşi freacă obrazul. 

— Nu ştiu ce să fac în legătură cu Martinez. Crede că sunt un idiot 
pentru că am încredere în tine, sau că i-am făcut ceva lui Nicole. A spus 
chiar ea că Greg are toate drepturile asupra lui Quinn. Aşa că, în acest 
moment, am impresia că suntem pe cont propriu. Să ieşim din Wisconsin. 
Mă simt ca naiba. Și în continuare nu înţeleg ce se întâmplă. 

Încuviinţez. 

— Bine. Să mergem. 

Ajungem pe I-94 East către Chicago. Sunt pierdută în gânduri. Ben își 
aeriseşte tricoul albastru, ud de transpiraţie. Pare atât de frustrat. Şi eu mă 
simt la fel. 

Face semn cu capul spre telefonul de pe bord. 

— Apelează numărul lui Greg. Dar stai liniştită şi lasă-mă pe mine să 
vorbesc. Dacă întreb direct despre Melissa sau dacă pare că lansez acuzaţii, 
nu fac decât să îl enervez. Trebuie să fim atenţi. 

Are dreptate. Găsesc numărul lui Greg, îl apelez, apoi îl pun pe difuzor. 
Sună de trei ori înainte ca el să răspundă. 


— Ce este, Ben? Încerc să o adorm pe Quinn. 

— Voiam să te întreb de Quinn. Să văd ce mai face. 

— Au trecut doar câteva ore. 

Oftează. 

— Se simte bine. Nu prea pot să vorbesc acum. 

În fundal se aude o voce de femeie. 

Nu mă pot opri. 

— Greg, Melissa este acolo? 

— Ben, ce naiba? De ce eşti atât de apropiat de femeia asta? Nu, nu este 
Melissa. Este o prietenă a lui Nicole, bine? Sunt oameni care au iubit-o, 
care se ocupă de ceea ce trebuie făcut acum. Nu avem nevoie de tine, 
mulțumesc foarte mult. 

Ben intervine: 

— Ce prietenă, Greg? 

După un moment de tăcere, el răspunde: 

— Tessa. 

— Tessa? întreabă Ben. 

— Da, cea mai bună prietenă a lui Nicole, colega ei. Tessa Ward. Trebuie 
să închid. 

— Aşteaptă! Tessa este roșcată? întreb. 

— Poftim? Nu. Este blondă. De ce mă întrebi asta? se răsteşte el, şi o 
aud pe Quinn plângând. 

Convorbirea se încheie brusc. Dacă Nicole avea o prietenă foarte bună, 
de ce ar fi completat actele astfel încât să fiu eu tutorele lui Quinn? 

Pentru câteva minute singurul sunet care se aude este cel al anvelopelor 
rulând pe asfaltul neted. Fără să se uite la mine, Ben spune: 

— Este ceva ce nu ţi-am spus. 

Inima îmi sare din piept. 

— Există un motiv pentru care mă ura Nicole. 

Schimbă benzile. 

— Când Nicole a devenit o persoană publică, Donna a mai încercat o 
dată să se răzbune. A făcut o plângere în care o acuza de crimă prin 
imprudenţă. Avocata Donnei a discutat cu mine, şi am declarat că eu 
consideram că, atunci când era tânără, Nicole era iresponsabilă. Chiar era. 
Asta nu înseamnă că aş crede că a omorât-o pe Amanda. Plângerea nu a 
ajuns niciodată nicăieri, deoarece termenul de prescripţie fusese depășit. 
Dar răul era făcut. Nicole a aflat despre declarația mea şi nu m-a iertat 


niciodată. 

Pentru o clipă se uită la mine cu durere profundă, apoi îşi întoarce din 
nou ochii la drum. 

— Îţi spun adevărul, Morgan. A fost o greşeală. 

Regretele lui, şi ale mele, fac ca atmosfera din maşină să fie apăsătoare. 

— Îmi pare rău, spun. Îmi pare rău că tu şi Nicole nu aţi avut niciodată 
şansa să vă împăcaţi. Îmi pare rău că nu i-am pus întrebări soţului meu şi că 
nu mi-am ascultat niciodată instinctele. Că nu am încercat să descopăr ce se 
întâmpla cu adevărat cu el. Îmi pare rău că a trebuit să afli de la Martinez că 
Nicole a vrut ca cu să am custodia lui Quinn. Ar fi trebuit să o auzi de la 
mine. Mă temeam atât de tare să am încredere în tine. Să am încredere că 
această... prietenie era reală. 

— Şi eu. 

ÎI privesc. 

— Deci, asta este tot? Nu mai este şi altceva ce nu mi-ai spus? 

Ben zâmbeşte, un zâmbet sincer care face ca totul să fie bine, chiar dacă 
doar în acest moment. 

— Asta este tot. 

— Atunci hai să vedem ce ştim până acum. Cineva ne urmăreşte. Nu 
ştim cine. Greg a spus că a închiriat o casă pe North Astor Street, nu-i așa? 
Dacă Melissa se află în spatele celor ce se întâmplă, dacă a pretins că este 
reporter, trebuie să o confruntăm. 

Apoi îmi lovesc fruntea cu dosul mâinii. 

— Sunt așa de proastă. Trebuia să îi fi arătat lui Donna fotografia făcută 
lui Melissa, pentru a vedea dacă o recunoaşte. 

Oftez. 

— ŞI, ce spui de această Tessa? Este la Greg acum. O cunoşti? El 
semnalizează şi schimbă banda. 

— Am întâlnit-o o dată acasă la Nicole, cu mulți ani în urmă. Dar nu o 
cunosc. 

Chiar când este pe punctul de a spune mai multe, sună telefonul meu. 
Este Jessica. 

Răspund şi îl pun pe difuzor din nou. Nu mai am nimic de ascuns. Şi din 
acest motiv simt o imensă uşurare. 

— Bună, spun. 

— Unde eşti? Te-am tot sunat şi nu ai răspuns. Am fost şi la 
apartamentul tău, dar ori nu erai acolo, ori m-ai ignorat. 


— Sunt cu Ben. Am fost la Kenosha să vorbim cu Donna. 

— Ce ai făcut? 

Ea ridică vocea, neîncrezătoare. Îi povestesc totul — cum a venit Greg să 
o ia înapoi pe Quinn, Melissa, reportera roşcată, şi Tessa Ward. Îi spun 
despre scrisoarea strecurată sub uşa mea şi despre e-mailul cu fotografia 
acelei păpuşi înfiorătoare. 

— Guerrilla Mail este o adresă de e-mail imposibil de detectat, de unică 
folosință. Ar fi greu de dovedit că nu i-ai trimis chiar fu lui Ben această 
fotografie. 

Ceva nu îmi place la tonul ei. 

— Nu mă asculți. Ar trebui să o găsim pe această reporteră roșcată, spun. 

— Noi? Nu crezi că ar trebui să mă laşi pe mine să o fac? 

Oftează, exasperată. 

Dar nu îmi mai pasă. Știu că nu sunt vinovată. Știu că nu am greșit cu 
nimic. 

— Cât va dura până te întorci aici, Morgan? Avocatul lui Nicole a trimis 
testamentul la legalizare. Acum este public. Iar Martinez a obținut un 
mandat de percheziție pentru computerul și pentru telefonul tău. 

Stomacul mi se strânge. 

— Un mandat de percheziție? Ce motiv ar putea să aibă? 

— În urma autopsiei lui Nicole cauza morții a fost declarată 
necunoscută, şi nu s-a prezentat nici măcar un martor care să spună că nu tu 
al împins-o — cel puţin până acum. 

— Nu am făcut-o, spun, cu tonul mai ridicat decât intenţionam. 

— E o simplă ipoteză. Dacă nu există nicio dovadă că ai avut vreo 
legătură cu Nicole înainte de şapte august, Martinez va trebui să cerceteze 
sinuciderea şi să caute alți suspecți. Dar trebuie să îi predăm dispozitivele 
tale. Universitatea Statului California a făcut o cercetare despre Nicole. 
Bileţele din cămară, pe care este scris numele tău, reprezintă deja o 
problemă. Au mai găsit un dispozitiv de localizare montat sub caroseria 
Lexus-ului lui Nicole şi o aplicaţie spion în telefonul şi în computerul ei. Au 
nevoie să te excludă. 

Pot să îi aud îndoielile. Se strecoară în vocea ei. Niciuna dintre aceste 
veşti nu este bună. Oricine ar fi fost persoana care o urmărea pe Nicole, ar 
putea să ştie acum cine sunt. 

— Găseşte-o pe Melissa Jenkins, îi spun. 

— Nu am suficiente informaţii pentru a continua cercetările. Era la New 


York cu Greg când a murit Nicole, deci nu s-ar fi putut afla pe peron. 
Singurul lucru ciudat, totuși, este că am reușit să obțin o înregistrare a 
Prius-ului albastru care te-a lovit pe autostradă. Şi ştim deja că Donna 
deține un Chevy. Numărul de înmatriculare nu se potriveşte cu cel pe care 
mi l-ai dat, al mașinii Melissei. Dar Prius-ul de pe Lake Shore Drive este 
închiriat pe numele lui Nicole. 

Mă cutremur. Nicole este moartă, iar eu sunt încă în pericol. La fel și 
Quinn. 

— I-a furat cineva identitatea pentru a închiria maşina? 

— Am să verific. Ne vom întâlni în faţa clădirii apartamentului tău. În 
cât timp poţi ajunge? 

— Cam într-o oră. 

— Bine, ne vedem peste o oră. 

Închid şi mă uit la Ben. 

— Ai auzit-o? îl întreb. 

— Da, răspunde el. Perfect. 

Mi se învălmășesc în minte imagini din trecut, într-o dezordine totală. 
Ryan lăsându-se într-un genunchi şi cerându-mi să mă căsătoresc cu el. 
Telefonul primit la miezul nopții, care mă anunţa că tatăl meu a murit. 
Nicole punând-o pe Quinn în braţele mele înainte de a sări. Ben stând între 
mine şi Greg, apărându-mă. 

Cred că Ben este aliatul meu. 

— Mulţumesc, îi spun. 

— Pentru ce? 

Ochii 1 se încreţesc la colţuri. 

— Pentru că ai încredere în mine. 

Zâmbeşte, şi petrecem restul călătoriei într-o tăcere amicală. Vieţile 
noastre s-au intersectat datorită surorii lui şi unui copil la care amândoi 
tinem foarte mult. 

Ben opreşte în faţa casei sale, unde mi-am lăsat maşina. Ne uităm unul la 
celălalt şi râdem nervos. Totul e atât de absurd. 

— Acum ce facem? întreabă el. 

— Mă voi întâlni cu Martinez şi Jessica, la mine acasă. Tu? 

— Presupun că o să aştept. 

— Desigur, spun, deși sunt dezamăgită. 

M-am obişnuit să fie lângă mine. Dar nu ne datorăm nimic unul altuia și 
mă pot descurca cu partea asta pe cont propriu. 


Pun mâna pe mânerul portierei. 

— Bine, atunci te voi anunţa dacă se întâmplă ceva. 

El încuviinţează, cu amândouă mâinile pe volan. 

— Şi eu. O să mai întreb o dată de Quinn, mai târziu, şi te voi ține la 
curent. 

les din mașină, la fel și el. Apoi, ciudat de însingurată, îl privesc cum 
intră în casă şi închide ușa. 

Când ajung la clădirea mea şi parchez, observ că atât berlina neagră a lui 
Martinez, cât și Mercedes-ul alb al Jessicăi așteaptă lângă bordură. Ambele 
femei, una înaltă şi slabă, cealaltă mică şi cu forme frumoase, stau pe 
trotuar. Încheie discuţia când observă că mă apropii. 

Jessica își netezește părul negru. 

— Am informat-o pe detectiv Martinez despre toate dovezile pe care le- 
ai descoperit. 

Chipul lui Martinez e de piatră. Crede toate astea? Va cerceta cu adevărat 
noile piste? 

Fără amabilităţi, scoate din buzunar un formular galben. Mi-l flutură în 
față. 

Citesc literele negre. „Mandat de percheziție” scrie în partea superioară a 
documentului. 

Vreau să lovesc mandatul din mâna ei. Din nou, sunt marioneta cuiva. 

„Fii puternică, îmi spun. Fii curajoasă”. 

Martinez îmi permite să îmi aduc calculatorul din apartament şi i-l 
predau, împreună cu telefonul. Folosind mănuși de latex, le pune în pungi 
pe care le închide strâns. 

— Vă rog, detectiv Martinez, chiar cred că eu şi Quinn suntem în 
pericol. Și Ben. 

Ea mângâie pungile cu probe. 

— Sociopaţii sunt mincinoşi excelenți. Dar sunt prinși tocmai pentru că 
sunt convinși că sunt mai inteligenți decât toți ceilalți. 

Se îndepărtează cu paşi mărunți, rigizi, luând cu ea singura mea legătură 
cu Ben. 

Imediat cum dispare, îmi masez stomacul, unde simt o crampă. Jessica 
pare încordată. 

— Dar dacă o să găsească ceva, Jessica? 

— Dacă nu ai făcut nimic, nu trebuie să îți faci griji, nu-i aşa? 

O spune ca pe o întrebare, și nu îmi place. 


— Pentru mine, toate astea nu se vor sfârşi până când nu aflu ce mă 
leagă de Nicole. 

— De fapt nu este cel mai important lucru în momentul acesta. Acum 
trebuie să dovedim că nu eşti implicată în niciun fel în moartea lui Nicole. 

Îşi pune o mână pe braţul meu. 

— Uneori nu primeşti toate răspunsurile pe care le vrei. Ştii asta. 

Îmi strânge braţul în semn de încurajare, apoi se urcă în Mercedes şi 
maşina se îndepărtează. Mă aşez pe bordura dură din faţa apartamentului 
meu. În toată povestea asta, e o singură persoană cu care aş dori cu adevărat 
să mă întâlnesc. „Cea mai bună prietenă” a lui Nicole. Tessa Ward. 

Dacă ştie cineva ceva, atunci ea este aceea. Poate că are toate 
răspunsurile. Trebuie să îmi dovedesc nevinovăția. 

Tot ce trebuie să fac este să o găsesc. 

x 

Merg până la cel mai apropiat T-Mobile'®, cumpăr un telefon cu cartelă 
şi o rog pe casieră să caute adresa sediului companiei Breathe. Apoi le 
trimit, lui Jessica şi lui Ben, noul meu număr de telefon. L-am memorat 
deja. Ea îmi răspunde, confirmând primirea mesajului. De la Ben nu 
primesc niciun răspuns. 

Îmi ia douăzeci şi cinci de minute să conduc pe West Armitage Avenue 
şi pe North Halsted Street, unde au sediul atât magazinul, cât şi birourile 
firmei Breathe, şi să găsesc un loc de parcare. 

Sunt îngrozită la gândul că mă voi întâlni cu prietena lui Nicole. 

— Poţi să faci asta, pentru Quinn. Şi pentru tine, şoptesc. 

Îmi simt mâinile transpirate în timp ce mă îndrept, pe strada pitorească, 
către West Armitage şi intru în clădirea Breathe. Curajul îmi dispare, acum 
că sunt în magazinul pe care l-a creat Nicole, care i-a aparținut, şi trebuie să 
mă sprijin de un raft cu îmbrăcăminte, deoarece ameţesc brusc. Niciodată 
nu m-am simțit atât de apropiată de ea, de Nicole. 

Magazinul, cu pereţii săi calzi din spumă de mare, cu parfumul discret al 
uleiurilor esențiale care plutesc în aer, este animat, plin de cumpărători şi 
vânzători. Nu văd nicio intrare către birouri, de aici. Mă duc din nou afară şi 
intru în clădirea alăturată, unde privesc în sus şi văd patru etaje separate de 
balustrade de sticlă, şi un luminator revărsând razele de soare pe podeaua de 
bambus de dedesubt. La recepție este un gardian, și sunt sigură că sunt şi 
camere. 

— Am venit să o văd pe Tessa Ward, spun, încercând să par cât mai 


încrezătoare. 

— Numele dumneavoastră, doamnă? mă întreabă el. 

Acum sau niciodată. 

— Morgan Kincaid, spun. 

El dă un telefon, apoi spune scurt: 

— Veniţi cu mine, şi trece o cartelă de acces prin fața butonului 
corespunzător etajului patru. 

Am reuşit să intru. 

Uşile liftului se deschid şi păşesc într-o recepție elegantă. Pe pereții 
albastru-deschis sunt fotografii cu femei şi bărbaţi pozând în echipament de 
yoga pe plaje aurii, sub apusuri de soare portocalii. Pentru o fracțiune de 
secundă îmi doresc ca Ben să fie lângă mine. 

Sunt foarte surprinsă când, doar un minut mai târziu, o femeie cu părul 
alb-blond şi cu ochii roşii vine spre mine. Este micuță, poartă o rochie de 
plajă înflorată, şi măsoară cu siguranță mai puţin de un metru şaizeci. Abia 
îmi ajunge până la umăr. 

Îmi întinde o mână subțire, pe care o strâng. Pielea îi este moale, iar 
mâna rece. 

— Sunt Tessa Ward. 

— Îţi mulțumesc că ai acceptat să ne întâlnim. Sunt... Nu am vrut... 

Mă bâlbâi, luată prin surprindere de comportamentul ei calm. 

— Să mergem în biroul meu. 

O urmez, încercând să par cât mai mică, pentru a nu mă înălța mult peste 
silueta ei minionă. Tessa îmi face semn către două scaune portocalii într-o 
încăpere plină de umeraşe cu echipament sportiv și rafturi înțesate cu 
sticluţe de ulei și tuburi de cremă. 

Mă aşez şi o privesc, căutând semne de mânie sau dușmănie, dar faţa îi 
este calmă, deşi durerea sa este ușor de observat în cercurile negre din jurul 
ochilor. Îmi duc mâna la gât. 

— Îmi pare sincer rău că am dat buzna aici în felul ăsta, îi zic. Înţeleg că 
deja ştii cine sunt. 

— Femeia de pe peron, răspunde ea. L-ai sunat pe Greg mai devreme în 
cursul zilei de astăzi. 

Privesc în pământ şi mă întreb cât de multe i-a spus Greg. 

— Da. Eu sunt. Uite ce este, spun. Nu o cunoşteam deloc pe Nicole. Și 
mă simt ciudat venind aici, dar am neapărat nevoie de niște răspunsuri. 
Nicole era într-adevăr speriată pe peron, înainte să sară. Era foarte, foarte 


speriată. 

Privesc cu atenție în ochii ei turcoaz, sperând să citesc adevărul. 

Ea nu răspunde la aberaţiile mele. În schimb mă întreabă: 

— Pot să te servesc cu niște ceai? Avem o linie minunată de ceaiuri de 
plante pe care am creat-o atunci când Nicole a fost bolnavă. E încă în curs 
de dezvoltare. Vom hotărî astăzi data la care va fi pregătit să iasă pe piaţă şi 
îl vom numi „Nicole”. 

Femeia asta a fost cea mai bună prietenă a lui Nicole şi pot să văd că 
suferă din cauza pierderii suferite. Simt brusc nevoia să plâng, dar rezist. 

— Este un gest foarte frumos, spun. În acest moment nu pot să beau 
niciun ceai, dar vă mulţumesc pentru amabilitate. 

Mă străduiesc să găsesc cuvintele cele mai potrivite. 

— Îmi pare rău pentru Nicole. 

Îmi doresc ca acesta să fi fost primul lucru pe care să i-l fi spus. 

— Mulţumesc, Morgan. A fost singura mea familie şi nu pot să cred că a 
murit. 

Îşi trece mâna peste biroul acoperit cu sticlă. 

— Spune-mi ceva: dacă erai o străină pentru ea, de ce ar fi vrut să ţi-o 
dea pe Quinn? 

Deci ştie despre testament. Nu a spus-o cu răutate, dar doare. 

— Nu am nicio idee. 

Se joacă cu capătul cozii sale lungi. 

— Ştiu cine ești, ca oricare persoană care urmăreşte ştirile zilele astea. 
Dar Nicole nu a rostit niciodată numele tău. Totuși, te-a ales pe tine în locul 
meu. Este destul de clar. 

De ce nu a ales-o Nicole pe această femeie pentru a avea grijă de Quinn? 
Da, este tânără, probabil că nu are nici măcar treizeci de ani, dar pare 
echilibrată. Arunc o privire la ceasul de culoarea lămâii, cu o floare de lotus 
în centru, aflat pe peretele din spatele ei. Minutele trec. Quinn este încă cu 
Greg şi Melissa. 

— lartă-mă, dar de ce crezi că Nicole a făcut asta — să mă numească pe 
mine tutore? 

Ea tresare, iar mie îmi este ruşine că am fost atât de directă. 

— Ştia că nu îmi doresc copii. 

Expiră prelung. 

O femeie de la recepție aduce nişte dosare, apoi pleacă. Telefoanele sună 
fără oprire, iar oamenii se agită în afara biroului ei, dar Tessa îşi 


concentrează toată atenția asupra mea. 

— Nicole mi-a strecurat un bilet cu un nume scris pe el, înainte să mi-o 
dea pe Quinn. Înainte să moară. 

Tessa clhpeşte. 

— Ce nume? 

— Amanda. 

Ea încuviinţează. 

— A, da. Bebeluşul care a murit când era în grija ei. Mi-a spus odată, 
apoi nu a mai vrut să vorbească din nou despre asta. Dar ar fi trebuit să o 
conving să o facă. Ar fi trebuit să îmi dau seama că este vorba despre mai 
mult, nu doar de o depresie postnatală. 

Mâinile încep să îi tremure, iar ea şi le împreunează pe genunchi. 

Trebuie să insist. 

— Am descoperit câteva lucruri în legătură cu secretara lui Greg, 
Melissa Jenkins. Conduce un Prius albastru-închis. Cred că a încercat să mă 
lovească cu mașina, dar avocata mea spune că nu era maşina ei. Totuși, 
poate fi implicată în toate astea. O cunoşti? 

Ochii Tessei se măresc. 

— Nicole credea că Greg avea o aventură cu Melissa. Dar, sinceră să fiu, 
nu ştiu dacă era adevărat sau se întâmpla doar în mintea ei. 

Îşi încruntă sprâncenele. 

— Locuiesc pe North Vine, nu departe de sediu, şi îmi place să merg pe 
Jos acasă, după muncă, mai ales vara. Zilele trecute m-a urmărit cineva într- 
o maşină albastră, cu ochelari mari de soare. Poate era Melissa. Dar de ce 
m-ar urmări? 

Îmi ridic umerii, apoi îi las să cadă. 

— Aş vrea să ştiu. Nu eu am împins-o pe Nicole de pe peron. Şi cred că 
mi s-a întins o cursă pentru a fi învinovăţită de moartea ei. Cineva a încercat 
să ne omoare, pe mine şi pe Quinn. 

Observ cum de pe faţa ei deja palidă dispare orice urmă de culoare. Pare 
sincer afectată. 

— Şi pe Ben, spun cu blândețe. 

— Ben? întreabă ea. 

Atmosfera devine tensionată. 

— Da, fratele lui Nicole. ÎI cunoşti? 

Chipul ei este acum mai dur, mai rece. 

— Morgan, ştii că Nicole îl ura pe Ben, nu-i așa? Între ei existau 


neînțelegeri. 

— Da, mi-a spus Ben. 

— Ţi-a spus că i-a adus o reţetă? Că i-a dus medicamentele chiar acasă? 

Tessa îmi susţine privirea. 

— Înainte de a muri, Nicole mi-a spus că l-a dat afară și că nu voia să îl 
mai vadă niciodată. Dacă Ben are vreo legătură cu asta? Am auzit că 
spitalul lui are probleme mari, şi că au nevoie de bani. 

Mâinile încep să îmi tremure. Simt că încăperea se micşorează. Tot ce 
am crezut că ştiu ar putea fi complet greșit. 

— Nu poate fi adevărat. A fost devastat de moartea lui Nicole. Şi s-a 
purtat minunat cu Quinn. A fost la fel de îngrijorat pentru ea cum am fost şi 
eu. 

Nimic nu se leagă. Mă simt ciudat. Îmi amintesc articolul pe care l-am 
citit când căutam informații despre Nicole. Scria că spitalul lui Ben urma să 
se închidă. Ar fi putut pune el păpuşa în pătuțul copilului, apoi să îşi trimită 
singur fotografia, pentru a mă induce în eroare? 

Tessa vine în fața mea şi se reazemă de birou. 

— Acum testamentul ei este public. Nicole i-a lăsat lui Ben banii pe care 
el i-a vrut, şi sunt o avere. O avere lăsată unui frate care nici măcar nu făcea 
parte din viaţa ei. 

Simt că mi se face greață, iar corpul mi se răcește. I-am spus lui Ben tot 
adevărul, dar el nu mi-a spus nimic despre bani. Mă gândesc la tot ce i-am 
mărturisit despre Ryan. 

Cele mai profunde temeri ale mele. Probabil că deja a cerut custodia lui 
Quinn şi nu mi-a spus. 

Prea multe gânduri mi se învălmășesc în minte, şi îngheţ în scaunul meu. 
Mi-e rău şi sunt înspăimântată. Şi atât de furioasă pe mine însămi. Cum am 
putut să mă las din nou dezamăgită de un bărbat? 

— Ben şi Melissa se cunosc, spune Tessa. Indiferent ce ar crede toată 
lumea, el nu este doctorul perfect. 

— Ce vrei să spui? întreb, cu voce ascuţită. 

— Doar că... Tessa scrie ceva pe o bucată de hârtie de culoarea 
fildeşului. Niciodată nu poţi cunoaşte cu adevărat pe cineva, înţelegi? 

Ia bucata de hârtie şi mi-o întinde. 

— Acesta este numărul meu. Mă poţi suna oricând. Stai departe de Ben. 
Dacă există altceva la care mă pot gândi, pentru a te ajuta, o voi face. 

— Mulţumesc, îi răspund. 


lau o bucată de hârtie din geantă, mâzgălesc pe ea numărul meu de 
telefon, şi i-o dau. 

Îmi iau rămas-bun de la cea mai bună prietenă a lui Nicole şi ies din 
holul sediului Breathe. 

Sunt epuizată din cauza emoţiilor amestecate. Am două posibilități: să îl 
confrunt pe Ben sau să o confrunt pe Melissa. 

Dau repede un telefon la Blythe & Brown, recunoscătoare că numele 
meu nu este legat de acest telefon cu cartelă. Răspunde o secretară. 

— Bună, mă întrebam dacă Greg şi Melissa sunt acolo astăzi, spun cât 
mai degajată. 

— Îmi pare rău, dar nu sunt aici. Pot să le transmit un mesaj? 

— Nu, este în regulă. Voi reveni, spun, și închid. 

Există un singur loc unde pot să îi caut. North Astor Street, unde ne-a 
spus Greg că locuieşte. Vreau să mai văd o dată faţa acestei femei — femeia 
care ar putea colabora cu Ben pentru a mă distruge. 

Mă întorc la maşină, iar inima îmi bate cu putere când intru pe Lake 
Shore Drive, unde se circulă bară la bară. Mintea mea continuă să se 
întoarcă la Ben. Chiar ar face asta? Este posibil? 

Traficul se reduce și trec pe banda din dreapta pentru a folosi ieşirea spre 
IL-64/LaSalle Drive/North Avenue. Cerul este noros şi întunecat, de parcă 
se apropie o furtună. 

North Astor Street este chiar lângă autostradă, și nu este o stradă lungă. 
Dar este o stradă cu sens unic, aşa că ocolesc, intrând pe North Astor din 
celălalt capăt. Parchez şi ies din maşină. 

Zona este suspect de liniștită; ar trebui să fie foarte convenabil să lucrezi 
de acasă, aici. Nu este nici o singură persoană afară. În timp ce ies din 
mașină şi merg pe stradă, îmi arunc privirea spre ferestrele de la parter ale 
fiecărei case. Dacă mă vede cineva, sunt într-o mare încurcătură. Dar am 
deja atât de multe probleme, că nici nu mă interesează. 

Observ în faţa mea un Prius albastru-închis. Mă uit cu atenție. Numărul 
de înmatriculare este diferit de cel pe care l-am memorat în fața firmei de 
brokeraj. Aud pași în urma mea. Ceva îmi este apăsat pe gură, apoi simt o 
lovitură puternică în ceafă. 

Mă prăbuşesc. 

Şi totul se întunecă. 


CAPITOLUL TREIZECI ȘI DOI 


NICOLE 
Înainte 


Când Nicole ajunse acasă, totul era tăcut. Mintea şi trupul îi erau 
limiştite, pentru prima dată după o lungă perioadă de timp. Fără gânduri 
amestecate; fără ca panica să îi mai strângă pieptul. Hotărâse cum să îşi 
rezolve problemele. Şi se împăcase cu ideea. 

— Nicki? strigă Tessa. Suntem în living. 

Ea intră şi o văzu pe Quinn culcată în braţele lui Tessa. Într-o zi, când 
prietena sa va fi puţin mai bătrână și mult mai calmă, probabil că va fi o 
mamă minunată. Dar nu îşi dorea copii, iar Nicole trebuia să îi respecte 
alegerea. 

Întinse mâna după Quinn, care deschise ochii şi îi zâmbi larg mamei 
sale. 

— Bună, scumpa mea, spuse Nicole. 

Inima sa era plină de dragostea pe care o poate simţi doar o mamă care 
pune fericirea copilului ei înainte de fericirea sa. 

— Cum a fost masajul? întrebă Tessa. 

Nicole o legănă uşor pe Quinn. 

— Mi-a schimbat viaţa. 

— Mă bucur, spuse Tessa. Arăţi... diferit. Pari odihnită. Quinn a fost un 
înger. 

Pe canapea era o carte. Goodnight Moon:%:. Fusese cartea preferată a lui 
Nicole din copilărie. Tatăl său era cel care obişnuia să i-o citească și 
împreună spuneau noapte bună lunii şi stelelor de dincolo de fereastra 
dormitorului ei. Pe Nicole o copleşiră amintirile. 

— Vino în bucătărie. Am comandat cina de la un restaurant vegetarian 
după care era înnebunită Lucinda. 

Nicole o urmă pe Tessa în bucătărie, inspirând mirosul pătrunzător de 
lămâie proaspătă. Părea că toate simţurile îi erau brusc suprasolicitate. 
Tessa, desigur, făcuse curat. Farfurule murdare dispăruseră: rămăseseră 


doar blatunile strălucitoare. Petrecuse atât de mult timp şi cheltuise atât de 
mulți bani pentru redecorarea şi proiectarea acestei case astfel încât să se 
potrivească cu stilul ei de viaţă, şi al lui Greg. Dar ce însemnătate mai aveau 
toate aceste lucruri în momentul acela? Niciuna, înțelese ea. Locul său nu 
mai era acolo. 

Nicole o îmbrățişă strâns pe Tessa, cu Quinn între ele. Când se retrase 
din îmbrățișare, Tessa păru şocată. 

— Pentru ce a fost asta? întrebă ea. 

— Eşti un înger, îi răspunse Nicole. Pentru mine, ai fost o prietenă 
extraordinară. Nu ţi-am mulțumit niciodată cu adevărat. M-ai ajutat la 
muncă. Ai fost mâna mea dreaptă. M-ai ajutat chiar când am avut atacuri de 
panică, şi ţi-ai respectat promisiunea. Nu ai spus nimănui. 

Se opri şi înghiţi în sec, cu greutate. 

— Eşti cea mai bună prietenă a mea, Tessa. Să nu uiţi niciodată asta. 

Tessa veni mai aproape şi şterse cu blândeţe o lacrimă de pe obrazul lui 
Nicole. 

— Şi tu eşti cea mai bună prietenă a mea, Nicki. Doamne, niciodată nu ai 
devenit sentimentală. Masajul acela trebuie să fi fost incredibil! 

Râse, iar faţa frumoasă i se lumină. 

— De altfel, aş face orice pentru cineva pe care îl iubesc. 

x 

Tessa plecă puțin mai târziu, iar Nicole închise ușa, știind că aceasta ar fi 
putut fi ultima oară când o vedea pe cea mai bună prietenă a ei. În aer plutea 
încă mirosul lemnului de santal pe care Tessa îl purta mereu cu ea. Setă 
alarma, încuie și blocă ușa, apoi o verifică de cinci ori. Trebuia să o ţină pe 
Donna -— şi propria sa frică — la distanță suficient de mult timp pentru a-şi 
pune planul în aplicare. Își strânse cu putere fiica la piept, dorind să 
transfere în trupul micuţ al acesteia toată dragostea, speranţele şi visurile 
sale. 

Dar nu era momentul. Încă nu. Mai întâi, trebuia să facă totul să fie legal. 
Aşteptă pe canapea până când avocatul ei, Rick, îi trimise un mesaj în care 
o anunţa că ajunsese în faţa ușii. Îi spusese că soneria ar fi putut-o trezi pe 
Quinn, dacă dormea. „Să nu trezeşti niciodată din somn un bebeluș”, se 
gândi ea, cu lacrimile curgându-i pe faţă. 

Le şterse repede şi îl lăsă pe Rick să intre. 

EI fu luat prin surprindere când o văzu. 

— Pari extenuată, îi spuse cu vocea lui profundă, guturală. Bănuiesc că e 


de aşteptat. Soţia mea este încă epuizată, iar băieţii noştri sunt la facultate. 

Nicole surâse, sperând ca avocatul să nu observe cât de fals îi era 
zâmbetul. De obicei, totuşi, Rick trecea direct la afaceri. Se așezară la masa 
din sufragerie, iar el scoase documentele din servieta sa elegantă, din piele 
maro. 

— Aşa cum ţi-am spus la telefon, acum că sunt mamă, m-am gândit că ar 
fi mai bine să îmi pun afacerile în ordine. 

— Bineînţeles, răspunse el. De fapt, este foarte înţelept. Mulţi oameni nu 
gândesc astfel atunci când au copii, şi ar fi important să facă un plan pentru 
scenariul cel mai pesimist, însă ei speră doar ca acesta să nu se întâmple 
niciodată. 

— Da, exact, replică Nicole. Dacă totul este pus la punct, atunci mă voi 
putea odihni ştiind că, indiferent ce s-ar întâmpla, Quinn va fi în siguranţă. 

— Este un bebeluş foarte simpatic, spuse Rick, zâmbind la Quinn în 
timp ce aceasta gângurea în braţele mamei sale. Ai menţionat la telefon că 
vrei un alt tutore şi executor al fondului lui Quinn? Eşti sigură că Greg nu 
va contesta această decizie? Nu sunteți despărțiți legal sau divorţaţi, spuse 
el. 

Nicole mângâie gâtul fin al lui Quinn. 

— Greg ne-a părăsit pentru că nu şi-a dorit acest copil. Sunt de acord să 
îşi vadă fiica, dar nu vreau ca el să fie tutorele sau executorul fondului 
acesteia. 

Rick îşi arcui sprâncenele. 

— Înţeleg. Şi buna ta prietenă Morgan Kincaid este dispusă să preia 
această îndatorire în cazul în care va fi necesar? 

Nicole încuviinţă. 

Nicole o rugă pe Mary, vecina sa, să fie martoră la semnarea actelor, iar 
Rick fu de acord ca el să fie al doilea martor. Se termină repede, iar Mary 
plecă acasă. Nicole rezistă suficient de mult timp pentru ca Rick să pună 
actele înapoi în servietă și să îşi ia rămas-bun de la ea. 

Se terminase. 

Simti în piept primele înţepături ale atacului de panică, aşa că înghiți 
două pastile şi fu nevoită să se târască până la computer. Mâinile îi tremurau 
în timp ce tasta, sperând să transmită ceea ce își dorea cu atâta disperare ca 
Morgan să înțeleagă. 


Debusolată şi confuză: Meriţi un copil. Eşti bună şi blândă. Curând, vei fi o mamă 
minunată. Spun asta din tot sufletul. 


Privi computerul, aşteptând un mesaj. Dar nici după o oră nu primise 
niciun răspuns. Quinn adormise, cu capul pe umărul mamei sale. Un oftat 
uşor se desprinse de pe buzele fiicei sale, respirația ei caldă gâdilându-i lui 
Nicole pielea. 

— Te iubesc, Quinn. Mai mult ca orice pe lume. Mai mult decât pe mine, 
şopti ea. Te iubesc atât de mult încât trebuie să renunţ la tine. 


CAPITOLUL TREIZECI ȘI TREI 


MORGAN 


Sunt culcată pe o parte, cu faţa lipită de o podea dură. Mă mişc, şi o 
durere ascuțită îmi sfâșie capul. Mă aşez, cu ochii încețoşați, şi îmi ating 
ceafa, unde s-a format un cucui cât o nucă. Îmi privesc degetele. Sânge. 

Ochii mi se obișnuiesc cu întunericul. Sunt într-o casă, în living, 
judecând după canapeaua de lângă peretele mai îndepărtat şi televizorul 
instalat pe partea opusă. Aud mișcare în altă încăpere, apoi un şuierat ciudat 
şi zgomotul făcut de cineva care aleargă. Ridic privirea exact la timp pentru 
a vedea o roşcată ieşind în goană pe uşa din spate a ceea ce pare să fie 
bucătăria, şi trântind-o în urma sa. Deasupra televizorului este un ceas. Este 
ora două noaptea. 

Unde naiba mă aflu? Și cine este persoana care tocmai a ieşit pe ușă? 

Încerc cu disperare să mă ridic, dar oricât m-aș strădui, trupul meu refuză 
să mă asculte. Îmi ia o secundă să recunosc mirosul înțepător care îmi face 
ochii să lăcrimeze. Fum. Vine din bucătăria din care roşcata tocmai a fugit. 
Apoi, prin valurile de ceață, văd la baza scărilor un trup care nu mişcă, 
aşezat cu faţa în jos. Fumul devine din ce în ce mai dens și mă târăsc până 
acolo, fiind prea nesigură pe picioare. Îi întorc capul pentru a-i vedea faţa. 

— Greg! spun, tuşind în timp ce fumul îmi umple plămânii. Ochii îmi 
ard. Nu se mișcă, dar îi simt la gât pulsul, bătând cu putere sub degetele 
mele. Este casa lui Greg. Îmi amintesc totul. Dar dacă el este inconștient pe 
podea, unde este Quinn? 

Propriul meu puls creşte rapid, şi încerc să îl trag pe Greg către mine, dar 
este prea greu să îl pot mişca. 

— Quinn! Unde este Quinn? răcnesc, apucându-mă de gât, în timp ce 
fumul dens mă sufocă. 

Îmi pun o mână la gură şi mă lipesc cu burta de podea, amintindu-mi 
deodată de nenumăratele exerciții de incendiu pe care părinţii mei obișnuiau 
să le facă cu mine când eram copil. Lasă-te jos; fumul urcă. Din încăperea 
alăturată izbucnesc flăcări. Nu mai avem timp. Sprijinită pe abdomen, îmi 
folosesc coatele pentru a mă propulsa către scări, ca să pot să ajung la etajul 


al doilea. Quinn ar putea să fie acolo. 

Aud pocnetele şi trosnetele focului în timp ce înghite totul în calea lui. 
Datorită căldurii, transpirația îmi picură în ochi până când abia mai reuşesc 
să văd ceva. Apuc balustrada scării și mă ridic, urcând treptele cât de repede 
pot, strigând: 

— Quinn! Quinn! 

Nu văd nimic prin fumul gros. 

— Trebuie să ieşim! strigă cineva. 

Este vocea lui Ben, chemându-mă, dar nu îl pot vedea. 

— Unde este Quinn? urlu eu. 

— Nu ştiu! Trebuie să ieşim de aici! 

În bucătărie se produce o explozie şi un fascicul luminos cade exact pe 
zona în care Greg este întins la pământ. Flăcările urcă pe pereți. Mă întorc şi 
alerg în jos pe scări. Cu o putere pe care nu ştiam că o am, îl trag tare pe 
Greg, de picioare. Apoi, brusc, el devine mai ușor, şi îmi dau seama că Ben 
l-a apucat de braţe. Împreună, ne luptăm să ajungem la ușa din față, prin 
fumul dens. O găsim, o deschidem și îl târâm pe Greg pe iarbă. 

În depărtare se aud sirene. 

Chiar şi afară, unde este mai puţin fum, abia pot să respir. Mă uit la Ben, 
care s-a prăbușit, luptându-se şi el pentru aer. În secunda în care intru din 
nou pe ușă, flăcările ajung atât de aproape încât înțeleg că mă vor ucide în 
scurt timp. Dar nu pot pleca fără Quinn. Nu o pot lăsa să moară. Mă las jos 
şi mă târăsc mai departe. 

Un braț apărut de nicăieri mă prinde și mă ridică în picioare de parcă aş 
fi un fulg. Cineva mă duce pe umăr. Numai când sunt afară, întinsă pe iarbă, 
îmi dau seama că a fost Ben. Stă în faţa mea, strigându-mă. În spatele lui, 
doi pompieri intră în infern, trăgând după ei furtunuri. 

— Poţi să respiri? mă întreabă Ben. 

— Sunt bine, îi răspund, tuşind şi scuipând, chinuindu-mă să vorbesc, în 
timp ce apare un paramedic şi îmi așază pe faţă o mască de oxigen. O dau 
deoparte. 

— Unde este Quinn? strig. 

Se sparge o fereastră la etajul al doilea şi flăcările şuieră. Mai mulți 
pompieri intră alergând în casă. 

— În casa aceea este un copil! le strig în timp ce trec pe lângă mine. Vă 
rog salvaţi-o! 

— Ştim, doamnă. Pompierii fac tot ce pot, spune paramedicul. 


Mă uit în ochii lui Ben, a cărui față este plină de funingine. Inima mi se 


frânge. 


Paramedicul mă ajută și îmi ţine geanta. 

— Este a dumneavoastră? Cum vă numiţi? 

— Morgan Kincaid. 

Ben rămâne acolo în timp ce un alt paramedic îl consultă. Alţii se ocupă 


de Greg, în apropiere. 


— Doamnă, îl ducem pe acest bărbat la spital. Are o intoxicație severă 


cu fum şi arsuri pe braţe şi pe picioare. Ştiţi cine este? 


el. 


— Numele lui este Greg Markham, spun. Vă rog, trebuie să vorbesc cu 


Mă lupt să trec de paramedic, care strigă în spatele meu: 

— Doamnă! Vă rog! 

Mă prăbuşesc la pământ, lângă Greg. 

— Unde este Quinn? îl întreb. 

Ochii lui Greg se deschid. Mă recunoaşte. Geme şi îşi ridică masca de 


oxigen de pe gură. Șopteşte, răgușşit: 


— A luat-o. 

— Poftim? spun, fără să înţeleg. 

— Ea... a făcut asta. ȘI a luat-o pe Quinn. 

Ben ajunge, poticnindu-se, lângă noi. 

— Greg, întreabă el. Melissa a luat-o pe Quinn? Asta încerci să spui? 
Dar Greg nu poate să respire, nu poate să vorbească. Îşi pune din nou 


masca cu oxigen scuturându-şi capul înainte şi înapoi. 


Ben îmi pune mâna pe umăr şi plâng, fără să fiu în stare să fac altceva 


decât să privesc, în timp ce pompierii sting flăcările până când doar un fum 
negru gros se ridică spre cer. Doi pompieri ies pe ușa din faţă cu o targă. 


In timp ce se apropie, observ că duc o femeie cu părul roşcat, cu faţa 


acoperită de o mască de oxigen. Melissa. 


Alerg spre ea, cu Ben în spatele meu. 

— Unde este Quinn? spun. E înăuntru? 

— Nu, răspunde ea cu respiraţia şuierătoare. A dispărut. 

— Cum a dispărut? 

Mă cuprinde groaza. 

— Tessa, spune ea, chinuindu-se să respire. Ea a făcut asta. Şi a luat-o pe 


Quinn. 


x 


Quinn a dispărut, cu Tessa, iar Ben și cu mine suntem blocaţi, întinși 
unul lângă celălalt pe tărgi în holul supraaglomerat al Secţiei de Urgenţe a 
Spitalului Northwestern Memorial. Ni s-a luat sânge, pulsul şi nivelul de 
oxigen, şi aşteptăm radiografiile toracice. Inima îmi bate cu putere, 
plămânii îmi ard, iar gâtul mă doare de la inhalarea de fum şi de la plâns. 
Dar tot ce mă interesează este să o găsim pe Quinn. 

Îmi ridic masca de oxigen. Mă doare când vorbesc, dar nu renunţ. 

— Spune-mi adevărul, îi cer. Ai drogat-o pe Nicole? Când i-ai dus reţeta 
acasă? 

Gura lui Ben se deschide. 

— Ţi-a pierdut minţile? 

Îşi masează stomacul, necăjit. 

— De ce nu mi-ai spus că Nicole ţi-a lăsat banii de care aveai nevoie 
pentru spital? Când ai aflat despre ei? 

— Nu i-am cerut niciodată bani lui Nicole. De unde ţi-a venit ideea asta? 
Lucrez în unul dintre domeniile cu veniturile cele mai reduse dintr-un 
motiv. Avocatul ei m-a contactat în dimineaţa următoare, după ce ea a 
murit, şi mi s-a făcut rău când m-a anunțat. Dumnezeule, dacă a crezut că 
asta e tot ce voiam de la ea... Îmi doream doar să fac parte din viaţa ei. 

Vocea îi cedează; pare înfrânt. 

— Tot ce îmi doresc este ca fetiţa să fie bine. Mi-am pierdut sora. Nu 
mai suport. 

Lacrimile îi cad în interiorul măștii de oxigen. 

Mânia îmi dispare, întind mâna şi îi ating braţul. 

— Mi-ai salvat viaţa, spun. 

— Tu ai salvat-o pe a mea. Şi ai intrat într-o casă în flăcări pentru a o 
găsi pe Quinn. Ne-ai împins din calea unui șofer dement. Trebuie să avem 
încredere unul în altul, pentru că în acest moment nu ne-a mai rămas nimeni 
altcineva. 

Lacrimile încep să-mi curgă pe față şi capul mă doare. Degetele lui le 
găsesc pe ale mele şi le strâng. I le strâng și eu. Au fost distruse atât de 
multe vieţi. Tessa a luat-o pe Quinn. Şi nu știm unde sunt ele acum. 

Ne ridicăm privirea şi o vedem pe Jessica, rochia ei în dungi roșii şi 
albastre pierzându-se în mulțimea de oameni în timp ce înaintează spre noi. 
Se opreşte, cu telefonul în mână, în timp ce ochii ei mă cercetează din cap 
până-n picioare. 

— Am plecat imediat după ce m-ai sunat, dar traficul a fost infernal. V-a 


văzut vreun doctor până acum? ne întreabă ea. 

Dau drumul mâinii lui Ben şi îmi ridic masca de oxigen. 

— Am făcut doar nişte analize. Martinez ştie? Au găsit-o pe Quinn? 

— Martinez ştie despre incendiu. A ajuns acolo imediat după ce voi aţi 
fost preluaţi de ambulanţă. O urmărește pe Tessa, dar nu a găsit-o. Însă tu 
nu mai eşti un suspect în acest caz, Morgan. 

Nu îndrăznesc să cred că e adevărat. 

— ŞI ştim care este legătura dintre tine şi Nicole. Ai făcut postăni pe un 
site web numit Maybe Mommy, în legătură cu dorinţa ta de a adopta un 
copil. Nicole ţi-a scris un mesaj privat, iar tu i-ai răspuns. Toate acele 
mesaje au fost găsite în contul tău de pe Maybe Mommy, în telefonul tău. 
Echipa de criminalişti a verificat harddisk-ul computerului lui Nicole, şi a 
făcut legătura cu mesajele pe care ți le-a trimis. Numele ei de utilizator este 
Debusolată şi confuză. 

O, Doamne. O, Doamne. Site-ul acela. Îmi pun mâna pe piept şi mă uit 
la Ben, ai cărui ochi sunt larg deschişi. lar acum totul se explică. 
Debusolată şi confuză. 

— Da, acum îmi amintesc! îi răspund Jessicăi. Eram două străine, dar 
între noi s-a creat o legătură. Totuşi, nu e suficient ca ea să îmi acorde 
custodia lui Quinn. Şi se presupune că era un forum pentru femeile care nu 
au copii. Şi nici măcar nu ştiam că era în Chicago, cu atât mai puțin numele 
ei... Probabil că era atât de singură. 

Aşa eram şi eu. Dar o îndepărtasem. 

— EFi bine, ăsta este lucrul cel mai ciudat, şi, de asemenea, motivul 
pentru care nu mai ești un suspect. Există un mesaj între Nicole şi cineva 
care se presupune că eşti tu, pe șase august. Nicole a scris că vrea să ţi-o 
încredinţeze pe fiica ei, iar „M din Chicago” a acceptat. Persoana aceasta a 
scris că o va lua pe Quinn și că se vor întâlni la Grand/State, ziua 
următoare. Dar numele tău de utilizator este „Morocănoasa din Chicago”. 
Numele de utilizator corespunzător acestui nou cont este „M din Chicago”. 
Inteligent, dar nu suficient de inteligent. 

Nicole nu îmi era complet străină. Simţisem ceva pentru ea. ȘI o 
dezamăgisem. 

— O, Dumnezeule, m-a contactat. Voia să ştie care este numele meu. lar 
eu m-am speriat şi m-am retras. Poate dacă i-aş fi răspuns... 

Simt nişte degete calde pe obraji. 

— Morgan, opreşte-te. Nu ai greşit cu nimic. Cineva a piratat contul lui 


Nicole. 

Telefonul Jessicăi sună, iar ea răspunde. Ascultă un minut, apoi îmi 
întinde telefonul. 

— Morgan, Martinez vrea să vorbească cu tine. 

— Cu mine? De ce? 

Scutur din cap. 

— Nu vreau să vorbesc cu ea. Întotdeauna răstălmăcește tot ce spun 
astfel încât să fie vina mea. Probabil că încă mai crede că sunt implicată. 

— Te rog, Morgan. Crede-mă, vrei să vorbeşti cu ea. 

Ben se apropie de marginea tărgii sale şi se ridică pe o parte. 

— Răspunde, Morgan. Sunt alături de tine, şi te cred. 

Încuviinţez spre Jessica, iar ea îmi dă telefonul. Îl pun pe difuzor. 

— Morgan, îmi pare foarte rău că s-au întâmplat toate astea. Tu sau Ben 
aveţi vreo idee unde s-ar fi putut duce Tessa? 

Scuzele ei ar fi remarcabile dacă nu aş fi atât de înspăimântată pentru 
Quinn. 

— Nu am nicio idee. Tot ce știu este că Tessa este cea mai bună prietenă 
a lui Nicole şi că lucrează la Breathe. Nu ştiu de ce a luat-o pe Quinn. Te 
rog. Trebuie să o găsești. 

— Aşteaptă, spune Ben, cu o voce răguşită. 

Îmi face semn să aduc telefonul mai aproape de el. 

— Donna este cea care ne-a spus despre reportera roşcată. Poate că este 
şi ea implicată. Tessa trebuie să fie cu Donna. Quinn este la ele. 

— Am văzut o roşcată micuță ieşind pe ușa bucătăriei lui Greg chiar 
înainte ca focul să se intensifice, şi știm cu toții că nu era Melissa. Ar putea 
fi la Donna. În Kenosha, spun, deja în picioare, pregătită să plec. 

Îi dăm lui Martinez adresa. 

— Bine, plec chiar acum. Rămâneţi acolo unde sunteţi, spune, şi închide. 

Jessica îşi pune telefonul în buzunar. 

— Voi doi trebuie să aşteptaţi medicul. Este tot ceea ce puteți face în 
momentul ăsta. Vă voi ţine la curent. 

Mă atinge uşor pe picior şi pleacă. 

Ben şi cu mine rămânem singuri, într-o mulțime de oameni bolnavi şi 
răniți. Şi noi suntem răniți și afectaţi de cele întâmplate, dar nu avem nimic 
fracturat. Dar am fi distruși dacă nu am putea-o găsi pe Quinn. 

— Trebuie să mergem, Ben. 

El îşi scoate telefonul din buzunar. 


— Bine, vom ieşi de aici. 
Vom lua copilul acela înapoi, chiar de ar fi ultimul lucru pe care îl vom 
face. 


CAPITOLUL TREIZECI ȘI PATRU 


NICOLE 
Înainte 


— Eşti raza mea de soare, singura mea rază de soare... 

Aşezată pe canapea, Nicole o ținea în braţe pe Quinn, adormită. Lampa 
Tiffany de pe masa laterală arunca o lumină aurie pe fața frumoasă a 
copilului. 

— Te iubesc, fetița mea. Atât de mult. Vei ajunge într-un cămin sigur, 
unde nu ţi se va întâmpla nimic rău. 

Cel mai corect lucru pe care putea să îl facă era să renunţe la copil. Dar 
durea atât de mult. 

Consiliul de administraţie îi trimisese o scrisoare oficială, cerându-i 
demisia din funcția de director general și oferindu-i o plată forfetară pentru 
a-şi răscumpăra acţiunile. Ea aruncase scrisoarea la gunoi. Nu putea și nu 
voia să permită nimănui să îi ia fiicei sale Breathe. 

După ce ziua se va sfârși, toată lumea va afla că fetița ei făcea pentru 
totdeauna parte din Breath. Nicole avusese grijă de asta. Se uită pe telefon 
la mesajul primit de la Morgan. Fusese copleșită de fericire când îl primise, 
cu o noapte în urmă. 


M. din Chicago: Mi-am dorit un copil de foarte mult timp, și îţi voi accepta oferta de 
a-l lua pe al tău. Ne întâlnim pe peronul inferior de la Grand/State luni 7 august, la 
5.30 după-amiaza. 


Cu recunoştinţă, 
Morgan Kincaid 


Nicole zâmbi în sinea ei. Totul era pregătit. 

Realizase ceva mult mai important decât un imperiu în industria 
confecțiilor şi în wellness. Devenise o adevărată mamă pentru copilul său. 
Era cel mai bun lucru pe care îl făcuse vreodată în viața ei. Nu era sigură 
unde ar fi putut merge după ce Quinn va fi în braţele lui Morgan, dar va 
fugi. Se va ascunde. Va dispărea. Asta era tot ce conta. 


Aşteptă, cu Quinn întinsă pe pieptul ei, până când fiica sa adormi 
liniştită. Îndată ce Quinn se trezi, îi făcu baie în cada pentru bebeluşi, 
spălându-i cu grijă gâtul şi degetele micuţe, masând uşor şamponul în 
smocurile negre de păr, care stăteau mereu ridicate. Copilul ei aplauda 
bucuros în apă, nepăsător la ceea ce era pe cale să se întâmple. Cu toate că 
ştia că fiica sa nu-şi va aminti niciodată acele momente, Nicole își revărsă 
toată dragostea asupra micuţei persoane care însemna totul pentru ea. 

Spre deosebire de celelalte zile petrecute acasă cu Quinn, aceasta trecu 
foarte rapid, şi dintr-odată sosi timpul să plece. Cu Quinn în marsupiu, 
merse la bucătărie pentru a-i prepara bebeluşului ei biberonul. Trecu pe 
lângă prăjitorul de pâine argintiu, şi îşi privi imaginea, atât de distorsionată, 
şi totuşi conformă cu ceea ce simţea. Îi trecu prin minte că pe peronul de la 
Grand/State ar fi putut fi recunoscută ca fiind directorul general de la 
Breathe. Nu putea să rişte ca cineva să o oprească. Îşi așeză cu blândeţe 
fiica în balansoar şi scoase foarfecă. Apoi începu să își taie părul frumos. 
Tăie şi tăie, până când lamele foarfecilor îi zgâriară scalpul. 

Acum nu mai semăna deloc cu Nicole Markham. Sau cu Nicole Layton. 

Merse în cămară şi se uită la bileţelele care acopereau acum un perete 
întreg. O mare de purpuriu, care nu o ajutase niciodată să clarifice ceva. 


Nume cartonaș. Roșcată. Pastile dispărute. Carusel. Uşă. Candelabru sfărâmat. 
Fotografie. Cutie. Mesaj. Epuizare. Ajutor. Adăpost. Văduvă. Morgan Kincaid. 


Mai adăugă un bilet. 
Mamă. 


Era comemorarea morții lui Amanda, ultima zi când Nicole îşi mai vedea 
fiica. 
Era pregătită să îşi ia rămas-bun. 


CAPITOLUL TREIZECI ȘI CINCI 


MORGAN 


După ce suntem externaţi, cu un diagnostic de intoxicație minoră cu fum, 
Ben şi cu mine ieşim din spital în lumina puternică a soarelui. Suntem 
epuizați. Ni s-a spus să ne odihnim, dar vrem cu disperare să o găsim pe 
Quinn. Nu ştim ce să facem, sau unde să mergem. Luăm un taxi și călătorim 
în tăcere până la mașinile noastre, pe North Astor Street, unde casa lui Greg 
este o ruină mistuită de flăcări. 

— Acum ce facem? întreb, dorind să fac ceva, orice, să o găsesc pe 
Quinn. 

Ben ridică din umeri. 

— Cred că trebuie să așteptăm să ne apeleze Martinez și Jessica. 

Telefonul lui sună şi tresărim amândoi. Ben se grăbeşte să îl scoată din 
buzunar. 

— Este Martinez, spune. 

Inima este gata să îmi sară din piept. 

— Detectiv Martinez, v-am pus pe difuzor, îi spune Ben, şi îşi aţinteşte 
ochii asupra mea. 

— Am ajuns acasă la Donna. Fa nu este aici. Dar am găsit un altar ciudat 
cu Nicole şi Amanda. Era o rochie de copil întinsă pe masa din bucătărie, cu 
decupaje vechi din ziar, în care era vorba despre cazul morții lui Amanda. 
Uşa din faţă era larg deschisă, iar mașina Donnei era pe alee. 

Apoi face o pauză. 

— Nu ştiu cum să vă spun asta, dar am găsit sânge în holul de la intrare, 
de parcă ar fi existat un fel de luptă, spune Martinez. Vă rog, dacă aveţi 
vreo idee unde ar putea merge Donna... Trebuie să acționăm rapid. 

— Nu, nu, nu! strig, apoi îmi şterg imediat lacrimile. Nu este timp pentru 
lamentări sau panică. 

Apuc braţul lui Ben. 

— Dacă Donna le-a luat pe Tessa şi pe Quinn, unde poate să meargă să 
se ascundă? 

Înainte ca el să deschidă gura, îmi dau seama: 


— Acasă la Nicole! Dacă Donna este cea care a instalat aplicaţia spion în 
telefonul şi computerul lui Nicole, trebuie să fi avut acces la ele, sau Tessa 
să îi fi facilitat accesul! De asemenea, ar fi cel mai bun loc unde să meargă 
pentru că nimeni nu locuiește acolo. 

— Bine, vin imediat, dar va dura ceva timp până mă întorc din Kenosha. 
Rezistaţi. Şi rămâneţi exact acolo unde sunteți. 

Martinez închide. 

Bat din picior, cu disperare. 

— Suntem la cinci minute cu mașina de casa lui Nicole. Putem ajunge 
acolo primii. 

Ben ezită. 

— Pentru Quinn. 

Sărim în Altima lui și zburăm pe West North, gonind pe străzi până când 
ne oprim cu scrâşnet strident de roți chiar pe North State, în acest cartier 
sobru, luxos. Picioarele mi se agită în timp ce el virează la stânga pe Fast 
Bellevue Place. 

Îmi scot centura şi apuc spray-ul cu piper. leşim din maşină şi alergăm 
spre casa lui Nicole. Pe alee, înainte de a ajunge la uşă, Ben mă trage 
înapol. 

— Aşteaptă. Trebuie să acţionăm cu grijă. Dacă Donna este înăuntru cu 
Quinn şi Tessa, nu vrem să o speriem. 

Mă eliberez din strânsoarea lui. Dacă Donna a rănit-o în vreun fel pe 
Quinn, îmi voi pune mâinile în jurul gâtului ei şi voi strânge cu toată 
puterea. Dar Ben are dreptate. 

— Să mergem în spatele casei şi să ne uităm pe geam. 

Mergem în vârful picioarelor pe lângă casă, ghemuindu-ne sub 
balustrada terasei, chiar lângă o uşă de sticlă glisantă. La etajul al doilea, 
este un mic balcon. Uşa acestuia este larg deschisă. De deasupra răsună 
plânsetul unui copil. 

Ridic privirea. O roșcată care stă cu spatele la noi o ţine pe Quinn. Iese 
pe balcon, iar Quinn este atât de aproape de balustradă, şi de o cădere de la 
o înălțime de şase metri, încât îmi ridic instinctiv braţele să o prind dacă se 
prăbușește. 

Femeia se întoarce. 

Nu este Donna. 

E Tessa. 

Cu o perucă roşie. 


Ben şi cu mine o luăm la goană spre partea din față a casei, dar ușa este 
încuiată. Înnebunită, caut alt mod de a pătrunde în interior. Împiedicându- 
mă de tufişuri şi alunecând pe pietre, gonesc spre o latură a casei şi observ o 
fereastră dublă. Lovesc cu cotul sticla groasă, dar nu reuşesc nici măcar să o 
fisurez. 

Ben vine rapid lângă mine. Fără a-şi proteja pumnul, izbeşte sticla până 
când aceasta se sparge într-o ploaie de cioburi ascuțite. Mă împinge prin 
fereastra spartă şi sare și el înăuntru. 

Suntem într-o baie. 

— Să mergem, îi spun lui Ben. 

El încuviinţează, şi porneşte în faţa mea, în timp ce sângele îi picură din 
mână. Cu pulsul bătându-mi cu putere în gât, ne îndreptăm spre etajul al 
doilea, către un dormitor. Apoi înmărmuresc. Ghemuită lângă perete, 
aproape de balcon, stă Donna, cu genunchii strânși la piept şi lacrimile 
şiroindu-i pe față. Atunci observ că are mâinile legate și o tăietură 
însângerată se întinde pe toată lungimea obrazului ei. Pe podea, lângă un 
flacon de medicamente deschis, se află o perucă roşie. 

— Nu am făcut-o eu! spune Donna, în şoaptă. 

— Nu mișcaţi! aud din spatele meu. 

Ben şi cu mine ne întoarcem. Tessa stă în picioare, cu părul ei blond 
încâlcit şi despletit. Quinn este în braţele ei, strânsă prea tare. 

— Lipiţi-vă cu spatele de perete, lângă Donna. 

O loveşte pe aceasta atât de puternic, încât capul lui Quinn i se izbeşte de 
braţe. 

Încet, Ben şi cu mine mergem la Donna, care tremură pe podea, la 
picioarele noastre. Ea ne priveşte cu ochii albaştri înlăcrimaţi, plini de 
durere şi atât de multe regrete. 

Stăm lângă perete în timp ce Tessa ne dă instrucțiuni. Pot să îl simt pe 
Ben tremurând lângă mine. Mă concentrez la Quinn, ai cărei ochi frumoşi 
sunt plini de teamă. 

Ben se apleacă în faţă. 

— Tessa, ce vrei să faci cu Quinn? 

— O salvez. Voi povesti poliției cum a hărțuit-o Donna pe Nicole. Pentru 
că ştia că Nicole a ucis-o pe Amanda. Am găsit-o pe Donna aici, dar era 
prea târziu. Supradoză. Quinn era singură şi plângea, spune Tessa. 

Faţa îi este calmă, dar ochii îi sunt sălbatici. 

— Atunci mătuşa sa Tessa va primi custodia ei. 


Donna este ghemuită pe o parte. Scânceşte: 

— Este numai vina mea. Îmi pare rău. Ea este reporterul. 

Mă uit la flaconul portocaliu de pe podea. Îi ating braţul lui Ben şi îmi 
îndrept ochii spre pastile. 

— Ce medicamente sunt în flacon, Tessa? întreabă el încet, precaut. 

Ea loveşte sticluţa cu piciorul, împrăștiind câteva pilule. 

— Ar trebui să ştii, Ben. Tu i le-ai adus lui Nicole. 

Ben priveşte cu atenţie spre medicamentele rotunde, albe, şi inspiră atât 
de brusc încât îl aud. 

— Aceste pastile nu sunt Xanax-ul pe care m-a rugat să 1-l aduc. Acestea 
sunt zolpidem. Somnifere. Nicole nu ar fi trebuit să ia niciodată 
somnifere. 

— Toată lumea ştie că ţi-a scris şi că tu i-ai adus somnifere în loc de 
Xanax. Brandurile ieftine sunt toate atât de asemănătoare, dar ai zice că un 
doctor ar putea să spună care este diferența. Doar dacă nu îşi dorea ca sora 
lui să devină paranoică. 

— Şi sinucigașă, spune Ben. 

Îl aud cum se străduieşte să îşi controleze furia din voce. 

— Din păcate deja avusese tulburări de panică. Aceste pilule chiar au 
împins-o dincolo de limită. Literalmente. 

Tessa o leagănă neglijent pe Quinn pe un singur braţ, astfel încât gâtul 
copilului se înclină spre spate. 

— Tu mi-ai trimis mesajul de pe telefonul lui Nicole, nu-i așa? Cerându- 
mi să îi iau rețeta. 

Îmi înfig unghiile în palmă până când îmi dă sângele. Dacă aş putea-o 
lua pe Quinn de la Tessa. 

Ben spune încet, cu vocea încărcată de durere: 

— Tu ai înlocuit pastilele surorii mele. 

Tessa o izbește pe Quinn de pieptul său, făcând-o să urle. 

— Dar tu ce naiba ai făcut vreodată pentru Nicole, Ben? Nimic! Eu nu 
am însemnat nimic pentru ea? Ce crezi? 

El nu răspunde. Mă uit la peruca roșcată de pe podea şi îmi amintesc 
groaza din ochii lui Nicole pe peron, căutând peste tot pe cineva care le-ar fi 
putut face rău, ei şi lui Quinn. 

— Ne-ai urmărit, pe Nicole şi pe noi, prefăcându-te că eşti Donna sau 
Melissa, spun încet, temându-mă să nu o provoc şi mai tare. 

— Nu aveţi dreptul să mai puneţi întrebări, șuieră Tessa. Nu aţi făcut 


parte din viaţa lui Nicole. Fu ar fi trebuit să fiu director interimar. Nicole nu 
mi-a cerut asta niciodată, şi nici nu mi-a dat drept de vot. Eu ar fi trebuit să 
o primesc pe Quinn. Şi acele acțiuni Breathe? Ar fi trebuit să fie ale mele. 

Tessa înaintează rapid spre mine. Copilul geme, iar sunetul îmi sfâşie 
inima. 

— Ce fel de mamă își încredinţează copilul unei femei complet străine? 

O mamă care nu avusese încredere în niciuna dintre persoanele pe care le 
iubea. O mamă care lua medicamente care provoacă paranoia şi depresie. 

Cu o voce tremurândă, mă aventurez: 

— Tu ai convins-o pe Nicole că Greg are o aventură cu Melissa, nu-i 
aşa? 

Merg puţin mai departe. 

— Te-ai culcat cu el? 

— Nicole ar fi trebuit să îi acorde mai multă atenție soţului său. Am 
intervenit doar pentru a ajuta. 

O apasă pe Quinn cu putere la pieptul ei. Sărmanul copil nu se mai 
opreşte din plâns. 

Deci Greg și Tessa aveau o aventură. Era şi el implicat în moartea lui 
Nicole? Nu întreb deoarece Donna geme şi încearcă să se ridice, dar Tessa o 
doboară la pământ. Îmi înăbuş ţipătul, groaza ţintuindu-mă de perete. Simt 
că Ben îmi atinge mâna, şi îi răspund, apucând-o pe a lui. Îmi doresc cu 
disperare să iau spray-ul cu piper din geantă, dar Tessa mă va vedea şi mă 
va lovi înainte să ajung la el. 

Mă tem să o presez mai mult, dar nu am de ales. 

— Ştim că tu eşti „M. din Chicago”, Tessa. 

Îşi întoarce repede capul şi mă priveşte cu ochi lipsiți de umanitate. 

— Întotdeauna soţul e vinovat, nu-i aşa? Greg este cel care a accesat 
telefonul şi computerul lui Nicole. Şi este mort. 

— Nu, nu este mort, spune Ben. 

Tessa îşi smuceşte capul, şocată. 

— Greg ne-a spus totul, Tessa, mint eu. Nouă și poliţiştilor. Vor ajunge 
dintr-un moment în altul. 

Quinn ţipă fără oprire, şi Tessa o scutură. 

— Taci odată! 

— S-a terminat, Tessa. Nu ai unde să fugi. Nu mai este nimeni pe care să 
îl acuzi. 

Ben înaintează puţin. 


Ea vine mai aproape de noi. Apoi o mută pe Quinn într-o singură mână și 
îşi atinge buzunarul din spate. Scoate un pistol mic, argintiu cu negru. 

Privirea mi se înceţoşează, şi îmi propun să mă concentrez. Nu pot să 
văd altceva decât pe Ryan întins pe podea, într-o baltă de sânge. Mă simt 
lipsită de vlagă. Ben e complet îngheţat lângă mine. 

Tessa îndreaptă pistolul spre noi doi. 

Mi se pare că aud în depărtare sunetul sirenelor. 

Ochii lui Tessa devin lucioşi, și flutură arma cu violență. Pistolul o 
loveşte pe Quinn în tâmplă. 

Sângele îmi clocoteşte în vene, cum nu am mai simţit niciodată până 
acum. 

— Nu! urlu, și mă reped la Tessa, apucând copilul, în timp ce pocnetul 
asurzitor al unei împușcături răsună în cameră. 

Donna ţipă, iar Ben o trânteşte pe Tessa la pământ. Pistolul aterizează 
lângă ea. Tessa se întinde după armă, dar Ben îl loveşte cu piciorul, 
îndepărtându-l. 

Simt că pământul îmi fuge de sub picioare, dar nu mă prăbuşesc. Nu cu 
Quinn în braţe. 

— Te-am prins, draga mea. Eşti în siguranță. 

O strâng în braţe, simţindu-i faţa lipită de inima mea agitată. 

Ben o ţine pe Tessa jos în timp ce se aud paşi urcând în fugă scările. Îmi 
întorc capul spre ușă și o văd pe Martinez dând buzna în cameră, cu o 
echipă de poliţişti. Mă uit la Donna, care zace pe podea, sângele 
revărsându-se pe covorul crem. Are o gaură de glonţ în picior. 

— Toată lumea la pământ! Acum! strigă Martinez. 

Mă las pe podea, cu Quinn sub mine, plângând, dar în siguranţă. Ben se 
întinde și el la pământ, iar Tessa se zbate să se ridice, dar Martinez îi pune 
un genunchi pe spate. 

— Nu te mişca! 

Le face semn poliţiştilor de la ușă, care îi încătușează mâinile la spate. 

— Tessa este vinovată, Tessa singură! spune Ben. Ea a împuşcat-o pe 
Donna. Donna are nevoie de o ambulanţă. 

— Bine, se răsteşte Martinez. 

Transmite mesajul într-o stație pe care o are fixată pe umăr. Poliţişti sau 
membrii echipei de intervenţie în cazuri de urgenţă — este greu de spus — 
intră grăbiţi în cameră şi se îndreaptă direct spre Donna. 

Martinez se uită de la Ben la mine. Face un pas înainte și o ia pe Quinn 


din braţele mele, ajutându-mă să mă ridic. Îi simt mâna pe braţul meu. 

— Este în regulă, Morgan. Ştim totul. Îmi pare rău. 

Încerc să vorbesc, dar nu reuşesc. Tot ce pot să fac este să o legăn pe 
Quinn şi să o liniştesc. 

i Greg a abandonat-o pe Tessa şi a încercat să încheie o înţelegere cu noi, 
spune Martinez. A mărturisit că a avut o aventură cu ea. Au plănuit să o 
distrugă pe Nicole şi au vrut să preia controlul asupra companiei Breathe. 

Nu-mi vine să cred. Cum ar putea un tată să facă asta? Şi cum a putut să 
facă asta cea mai bună prietenă a ei? Au uneltit să o distrugă pe femeia pe 
care amândoi pretindeau că o iubesc. Mi se face rău, sunt îngrozită și atât de 
tristă pentru Nicole, această mamă care avea probleme şi care a devenit 
prietena mea online. A avut dreptate tot timpul. Nu putea avea încredere în 
cei mai apropiaţi oameni din viaţa sa. 

Faţa Tessei este roşie de furie în timp ce poliţiştii o duc afară din 
încăpere, apoi în jos pe scări. 

Sunt atât de slăbită încât îmi simt braţele ca nişte greutăți cu plumb. 
Plânsul lui Quinn s-a mai potolit. Sunt transpirată şi agitată, și nu-mi pot 
opri corpul să tremure. Mi-e așa de frig. 

În timp ce noi toţi ieşim din casă, Ben se opreşte şi se uită la o legătură 
de chei de pe perete. 

— Cheile mele nu erau aici. 

Arată spre cuierul gol. 

— Nicole avea o dublură a cheilor casei mele. Probabil că Tessa le-a luat 
şi a pus păpuşa în pătuţ. 

— Cred că a găsit o modalitate de a pătrunde și în apartamentul meu, 
spun printre dinţii care îmi clănțăne. 

Martinez se întoarce. 

— Bănuim că ţi-a forţat uşa de la ieşirea de incendiu. Chiar aveţi nevoie 
de un grad sporit de siguranţă în clădirea aceea. 

Odată ajunşi cu toţii afară, doi paramedici se grăbesc să ajungă la Donna 
cu o targă, ridicând-o pe ea. Ben mă trage spre el. Stăm umăr lângă umăr, 
protectori în jurul lui Quinn. 

Tessa este escortată până pe locul din spate al unei mașini de poliție, iar 
Donna este luată de aici cu o ambulanţă, în timp ce alta opreşte lângă 
bordură. Ben şi cu mine urcăm şi ne aşezăm împreună pe o targă, în timp ce 
un paramedic o consultă pe Quinn, care pare speriată, dar altfel este 
nevătămată. 


— Poftim, spune el, punând-o pe Quinn în brațele mele, apoi 
dezinfectează şi bandajează mâna lui Ben. 

Martinez se ghemuieşte în fața mea. 

— Ţi-a spus Greg dacă Tessa era pe peron în ziua în care a murit Nicole? 
o întreb. Vreau să ştiu adevărul. 

— Nu am avut timp să întreb, răspunde Martinez. Greg mi-a mărturisit 
că el şi Tessa intenționau să fie împreună. Dar nu știa cât de departe va 
merge Tessa. Era îngrijorat pentru Quinn. Eram gata să îl întreb dacă Tessa 
era pe peron în ultima zi de viaţă a lui Nicole, nu am mai avut ocazia. După 
ce a mărturisit, Greg a murit din cauza insuficientei respiratorii acute. 

Simt gustul sării în timp ce lacrimile îmi intră în gură. Atât de multe 
pierderi fără rost. Ben mă învăluie într-o îmbrăţişare care nu mai are nevoie 
de cuvinte. Dar Quinn este în siguranţă cu noi, acolo unde îi este locul. 

Martinez mă observă. 

— Ai intervenit într-o anchetă. Ţi-ai pus viaţa în pericol. 

Furia şi resentimentele mele se ridică la suprafaţă, şi răbufnesc: 

— Eu... 

— Dar ai salvat-o pe Quinn, pe Ben și pe tine. Nu spun că ai procedat 
inteligent, dar a fost curajos. 

Pe fața ei apare un mic zâmbet. 

— Într-o bună zi, vei fi o mamă foarte bună. 

Simt un nod în gât, și încuviințez. 

— Da, voi fi, într-o zi. 


CAPITOLUL TREIZECI ȘI SASE 


NICOLE 
Înainte 


Nicole o îmbrăcă pe Quinn într-o salopetă curată și o înveli într-o pătură 
de pluş galbenă, pe care propria sa mamă o făcuse pentru ea atunci când era 
doar un bebeluș. Obişnuise să doarmă cu pătura aceea după moartea 
părinților săi. Voia să se asigure că fetiţa ei va avea ceva special, lucrat de 
bunica ei. Picioarele lui Quinn ieşeau la un capăt. În timp ce îi îmbrăcă cu 
grijă picioruşele mici cu şosete albe, își înghiți lacrimile. 

Despărţirile nu erau niciodată uşoare. 

Morgan ar şti să nu pună niciodată o pătură în pătuţul copilului ei. Nu îi 
va face niciodată rău lui Quinn, aşa cum Nicole îi făcuse Amandei. Donna 
tinea aerul condiționat pornit deoarece citise undeva că bebeluşii ar trebui 
să doarmă în locuri răcoroase, dar în ziua aceea fusese atât de rece în 
camera Amandei. 

Nicole o învelise pe Amanda cu pătura în timp ce fetiţa dormea liniştită, 
atentă să nu o ridice aproape de gura şi nasul acesteia. Apoi se dusese în 
living, și adormise pe canapea. Când se trezise și mersese să o verifice pe 
Amanda, păturica acoperea faţa copilului. Nicole o îndepărtase şi ridicase 
bebeluşul pentru a se asigura că era bine. Însă Amanda nu era bine. Era 
moartă. Şi totul se întâmplase din vina lui Nicole. 

Înainte de a suna la 911 și înainte ca Donna să sosească, Nicole îndesase 
pătura într-un sertar, apoi așteptase să se întâmple ceea ce merita. Dar când 
sosise raportul autopsiei, sindromul morţii subite la sugari fusese singura 
cauză a morții. 

Nicole nu povestise niciodată nimănui despre pătură. Dar crezuse mereu 
că Donna ştia. Chiar şi fără dovezi clare, o mamă întotdeauna ştie. 

Povara amintirii acelei pături o sufocase pe Nicole aproape douăzeci de 
ani. Nu avea să ştie niciodată dacă Amanda murise din cauza sindromului 
morții subite la sugari sau în urma unei sufocări accidentale. 

Îşi închise ochii şi văzu lumina violetă a chakrei ochiului celest. Şi se 


abandonă necunoscutului. 

Dar oricât de atentă era Nicole cu Quinn, nu ar fi încetat niciodată să se 
teamă pentru viaţa fiicei sale. 

Îndesă laptele praf şi câteva sticle în geanta cu scutece şi şi-o aruncă pe 
umăr. Indiferent dacă o făcuse sau nu, în momentul acela nu mai conta. 

Ajunseră la Grand/State. Inima începu să îi bată nebunește acum, că se 
întâmpla cu adevărat. Quinn se afla în marsupiu, la pieptul ei. 

— Eşti cel mai bun lucru care mi s-a întâmplat vreodată. 

Îşi căută telefonul în geanta cu scutece şi verifică ora. 

5.15 după-amiaza. Văzu bileţelele autoadezive şi luă unul. 

Morgan nu va vedea niciodată biletele de pe peretele din cămara ei. S-ar 
putea să nu fie niciodată conştientă de pericolul care o pândeşte. Dacă 
Donna urmărea într-adevăr să se răzbune, Nicole trebuia să o avertizeze, 
doar pentru cazul în care Donna nu se oprea. Era aproape ora 5.20. Avea 
timp pentru un singur cuvânt, aşa că, pentru prima dată în aproape douăzeci 
de ani, Nicole scrise numele Amandei. Plăti biletul şi rămase în partea de 
sus a scărilor care duceau la peron. În ziua aceea nu funcţiona niciun lift. 
Ochii 1 se înceţoşară când privi în Jos, foarte speriată că fetița ei îi va cădea 
din braţe şi se va prăbuşi până la baza scărilor înainte ca ea să se poată 
asigura că Morgan va fi mama lui Quinn. 

Quinn începu să respire zgomotos. Pe Nicole o cuprinse groaza, rapid şi 
brusc. „Ie rog nu plânge. Te rog nu atrage atenţia asupra noastră”. 

O femeie se aplecă şi spuse cu o voce blândă și amabilă: 

— Vai, ce copil superb! Uite ce păr! Ce vârstă are? 

— Şase săptămâni. 

— Fi bine, este absolut adorabilă! Bucuraţi-vă de ea. Totul trece atât de 
repede. 

Femeia dispăru în jos pe scările rulante. 

După ce femeia plecă, Nicole respiră adânc şi cobori pe peron. Se uită în 
stânga și în dreapta, până când Morgan ajunse în sfârşit în stație. Nicole își 
mușcă buzele atât de tare încât simţi gustul sângelui. Părul negru lucios al 
lui Morgan îi cădea pe spate în valuri, iar rochia ei de vară, albă, era simplă 
şi drăguță. Își ţinea capul plecat, evitând mulţimea de navetişti. Putea să o 
vadă în orice moment. 

Nicole urma să i-o dea pe Quinn. 

Quinn va fi în siguranţă. 

Morgan va avea ceea ce își dorise mereu. 


La fel şi Nicole. 

Era nevoie doar de câţiva pași. 

O siluetă mică în negru, ca o umbră, le pândea de după coloana din 
spatele lor. Purta pantaloni negri de yoga și un hanorac, cu gluga trasă peste 
cap astfel încât faţa nu îi era vizibilă. Era Donna? Le urmărise până acolo? 

Sosise timpul. 

— Ştiu cine eşti. Nu lăsa pe nimeni să îi facă rău. lubeşte-o pentru mine, 
Morgan. 

O aruncă pe Quinn în braţele lui Morgan, iar Morgan o prinse. Nicole se 
retrase câțiva centimetri, astfel încât era prea departe pentru a-şi lua fiica 
înapol. 

Nicole se gândi că miroase a lemn de santal. Privi din nou spre coloană. 

Persoana îmbrăcată cu hanorac îşi ridică faţa. 

Nicole gemu. Nu, nu era posibil. Dacă se înșelase în tot acest timp? 

Metroul se apropie. 

Probabil că pentru toată lumea care privea a părut că s-a întâmplat rapid, 
însă pentru Nicole timpul încetini. O privi pe Morgan strângându-i la piept 
fetiţa. Ştia că o va proteja şi o va iubi. 

Nicole avu un ultim gând înainte de a se lovi de şine: „Noapte bună, 
lună. Noapte bună, copilul meu”. 


CAPITOLUL TREIZECI ȘI ȘAPTE 


MORGAN 
Sapte luni mai târziu 


— Ben, poţi să iei colanţii cu buline de pe uscător? strig din camera 
copilului, în timp ce îi schimb lui Quinn scutecul, pe masa albă simpatică pe 
care Ben şi cu mine am cumpărat-o imediat ce m-am mutat la el. Îi 
împăturesc scutecul, o sărut pe frunte şi mă amuz când sunt recompensată 
cu un zâmbet plin de salivă. Lui Quinn îi ies doi dinți. 

Camera fetiţei este văruită într-o nuanţă strălucitoare de galben. Pe 
peretele din fața pătuţului ei sunt flori purpurii, iar pe perdelele ondulate 
care acoperă fereastra sunt desenate luni micuţe. Pe bibliotecă este înrămată 
o fotografie cu Ben şi Nicole de Halloween, un frate având grijă de sora lui 
mai Mică. Acum are grijă de nepoata lui, iar eu îi sunt alături. 

Greg, fiind mort, Ben şi cu mine am reuşit să solicităm împreună tutela 
nonparentală asupra lui Quinn, declarându-ne de acord să împărțim aceeaşi 
locuință pentru a-i oferi lui Quinn un cămin cât mai sigur şi mai stabil. 
După patru luni, dacă nu dăm greş, vom primi custodia deplină şi o vom 
putea adopta oficial. Tatăl său biologic nu a vrut-o niciodată, dar, furnizând 
probe împotriva lui Tessa, a făcut să fie posibil ca noi să o putem iubi. 

Şi au ieșit la suprafață mai multe despre el. Martinez i-a verificat 
documentele financiare. Fusese unul dintre clienții lui Ryan. Ca atât de 
mulți alţi oameni pe care soțul meu i-a distrus, Greg își investise şi îşi 
pierduse toate economiile în acea escrocherie. Greg a fost de acord cu 
planul lui Tessa de a prelua acţiunile Breathe ale lui Quinn deoarece avea 
probleme financiare foarte mari. Nicole nu a ştiut niciodată. Dar Tessa ştia. 

Biata Melissa a fost o simplă victimă. Lucra pentru Greg doar de câteva 
luni când Tessa și-a dat seama că era momeala roșcată perfectă. Nouă şi 
lipsită de experienţă, voia doar să își impresioneze şeful, şi a acceptat să 
aibă grijă de Quinn în ziua în care Tessa a incendiat casa lui Greg. De aceea 
ocupa locul pasagerului când Greg a luat-o pe Quinn. Melissa s-a recuperat 
complet, din punct de vedere fizic, după tragedia aceea îngrozitoare, dar cu 


ştiu cu certitudine că cicatricile traumei sunt cele care se vindecă mult mai 
greu. 

Se pare că Tessa sperase să ne ucidă pe toți în incendiul acela. Să 
distrugă cât mai mulți martori ai trădării ei. 

Încă îmi este greu să înţeleg acţiunile lui Tessa şi ale lui Greg, cât de 
departe au mers pentru dragoste şi bani — dacă se poate numi dragoste 
relația dintre ei. Cred că într-adevăr nu se poate. A fost mai degrabă o 
obsesie, o nebunie. 

Pentru rolul pe care l-a avut, Donna a fost plină de regrete și vinovăţie. 
Nu a vrut să contribuie la prăbuşirea lui Nicole, şi ştie că ce a făcut în trecut 
a fost greşit. Nicole nu a omorât-o pe Amanda, şi acceptând asta, Donna a 
început să se vindece. Noi am păstrat legătura cu ea până în ziua de azi. Are 
o slăbiciune pentru Quinn şi se luminează la față de fiecare dată când fetiţa 
noastră chicoteșşte. 

Cât despre mine, Martinez a emis o declaraţie oficială care mă absolvă 
de orice legătură cu moartea lui Nicole. Eczema de pe piele mi-a dispărut. 
Am devenit un caz de studiu la Facultatea de Drept a Universităţii din 
Chicago, despre cum un spectator nevinovat poate deveni un acuzat pe 
nedrept. Au urmat bloguri şi podcast-uri. Cât de rapid se schimbă lucrurile 
în mass-media. 

Mama m-a sunat din Miami după ce numele meu a fost reabilitat. Am 
vorbit de câteva ori. Nu sunt pregătită să o iert în întregime pentru că a 
crezut ce e mai rău despre mine, dar familia e familie. Pentru noi toți, e 
timpul să mergem mai departe. 

— Ben! Colanţii, te rog! 

Îmi dau ochii peste cap, presupunând că stă iar cu ochii într-un text 
medical, aşa cum se întâmplă de obicei când nu îmi răspunde imediat. lau 
colanţii gri cu fusta din tul pe care Quinn a purtat-o mai înainte. Arată atât 
de drăgălaş. O ridic şi o îmbrățişez, uimită ca întotdeauna că acum am un 
copil, că sunt mamă și că am dreptul şi privilegiul de a o iubi. 

„Nu lăsa pe nimeni să îi facă rău. lubeşte-o pentru mine, Morgan”. 

Când cobor la parter cu Quinn, o găsesc acolo pe Martinez, stând lângă 
Ben. Prima mea reacție este să mă supăr, dar ea zâmbeşte, de fapt zâmbește 
pentru a-şi arăta gropiţele din obraji. 

— Ce s-a întâmplat? A fost eliberată Tessa? 

O strâng mai tare în braţe pe Quinn. 

Încă îmi este greu să am încredere în sistemul menit să îi protejeze pe cei 


nevinovaţi. 

Tessa a fost inculpată şi a pledat „vinovat” la acuzaţiile de crimă de 
gradul întâi și incendiere a casei lui Greg. Este acuzată, de asemenea, de 
răpire şi reținere ilegală, şi de tentativă de omor asupra Donnei, a lui Ben și 
asupra mea. A pledat „nevinovat” la toate acuzaţiile referitoare la hărţuirea 
lui Nicole. Este arestată fără drept de eliberare pe cauțiune şi este posibil să 
apară mai multe acuzaţii după ce totul va fi descoperit. 

— Data procesului este în sfârşit stabilită pentru iunie. M-am gândit să 
fiu prima care vă anunţă, spune Martinez. 

Expir prelung, uşurată. Faţa lui Ben se înroşeşte şi își strânge pumnii. 

— Tessa mi-a omorât sora. Ar trebui să fie condamnată pentru crimă de 
gradul întâi şi pentru mult mai multe. 

Martinez îşi aranjează părul strâns într-o coadă. 

— Acesta este celălalt motiv pentru care sunt aici. Putem să ne aşezăm 
un minut? 

Mergem cu toții în living. O pun pe Quinn în scaunul cu jucării care îi 
place atât de mult, încât sare imediat în sus şi în jos, bucuroasă. Mă aşez pe 
canapea, iar Ben se aşază lângă mine şi îmi ia mâna. 

Martinez începe să vorbească: 

— În cele din urmă, legistul a închis cazul lui Nicole ca sinucidere. Nu 
este nicio dovadă, pe înregistrările camerelor de supraveghere, că Tessa a 
fost vreodată pe peronul acela. 

Detectivul îl priveşte pe Ben. 

— Credem că Nicole s-a sinucis. Îmi pare foarte rău. 

M-am uitat de nenumărate ori la înregistrarea video, pentru a încerca să o 
recunosc pe Tessa în fiecare umbră, în fiecare zonă neclară. Dar am văzut 
cu certitudine doar călcâiul lui Nicole atârnând pe marginea peronului și 
frica din ochii ei înainte de a ne privi pe mine și pe Quinn. Apoi dispare. 

Ating cu blândeţe braţul lui Ben. 

— Îmi pare atât de rău. 

Îmi promit că voi fi alături de Ben așa cum nimeni nu a făcut pentru 
mine. Nu este vina lui că Nicole a murit. Aşa cum nici moartea lui Ryan nu 
a fost din vina mea. Acum cred asta. 

Martinez își încrucişează picioarele. 

— Este clar că Tessa şi Greg au provocat decăderea surorii tale. Ei doi 
sunt responsabili pentru asta. Procurorul general va adăuga o acuzaţie de 
omor prin imprudenţă. Este cea mai corectă decizie la care putem spera. În 


cursul procesului Tessei se va afla totul, dar am simţit că voi doi meritați să 
fiți informaţi înainte. 

Tuşeşte şi îşi netezește nelpsita fustă-pantalon neagră. 

— Vrei un pahar cu apă? o întreb, apoi aproape că încep să râd cu poftă. 

Dacă cineva mi-ar fi spus cu doi ani în urmă că o voi invita pe Martinez 
în casa mea şi îi voi oferi ceva de băut, aş fi intrat în stare de şoc. 

— Nu, mulțumesc. Nu vreau să vă rețin prea mult. 

Se joacă cu gulerul bluzei sale albe. 

— După cum ştii, dispozitivul GPS montat pe maşina lui Nicole era 
identic cu cel pe care l-am găsit şi pe maşina ta. Am localizat în sfârşit 
laptopul Tessei, pe care îl ascunsese într-o magazie la Breathe. Am găsit o 
copie a scrisorii pe care am descoperit-o în noptiera lui Nicole. Nu Donna a 
trimis-o; cu ani în urmă, ea chiar încetase cu toate prostiile astea. Și am 
găsit pe harddisk-ul lui Tessa e-mailuri cu adrese diferite, pe care le 
trimisese prin Guerrilla Mail. Şi, desigur, toate mesajele dintre tine şi 
Nicole de pe Maybe Mommy, şi dovada că Tessa era „M. din Chicago”. 
Practic, laptopul lui Tessa a fost o mină de aur în ceea ce privește dovezile. 

Zâmbeşte cu tristeţe. 

Mă cutremur când mă gândesc cât de aproape de moarte am fost cu toţii. 

Quinn gângureşte către mica oglindă din faţa ei. Ca de obicei, sunt 
copleșită de dragostea pe care o simt pentru ea. Eu şi Ben ne uităm unul la 
celălalt, fără să avem nevoie de cuvinte. Noi suntem cei norocoşi. 

Quinn îşi ridică braţele spre mine ca să o iau în braţe. O ridic astfel încât 
ajunge față în față cu Martinez. Detectivul zâmbește. 

— E frumoasă. 

— Seamănă perfect cu sora mea, spune Ben. Sora mea a fost un om bun. 

— Un om bun care a avut încredere în cine nu trebuie. I se poate 
întâmpla oricui. 

Martinez îşi fixează ochii asupra mea, cu o expresie amabilă şi blândă. 

Am un vis care se repetă, în care Nicole şi cu mine suntem pe platformă. 
Îi apuc braţul şi o trag către mine, departe de şine. O îmbrăţişez strâns şi 
șoptesc: 

— Te vol ajuta. 

lar ea nu moare. În schimb, o leagănă pe Quinn şi îmi arată undeva 
înainte, pe cineva de pe peron. Dar nu pot să văd cine este. 

Martinez pleacă. Ben şi cu mine stăm în uşă, privind-o cum se 
îndepărtează. Quinn este în braţele mele. Aerul este neobişnuit de cald 


pentru luna martie. Coronamentul ulmului învăluit de razele soarelui 
creează o boltă deasupra grădinii. Un adevărat paradis pentru noi toți. 

Ben îmi ia mâna. 

— Eşti fericită? 

Simt pentru acest bărbat afecţiune, căldură şi recunoștință. 

— Da, sunt fericită. Dar măcar din când în când ai putea să cobori 
capacul de la toaletă. 

El râde, şi râde şi Quinn. Sunt foarte norocoasă că îi am. Sunt norocoasă 
că sunt în viață, şi liberă. Şi că, în sfârşit, am aflat adevărul. Nu mă mai 
învinovăţesc pentru lipsa de moralitate a lui Ryan, pentru lăcomia și 
minciunile lui. Am învăţat că oamenii buni nu recunosc întotdeauna răul, 
pentru că nu îl înţeleg. 

Nu mă voi mai întoarce niciodată la munca în domeniul asistenţei 
sociale. Dar nu din cauză că nu îmi place. M-am hotărât să fac un master în 
consiliere psihologică online. În felul acesta îmi voi putea lua diploma și 
voi putea petrece cât mai mult timp posibil cu Quinn. 

Ben s-a întors la Mount Zion, la noua secţie de urgenţe „Nicole 
Markham”, iar acum că ne-am liniştit, îşi dedică tot timpul rezolvării 
numeroaselor probleme ale spitalului. Marja de profit din acest an ar trebui 
să fie în cele din urmă peste cel mai mic dintre cele 25 de procente ale 
spitalelor pentru cei fără asigurare medicală, care îi vor permite lui Ben să 
angajeze încă trei medici de urgenţe și două asistente pentru triaj, şi să 
adauge o zonă de examinare rapidă care va reduce timpul de așteptare şi va 
creşte fluxul de pacienți. 

Breathe a primit o lovitură serioasă pe bursă, dar Lucinda Nestles, 
preşedintele executiv al consiliului de administrație, a fost desemnată noul 
director general. Ea a recunoscut că Tessa îi dăduse informaţii despre 
instabilitatea psihică a lui Nicole. S-a simţit groaznic pentru că poate i-a 
accentuat lui Nicole panica, trimiţându-i scrisoarea în care îi solicita 
demisia. Doar un alt pion inocent în jocul lui Tessa. Lucinda a reușit să 
vândă mai multe acțiuni Breathe noilor investitori, și, deşi redresarea este 
lentă, compania îşi va reveni. Ben şi cu mine deţinem în custodie acţiunile 
lui Quinn. Deşi nici el, nici eu nu suntem experți financiari, învăţăm, pentru 
că amândurora ne este teamă să avem încredere într-un broker. 

Quinn se zvârcolește, aşa cum face când vrea să o las jos. Acum 
foloseşte tot mobilierul pentru a se ridică şi a sta în picioare. Înainte să ne 
dăm seama, va începe să meargă. Coborâm treptele şi mergem pe iarba 


umedă, și o ţin în picioare pe fetița noastră independentă, cu o voinţă atât de 
puternică. Apoi mă întorc spre Ben. ȘI îl sărut. 

Ben îmi cuprinde faţa în palme şi mă sărută şi el. Quinn își desprinde 
mâinile din ale mele, şi îmi deschid ochii. Ben şi cu mine ne întoarcem 
atenția spre fiica noastră. Ea întinde mâna spre ceva ce zboară în fața ei. 

Este un fluture cu desene purpurii pe aripi. Vine atât de aproape de 
obrajii lui Quinn încât ar putea chiar să o atingă. 

Apoi fluturele se înalță deasupra noastră, din ce în ce mai sus şi mai 
departe. 

‘E. athleisure — categorie de haine care îmbină mai multe stiluri: îmbrăcăminte pentru activități 
sportive sau şcoală, casual sau evenimente (n.tr.). 

* 2 wellness — stare de bine, sănătate (n.tr.). 

*. Chaos to Calm — program care ajută femeile să se organizeze și să depăşească perioadele de 
suprasolicitare (n.tr.). 

“4. Stream — curs de apă (n.tr.). 

3. holistic-wellness” — atingerea stării de bine prin metode de vindecare care privesc persoana în 
întregul său: corp, minte şi spirit (n.tr.). 

'%. Lapte cu calităţi deosebite secretat câteva zile după naștere, care reprezintă prima hrană a nou- 
născutului (n.tr.). 

“1. chakra coroanei — Sahasrara — cel mai puternic centru energetic al corpului. Se află în partea de 
sus a capului şi unește energia personală cu energia Universului (n.tr.). 

“%. ped-hot lie — joc de cuvinte — „red-hot” înseamnă „roşu-fierbinte”, dar şi „roșcata” sau „minciună 
nervoasa” (n.tr.). 

'%. Rock-a-Bye Baby — bine-cunoscut cântec de leagăn, versurile fiind publicate pentru prima dată în 
Londra, în 1805 (n.tr.). 

1. bandă thicker — o bandă în mișcare pe monitorul computerului, unde sunt afişate pe scurt ştiri sau 
informaţii financiare (n.tr.). 

1. tutela de rezervă — procedură legală care le permite părinţilor să acorde drepturile parentale unei 
alte persoane începând din momentul în care ei nu mai pot îngriji corespunzător copilul (n.tr.). 

'2. interesul superior al copilului — copilul are nevoi şi drepturi distincte de cele ale părinților: 
nteresul copilului prevalează în faţa altor interese atunci când se iau măsuri cu privire la copil (n.tr.) 
2. Playskoll — companie americană care produce jocuri şi jucării educative pentru copii (n.tr.). 

1. graystone — stil de clădire rezidenţială cel mai adesea întâlnit în Chicago, Illinois; fațadele 
cestora sunt construite din calcar gri (n.tr.). 

2 Sub-Zero — brand american de aparate de bucătărie, fondat în 1954 în Madison, Wisconsin (n.tr.). 
'%. Al patrulea amendament al Constituţiei Statelor Unite protejează împotriva percheziţiilor 
nerezonabile, și prevede obligativitatea ca orice mandat să fie juridic sancționat şi susținut de o cauză 
probabilă (n.tr.). 

2. DMV — Departamentul de autovehicule — în SUA, agenţie guvernamentală la nivel de stat, care 
administrează înmatricularea vehiculelor şi acordarea permiselor de conducere (n.tr.). 

18. Culoarea roşie este simbolul vieţii, puterii, curajului, pasiunii, iubirii şi al pământului (n.tr.). 

1. a doua chakră — chakra sacrală — când această chakră funcţionează bine, poate distruge emoţiile 
negative precum furia şi frica; când este dezechilibrată, emoțiile negative se extind (n.tr.). 

1%. Guerrilla Mail — serviciu de e-mailuri temporare, care permite trimiterea de mailuri fără a utiliza 
adresa de e-mail reală. Mailul este şters la o oră după expediere (n.tr.). 

12. PPD (Posptartum Depression) — depresie postnatală (n.tr.). 

+2. Mayby Mommy — posibile mămici (n.tr.). 

'=! ylang-ylang — uleiul esenţial de ylang-ylang reduce stările tensionate şi stresul; stimulează 
gândirea pozitivă şi starea de bine (n.tr.). 

“chakra inimii — centru energetic fundamental, aflat în zona inimii (n.tr.). 

- chakra celui de-al treilea ochi — Ajna Chakra — este cea de-a şasea chakră principală în 
clasificarea celor şapte chakre majore. Se găseşte la nivelul frunţii și îi sunt atribuite conexiuni cu 
vederea, imaginaţia, înțelepciunea, cu clarviziunea şi cu visele (n.tr.). 

“2. Linia Roşie — linie de transport rapid în Chicago (n.tr.). 


“2 T-Mobile — operator de reţea wireless (n.tr.). 


1%! Goodnight Moon — carte americană de povești pentru copii scrisă de Margaret Wise Brown în 


anul 1947 şi ilustrată de Clement Hurd (n.tr.). 
"2! zolpidem — medicament utilizat în tratamentul de scurtă durată al insomniei (n.tr.). 

